conNECTIN 


COLECŢIE COORDONATĂ DE 
Magdalena Mărculescu 


M.J. Arlidge 


De-a v-aţi ascunselea 


Traducere din engleză de Ciprian Șiulea 


TREI 


Editori: 
Silviu Dragomir 
Vasile Dem. Zamfirescu 


Director editorial: 
Magdalena Mărculescu 


Redactare: 
Roxana lordache 


Design copertă: Faber Studio 
Foto copertă: istockphoto/O ananaline 


Director producţie: 
Cristian Claudiu Coban 


DTP: 
Carusel Multimedia 


Corectură: 
Dușa-Udrea Boborel 
Irina Botezatu 


Conţinutul acestei lucrări electronice este protejat prin copyright (drepturi de autor), iar 
cartea este destinată exclusiv utilizării ei în scop privat pe dispozitivul de citire pe care a 
fost descărcată. Orice altă utilizare, incluzând împrumutul sau schimbul, reproducerea 
integrală sau parțială, multiplicarea, închirierea, punerea la dispoziția publică, inclusiv prin 
internet sau prin rețele de calculatoare, stocarea permanentă sau temporară pe dispozitive 
sau sisteme cu posibilitatea recuperării informației, altele decât cele pe care a fost 
descărcată, revânzarea sub orice formă sau prin orice mijloc, fără consințământul 
editorului, sunt interzise. Dreptul de folosință al lucrării nu este transferabil. 

Drepturile de autor pentru versiunea electronică în formatele existente ale acestei lucrări 
aparțin persoanei juridice Editura Trei SRL. 


Titlul original: Hide and Seek 
Autor: M.J. Arlidge 


Original English language edition first published by Penguin Books Ltd, London 
in 2017 


Text copyright © 2017 by M. J. Arlidge 


The author has asserted his moral rights. All rights reserved 
Copyright © Editura Trei, 2020 pentru prezenta ediție 


O.P. 16, Ghişeul 1, C.P. 0490, Bucureşti 

Tel.: +4 021 300 60 90 ; Fax: +4 0372 25 20 20 
e-mail: comenziQedituratrei.ro 
www.edituratrei.ro 


ISBN (print) 978-606-40-0733-9 
ISBN (PDF) 978-606-40-0834-3 


Se mişca rapid, cu capul plecat. În seara asta corido- 
rul era plin de trupuri, dar ea îşi croi drum printre ele, 
fără să privească în spate nici măcar o dată. Avansarea ei 
neîndemânatică era însoțită de înjurături şi insulte, iar 
când dădu colțul spre aripa ei, simți cum un strop mare 
de salivă o loveşte în ceafă. În mod normal s-ar fi întors, 
ca să-l înfrunte pe făptaş — îi plăcea să rupă oase —, dar 
în seara aceasta nici nu se punea problema. 

Închiderea celulelor urma să aibă loc peste 15 minute, 
iar Leah ştia că, dacă reuşeşte să ajungă înapoi în celula 
ei, avea să fie în siguranță. Încercase să se facă nevăzută 
la Secţia de Lucru Manual, ascunzându-se într-o maga- 
zie nefolosită, dar când se auzi soneria pentru încetarea 
activităților, îşi dădu seama că trebuie să plece. Nu era 
de felul ei superstițioasă, dar când părăsi ascunzătoarea 
îşi sărută de trei ori crucifixul, murmurând numele bă- 
ieților ei şi rugându-se să aibă noroc. Era convinsă că o 
să aibă nevoie. 

Celelalte ştiau, iar acum o urmăreau. Era doar o ches- 
tiune de unde şi când. Închisoarea Holloway e un labi- 
rint de coridoare înguste şi prost luminate, care oferă 

numeroase ocazii de ambuscadă. Leah cunoştea terenul 
foarte bine — era deja de cinci ani aici —, dar asta nu con- 
stituia o garanţie a siguranței. Cel puţin nu atunci când 
erai vânată de haită. 

Iuți pasul, copleșită brusc de frică — avea senzaţia in- 
tensă că o să moară aici, în mijlocul mizeriei şi nefericirii. 
Îşi imagina cum sângerează pe podea, în timp ce ataca- 
toarele ei o încercuiesc, cu ochii plini de ură... 

— Vino-ţi în fire, fato! 

Cuvintele aduceau cu o şoaptă aspră, iar Leah le puse 
capăt abrupt, mustrându-se pentru slăbiciunea şi stupidi- 
tatea ei. Avea mari probleme, fără îndoială, dar aproape 
ajunsese în celula sa — ar fi fost o nebunie să strice totul 
acum. Inspiră adânc, ieşi de pe coridor, parcurse rampa 
şi urcă scările în fugă, spre Nivelul Doi. Călca uşor, stră- 
duindu-se să nu facă zgomot, dar paşii ei răsunau într-un 
ritm metalic monoton. Se uita cu atenție maximă când în 
stânga, când în dreapta, aşteptându-se în orice clipă la un 
atac, dar, spre surpriza ei, drumul rămase liber. 

De fapt, în seara asta nu părea să fie nimic ieşit din 
comun. Leah examină aripa ei şi văzu aceleaşi fețe cunos- 
cute care sporovăiau şi râdeau, înaintea separării forțate 
din timpul nopții. Toată lumea părea relaxată, chiar fe- 
ricită, iar Leah simți un val de optimism. Poate că toate 
temerile ei fuseseră nejustificate. Încă puțin şi ajungea 
înapoi în celula ei, teafără şi nevătămată. 

Nu mai trebuia decât să aleagă momentul. 

Simțea cum ochii lor o sfredelesc. 

Aşa fusese încă de la sosirea ei. În ierarhia informală 
a închisorii, poliţiştii se situau undeva între turnători şi 
ucigaşii de copii, obiect de curiozitate morbidă şi de bat- 
jocură. Aşa că era urmărită de pe rampe, din uşile celu- 
lelor, prin gurile de servire. Detectivul-inspector Helen 
Grace îşi aştepta în continuare procesul, dar colegele de 
detenţie o condamnaseră deja, etichetând-o drept ucigaşă 
şi perversă şi împărțindu-i nişte pedepse pe măsură, în 
buna tradiție a Holloway-ului. Cele mai însetate de răz- 
bunare erau câteva infractoare violente pe care Helen le 
băgase la închisoare ea însăşi — pentru acestea, a se răfui 
cu ofițerul de poliție căzut în dizgrație era deopotrivă o 
datorie şi o plăcere. 

Singurul ei răgaz de la corvoada zilnică a jignirilor 
meschine şi a violenței spontane era programul de lu- 
cru — deținutele ştiau că nu trebuie să perturbe func- 
ționarea normală a închisorii —, dar nici măcar în acel 
timp nu avea parte de liniște. Sarcinile erau atribuite de 
personalul închisorii, iar gardianului care o avea în grijă 
pe Helen — un sadic solid pe nume Campbell — îi făcea 

mare plăcere să-i repartizeze cele mai neplăcute îndelet- 
niciri. Toaletele şi duşurile, deşeurile medicale, spălătoria 
şi, cea mai rea dintre toate, curățarea cantinei. 

Era o însărcinare întotdeauna dificilă, dar în seara 
asta fusese deosebit de chinuitoare, din cauza dezastru- 
lui lăsat în urma ei de „Lucy“. Lucy era o tipă care își 
dorea să fie bărbat, dar care totuşi îşi ispăşea sentința la 
Holloway, tinând cont de faptul că, biologic, era femeie. 
Ura această închisoare şi purta o luptă legală complicată 
pentru a fi transferată într-o închisoare pentru bărbați. 
Colegele ei ştiau asta şi le făcea plăcere s-o provoace, re- 
fuzând să-i spună pe numele pe care şi-l alesese: Michael. 
În mod previzibil, în seara aceasta situaţia se inflamase 
din nou, iar în bătaia care urmase, fuseseră schimbate lo- 
vituri serioase. Lucy vomitase după aceea, în timp ce era 
imobilizată, făcând chiar şi mai neplăcută operațiunea de 
curățare a lui Helen. 

Helen tocmai îşi termina misiunea, trăgând de ulti- 
mele câteva minute de dinaintea închiderii celulelor, când 
auzi cum cineva se apropie. Ştia cine e şi fără să ridice 
privirea. Deţinutele se întorseseră toate în aripile lor şi, 
în plus, călcătura lentă şi măsurată era inconfundabilă. 
Ridică privirea şi îl văzu pe Cameron Campbell cum se 
apropie, lăsând în urma lui un şir de paşi egali pe podeaua 
proaspăt spălată. 

— Ţi-a scăpat o parte, spuse Cameron, arătând spre ur- 
mele paşilor lui. 

— Scuze, domnule, răspunse Helen. N-o să se mai repete. 

— Să te asiguri că aşa o să fie. Dacă e ceva ce nu suport, 
asta e... neglijența în muncă. 

În timp ce vorbea, Campbell ridică piciorul şi împinse 
buza găleţii lui Helen până când o răsturnă, vărsând pe 

podea o cantitate imensă de apă cu resturi de vomă. He- 
len privi cum avansează apa, după care se întoarse spre 
el, cu ochii aprinşi de furie. 

— Mai spală o dată, continuă Campbell nonşalant, tre- 
când pe lângă ea. Vreau ca locul ăsta să fie imaculat pen- 
tru festivitățile de Crăciun. 

Furioasă, Helen se aplecă să ia mopul şi atunci simți 
cum un cot ascuțit o izbeşte în rinichi. Lovitura fu atât de 
bruscă şi de violentă, că o lăsă fără aer, făcând-o să cadă 
în genunchi şi să se prindă de marginea găleții. Campbell 
nu se întrerupse din mers şi nu se deranjă să privească în 
urma lui, dar era evident că fetele de pe rampe savurau 
spectacolul. 

— Uite gaborița cum râneşte — ca scroafa-n lături, strigă 
o mucalită, urmată imediat de râsetele celorlalte. 

Helen înălță capul, refuzând să pară înfrântă, dar nu 
văzu decât o sută de fețe zeflemitoare, care râdeau, glu- 
meau şi se desfătau cu nenorocirea ei. În viața ei anteri- 
oară fusese un ofițer de poliție respectat — s-ar fi ocupat 
rapid şi decisiv de cineva de genul lui Campbell —, dar 
acum nu avea nicio putere de a acționa. Aici era ținta glu- 
melor, un accident pe cale de a se întâmpla, un adevărat 
trofeu mult râvnit de orice deținută care ar fi avut sufici- 
ent curaj să rişte un atac. 

Supraviețuise până acum, dar cât putea să reziste no- 
rocul ei? Era înconjurată din toate părțile de femei care 
i-ar fi tăiat gâtul fără să clipească, însă autoritățile păreau 
hotărâte să închidă ochii față de situația ei dificilă. Nu 
avea unde să fugă sau unde să se ascundă, aşa că nu putea 
să lase niciodată garda jos sau să se relaxeze. 

În Holloway, pericolul era mereu la doar o suflare 
distanță. 


Paşii se opriră brusc şi Leah ridică rapid privirea. Dar 
peste câteva secunde, uşa celulei ei se închise cu putere, 
iar ea auzi zgomotul liniştitor al limbilor care intrau în 
zăvoare. Se prăbuşi pe pat, epuizată, dar uşurată. 

În seara asta avusese norocul de partea ei. Profitase de 
scena de la cantină — Campbell care se distra iar pe seama 
vecinei ei — ca să fugă înapoi în celulă. Cele zece minute 
care urmaseră, în care ea așteptase închiderea celulelor, 
fuseseră chinuitoare. Dar acum se terminase. 

Vizeta celulei se deschise şi o pereche de ochi apăru. 
Leah ajunsese să cunoască privirile care o spionau şi 
putea să recunoască imediat gardianul aflat de cealaltă 
parte a ușii. Ochii lui Campbell erau gri şi reci, cei ai 
lui Sarah Brashaw erau de un verde slab şi luminos, iar 
cei ai lui Mark Robins erau ciocolatii şi blânzi. În seara 
asta, cel din urmă era în tură. Leah zâmbi, când îl auzi 
cum avansează de-a lungul şirului, cicălindu-le pe fetele 
din celule. 

Majoritatea femeilor detestau această parte a zilei. 
Când venea noaptea, erau încuiate, fără altă companie 
decât ele însele şi gândurile lor. Multe fuseseră neglijate 

în copilărie, unele fuseseră agresate şi cam toate de aici 
se automutilaseră la un moment dat. Noaptea scotea la 
suprafață amintirile legate de abandon şi singurătate, îm- 
pingându-le pe multe fete la limită. Nu era de mirare că 
majoritatea sinuciderilor aveau loc după căderea întune- 
ricului. 

Dar pe Leah nu o deranja să fie încuiată. Ziua și-o 
ocupa în întregime ferindu-se de pericole, aşa că noaptea 
era timpul ei. Era un moment în care își putea imagina că 
se află altundeva. (Când se putea convinge că era acasă, 
cu băieţii ei, Dylan şi Caleb.) Că făcea lucruri normale. 
Că era un om bun. Că era mamă. 

Plângea adesea când se gândea la ei, dar cumva la- 
crimile o făceau să se simtă bine. Ca şi cum dragostea 
lor ar fi fost cu ea în încăpere. Devenind astfel ceva mai 
încrezătoare, Leah îşi folosea timpul în care era singură, 
plănuind cum avea să ajungă iar împreună cu băieții ei. 
Ispăşea o condamnare pe viață şi vizitele erau rare, aşa că 
trebuia să găsească alte soluții. 

Știa că va risca foarte mult, dar nu exista nicio altă 
modalitate. Mama ei şi băieţii veneau în vizită a doua zi, 
iar când avea să ajungă în centrul pentru rude, Leah avea 
să ceară să fie primită de Guvernatoare. Îşi câştigase drep- 
tul de a fi transferată în aripa mai îngrijită a temniţei. De 
acolo, poate că ar fi putut să fie mutată într-o închisoare 
cu regim deschis. Ar fi fost oare exagerat să spere că într-o 
bună zi ar fi putut chiar să fie eliberată? 

Leah stătea întinsă în pat, cu pătura trasă până la 
bărbie. Soarele apunea, şi de obicei asta o liniştea şi o re- 
laxa. Dar în seara asta era agitată şi nu se putea calma. 
Mintea ei continua să alerge înapoi la băieți. La chicotele 
amuzante pe care le scotea Dylan atunci când era gâdilat. 


11 


12 


MJ. Arlidge 


La fineţea părului lui Caleb. La senzația plăcută pe care o 
avea atunci când băieții stăteau în pat cu ea, dimineața. 
Erau doar amintiri, amintiri din ce în ce mai îndepăr- 
tate, dar era tot ce îi mai rămăsese. Aşa că se înveli mai 
bine şi se pierdu în trecut, sperând că somnul avea să vină. 
Ca la un semn, luminile se stinseră brusc, afundând-o 
pe Leah în întuneric. 


fiction connection 


Helen stătea la fereastră, privind cu tristețe luna. Era 
plină şi minunată, iar lumina ei blândă străpungea pe- 
numbra din celula sa. Dezvăluia o cameră de 3 pe 4 metri, 
zugrăvită în verde-limetă şi mobilată cu pat, chiuvetă şi 
toaletă, toate fixate de podea. Acum, asta era lumea lui 
Helen. 

Stingerea se dăduse cu mult timp în urmă, dar Helen 
putea fi găsită adesea aşa, preferând această veghe singu- 
ratică „confortului“ patului ei îngust. Cadrul patului era 
vechi, salteaua neuniformă şi, în plus, Helen nu putea 
niciodată să doarmă din cauza zgomotului. Imediat ce se 
stingeau luminile, începea. Deţinutele se strigau una pe 
alta, strigau după mamele lor, strigau la Dumnezeu. Era 
pe cât de implacabil, pe atât de previzibil. Când strigătele 
încetau, auzeai gemetele. Când gemetele încetau, auzeai 
plânsetele. Iar când plânsetele încetau, auzeai parazitii. 

În prima noapte, un şobolan mare trecuse peste ea, 
alergând prin pat şi dispărând apoi în zidărie. Era unul 
din numeroşii şobolani cărora li se părea că ei sunt stă- 
pâni acolo. Muştele dădeau ocol toaletei zi şi noapte, îm- 
părțind celula minusculă cu gândacii de bucătărie care 

apăreau odată cu întunericul. Primele câteva dăți când îi 
zărise cum aleargă pe podea, Helen îi călcase. Dar cum 
fiecare victimă era imediat înlocuită de alta, renunțase. 
Şi ei erau prizonieri aici, aşa că Helen decisese să accepte 
situația și să-i lase şi pe alții să trăiască. 

Acum petrecea orele nopţii privindu-i cum îşi văd de 
treabă, până când epuizarea o ducea, în cele din urmă, la 
culcare. Orele de după închiderea celulelor erau cele mai 
grele pentru Helen; atunci oroarea situației ei se făcea 
simțită din plin. Părea imposibil, dar iat-o la Holloway — 
închisoarea care fusese căminul surorii ei, după ce aceasta 
îi ucisese pe părinții lor. Câteva viețaşe încă îşi aminteau 
de Marianne, vorbind aprobator despre inteligența şi ageri- 
mea ei şi, ceva mai puţin călduros, despre violența pe care 
o împărțea cu generozitate. Fiul ei, Robert Stonehill, uci- 
sese trei oameni ca să-i facă o înscenare lui Helen, acesta 
fiind motivul pentru care ea îşi petrecea acum timpul în 
compania mincinoşilor, hoţilor şi a ucigaşilor. 

Helen recuperă o bucată de cretă de pe pervazul feres- 
trei, traversă încăperea şi trase o singură linie pe perete, 
lângă pat. Făcea parte dintr-un şir lung şi îngrijit — îşi în- 
semna cu religiozitate fiecare zi de închisoare. Până acum 
supraviețuise 46 de nopți în spatele gratiilor — dacă mai 
reuşea să treacă de încă 50, avea să ajungă la proces. Era 
singurul, absolut singurul gând care o făcea să meargă 
mai departe. 

Încă mai spera să-şi dovedească nevinovăția la tri- 
bunal, chiar dacă ştia că avea să fie dificil. Robert fusese 
minuţios — îi plantase ADN-ul la locurile faptei, ucisese 
în nopțile în care Helen nu avea alibi şi o ispitise să îşi 
mintă colegii poliţişti referitor la legăturile ei personale 
cu victimele. Minciunile ei fuseseră scoase la lumină, iar 

după asta căderea ei în dizgrație fusese rapidă. Cum în 
Hampshire nu exista nicio închisoare de maximă sigu- 
ranță pentru femei, ajunsese aici. Singura aliată care îi mai 
rămăsese, detectivul-sergent Charlie Brooks, lucra pentru 
eliberarea ei, dar ce şanse avea? Robert părea să fi dispărut 
de pe suprafața pământului. 

În fiecare zi, Helen îşi impunea să fie optimistă, să 
aibă încredere în sistemul de poliție şi justiție. Dar fiecare 
noapte aducea noi îndoieli, iar ea începea să se teamă că 
avea să rămână în Holloway pentru totdeauna. Era oare 
posibilă o astfel de nedreptate? Puteau oamenii să fie în- 
şelați atât de rău? 

În astfel de momente, Helen simţea că întreaga lume 
o abandonase. Era o paria, lipsită de companie şi vădu- 
vită de înțelegere. Fusese întotdeauna o persoană retrasă, 
dar, chiar şi aşa, izolarea de aici i se părea zdrobitoare. 
Nu exista nimeni în care să poată avea cu adevărat în- 
credere sau căruia să i se poată confesa şi, aşa cum do- 
vedeau paradele nocturne ale şobolanilor şi gângăniilor, 
singurii deținuți dispuşi să-şi petreacă timpul împreună 
cu ea erau paraziţii. 


15 


16 


Leah se trezi, speriată şi fără suflare. Visase iar. De 
data asta era fugărită pe un coridor care părea să se pre- 
lungească la infinit. În vis, nu avea habar încotro merge, 
şi nici de cine fuge. Ştia doar că, în ciuda strădaniilor ei, 
avansa tot mai încet. Privise în jos şi descoperise, uimită, 
că nu are picioare — era doar un trunchi care plutea şi 
încerca să înhaţe aerul, în disperarea ei de a scăpa de ur- 
măritori. 

Îşi îngropă fața în pernă şi expiră. Coşmarul fusese 
atât de însuflețit, încât inima îi bubuia, iar pe frunte avea 
o peliculă subțire de transpiraţie. Se descotorosi de aceste 
gânduri întunecate şi trase pătura în jurul ei, hotărâtă 
să mai fure câteva ore de somn înainte ca ziua aceea de 
muncă să înceapă. Dar când făcu asta, încremeni. Pătura 
refuza să se mişte, iar Leah îşi dădu seama că respirația 
ritmică pe care o auzea nu era a ei. 

Cineva stătea pe celălalt capăt al patului. Leah în- 
chise ochii, rugându-se să poată alunga această viziune 
tenebroasă, dar zgomotul acelei respirații continua să se 
audă. Inspiraţie, expiraţie, inspirație, expirație. Lui Leah 
îi veni să țipe, dar, în loc de asta, rămase nemişcată. Ştia 

că ceea ce făcea în următoarele câteva minute avea să de- 
cidă dacă trăieşte sau moare. 

Putea să câştige puțin timp făcând pe moarta, astfel 
că se întoarse spasmodic, ca şi cum ar fi dormit, şi băgă 
braţul drept sub trup. Acum era ascuns, iar Leah îşi stre- 
cură încet mâna spre pernă. Acolo îşi ținea ea şişul — un 
cuțit improvizat, făcut dintr-o lamă de ras şi un mâner de 
la o periuță de dinți. Îi salvase viața de mai multe ori, iar 
Leah dădu şi acum să-l apuce, recunoscătoare. 

Dar şişul nu era acolo. Abandonă orice precauţie şi 
bâjbâi frenetic, parcurgând fiecare centimetru al saltelei 
reci. Dar, în timp ce ea făcea asta, o voce măsurată spuse: 

— Cauţi cumva ăsta? 

Leah n-ar fi vrut, dar nu se putu abţine să nu se în- 
toarcă, să vadă cine vorbise. Celula încuiată era întune- 
coasă şi scăldată în penumbră — nu putu distinge silueta 
care stătea pe capătul patului, dar văzu că ţine în mână 
credinciosul ei şiş, a cărui lamă mortală lucea în lumina 
lunii. 

— Avem un atac cu cuțitul. Rănire, cu intenţie de uci- 
dere. Cine îl vrea? 

Vocea detectivului-inspector Sanderson umplea biroul 
Departamentului de Cazuri Majore. Deși era devreme, în- 
căperea era plină — cu unele fețe familiare şi altele noi. 
Urmă o scurtă pauză — avea cineva nevoie de un caz nou? 
—, după care detectivul-agent Lucas făcu un pas în față, 
luându-i-o cu puţin înainte lui Edwards. 

— ÎI iau eu, spuse ea cu voioşie. Ceva ieşit din comun? 

— Confruntare la un fast-food cu kebab. Făptaşul susține 
că era autoapărare, dar mie mi se pare tentativă de crimă. 

— Nu-mi pot imagina pledoarie mai bună pentru ve- 
getarianism. 

Atitudinea lui Lucas era glumeaţă, dar viteza cu care îşi 
luă legitimaţia şi geanta îi contrazicea tonul. După încarce- 
rarea lui Helen Grace, la etajul şapte se schimbaseră multe. 
Întreaga echipă îşi privise cu admiraţie lidera — inclusiv San- 
derson —, iar căderea ei în dizgrație îi afectase pe toți. Helen 
se afla la conducerea Departamentului de Cazuri Majore de 
atâta timp, încât le luase o vreme să se obişnuiască să vadă 
pe altcineva în funcția ei. Dar acum Sanderson începea să 

se simtă confortabil în noul ei rol şi privi dorința lui Lucas 
de a impresiona ca pe o dovadă a faptului că se făceau pro- 
grese. Poate că exista viață şi după Helen Grace. 

Sanderson considera că făcuse mai mult decât sufi- 
cient pentru a-şi câştiga avansarea, după ce trecuse cu 
rigoare şi tact prin ancheta complexă referitoare la com- 
portamentul criminal al predecesoarei ei. Dar tot fusese 
un şoc, atunci când detectivul-şef Gardam îi spusese că ea 
avea să fie noul detectiv-inspector. Jonathan Gardam în- 
cercase s-o liniştească, îndemnând-o să remodeleze echipa 
după chipul ei. În parte, asta avea menirea de a o încuraja, 
dar era şi o încercare deliberată de a repara o parte din 
răul provocat de arestarea lui Helen. Reputația Poliției din 
Hampshire primise o lovitură teribilă, în urma dezvăluirii 
faptului că adăpostise în mijlocul ei o ucigaşă, iar Gardam 
părea hotărât să îndrepte acest lucru. Ştia că Sanderson 
e o fată care procedează ca la carte — fără îndoială, asta 
contase foarte mult pentru promovarea ei. 

În mod previzibil, cea care strica totul era Charlie 
Brooks. Loialitatea ei față de Helen era de nezdruncinat, 
iar faptul că Robert Stonehill se aflase în Southampton 
la momentul şocantelor crime S&M nu făcea decât să-i 
întărească astfel credința că Helen era nevinovată. 

În realitate, nu exista nici cea mai mică probă care să-l 
lege pe Robert de acele crime, dar asta nu avea nicio impor- 
tanță — Charlie era obsedată de Helen, iar Sanderson fu- 
sese nevoită s-o mustre de mai multe ori pentru neatenție. 

Sanderson examină încăperea şi fu iritată să constate 
că scaunul lui Charlie era gol. Nu se învoise pe motiv de 
boală, nu fusese trimisă în nicio misiune astăzi şi ştia că 
nu trebuie să absenteze fără permisiune. 

Ceea ce impunea întrebarea: unde era? 

— Uită-te bine şi spune-mi dacă îl recunoşti. 
Proprietarul în vârstă al magazinului se aplecă peste 
vitrina cu dulciuri şi luă fotografia din mâna întinsă a 
lui Charlie. 

— Ce-a făcut? 

— Agresiune, lovire, furt. Aproape l-a omorât în bătaie 
pe proprietarul unui magazin de covoare pentru conți- 
nutul casei de marcat. I se poate întâmpla oricui, aşa că, 
te rog, nu te grăbi. 

Minciuna era atât de bine exersată, că i se rostogoli 
din gură cu cea mai mare uşurinţă. 

— Pare un tip dat naibii, nu? 

— Poți fi sigur, continuă Charlie. Credem că locuieşte 
în zonă, poate că a intrat aici să ia țigări sau bere? 

Proprietarul studie fotografia în tăcere. Charlie nu spuse 
nimic, nerăbdătoare să primească un răspuns, dar hotărâtă 
să nu-i tulbure concentrarea. Era probabil al cincizecilea 
proprietar de magazin cu care vorbise în ultimele câteva 
săptămâni şi începea să aibă senzaţia că se agaţă de un fir. 

Bărbatul din fotografie era foarte real — Robert Stone- 
hill —, dar infracțiunea pentru care era căutat era complet 

fictivă. Nu existau niciun proprietar de magazin de co- 
voare şi nicio agresiune, iar Charlie ştia că încalcă toate 
regulile atunci când inventează un caz de resortul poli- 
tiei. Însă asta îi permitea să înregistreze o infracțiune în 
arhivă, oferindu-i timpul necesar pentru a se ocupa de ea. 
Era o înşelătorie care nu putea să dureze, în cele din urmă 
avea să fie prinsă, dar nu avea ce să facă. 

O scurtă conversaţie telefonică cu Helen fusese de 
ajuns pentru a o convinge pe Charlie de nevinovăția aces- 
teia, iar de atunci căutase probe care să ducă la eliberarea 
ei. Cercetase Docurile de Vest — acolo fusese centrul de 
comandă al lui Robert —, dar probele primare pe care spe- 
rase să le descopere nu fuseseră de găsit. Echipa principală 
de anchetă găsise însă urma unui pantof de sport Vans, 
mărimea 42, în clădirea abandonată în care fusese arestată 
Helen, dar o respinsese drept irelevantă. Însă Charlie era 
convinsă că urma îi aparţine lui Stonehill. 

— Ce spui? A fost aici? Are cam 1,80 înălțime, e un tip 
liniştit, poartă haine normale, dar tenişi scumpi... 

Stonehill lucrase, la o filială îndepărtată a magazinu- 
lui Wilkinson, sub pseudonimul Aaron West. Charlie sta- 
bilise toate rutele posibile de la locurile crimelor la centrul 
lui de comandă şi, înarmată cu o fotografie şi o descriere 
recente ale lui, bătuse străzile, vizând supermarketurile, 
standurile de ziare şi micile magazine. Stonehill era abil, 
dar era totuşi o ființă umană. Trebuia să mănânce. 

— Îmi pare rău, draga mea, nu-l recunosc. 
— Mai uită-te o dată. E foarte import... 
— Aş vrea să te ajut, dar n-a fost aici. 

Acum tonul lui era mai dur, dar atitudinea bărbatului 
nu era răutăcioasă. Probabil că simțea disperarea ei. Char- 
lie luă fotografia, îi mulțumi şi plecă. Mai avea pe lista ei 

trei locuri de verificat. Probabil că putea să se ocupe de 
ele, înainte ca absenţa ei să trezească cuiva suspiciuni se- 
rioase. Indiferent de consecinţe, indiferent cât de depri- 
mantă era această corvoadă a căutării din uşă în uşă, nu 
se punea problema să renunţe. 

Nu atât timp cât o femeie nevinovată se afla în spa- 
tele gratiilor. 

— Să înceapă petrecerea. 

Vocea lui Sarah Bradshaw răsună limpede, în timp ce 
ea descuia uşa celulei. Limbile încuietorilor se retraseră şi 
Sarah smuci uşa grea spre ea. Ignoră murmurele de nemul- 
ţumire dinăuntru şi trecu mai departe, descuind metodic 
fiecare celulă a acelei aripi. Avansase mult, iar deținutele 
începeau să apară. Prea ameţite ca să se certe, prea epu- 
izate ca să se opună, ieşiră cu paşi târşâiți pe uşi, aştep- 
tând ordinul de a merge la micul dejun. Nu exista nicio 
iritare, niciun fel de protest. Nu era de mirare că apelul 
era momentul preferat al zilei pentru Sarah. 

— Luaţi-vă fețele de distracție, doamnelor. Începe o nouă 
zi în paradis... 

Sarah zâmbi de una singură şi deschise uşa ultimei 
celule, înainte de a traversa rampa centrală către latura 
estică. Aruncă instinctiv o privire în urma ei — în dimi- 
neaţa asta era singurul gardian de serviciu, grație defici- 
tului de personal, şi ştia din experienţă că nu trebuie să 
întoarcă niciodată spatele deținutelor. Spre satisfacția ei 
însă, toată lumea se purta frumos. Grace ieşise prima, ca 
de obicei, iar celelalte o urmară imediat. Dependentele, 

schizoidele şi dementele, care la sfârşitul zilei se uitau la 
tine şi te scuipau imediat în față, erau liniştite ca nişte şo- 
ricei în dimineaţa asta. Uimitor ce putea să facă foamea. 

Sarah îşi continuă drumul, fluierând dizarmonic şi 
legănând cheile din mers. Ajunse la capătul rondului ei 
şi se întoarse să-şi cerceteze regatul. Acum, pentru prima 
oară, observă golul din cadrul şirului. 

Toată lumea era prezentă, în afară de Leah Smith. 
Aceasta avea celula între cea a lui Helen Grace şi cea a 
lui Rosie Haynes, o hoață înveterată care vizita frecvent 
Holloway-ul. Ele erau amândouă pe palier, aşteptând răb- 
dătoare instrucțiunile, dar nu se vedea nici urmă de Leah. 
Nu era o persoană care să le conteste autoritatea, aşa că — 
în cel mai bun caz — absenţa ei din şir însemna o deținută 
bolnavă sau recalcitrantă. În cel mai rău, era cod negru — 
terminologia închisorii pentru tentativă de sinucidere. 

— Treci pe palier, Smith. Nu le face să aştepte pe aceste 
doamne drăguțe... 

Spusese asta pe un ton plin de încredere, dar exista 
o anumită tensiune în vocea lui Sarah. Sinuciderile erau 
mizerabile şi le înfuriau întotdeauna pe celelalte deținute, 
atunci când urma, inevitabil, închiderea celulelor. 

— Nu mă face să vin după tine. Cel puţin dacă vrei să 
mai mănânci astăzi... 

În continuare nimic, aşa că Sarah făcu stânga-mpre- 
jur pe latura vestică a aripii. Celelalte deținute începeau 
acum să se manifeste, oferindu-i lui Sarah sugestii macabre 
pentru cum ar fi putut s-o trezească din somn pe Leah. 
Sarah le ignoră şi parcurse rapid coridorul, pe lângă Baylis, 
Cooke şi, în cele din urmă, şi pe lângă Grace. Ajunse acum 
la celula lui Smith, trase aer în piept, deschise uşa şi păşi 
înăuntru. 

Spre uşurarea ei, totul era liniştit. Se aşteptase la cear- 
şafuri sfâşiate, sânge pe podea sau chiar la inundarea celu- 
lei. Dar nu, Smith era întinsă pe pat, acoperită din creştet 
până în tălpi cu pătura. 

— Mişcă-ţi fundul, Smith, altfel chiar îți fac raport. 

Leah nu mişcă nici acum. Furia lui Sarah Bradshaw 
începu să se transforme în frică. Dintr-un motiv pe care 
n-ar fi putut să-l numească, avea senzaţia intensă că în 
celula asta ceva nu e deloc în regulă. Părea destul de nor- 
mală, curată şi îngrijită... dar tăcerea dinăuntrul ei era 
straniu de sufocantă. 

Indiferent ce ar fi fost, Sarah simți brusc nevoia de 
a afla. Aşa că păşi în față, prinse ferm colțul păturii şi, 
după ce numără în cap până la trei, o trase jos de pe pat. 

Cathy Smith dădu la o parte plapuma, scoțându-i la 
lumină pe Dylan şi pe Caleb, care se ascunseseră sub ea. 
Încerca de jumătate de oră să-i trezească pe gemenii în 
vârstă de cinci ani, dar în dimineața asta erau obraznici. 
În cele din urmă reuşise să-i dea jos din paturile lor su- 
prapuse, dar fugiseră imediat, ascunzându-se mai întâi în 
dulapul, apoi în patul ei. 

De data asta, Cathy nu manifestă niciun pic de milă. 
După ce le descoperi ascunzătoarea, trase plapuma la o 
parte, dezvăluindu-i pe evadații care chicoteau. Încercară 
să scape, dar ea era pregătită. Se repezi şi îi prinse pe fie- 
care de sub un braţ, trăgându-i înapoi pe pat. Timp de un 
minut, băieţii se zbătură, dând din picioare, apoi, înţele- 
gând că situaţia lor e fără speranţă, se aliară împotriva ei, 
gâdilând-o din răsputeri. Cathy protestă — era una dintre 
bunicile care se gâdilă foarte tare —, dar în secret îi plăcea 
la nebunie. În ciuda startului dur în viață de care avuse- 
seră parte, băieţii erau extrem de afectuoşi şi de iubitori. 

Aveau doar şase luni, atunci când mama lor comisese 
o crimă. De trei, patru, chiar și de cinci ori pe zi, Cathy 
se gândea, iar și iar, la noaptea aceea, întrebându-se dacă 

exista ceva ce ea ar fi putut să facă altfel. Poate că dacă 
ar fi refuzat să aibă grijă de băieți, Leah nu ar fi mers la 
crâşma aceea, nu l-ar fi văzut pe mizerabilul ei prieten cu 
altă fată. Fusese oare prea îngăduitoare cu ea? Îi acceptase 
prea uşor schimbările de dispoziţie, băutul, izbucnirile 
violente? Cathy se blestema adesea pentru neajunsurile 
ei, învinovățindu-se în întregime pentru tragedia care ur- 
mase. Alteori încerca să pună totul pe seama simplului 
ghinion. Leah nu a vrut s-o omoare pe fata aceea, nu şi-a 
dat seama că e însărcinată... 

Atâtea vieți irosite într-un moment de nebunie. Pä- 
rinții acelei fete distruși de pierderea suferită, Leah care 
ispăşea o sentință pe viaţă şi Cathy care îi creştea pe cei 
doi băieți, în ciuda lipsei unui bărbat în casă sau a unui 
venit constant. Fiecare zi era o luptă pentru a o scoate la 
capăt, şi totuşi... fiecare zi aducea mici surprize, momente 
de bucurie care făceau ca totul să merite. Cathy era epu- 
izată, dar, în ciuda tuturor acestor lucruri, nu le purta 
niciodată pică băieţilor pentru că trebuia să aibă grijă de 
ei. La urma urmei, dacă nu i-ar fi luat ea, ar fi ajuns în 
plasament. 

Cathy ţinea familia laolaltă. Într-o bună zi, Leah avea 
să fie eliberată şi atunci puteau să fie iar toţi împreună. 
Până atunci, ea nu avea să bombăne, nu avea să se plângă. 
Avea să facă tot ce trebuia făcut, profitând la maximum 
de rarele lor vizite la Holloway. În apartament erau peste 
tot fotografii cu Leah, dar adevărul era că nimic nu putea 
să înlocuiască absenţa fiicei sale. 

Cathy trase băieții spre ea, cu un ochi ațintit asupra 
ceasului, îi sărută pe rând pe fiecare obraz şi spuse: 

— Micul dejun, apoi hainele şi dinții. Cât se poate de 
repede, vă rog! 

Băieții mormăiră, dar Cathy era pregătită. 

— Am Coco Pops pentru băieţii cuminţi care fac ce li 
se spune. Până la urmă, nu vrem să întârziem la Mami, 
nu-i aşa? 

Cathy zâmbi, în timp ce băieții o zbugheau. Ştia că 
agonia lui Leah se întrerupea doar în timpul scurtelor lor 
vizite. Leah depindea de aceste întrevederi rare. Şi, dacă 
era să fie sinceră, şi ea la fel. 

Helen îşi croi drum prin mulţime, căutând un loc de 
refugiu. Nu văzuse niciodată cantina atât de aglomerată — 
deținutele tulburate se strângeau, în căutare de sprijin mo- 
ral — şi nu exista niciun loc liber nicăieri. Helen era rareori 
invitată la masa cuiva, dar de obicei exista un loc mai fe- 
rit pe care îl putea revendica drept al ei. În dimineaţa asta 
însă, grupurile şi găştile închisorii se adunaseră în forță, cău- 
tându-şi siguranța în numărul lor mare. Cele care îi prindeau 
privirea emanau ostilitate, chiar suspiciune, ca şi cum Helen 
ar fi putut să fie responsabilă pentru moartea vecinei ei. 

Mai ocoli o dată încăperea, cu tava în mână. La fie- 
care pas era înghiontită de coate rătăcite care îşi croiau 
drum spre coastele ei, dar în cele din urmă şansa îi surâse. 
Jordi, o fostă prostituată voioasă, îi prinse privirea şi se 
trase la o parte, ca să-i facă loc. Helen o ajutase pe femeia 
analfabetă să-şi scrie ultima cerere de eliberare condiți- 
onată — Jordi avea nişte fiice adolescente de care îi era 
foarte dor —, iar acum, ele erau în termeni prietenoşi. De 
aici şi actul de milă al lui Jordi. 

Helen se aşeză rapid şi aruncă o privire în jurul me- 
sei. Babs, o viețaşă de 70 de ani cu un şold şubred, dar 

inimă bună, îi făcu semn din cap, sprijinind tacit spiritul 
generos al lui Jordi. Noelle, o traficantă de droguri zgo- 
motoasă care fusese întotdeauna corectă cu Helen făcu la 
fel, arătându-şi rapid dinţii de aur, după care se întoarse 
iar la fulgii ei de porumb. Helen nu le ştia prea bine pe 
celelalte deținute de la masă şi se aştepta ca ele să obiec- 
teze față de sosirea ei intempestivă, dar astăzi dispoziția 
lor era reținută. În urma evenimentelor şocante ale nopții, 
ostilitățile fuseseră suspendate — Helen observă că în di- 
mineața asta nimeni nu-şi bătea capul să o ațâțe pe Lucy. 

— Nu mănânci? întrebă Babs, în timp ce Helen se juca 
cu micul dejun. 

— Poate mai târziu, răspunse Helen, chiar dacă de fapt 
nu se simţea în stare să înghită nimic. 

— Mănâncă ceva. Până la prânz nu o să mai ai ocazia. 

Helen se înduplecă să îşi ridice pâinea prăjită, dar, 
înainte să apuce să muşte, Jordi se repezi. 

— Ai auzit ceva noaptea trecută? 

— Pentru numele lui Dumnezeu, Jordi, o întrerupse No- 
elle. Lasă femeia să halească în linişte. 

— Întrebam doar... 

— Nimic... răspunse Helen, spre evidenta dezamăgire a 
lui Jordi. Chiar dacă am fost trează jumătate de noapte... 

— Atunci ai văzut ceva? Când Bradshaw a intrat înă- 
untru? 

Helen scutură iar din cap. La apel stăteai în fața celu- 
lei tale şi nu te mişcai decât dacă ţi se spunea să faci asta. 
Era parte din rutina deprimantă a vieții de închisoare, pe 
care o puteai nesocoti doar pe riscul tău, dar acum Helen 
îşi regreta obediența. Fusese evident, din clipa în care Sa- 
rah Bradshaw intrase în celula lui Leah, că se întâmplase 
ceva rău. Helen auzise țipătul înăbuşit al lui Bradshaw, 

înjurăturile repezi şi murmurate, apoi țipătul ascuțit al 
soneriei, atunci când gardiana panicată apăsase pe alarma 
de urgenţă. Campbell, Robins şi ceilalți alergaseră în aju- 
tor, în timp ce închiderea celulelor intra în vigoare. De- 
ţinutele înfometate fuseseră ținute înăuntru, până când 
celula lui Leah a fost sigilată corespunzător, fără ca Helen 
să poată afla vreun amănunt despre ceea ce se întâmplase. 

Cod negru. Ăsta fusese primul gând al tuturor, dar 
zvonurile se răspândiseră rapid în închisoare, iar acum 
speculaţiile luaseră o turnură mai sinistră. Oamenii spu- 
neau că Leah Smith a fost ucisă. 

Helen nu fusese mare prietenă cu Leah — vecina ei era 
suspicioasă, ostilă şi înclinată către violență —, dar tânăra 
tulburată fusese prima persoană pe care o cunoscuse la 
Holloway şi care făcuse efortul de a-i arăta lui Helen cum 
funcționează lucrurile. O astfel de generozitate față de o 
polițistă încarcerată o surprinsese pe Helen, care mai târziu 
se întrebase dacă nu cumva ceea ce determinase acţiunile 
lui Leah nu fusese dureroasa ei lipsă de popularitate. Nu 
înțelesese niciodată pe de-a-ntregul de ce era Leah atât 
de detestată. Ştia că deținutelor care făcuseră rău copiilor 
sau bebeluşilor le este rezervată o ură specială, dar nepo- 
pularitatea lui Leah era atât de adânc înrădăcinată, încât 
Helen se întreba dacă nu e vorba despre altceva. Lipsa de 
informaţii — atât despre trecutul lui Leah, cât şi despre 
soarta ei — o rodea. Afară ar fi putut să caute răspunsuri. 
Înăuntru, era la fel de ignorantă ca toți ceilalți. 

— Dacă chiar a fost lichidată, există o grămadă de sus- 
pecți, spuse Noelle tenebros, aruncând o privire în jurul 
cantinei. 

— Încetişor, Noelle, o avertiză blând Babs. Nu te apuca 
să arunci cu piatra... 

— Dar e adevărat, nu? O grămadă de oameni cu conşti- 
ințe încărcate sunt aici în dimineața asta. 

Helen o ascultă pe Noelle cum îşi continuă analiza 
jocurilor din închisoare. Jordi părea mai puţin intere- 
sată şi plecă să mai caute mâncare, dar Helen era ne- 
răbdătoare să audă ce avea de spus Noelle — chiar dacă 
majoritatea „faptelor“ înșirate erau zvonuri şi speculații 
lipsite de bază. Leah era o țintă care ar fi putut intra în 
palmaresul oricărei deținute. De asemenea, chiar dacă 
în ultima vreme încercase să se lase, era şi alcoolică, şi 
consumatoare frecventă de droguri, ceea ce o punea ade- 
sea în conflict cu autoritățile şi cu găştile din închisoare. 
Şi, ca să-i pună capac, irascibilitatea ei era legendară: 
cu puţin timp în urmă, ameninţase o bucătăreasă că îi 
scoate ochii, pentru că îi dăduse prea puțină mâncare 
de fasole. De astfel de lucruri depind viața şi moartea 
în închisoare. 

Noelle continuă să vorbească, dar informaţiile solide 
erau greu de obținut în dimineaţa asta. Babs recursese la 
„Fetele de Aur“ — micul cerc al pensionarelor care îşi pe- 
treceau ultimele zile la Holloway —, dar revenise cu mâna 
goală şi, spre surpriza tuturor, Jordi, care se întorsese tul- 
burată şi fără suflare de la geamul de servire, fusese cea 
care le dăduse, în sfârşit, vestea. 

— Sandra ştie o fată care lucrează la biroul Guvernatoa- 
rei, spuse ea, arătând cu capul spre bucătăreasa zdravănă 
de la geamul de servire. Zice că a fost deja chemată o uni- 
tate din afara închisorii. 

Atunci nu era o sinucidere obişnuită. Helen nu spuse 
nimic, dar ştia că Serviciul pentru Detenţie şi Eliberare 
Condiţionată ar fi fost chemat doar dacă moartea lui Leah 
avea ceva neobişnuit sau suspicios. 


fiction connection 


De-a v-aţi ascunselea 


— Se spune că a fost ucisă în pat şi că... şi-au făcut nu- 
mărul cu ea. I-au cusut gura. Şi ochii. 
Helen o privi lung pe Jordi, abia asimilând cuvintele. 
— I-au cusut pleoapele de obraji, fir-ar a naibii. Aşa au gă- 
sit-o — cu ochii închişi, rânjind cu gura până la urechi... 
Noelle rămase tăcută, iar Jordi începu acum să plângă. 
Până şi Babs, care văzuse mai multe decât oricine, părea 
zguduită. Helen îşi ținu gândurile pentru ea, dar mintea 
ei analiza deja această evoluție macabră. Mai auzise po- 
veşti neplăcute din închisoare, dar asta era altceva. O făcea 
să-i vină rău şi, din câte se părea, nu era singura — vestea 
Sandrei circula, iar atmosfera din cantină se schimbase 
brusc. În mod normal, deținutele erau zgomotoase şi în- 
suflețite la ora mesei. Dar nu şi astăzi. 
Astăzi toate păreau îngrozite. 


33 


34 


11 


Era o privelişte groaznică. Pătura zdrențuită se afla 
pe podea, acolo unde o lăsase să cadă Sarah Bradshaw, iar 
puțin mai sus, pe patul îngust, zăcea cadavrul mutilat al 
lui Leah Smith. 

Celia Bassett era Guvernatoare a Închisorii Holloway 
de peste cinci ani, dar nimic nu o pregătise pentru aşa ceva. 
Fața lui Leah era ceruită şi albicioasă, trupul ei era rigid şi 
nu se vedea nicăieri nicio picătură de sânge. Leah, de obi- 
cei agitată, ar fi arătat liniştită şi împăcată dacă n-ar fi fost 
zâmbetul ca un rictus care îi cuprindea faţa brutalizată. 

Celia avansă, în timp ce învelitorile de plastic ale 
pantofilor ei scoteau un foşnet straniu la contactul cu 
podeaua, şi se forță să privească mai de aproape. Fu ime- 
diat izbită de culoarea aţei de bumbac — un albastru pră- 
fuit frumos — şi de acurateţea cusăturii. Nu era perfectă, 
fiind probabil întreprinsă rapid şi pe întuneric, dar era 
eficientă, închizând strâns gura şi ridicându-i colțurile 
în sus. Pleoapele fuseseră tratate la fel, cusute zdravăn de 
obrajii lui Leah. 

— Cel puțin a murit cu un zâmbet pe față, spuse o voce 
în spatele ei, cu un accent scoțian săltăreţ, plin de sarcasm. 

— Taci dracului din gură, Campbell, nu e deloc amuzant! 
— Amuzant sau nu, acum nu mai e problema noastră... 
Celia se întoarse, ca să-l mustre pe ofițerul ei cu cel 
mai înalt rang, dar acesta ieşea deja pe uşă. Îl numise Şef 
al Pazei de când anteriorul deținător al funcției plecase 
brusc, dar Campbell nu era deloc interesat de această tra- 
gedie subită. Asta o scotea din fire pe Celia — indiferent 
ce responsabilități avea el, Leah Smith era o ființă umană, 
pentru numele lui Dumnezeu —, dar cinismul lui plictisit 
nu o surprinse. Holloway urma să fie închisă la sfârşitul 
anului, iar firava echipă de gardieni a închisorii trecuse 
deja de pragul epuizării, măcinată de stresul zilnic, de 
agresiune şi violență. Ultimul lucru de care aveau nevoie 
era un eveniment major de felul acestuia, care ar fi putut 
să-i pună într-o lumină proastă, pe ei şi şansele lor la un 
transfer decent, atunci când vechea închisoare avea să-şi 
închidă porțile pentru ultima oară. 

Şi, bineînţeles, Campbell avea dreptate — acum chiar 
nu mai ținea de ei. Celia alertase Serviciul pentru Detenţie 
şi Eliberare Condiţionată, iar un anchetator venea să preia 
controlul asupra a ceea ce era acum o anchetă de crimă. 
Celia ştia din experienţă că tipii de la SDEC sunt nemiloşi, 
minuțioşi şi încăpățânaţi, neacordând atenție contextului, 
în dorinţa lor de a evalua „faptele“. Anchetatorul avea să 
perturbe viața închisorii şi să sporească anxietatea gardi- 
enilor şi deținutelor deopotrivă, şi poate că avea să scoată 
la lumină nişte adevăruri extrem de neplăcute. 

Celia privi lung cadavrul încă o dată, cu inima cât 
un purice. Suferințele lui Leah luaseră sfârşit. Dar pentru 
ceilalți, coşmarul abia începea. 

— De ce nu o putem vedea? Care e problema? 

Chiar dacă era o femeie răbdătoare, Cathy Smith în- 
cepea să se înfurie. Călătoria până la Holloway nu era ni- 
ciodată uşoară — trebuia să meargă cu două autobuze şi 
un metrou — şi chiar şi după ce ajungeai acolo, lucrurile 
nu se întâmplau niciodată la timp. Cathy avea mai multe 
slujbe de femeie de serviciu şi doi băieţi de hrănit, spălat 
şi îmbrăcat — timpul ei era prețios, dar nimeni nu părea 
să înțeleagă asta. Programul de vizitare, care ar fi trebuit 
să fie bătut în cuie, era rareori respectat, iar când încercai 
să afli ce se întâmplă, întâmpinai doar priviri goale. Era 
ca şi cum autorităţile ar fi vrut să pedepsească şi rudele, 
chiar dacă acestea erau, bineînţeles, nevinovate. 

Veniseră deja de peste o oră. Centrul pentru vizitatori 
era un loc neatrăgător pentru gemeni, chiar dacă astăzi 
prezenţa unui brad de Crăciun mic, de plastic, îi învese- 
lise puţin. Le adusese bună dispoziție după o călătorie 
lungă, iar Cathy fusese mişcată de discuţia lor însuflețită 
despre ce ar fi putut să le aducă Moş Crăciun anul acesta. 
Dar imediat ce băieții descoperiseră că darurile cu aspect 
generos de sub brad erau de fapt cutii goale, începuseră 

să se plângă. În mod normal, Cathy îi lăsa să se joace pe 
telefon, chiar dacă asta genera certuri, dar astăzi telefonul 
era descărcat. Nimic nu părea să-i meargă azi, aşa că, furi- 
oasă, Cathy îl oprise a treia oară pe angajatul responsabil 
pentru vizitatori, pretinzând informaţii. 

— Am cerut ca cineva de la biroul Guvernatoarei să co- 
boare, dar, ca să fiu sincer, în clipa asta nici eu nu ştiu mai 
multe decât dumneata. Nu prind pe nimeni la telefon... 

— Mâna dreaptă nu ştie ce face mâna stângă, murmură 
Cathy. 

Se îndepărtă, fără să mai aştepte să audă mai multe. 
De ce făceau mereu ca lucrurile să devină atât de jenante? 

Se gândea cum ar trebui să procedeze, când îl zări pe 
Mark Robins cum trece în fugă prin centru. Era cea mai 
rapidă cale de ieşire din închisoare şi era evident că el se 
grăbeşte, dar Cathy țâşni din cealaltă parte a sălii, ca să-l 
intercepteze. Le tratase întotdeauna amabil pe Leah şi pe 
Cathy, şi te puteai baza pe el că îți va da un răspuns clar 
la o întrebare clară. 

Robins tresări ca ars, atunci când Cathy îi atinse bra- 
tul. Astăzi, vorbărețul gardian părea mut, lăsând-o pe Ca- 
thy să înceapă. 

— Văd că sunteți grăbit, domnule Robins, şi scuzați-mă 
că vă deranjez. Am venit s-o vedem pe Leah, dar ne tot 
amăgesc cu pretexte. Pe mine nu mă deranjează să aştept, 
dar e vorba de băieți... 

În mod normal, în această situație Robins ar fi liniş- 
tit-o imediat, dar el continuă să păstreze tăcerea. 

— Dacă nu se poate, aş prefera să ştiu, concluzionă ra- 
pid Cathy. Cu siguranţă băieţii o să fie dezamăgiţi, dar 
nu vreau să-i țin aici, dacă oricum nu intrăm. Putem să 
venim altă dată. 

Ultimele ei cuvinte părură să aibă efect şi, în sfârşit, 
Robins vorbi. 

— Uite ce e, Cathy, cel mai bine e să rămâi aici. O să 
transmit prin stația de emisie-recepție să coboare cineva, 
ca să vorbească cu tine. 

— Să vorbească cu mine? De ce trebuie să vorbească cu 
mine? 

— Aşa e cel mai bine, continuă Mark rapid. Acum tre- 
buie să fug, dar un ofițer de legătură cu familia o să vină 
la tine cât de curând. Ai cuvântul meu. 

— Un ofițer de legătură cu familia...? 

Cuvintele i se stinseră pe buze — Robins se desprin- 
sese deja de ea şi se îndrepta către uşă. Cathy se uită la el 
cum pleacă, dintr-odată cuprinsă de frică. În mod normal, 
Robins era atât de serviabil, dar astăzi părea stingherit, 
chiar puțin speriat. Ce naiba se petrecea acolo? Ce se în- 
tâmplase cu Leah a ei? 

Băieţii râseră iar în fundal. Se jucau cu cadourile de 
sub brad, prefăcându-se că sunt Moş Crăciun. Dar, de 
această dată, Cathy nu fu în stare să se uite la ei. lar ceva 
dinăuntrul ei îi spunea că anul acesta, micuţii aveau să 
aibă parte de un Crăciun trist. 

Mergeau în şir, fără să iasă deloc din cadență. Deţi- 
nutele şocate continuau să comenteze referitor la moartea 
brutală a lui Leah Smith, dar, chiar şi aşa, rutina zdrobi- 
toare a închisorii se impusese iar. Urmau orele de lucru 
manual, timpul pentru socializare, gimnastica şi puținele 
convorbiri telefonice permise, dar, imediat ce se termină 
micul dejun, deținutele fură expediate în aripa cu dușuri. 

Pentru Helen, duşul de dimineaţă era de fiecare dată 
o provocare. Detesta să-şi expună trupul gol în fața tu- 
turor, dar a fost obligată să se oțelească în fața insultelor 
care plouau asupra ei, în timp ce colegele de detenţie stu- 
diau cicatricile de pe trunchiul său. Mai mult, i se păreau 
şocante mirosurile, sunetele şi priveliştile — deținutele 
care erau aduse la un orgasm zgomotos de prietenele lor 
din puşcărie, Lucy, transsexuala recalcitrantă, care era 
târâtă la duş după încă un „protest murdar“, în timp ce 
se zbătea şi țipa, şi chiar, din când în când, tentative de 
sinucidere scăldate în sânge. 

Dar astăzi, Helen era pregătită să îşi înghită discon- 
fortul, pentru că avea o misiune de îndeplinit. După ce 
îşi termină duşul, trecu rapid pe lângă separeuri, privind 

prin aburi ca un voyeur stângaci. Ignoră invitațiile şi flu- 
ierăturile provocate de comportamentul ei şi avansă de-a 
lungul şirului până când o găsi, în sfârşit, pe cea pe care 
o căuta. Rosie Haynes tocmai îşi termina dugul, iar Helen 
o abordă rapid, trăgând-o la o parte. 

— Arde undeva? se răsti Rosie, evident iritată că era in- 
terceptată de extrem de detestata ei colegă de aripă. 

— Nu arde nicăieri, voiam doar să vorbim. 

Mai multe capete se întoarseră, aşa că Helen o trase 
pe Rosie în separeu şi porni iar duşul. Aproape imediat, 
nivelul zgomotului urcă din nou, în timp ce deținutele 
speculau referitor la evenimentele macabre ale dimi- 
neții. 

— Despre ce? răspunse Rosie laconic. 

— Leah, bineînţeles. 

— Ce pot să-ți spun? Am auzit aceleaşi zvonuri pe care 
le-ai auzit şi tu... 

— Nu la asta mă refeream. Ai văzut sau ai auzit ceva 
noaptea trecută? 

Erau foarte puține şanse, dar Helen trebuia să întrebe. 
Gândul că vecina ei fusese omorâtă cu brutalitate şi mu- 
tilată, în timp ce ea dormea alături, era oribil. Celula lui 
Rosie se învecina cu cea a lui Leah de cealaltă parte, aşa 
că era posibil ca aceasta să fi ştiut ceva. 

— Eu am adormit pe la 3 noaptea şi m-am trezit imediat 
după 6, continuă Helen. Ai auzit ceva între orele astea? 

— Absolut nimic. 

— Haide, Rosie, ştiu că nu prea dormi... 

— Noaptea trecută am avut noroc. Am dormit neîn- 
toarsă opt ore. 

Spusese asta aproape pe un ton de triumf, ceea ce o 
înfurie pe Helen. 

— Atunci ai auzit ceva din gură în gură? continuă ea 
rapid. Ştii cumva dacă avea cineva o problemă cu ea? 

— Tu vorbeşti serios? se răsti Rosie, ridicând vocea. Vaca 
aia tâmpită a omorât un copil. A băgat cuțitul drept în 
burta fetei. Ea a zis că nu ştia că e gravidă, dar umblă 
vorba că ştia exact ce face. Ca să fiu sinceră, mă miră că 
a rezistat atât aici. 

— Nu cred că asta gândești cu adevărat... 

— Nu? Dacă mă întrebi pe mine, pentru ăştia ca ea în- 
chisoarea e prea puțin. 

— Şi de ce-i ţii partea, de fapt? 

Alarmată de noua voce, Helen se întoarse şi o văzu 
apropiindu-se pe Chantelle, o membră a găştilor foarte 
tatuată. 

— Ştii ceva ce noi nu ştim? continuă Chantelle acuzator. 

— Bineînţeles că nu, răspunse Helen. Încerc doar să aflu 
ce s-a întâmplat noaptea trecută. Leah era mama a doi 
băieți mici... 

— O lepădătură se îngrijeşte de altă lepădătură, spuse 
batjocoritor altă deţinută, alăturându-se şi ea zarvei. In- 
teresant cum v-au pus laolaltă, nu? 

Helen era acum înconjurată de un cerc de femei se- 
midezbrăcate, dar refuză să dea înapoi. Leah Smith fu- 
sese asemenea multor femei de la Holloway, cu probleme 
psihice complicate, iar locul ei ar fi fost mai degrabă la 
spital, decât la închisoare. Dar uciderea ei nu stârnise ni- 
ciun pic de compasiune. Pentru celelalte deținute, Leah 
fusese pur şi simplu o ucigaşă de copii care îşi pierduse 
dreptul la viață. 

— Chiar dacă am fi auzit ceva, crezi că ţi-am spune ţie? 
reluă Rosie. Poate ai uitat că nu mai ai insigna!? 

Grupul râse şi aclamă, dar Helen se săturase. 

— Nu-ţi pasă că noaptea trecută cineva a fost ucis? spuse 
ea dintr-odată, îndreptându-şi tot veninul spre Rosie. Ci- 
neva ca tine. 

— Du-te dracu’. Eu nu sunt deloc ca vaca aia... 

— Au ales celula lui Leah. Puteau la fel de uşor s-o spargă 
pe a mea. Sau pe a ta. 

Pentru prima oară, Rosie nu avu o replică pregătită. 
Tăcerea ei demonstra exact asta — era la fel de speriată 
ca toate celelalte. 

— Cel care a făcut asta a intrat în celula ei, a omorât-o, 
apoi a dispărut fără urmă, continuă Helen. Ceea ce în- 
seamnă că niciuna dintre noi nu e în siguranță. 

Helen se întoarse, ca să le înfrunte pe restul adver- 
sarelor ei. Cuvintele sale păreau să fi avut efectul dorit. 
Mulțimea care cu câteva clipe în urmă fusese agresivă şi 
zgomotoasă era acum redusă la tăcere. 

— Aşa că, înainte să vă felicitaţi pentru moartea unei 
tinere femei, gândiţi-vă mai bine la asta. 

Helen îşi croi drum prin gloată şi se îndreptă spre 
ieşire, urmărită la fiecare pas de treizeci de deţinute ne- 
liniştite. 

Nu durase mult până să sosească întăririle. Celia 
Bassett abia se întorsese la biroul ei, când cei de la poartă 
sunaseră, ca să-i spună că sosiseră Benjamin Proud şi 
echipa lui. Celiei îi stătu inima-n loc la această veste — 
sperase să aibă puţin timp să se adune, înainte de des- 
cinderea lor. În limbaj oficial, Proud şi colegii lui erau 
cunoscuți drept Investigatorii Serviciului pentru Detenţie 
şi Eliberare Condiţionată. În rândul angajaților ei, erau 
cunoscuţi drept Inchiziția Spaniolă. 

Zece minute mai târziu, Proud era în biroul ei. Se ocu- 
pară de formalități — un medic legist al Ministerului de 
Interne fu trimis la morgă, iar criminaliştii fură expedi- 
ați la locul faptei —, apoi Proud intră imediat în subiect. 

— O să am nevoie de o cronologie a acțiunilor lui Smith 
în ziua de dinaintea morţii — ce a făcut, cu cine a vorbit — 
şi o relatare exactă a ceea ce s-a întâmplat după descope- 
rirea cadavrului ei. De asemenea, trebuie să am acces la 
dosarul ei medical, la detaliile despre orice consiliere prin 
care a trecut, dar şi la dosarul ei de eliberare condiționată. 

Proud spuse toate acestea fără să ridice privirea din 
dosar nici măcar o dată. Nu era un exemplar urât: umeri 

laţi, impunător, cu o siguranță de sine care era impresi- 
onantă. Nu era unul dintre tocilarii ce aduceau cu niște 
roboţi pe care i-i trimiteau de obicei. Dar asta îl făcea şi 
extrem de periculos. În mod evident, era autoritar şi în- 
căpățânat şi avea aversiune față de abureli. Cu siguranță 
nu avea să le facă viața uşoară, dar Celia nu era dispusă 
să se lase intimidată. Gestionase destul de bine închisoa- 
rea, în cele mai dificile circumstanţe, şi nu intenționa să 
permită acestui ultim incident să-i pericliteze postul de 
la Holloway. 

Proud se oprise din vorbit şi, spre stânjeneala ei, Celia 
îşi dădu seama că îl privea lung. 

— E totul în regulă, domnișoară Bassett? 

— Da. Ce spuneaţi? 

— Întrebam dacă ieri a avut loc vreo anomalie în în- 
chisoare? Ceva care ar putea fi relevant pentru moartea 
lui Smith? 

— Nimic ieşit din comun. Avem multe deținute puse pe 
harță, aşa că au fost câteva încăierări minore... 

— Am nevoie de informaţii detaliate. Absolut tot despre 
cine a fost implicat şi de ce. 

Celia aprobă din cap, chiar dacă a întreba de ce se is- 
cau aici altercaţii era ca şi cum ai fi întrebat de ce răsare 
soarele dimineața. 

— Avea prieteni sau rude care o vizitau regulat? 

— Doar maică-sa şi băieţii ei. De fapt, sunt chiar acum în 
închisoare. Un ofițer de legătură cu familia îi aduce aici. 

— O să vă las să vă ocupați de ei, spuse Proud repede. 
Dar, evident, îmi veți transmite detaliile importante despre 
starea de spirit a lui Leah pe care le-aţi putea afla de la ei? 

— Bineînţeles, răspunse Celia caustic. Dar cred că, în 
cazul ăsta, putem să excludem sinuciderea. 

Proud nu păru impresionat de sarcasmul ei, aşa că 
Celia continuă rapid: 

— Între timp, nu ezitaţi să mergeţi oriunde aveți nevoie, 
dar trebuie să insist să fiți însoțiți în permanenţă, pentru 
siguranța dumneavoastră. 

— Evident, răspunse Proud, ridicându-se în picioare. 

Îi întinse Celiei mâna şi, în timp ce ea i-o strângea, 
spuse: 

— Dumneavoastră mai aveți ceva de adăugat? 

— Eu? 

— Vreo suspiciune referitoare la cine ar putea fi autorul? 

Proud continua să îi țină mâna, privind-o drept în 
ochi. Era un fel de test? Făcea asta întotdeauna? 

— Niciuna. Dar, dacă îmi vine ceva în minte, veți fi pri- 
mul care va afla. 

Proud dădu din cap, îi eliberă mâna şi făcu stân- 
ga-mprejur. Se îndepărtă rapid, dându-le instrucțiuni câ- 
torva colegi — nepărând să-şi dea seama că i se spusese o 
minciună flagrantă. 

O auzi, înainte s-o vadă. Helen se întorcea la celula 
ei de la duşuri, afundată în gânduri, când auzi un sunet 
aparte. 

Scârț, scârț, scârț. 

Helen ridică privirea şi nu fu surprinsă să o vadă pe 
Annie Căruţ cum vine pe coridor spre ea. Aruncă instinc- 
tiv o privire peste umărul drept. Alexis, bătăuşa-şefă a lui 
Annie şi una dintre fostele capturi ale lui Helen, apăru în 
spatele căruciorului, confirmându-i suspiciunea că nu era 
vorba de o întâlnire întâmplătoare. 

Annie suferea de scleroză multiplă şi ispăşea o sen- 
tință de zece ani pentru infracțiuni legate de droguri, 
trafic de persoane, proxenetism şi altele. De asemenea, se 
întâmpla să fie principala furnizoare de narcotice a co- 
munității închisorii, mai ales grație timpului îndelungat 
pe care îl petrecea la infirmeria din Holloway. Orele de 
fizioterapie pe care le făcea acolo îi ofereau timp sufici- 
ent să cultive legăturile necesare şi să dobândească acces 
neîngrădit la medicamentele — atât oficiale, cât şi neo- 
ficiale — din magazie. Nu se putea deplasa fără cărucio- 
rul cu rotile şi, chiar dacă în închisoare asta ar fi trebuit 

să reprezinte un dezavantaj, influența şi puterea financi- 
ară de care dispunea erau atât de mari, încât aceasta era 
aproape de neatins. Era potrivit să te pui bine cu Annie. 

— Fi, nu-i aşa că arăţi plăcut? Aşa de curată şi îngrijită. 

Helen zâmbi, dar nu spuse nimic, rămânând cu un 
ochi asupra lui Alexis, care reprezenta o sută de kilograme 
de pizmă şi care avea un motiv personal să-şi regleze con- 
turile cu Helen. 

— Dar aşa eşti tu, nu? continuă Annie. Domnişoara 
Mironosiță. Cam toată lumea din închisoarea asta îmi e 
clientă, dar nu şi tu... 

— Mie nu-mi plac drogurile, Annie, ştii asta... 

— Ce, trupul e un templu? răspunse Annie, în timp ce 
îşi trecea ochii peste corpul tonifiat al lui Helen. Sau poate 
că te păstrezi în formă pentru când o să ieşi. 

Asta îi smulse lui Alexis un râs mecanic. În general, 
se presupunea că nimeni din închisoare nu e nevinovat 
şi nu o să plece prea curând. 

— Trebe' să crezi măcar, glumi Helen, păstrând un ton 
degajat. 

— Tocmai d-aia, dă-mi voie să-ți dau un sfat, spuse An- 
nie, apropiindu-se de ea cu căruciorul. Există o vorbă ve- 
che: curiozitatea nu face bine la sănătate. Îți sugerez să ţii 
cont de ea. Ar fi păcat să trebuiască să-ți petreci Crăciunul 
la infirmerie. 

Annie spusese asta zâmbind, dar expresia din ochii 
ei era una de răutate pură. Era evident faptul că discuţia 
lui Helen cu Rosie nu trecuse neobservată. 

— O să fiu cuminte, minţi Helen. Dar acum scuză-mă, 
Annie... 

Helen încercă să treacă pe lângă ele, dar simți cum 
capul ei e tras brusc în spate. Alexis o prinse de păr, după 

care îi puse o mână cărnoasă pe umăr şi o forță să înge- 
nuncheze. Rotulele lui Helen se izbiră violent de rampă, 
dar ea încercă imediat să se ridice. Însă corpolenta Alexis 
o ţintuise la podea şi nu putu să facă altceva decât să ri- 
dice privirea, pentru a vedea cum Annie Căruţ se apropie 
şi mai mult. Acum ochii celor două femei erau la acelaşi 
nivel, dar Helen era în dezavantaj clar. 

— Sunt sigură că o să fii cuminte ca un căfeluş, spuse 
calm Annie. La urma urmei, până la procesul tău mai e, 
nu? Cât? Şase săptămâni? 

— Şapte, murmură Helen. 

— Atunci înţelegi ce vreau să-ți spun? 

Helen nu răspunse nimic, refuzând să-i acorde lui 
Annie acea satisfacție. Dar adversara ei avea dreptate — 
dacă Annie voia, avea suficient timp să se ocupe de ea. 

— Aşa că, dacă aş fi în locul tău, conchise Annie, nu 
mi-aş băga nasul în treburile altora... 

Îşi trecu degetul peste nasul lui Helen, oprindu-l în 
cele din urmă pe buzele ei. 

— Şi mi-aş ține închisă gura asta drăguță. 

— Mă bucur foarte mult că am găsit timp pentru această 
mică discuţie. Ar trebui să facem asta mai des. 
Sanderson zâmbi stingher şi se foi în scaun. Era sin- 
gura parte a slujbei ei care îi făcea probleme. Detectivul-şef 
Jonathan Gardam o încurajase şi o susținuse după pro- 
movare, dar, în continuare, îi era foarte greu să-l citească. 
Gardam spunea numai lucrurile potrivite, dar femeia nu 
era niciodată sigură dacă el chiar crede tot ceea ce zice şi 
nici dacă era impresionat sau nemulțumit de prestaţia ei. 

— Cred că e important să comunicăm eficient, continuă 
Gardam, lăsându-se pe spătarul scaunului. Ca să fiu sincer, 
cred că e singura zonă în care am eşuat cu predecesoarea ta. 

Sanderson se uită la Gardam, dar nu spuse nimic. 
Noul ei şef nu recunoscuse niciodată că ar avea vreun re- 
gret în privința lui Helen — o zugrăvise întotdeauna ca 
pe o oaie neagră care pătase reputația departamentului 
prin comportamentul ei nesăbuit şi obsesiv. 

— Nu trebuie să pari atât de şocată, râse el, mustrând-o. 
Nu sunt complet megaloman. Helen ne-a trădat pe toți, 
dar eu, în calitate de comandant al ei, ar fi trebuit să-mi 
dau seama ce pune la cale... 

— Nu ştiu cum ați fi putut să faceți asta. Ne-a mințit 
pe toți. 

— Chiar şi aşa, să nu ai nicio bănuială despre ce pune 
la cale... 

— Era o persoană foarte izolată. Şi, în plus, una necin- 
stită. 

— Ei, mulțumesc, Joanne, dar asta n-o să mă împiedice 
să-mi fac reproşuri. 

Sanderson zâmbi, dar simţi cum roşeşte. Gardam nu 
îi mai spusese niciodată pe numele mic. Fără să-şi dea 
seama, acesta continuă: 

— Cred că am tolerat-o prea mult. Ştiu că asta nu poate 
să explice pe deplin ce a făcut ea, dar, în opinia mea, i 
s-a lăsat prea multă libertate aici. A încurajat o cultură 
a individualității şi a asumării de riscuri majore. Cred 
că s-a îndrăgostit de propriul ei mit — polițista eroină 
care îşi pune întotdeauna trupul la bătaie. În cele din 
urmă, probabil a crezut că nu poate s-o atingă nimeni, 
că poate să facă orice, fără să i se ceară socoteală. Oa- 
menii speculează că i-a omorât pe oamenii ăia pentru 
că o şantajau, dar eu cred că i-a ucis, pentru că a crezut 
că poate să facă asta. 

— Presupun că n-o să aflăm niciodată, răspunse Sander- 
son sec, chiar dacă şi ea se întrebase adesea acelaşi lucru. 

— Şi de asta cred că lucrul în echipă este atât de impor- 
tant. Departamentul acesta, secția aceasta a fost recent 
lovită groaznic şi e datoria noastră — datoria ta — să 
contribuim la reconstruirea încrederii în Departamentul 
de Cazuri Majore. De acum încolo, cuvintele noastre de 
ordine vor fi integritate, solidaritate, unitate. 

Gardam prelungi ultimul cuvânt, ca să-l accentueze 
şi mai tare, apoi continuă: 

— Gata cu jucătorii solitari. Fie faci parte din echipă, fie 
ai ieşit. E foarte simplu. 

Sanderson aprobă viguros din cap, chiar dacă această 
conversaţie începea s-o facă să se simtă inconfortabil. 

— Oricum, te-am răpit suficient de la însărcinările tale, 
spuse Gardam, ridicându-se. Dar am vrut să avem această 
discuție. Ştiu că eşti ambițioasă, ştiu că crezi în sistem, 
aşa că nu am nicio îndoială că o să insufli echipei tale 
valorile necesare. Acum îți aparține, Joanne. 

Gardam îi strânse mâna şi o privi în ochi. 

— Nu mă dezamăgi, spuse el. 

Charlie mergea grăbită pe trotuar, căutând ţinte adec- 
vate. Morris Road era o arteră aglomerată, care făcea le- 
gătura dintre restaurantele şi barurile din Bedford Place 
şi gară şi, mai departe, Docurile de Vest. Ar fi fost o rută 
bună pentru cineva care voia să plece din centrul oraşu- 
lui şi să se întoarcă la docuri, fiind în general aglomerată, 
astfel că n-ai fi atras atenția asupra ta. Strada avea câteva 
magazine şi o crâşmă, dar altfel era destul de banală. 

Charlie zări un stand de ziare, traversă strada şi in- 
tră. Se întrebă în sinea ei, în timp ce examina interiorul, 
de ce se mai chemau standuri de ziare. Deveneau din 
ce în ce mai mult magazine ieftine de băutură care, din 
întâmplare, vindeau şi ziare, atât de mare era varietatea 
expusă de cidru ieftin şi bere. Charlie nu avea nicio în- 
doială că toţi adolescenţii de 15 ani din zonă veneau aici 
să-şi ia alcool şi țigări. Dar ea nu pentru asta venise aici, 
aşa că scoase din geantă fotografia lui Robert Stonehill şi 
se grăbi spre proprietar. 

Era un asiatic tânăr care părea mai interesat de 
smartphone-ul lui, decât de servirea clienților. Dar le- 
gitimaţia lui Charlie îi atrase atenția şi luă binevoitor 

fotografia. Se uită la ea, în timp ce Charlie deja derula 
înainte — calculând câte magazine mai putea să bifeze 
înainte de a se întoarce la bază — când proprietarul în- 
cepu brusc să vorbească. 

— Da, l-am văzut pe tipul ăsta. 

Charlie ridică rapid privirea. 

— De câteva ori. Cu ceva timp în urmă... 

— Când? 

— În august, cred. Nu, de fapt în septembrie... 

Septembrie era răspunsul corect. Brusc, Charlie simţi 
cum tensiunea din interiorul ei creşte, în timp ce punea 
următoarea întrebare: 

— Cât de sigur eşti? 

— Destul de sigur, ştii. N-a spus nimic niciodată. Doar 
şi-a luat laptele şi pâinea şi a întins nişte bani. Am crezut 
că e un drogat sau ceva. Se uita prin tine. 

Charlie privea deja prin magazin, iar în colțul înde- 
părtat al încăperii zări camera de supraveghere. 

— Care sunt şansele să ai înregistrări cu el? 

— E posibil, răspunse el. Bătrânului meu îi place să țină 
sub observație magazinul... şi pe mine, desigur! 

Bărbatul râse. 

— Atunci ai putea să-mi arăţi înregistrările? 

Tânărul dădu din umeri, ocoli tejgheaua şi, după ce 
întoarse semnul cu „Închis“ spre exterior, o luă spre spa- 
tele magazinului. Charlie îl urmă, cu inima bătându-i ra- 
pid. După săptămâni de căutări zadarnice, avea în sfârşit 
o pistă. 

Helen intră în celula ei, apoi se opri brusc. Nu era 
singură. 

Se grăbise spre Aripa B, nerăbdătoare să-şi adune gân- 
durile după convorbirea cu Annie, dar acum era evident 
că nu o să aibă ocazia. Celula ei fusese răsturnată cu fun- 
dul în sus — salteaua era pe podea, articolele de toaletă 
împrăştiate, cărțile rupte de pe cotor. Doi gardieni în uni- 
formă întreprindeau, transpirați, o percheziție minuțioasă. 
În schimb, Cameron Campbell stătea în mijlocul micii 
camere, supraveghindu-le calm eforturile. Se întoarse, 
când Helen intră. 

— Ia uite cine-a venit... 

— N-am ştiut că astăzi are loc percheziția celulelor, dom- 
nule, răspunse Helen calm, ignorându-i zeflemeaua. Dacă 
aş fi ştiut, aş fi sărit peste duş... 

— Nu are loc nimic. Căutăm doar la tine, Grace. 

Helen îl privi lung, dar nu spuse nimic. În orice di- 
recţie s-ar fi îndreptat, părea să trezească ostilitate şi sus- 
piciune. 

— Pot să întreb de ce? continuă ea în cele din urmă, as- 
cunzându-şi cu greu iritarea. 

Avea doar câteva bunuri şi puțină intimitate şi detesta 
această intruziune grosolană. 

— Nu, nu poți. Eu sunt Şeful Pazei aici şi voi face orice 
mi se pare necesar pentru a garanta siguranța deținu- 
telor. 

— Înţeleg. 

— Aşa că fă-le viața mai uşoară ăstora, spuse Campbell 
arătând spre colegii lui, care acum examinau pardoseala 
de sub pat, şi spune-ne unde le ţii. 

— Ce să țin, domnule? 

— Acul şi aţa, Grace, nu face pe neştiutoarea. Unde sunt? 

Helen nu se putu abține să nu râdă, dar sunetul pe 
care îl scoase era urât şi încrâncenat. 

— Doar nu credeţi serios că eu aş avea ceva de-a face cu 
moartea lui Leah? 

— Ba exact asta cred, răspunse Campbell, îndrep- 
tându-se spre ea. 

— E ridicol, veni răspunsul stins al lui Helen. 

— Mie mi se pare destul de logic. 

Continuă să avanseze, aşa că Helen făcu un pas în 
spate. Îl regretă imediat, pentru că acum se trezi în colțul 
celulei. Campbell profită imediat de asta, avansând rapid, 
ca să o prindă la ananghie. 

— Lucrez în închisoarea asta de zece ani şi n-am mai 
văzut niciodată aşa ceva, arătă el spre celula lui Leah. Dar 
apoi apari tu şi, în doar câteva săptămâni... 

— Fii serios, mie îmi plăcea Leah... 

— Nimănui nu-i plăcea de Leah. Încerci să te dai bine 
pe lângă celelalte, descotorosindu-te de singura persoană 
mai detestată decât tine? 

— Bineînţeles că nu, e o idee nebunească... 

— Atunci poate ai făcut-o pentru că ţi-a plăcut? 

Helen nu spuse nimic, studiindu-l pe Campbell. Oare 
chiar credea că ea e responsabilă sau doar se folosea de 
această ocazie, ca să-i facă viața un iad? 

— Despre asta e vorba? Te excită? 

Campbell se apropie şi mai mult, iar Helen simți cum 
ceva o apăsa pe coapsă. Privi în jos şi se sperie când văzu 
bastonul lui Campbell înfipt în ea. Campbell începu să 
ridice bastonul, privind-o drept în ochi, trecându-i-l peste 
vintre, burtă şi piept şi oprindu-l în cele din urmă pe gâ- 
tul ei. 

— Victima numărul patru, nu? Sau mai sunt şi altele 
despre care nu ştim? 

Helen aruncă o privire rugătoare spre ceilalți gardi- 
eni, care îşi încheiau percheziția. Dar ei nu făcură niciun 
efort s-o ajute. În mod evident, erau obişnuiţi cu tacticile 
lui Campbell şi nu aveau de gând să se implice. 

— Uite ce e, eu nu am ac. N-am atins-o niciodată pe Le... 

Dar nu apucă să-şi termine propoziția, deoarece Cam- 
pbell îi înfipse bastonul în trahee, țintuind-o de perete. 

— Nu mă minţi, Grace. Eşti o perversă mizerabilă, că- 
reia îi place la nebunie să provoace durere şi nefericire... 

Helen încercă să răspundă, dar nu putea nici să res- 
pire, cu atât mai puțin să vorbească. 

— O perversă care crede că poate să se reapuce de lucru, 
continuă Campbell, cu nasul acum la doar câțiva milime- 
tri de nasul lui Helen. Dar ascultă-mă pe mine. Conduc 
închisoarea asta de ceva ani şi întotdeauna a mers totul 
strună. Şi aşa o să şi rămână. 

Acum o privea cu ură, iar în timp ce vorbea, pe fața 
ei aterizau stropi de salivă. 

— Ştiu că tu ai făcut-o, iar după ce voi avea dovezi, o să 
mă asigur că nu se mai repetă. Înţelegi ce-ţi spun? 

Helen aprobă din cap, chiar dacă asta o durea, de- 
oarece lemnul tare al bastonului era apăsat cu putere pe 
gâtul ei. 

— Bine, răspunse Campbell energic, îndepărtându-se 
brusc de ea. 

Helen se lăsă în față, înghițind aer cu lăcomie şi fre- 
cându-şi gâtul învinețit. Între timp, Campbell le făcu ce- 
lorlalți gardieni semn să plece. Îi urmă spre uşă, dar se opri 
în pragul ei şi se mai întoarse o dată spre Helen. 

— Până data viitoare... 
Apoi plecă, lăsând-o singură în mijlocul dezastrului. 

Era o scenă de balamuc. Deţinutele se îmbulzeau, 
încercând să-și facă loc în micul spaţiu ticsit. Andrew 
Holmes era preot la Holloway de peste cinci ani, dar nu 
văzuse niciodată atât de multe suflete în modesta lui ca- 
pelă. Fostul atelier era folosit pentru a găzdui adunări de 
cel mult 20 sau 30 de oameni, dar în dimineața aceasta 
erau cel puțin de două ori pe atât. 

— Chiar ieri am vorbit cu ea, spuse Noelle cu emoție, 
ridicând vocea ca să se facă auzită prin larmă. 

— Ştiu, răspunse Andrew. E un şoc groaznic atunci când 
cineva cunoscut, un prieten, ne este luat în mod bru... 

— Nu înţelegi. Nu i-am spus ceva drăguţ. I-am spus că e 
o vacă, pentru că nu voia să preia tura mea la spălătorie. 

— Şi acum regreţi asta? 

— Nu ştiu, dar n-ar fi trebuit să-i spun asta, nu-i aşa? 

Andrew zâmbi întristat şi trecu mai departe. Noelle 
venea regulat aici, chiar dacă nu era clar dacă femeia crede 
cu adevărat sau doar îi place partea de socializare a slujbe- 
lor. Cu siguranță, „căința“ ei pentru diversele sale abateri 
era una superficială. Trădată de prietenul ei dealer cu mai 
mulți ani în urmă, Noelle era categoric o femeie împotriva 

căreia se păcătuise mai mult decât păcătuise ea față de al- 
ţii, cel puţin în propriii ei ochi. 

— E adevărat ce se spune despre ea? 

Andrew vorbea cu înlăcrimata Maxine, o creştină 
evlavioasă cu o nefericită înclinație către cleptomanie, 
dar se trezi că insistenta Noelle îl trage înapoi. 

— Că a fost tăiată şi aşa mai departe? 

— Noelle, trebuie să mă ocup şi de alții. Nu ştiu mai 
multe decât ti... 

— Trebuie să ştii ceva. Faci parte din personal. 

— Chiar şi aşa. Zona mea de influență e capela. 

— Dacă ştii ceva, trebuie să ne spui. Nu ne ascunde nimic! 

Pe Andrew îl izbi teama subită din tonul lui Noelle. 
Era o femeie formidabilă, impresionantă, cu cel puţin 15 
centimetri mai înaltă decât el şi cu aspect dur. Dar azi 
părea agitată. 

— Ştiu cine a făcut asta? continuă Noelle, agățându-se 
încă de braţul lui. Au prins pe cineva? 

Andrew îşi dădu seama acum că întreaga încăpere le 
asculta conversaţia, iar deținutele sperau să primească mă- 
car o fărâmă de încurajare. Îşi desprinse brațul de Noelle, 
tulburat, şi îşi netezi stiharul. Ştia că în ochii deținutelor 
e un personaj comic, cu gulerul lui clerical ponosit şi cu 
ochelarii strâmbi, dar astăzi trebuia să pară impunător şi 
stăpânit. Pentru binele lor, dacă nu pentru al lui. 

— Vă promit că, în clipa în care aud ceva, veți fi primele 
care o să aflaţi, spuse el, adunându-se. Îmi dau seama că 
toate sunteți îngrijorate pentru siguranța voastră şi înțe- 
leg de ce. 

Andrew fu încântat să vadă că deținutele dau din cap, 
poate mulțumite de faptul că, în sfârșit, cineva le asculta 
preocupările. 

— După ce terminăm aici, o să mă duc direct la Guver- 
natoare, ca să încerc să aflu mai multe. Între timp, v-aş 
ruga să încercați să rămâneţi calme. Sunt sigur că se va 
face o anchetă amănunțită şi că vinovatul va fi identifi- 
cat rapid. 

Grupul dădu iar din cap. În mod evident, asta sperau 
toți cei de față. 

— Dar pentru moment, aş vrea să vă sugerez să ne rugăm 
pentru Leah şi familia ei. În săptămânile care urmează, 
rudele sale vor avea nevoie de cât mai mult ajutor. 

Spre surpriza lui, toate femeile prezente se lăsară în 
genunchi, fără nicio agitație sau vreun protest. De obicei, 
chemarea la rugăciune provoca un exod parțial în timpul 
slujbei, dar nu şi astăzi. Foarte adesea, sarcinile lui Andrew 
îl demoralizau — era greu să aduci speranță celor care 
ajunseseră deja la disperare —, dar acum simţea o nevoie 
presantă față de ceea ce reprezenta el. Iată că exista, în 
mod straniu, și o parte bună a lucrurilor, iar preotul știa 
că, în viață, trebuia să primeşti ce ți se oferă. 

În mod normal era un războinic singuratic într-un 
ocean de suflete pierdute, dar în dimineața aceasta, pen- 
tru prima oară după ani de zile, Andrew Holmes simţi 
bucurie în fața vieţii. 

Charlie abia îndrăznea să respire. Săptămânile de 
chin, săptămânile de căutări deznădăjduite se reduseseră 
la acest moment. 

Era în micul birou din spatele magazinului, privind 
imaginile neclare, alb-negru, de pe camerele de suprave- 
ghere. Fiecare client remarcat îi provoca o nouă însuflețire, 
noi speranţe, doar ca să se dovedească a fi un pensionar 
şchiop sau o mamă adolescentă. Dar, când ajunse la jumă- 
tatea înregistrării din 14 septembrie, văzu că în magazin 
a intrat un tânăr. Un bărbat care, la prima vedere, arăta 
ca Robert Stonehill. 

Avea o şapcă cu FC Portsmouth şi îşi ţinea capul în 
pământ, dar ceva din fizicul lui părea familiar. Bărbatul 
parcurse rapid culoarele, băgând mâncare ambalată, ief- 
tină, în coş. Biscuiţi, tăieței, lapte, pâine, ciocolată. Nu 
arăta niciun fel de preocupare — era ca şi cum viteza 
tranzacţiei ar fi fost mai importantă decât articolele în 
sine. În mod frustrant, camera de supraveghere era pla- 
sată în spatele casei, departe de rafturi, proprietarul pă- 
rând a fi mai preocupat de banii din casa de marcat şi de 
băutura din spatele tejghelei, decât de marfa expusă. Era 

dificil să vezi fața bărbatului, dar acesta apăru în curând 
dintre rafturi şi avansă grăbit spre casă. Charlie se aplecă 
în față, pe scaunul ei. 

Era evident că individul se grăbeşte. Îşi plăti marfa, în- 
tinzând o bancnotă de 20 de lire, ținând în tot acest timp 
capul plecat. Dar apoi, în timp ce primea restul, aruncă 
o privire spre dreapta sus. Probabil că verifica rapid, să 
vadă dacă magazinul are camere de supraveghere, şi ast- 
fel privise drept în obiectivul camerei. Se întoarse rapid 
şi plecă, dar Charlie era sigură de ceea ce văzuse. Forma 
feței, ochii, expresia vicleană — era el. 

Dar asta nu era tot. Charlie mai observă ceva şi opri 
înregistrarea. Reuşi să distingă lângă uşă silueta completă. 
Fața proaspăt rasă, hanoracul mulat pe corp şi, cel mai im- 
portant, perechea de tenişi Vans din picioarele lui. Pentru 
prima oară, Charlie avea ceva concret cu care să poată 
confirma varianta lui Helen. 

Şi, de aceea, simți cum îi dau lacrimile. 

Helen privi rapid în sus şi traversă în grabă curtea 
închisorii. În prima săptămână de încarcerare zărise o 
dronă care plutea deasupra ei. Helen presupusese că presa 
încerca astfel să facă rost de imagini. Mai mult, bănuia că 
e opera Emiliei Garanita, care acum îşi făcea un nume în 
presa națională, datorită subiectului senzațional generat 
de cazul „Robert Stonehill“. Emilia — alt parazit care se 
hrănea cu rămăşiţele lui Helen. 

Dar astăzi nu era nicio dronă — nu mai fusese văzută 
deja de săptămâni —, iar Helen se îndreptă în grabă spre 
celălalt colț al curții. Le căuta pe „Ascultătoare“, un grup 
de deținute care ofereau servicii confidenţiale de consi- 
liere colegelor lor. Autorităților le plăcea de ele, deoarece 
influența lor subtilă putea contribui la ținerea sub control 
a deţinutelor. Lui Helen îi plăcea de ele, deoarece erau de- 
ţinătoarele secretelor Holloway-ului. 

Trebuia să afle cine era responsabil pentru moartea lui 
Leah. Acum, sarcina ei avea o urgență suplimentară — ar 
fi încercat oricum să-i facă dreptate lui Leah, dar amenin- 
țările agresive ale lui Campbell sporiseră nevoia de a acţi- 

produse celulei ei, o luase imediat spre curtea destinată 
socializării. 

În dimineața aceasta, serviciile Ascultătoarelor erau 
la mare căutare, iar Helen fu nevoită să-şi aştepte rândul. 
În cele din urmă, Eleanor, o pensionară cu inimă bună 
care ispăşea o sentință pentru fraudă cu ajutoare soci- 
ale, se eliberă. Helen o prinse şi cele două începură să se 
plimbe pe lângă gard. 

— Ce-ai auzit? întrebă Helen, trecând direct la subiect. 

— Nu prea multe, răspunse Eleanor, iritată de tonul agre- 
siv al lui Helen. E evident că a enervat pe cineva... 

— Haide, Eleanor. Leah nu avea nicio amică aici, dar 
ştiu că vorbea mult cu voi. Frați singurele care voiau să 
vorbească cu ea. 

— Şi tot ce ne-a spus trebuie să rămână confidenţial. 

— De ce? Nu mai poate să-i facă nimeni rău. lar dacă 
ştii ceva... 

— De ce te interesează atât de mult? 

— Pentru că e o ființă umană. 

— Lasă asta în seama autorităților. O să urmeze o an- 
chetă... 

— Şi la ce o să se ajungă? Eşti aici de suficient timp. Nu 
au resursele necesare sau personalul... O să cerceteze câ- 
teva zile într-o parte şi-n alta, n-o să găsească nimic, apoi 
o să declare cazul „inexplicabil“... 

— Atât de tânără şi atât de cinică... spuse Eleanor, pe 
jumătate zâmbind. 

— Nu e amuzant, spuse Helen prinzând-o pe Eleanor de 
braţ şi oprind-o. Poate că celelalte de aici sunt dispuse să 
uite de asta, dar eu nu sunt. 

Eleanor privi în jos spre mâna lui Helen. Apoi zâm- 
betul ei se stinse, şi ea continuă: 

— Şi ce o să faci dacă chiar afli ceva? 

— O să anunț autoritățile competente. 

— Deci acum vrei să fii şi polițistă, şi turnătoare? întrebă 
Eleanor cu încrâncenare. Tu chiar vrei să mori, nu-i aşa? 

— M-am descurcat şi în situații mai grele. 

— Crezi? 

— Uite ce e, Eleanor, cu cât stăm mai mult aici şi vorbim, 
cu atât o să creadă lumea că suntem amice. Aşa că proba- 
bil e în interesul tuturor să-mi spui odată ce ştii. N-o să 
te mai deranjez, promit. 

Eleanor aruncă o privire rapidă prin curte, apoi spuse: 

— N-ai auzit asta de la mine, dar se spune că Leah s-a 
dus să se întâlnească cu Guvernatoarea. Că era marioneta 
lui Bassett. 

— Îi dădea informaţii? 

— Încerca să obțină mutarea în aripa îmbunătățită. 

— Pe cine a turnat? 

— Nu ştiu sigur, dar nu trebuie să fii geniu ca să-ți dai 
seama. Aprovizionarea ei cu heroină s-a terminat cam 
brusc, nu? Şi era mare consumatoare. 

În mintea lui Helen apărură imagini cu Leah stând la 
coadă să-şi ia păhărelul cu metadona de un verde scârbos. 

— Crezi că Annie a făcut asta? 

— Posibil. Dar cine poate să ştie sigur? În caz că n-ai 
observat, Helen, închisoarea asta e plină de criminali. 

Helen tăcu, timp de o clipă. Eleanor avea dreptate — 
existau o grămadă de suspecți înghesuiți între zidurile 
părăginite ale închisorii. Era oare nebună să creadă că îl 
poate găsi pe vinovat? 

— Dacă aş fi în locul tău, aş lăsa-o aşa, continuă Eleanor. 
Ăsta e sfatul meu pentru tine. Acum am terminat? După cum 
vezi, în dimineața asta serviciile mele sunt foarte solicitate... 

Eleanor se desprinse din mâna lui Helen şi se duse 
spre colegele ei Ascultătoare, care erau înconjurate de o 
mulțime de deţinute agitate. Eleanor avea dreptate — bi- 
neînțeles că avea dreptate —, dar cuvintele ei nu afectaseră 
niciun pic hotărârea lui Helen de a descoperi făptașul. În 
sfârşit, avea nişte informaţii şi un posibil suspect şi sim- 
tea acel foc familiar cuprinzând-o. Dacă putea să demaşte 
un criminal, neutralizându-l şi pe Campbell prin asta, 
atunci cu atât mai bine. Ucigaşul lui Leah lovise nemilos 
şi nu-și primise pedeapsa şi nu aveai cum să-ți dai seama 
dacă sau când ar fi putut să lovească iar. Pentru binele ei 
şi al celorlalte dintre zidurile vechi ale închisorii, Helen 
trebuia să acționeze. 

Jordi se uită la Helen cum se întoarce prin curte. Din 
punctul ei de observaţie de sus, vedea întreaga scenă: 
grupul de deținute care se țineau pe lângă garduri şi 
marşul solitar al lui Helen spre aripa ei. În mod nor- 
mal, asta ar fi înveselit-o — îi plăcea la nebunie faptul 
că Helen nu se lăsa intimidată de nimeni —, dar astăzi, 
izolarea prietenei ei o întrista. Părea atât de fragilă şi de 
vulnerabilă de aici, de sus, ca şi cum ai fi putut să întinzi 
mâna şi s-o striveşti. 

Jordi se prinse de bare şi o urmări pe Helen până când 
aceasta dispăru din câmpul ei vizual. Ar fi trebuit să fie 
acolo, împreună cu ea — în mod normal, Jordi era prima 
care ieşea din celulă la ora de socializare —, dar astăzi nu 
putea să dea ochii cu nimeni. Acum, când inima ei era 
sfărâmată. 

Scrisoarea zăcea pe podea, acolo unde Jordi o lăsase 
să cadă. Era scurtă şi impersonală, iar mesajul ei era zdro- 
bitor. Apelul îi fusese refuzat. Nu mai avea nicio speranță 
să apară în fața comisiei de eliberare condiționată. Nicio 
şansă de a pleda pentru libertatea ei. Nicio şansă de a-şi 
vedea iar copiii. 

Suzanne şi Chloe creşteau atât de repede, nişte adoles- 
cente stângace, iuți la mânie, cu un trecut dificil. Se scur- 
seseră aproape zece ani de când fuseseră date în plasament 
şi, de fiecare dată când se gândea la ele, lui Jordi îi venea 
să plângă. Le dăduse naştere, le crescuse timp de cinci ani, 
depunând toate eforturile posibile, apoi îi fuseseră luate. 
Aruncate în sistemul de asistenţă socială, confruntându-se 
cu cine ştie ce pericole, greutăți şi dureri. Îi scriau şi, din 
când în când, vorbeau la telefon, încercând să o ţină la 
curent cu viețile lor. Dar Jordi îşi dădea seama că ele îi 
ascund unele lucruri, iar asta o speria. Nu doar din cauza 
pericolelor şi tentațiilor cu care se confruntau ele, ci din 
cauză că erau nevoite să le facă față fără ea. Ea nu putea 
să le ajute, să le aline. Se aveau una pe cealaltă, dar orice 
om are, din când în când, nevoie de mama lui. În cele 
mai sumbre momente ale ei, Jordi se întreba dacă fetele 
aveau să-i întoarcă spatele într-o zi. Ar fi putut oare... să 
o uite pur şi simplu? 

Traversă încăperea, rupse scrisoarea în două şi o 
aruncă la gunoi. Cererea ei de eliberare condiționată fu- 
sese formulată perfect — grație lui Helen —, dar cu ce o 
ajutase asta? La fiecare şase luni, oamenii o încurajau să 
încerce iar. Binefăcători cu diplomă în drept, care îi ofe- 
reau false speranțe. Raționamentele lor erau întotdeauna 
logice — la urma urmei, ea era martorul „nevinovat“ al 
crimei comise de Eric. La început, ea şi Eric avuseseră o 
„schemă“ bună. Jordi mergea prin oraș şi atrăgea clienții 
dependenți de pariuri pe o străduţă laterală, unde Eric îi 
jefuia. Era o buzunăreală facilă şi, o vreme, lucrurile mer- 
seseră bine, până în acea noapte îngrozitoare. Jordi parcă 
vedea şi acum clientul care riposta, amenințând că-i dis- 
truge pe amândoi. Şi îşi amintea cum Eric îl lovise în cap 

fără oprire, în timp ce ea țipa şi încerca să-l oprească. Jordi 
spusese juriului adevărul — că nu avuseseră intenţia de 
a-l ucide —, dar asta nu avusese nicio importanță pentru 
jurați sau pentru judecător. Ea şi Eric primiseră amândoi 
închisoare pe viață pentru crimă, cu mici şanse de elibe- 
rare condiționată. Asta nu o împiedicase să încerce, iar și 
iar, pentru că fetele aveau nevoie de ea, dar deziluzia era 
cu atât mai rea. În închisoare, cea care te ucide e speranţa, 
nu disperarea. 

Adevărul era că Jordi nu avea să iasă niciodată de aici. 
Nu avea să fie niciodată o mamă adevărată pentru fetiţele 
ei. Era o situaţie cu care trebuia să se împace. Dar în astfel 
de zile, Jordi se întreba dacă mai are puterea să facă asta. 

— Era cât pe ce să renunţ. Trebuia să fii aici de acum 
o oră! 

Emilia Garanita păstră un volum scăzut, dar scuipă 
cuvintele. Se lupta cu mai multe termene de predare 
strânse şi articolul nu se scria singur. Mai ales în timp ce 
ea stătea în această cafenea, urmărindu-i pe constructo- 
rii polonezi cum flirtează cu mamele adolescente. Sarah 
Bradshaw se aşeză pe scaunul din fața ei şi îşi şterse frun- 
tea cu mâneca, ignorând-o. Părea cu răsuflarea tăiată, 
transpirată şi nefericită. 

— Unde ai fost, de fapt? o întrebă Emilia, îndulcindu-şi 
tonul. 

Avusese nevoie de mai multe săptămâni ca s-o îmbro- 
bodească pe Bradshaw. Ar fi fost o prostie să strice toată 
această muncă, pentru că o lua acum prea tare. 

— Pregătirea personalului, spuse Sarah, fără să ridice 
ochii de la masă. N-am putut scăpa. 

Emilia avea impresia intensă că gardiana o minte, dar 
deocamdată nu ştia sigur de ce. Decise să nu insiste — 
acum avea altceva de făcut. Se uită, să se asigure că fetele 
de la tejghea sunt ocupate, şi împinse smartphone-ul de 

cealaltă parte a mesei. Sarah îl înhăță cu stângăcie şi îl 
băgă în buzunarul gecii. 

— E un telefon neînregistrat, cu un singur număr în 
memorie. Aşa că nu poate fi pus în legătură cu tine. Nu- 
mărul de telefon nu poate fi pus în conexiune directă 
nici cu mine. 

Sarah dădu din cap, dar nu spuse nimic. 

— Iar asta e pentru tine, continuă Emilia, împingând 
un plic gros pe masă. Mai sunt şi alții — dacă mi-aduci 
ce-mi trebuie. 

— Mulţumesc, murmură Sarah, băgând plicul lângă te- 
lefon. 

— Bineînţeles, dacă vei fi prinsă, nu ne-am întâlnit ni- 
ciodată. 

— Sigur. 

— Bine, atunci nu vreau să te mai țin, încheie Emilia, 
nerăbdătoare să înceapă să lucreze la articolul pentru Eve- 
ning Standard. La urma urmei, timpul înseamnă bani. 

Sarah dădu din cap stingher şi plecă în grabă. Emilia 
o urmări cum iese cu un amestec de amuzament şi preo- 
cupare. Multe lucruri depindeau de asta — Emilia riscase 
enorm atunci când demisionase de la Southampton Evening 
News —, iar Sarah nu era cea mai abilă complice. Pe de altă 
parte, puțini ar fi suspectat un personaj atât de stângaci, 
aşa că poate nici nu era, la urma urmei, o alegere atât de 
proastă. Emilia spera că luase o decizie bună. 

Dacă așa era, iar lucrurile mergeau conform planului, 
atunci riscul pe care şi-l asumase avea să producă rezul- 
tate spectaculoase. 

Helen mergea rapid pe coridor, în direcția bibliotecii. 
Voia să fie singură o vreme, ca să analizeze ipoteza care 
prindea contur în mintea ei. Până acum se putea baza 
doar pe zvonuri şi insinuări, dar era logic. Annie fusese 
furnizoarea lui Leah — de heroină, iarbă şi Dumnezeu 
ştie ce altceva —, iar în ultima vreme, Leah rămăsese 
fără marfă. Mai mult, Annie suferise de curând o mare 
pierdere — autoritățile închisorii descoperiseră o mare 
rezervă de droguri sub un panou fals din celula uneia 
dintre partenerele ei. 

Bineînţeles, Annie nu fusese afectată de această des- 
coperire, dar aghiotanta ei executa acum 30 de zile la 
Izolare — temuta unitate a închisorii —, iar Annie fusese 
lovită puternic la buzunar. Era puțin probabil să accepte 
pierderea cu mâinile încrucişate, iar dacă Leah fusese res- 
ponsabilă — pentru că îşi turnase furnizoarea, ca să intre 
în grațiile Guvernatoarei —, atunci cu siguranță „a plă- 
tit“ pentru asta. 

Helen chibzuia la cum ar fi mai potrivit să avanseze 
cu ancheta ei, când un zgomot o făcu să ridice ochii. În 
fața ei, pe coridor, era Alexis. Stătea sprijinită de perete, 

dar privea drept spre Helen, cu un zâmbet vag întins pe 
toată fața. Ceea ce o alarma pe Helen şi mai tare era fap- 
tul că mâna ei dreaptă era ascunsă vederii, îndesată în 
buzunarul hanoracului. Helen o băgase pe Alexis la în- 
chisoare pentru un şir de atacuri violente, motivate rasial, 
din urmă cu câţiva ani, iar bătăuşa de o sută de kilograme 
nu uitase şi nici nu iertase. 

Helen se întoarse rapid, vrând să fugă spre curtea închi- 
sorii, dar altă aghiotantă a lui Annie apăru acum, blocându- 
i posibilitatea de retragere. O luă apoi la dreapta, spre aripile 
deschise ale Blocului A. Nu era aripa ei, dar dacă putea să 
ajungă acolo, era în siguranţă. Ar fi existat prea mulți mar- 
tori, pentru ca bătăuşele lui Annie să încerce ceva. 

Alexis şi prietena ei o urmăreau în ritm alert, aşa că 
Helen începu să sprinteze, înghițind metrii dintre cori- 
dorul prost luminat şi siguranța aripii vecine. Deţinutele 
erau pe urmele ei, dar Helen era într-o formă mai bună 
decât ele şi avea un avans prea mare. În curând ajunse la 
uşile de acces şi se năpusti printre ele, scoțând un puter- 
nic oftat de uşurare. 

Ajunsă pe rampă, examină blocul, în căutarea altor 
deținute, nerăbdătoare să înceapă o conversație cu cineva, 
cu oricine. Dar, spre groaza ei, aripa era complet pustie. Nu 
o mai văzuse niciodată aşa şi îşi dădu seama că tocmai 
aici voiseră bătăușele ca ea să se ducă. 

Sprintă de-a lungul rampei, mustrându-se pentru 
prostia ei, dar în timp ce făcea asta apăru altă fată a lui 
Annie care îi blocă drumul. Auzi cum uşile aripii se des- 
chid în spatele ei — Alexis şi prietena ei se iviră —, aşa că 
se uită imediat peste balustradă, spre rampa de dedesubt. 
Până jos erau cel puțin şapte metri, dar dacă ateriza cum 
trebuie, probabil ar fi avut șanse să scape... 

Numai că Annie postase şi acolo două membre ale 
găştii ei, anticipându-i mişcarea. 

Helen se îndreptă de spate şi se întoarse spre Alexis, 
care zâmbea batjocoritor. Nu exista nicio îndoială: era 
prinsă în capcană. Şi nu avea altceva de făcut decât să 
lupte pentru viața ei. 

— Trebuie să redeschidem ancheta. 

Vocea lui Charlie era fermă, în ciuda vârtejului din 
stomacul ei. Ea şi Sanderson erau închise în biroul celei 
din urmă, iar pe ecranul laptopului din fața lor pâlpâia 
imaginea alb-negru a lui Robert Stonehill. 

— Spui asta ca ofițer de poliție sau ca prietenă a lui Helen? 

— Nu mă lua de sus. 

— E o întrebare legitimă. 

— Nu, nu e. În permanenţă, toți au fost foarte bucuroşi 
să respingă varianta lui Helen despre ceea ce s-a întâmplat, 
dar uită-te la fața asta. Şi uită-te la data de pe cronologie. 
E 14 septembrie — ziua de dinaintea primei crime — şi 
iată-l pe Robert Stonehill urmând o rută directă de la „Ca- 
merele de Tortură“ spre Docurile de Vest. 

— Ştim că Stonehill a fost în Southampton în perioada 
asta. Nu e ceva nou. 

— Dar uită-te la comportamentul lui. Dacă era acolo din 
întâmplare, de ce se furişează aşa? Vede camera de supra- 
veghere şi practic iese în fugă din magazin. 

— Observi o grămadă de lucruri în doar câteva secunde 
de înregistrare. 

— Uită-te la încălțămintea lui. O urmă proaspătă de Vans 
a fost găsită la baza lui de la docuri... 

— Baza lui Helen de la docuri. 

— O urmă proaspătă de Vans, mărimea 42 — mărime 
bărbătească — a fost găsită acolo, iar aici el poartă ace- 
eaşi marcă... 

— Dumnezeule mare, Charlie, tu ştii câți tenişi Vans se 
vând în Marea Britanie în fiecare an? 

Charlie o fixă pe şefa ei pentru o clipă, încercând cu 
disperare să-şi stăpânească furia. Îşi dădea seama că mulți 
dintre colegii ei trăgeau deja cu ochiul la dialogul lor şi 
trebui să se opună impulsului de a o plesni pe Sanderson, 
oricât de tentant ar fi fost. 

— Eşti o polițistă bună, Joanne, continuă Charlie pe un 
ton mai înmuiat. Nu ți se pare ciudat că Robert Stonehill a 
lucrat la Wilkinson timp de trei luni, dar a dispărut chiar 
în ziua în care Helen a fost arestată? Helen l-a urmărit de 
la magazin până la docuri, exact ceea ce plănuise el. Pen- 
tru că a vrut să-i facă o înscenare... 

— Tu îţi dai seama ce nebunesc pare asta? Nu avem ni- 
cio probă care să certifice faptul că această „urmărire“ a 
avut loc — nicio imagine de la camerele de supraveghere, 
niciun martor... 

— Atunci de ce avea Helen noroi pe ghete, atunci când 
a fost arestată? A alergat peste o parcelă, pentru numele 
lui Dumnezeu, în timp ce îl urmărea... 

— Deci acum îți bazezi cazul pe noroi? 

Pentru prima oară, Charlie ezită. Dacă o spuneai aşa, 
chiar părea stupid. Deschise gura să răspundă, dar San- 
derson i-o luă înainte. 

— Sunt doar probe circumstanțiale. În timp ce noi 
deținem probe irefutabile care o pun pe Helen în legătură 

cu scenele crimelor, ca să nu mai amintim de propria ei 
depoziţie prin care a recunoscut faptul că şi-a minţit co- 
legii, prietenii... 

Sanderson accentuă ultimul cuvânt, privind drept 
spre Charlie. 

— Aşa că, deşi apreciez loialitatea ta față de o fostă co- 
legă, e timpul să renunți. Consideră asta un avertisment 
oficial. Helen ne-a înşelat pe toți şi acum va trebui să 
răspundă la tribunal pentru acțiunile ei. Probele au fost 
evaluate, data procesului ei a fost stabilită... 

Sanderson făcu o pauză, înainte de a da lovitura de 
grație: 

— Şi ancheta asta este închisă. 

Helen aşteptă ca amândouă să ajungă aproape lângă 
ea, înainte să lovească. Alexis şi prietena ei se mișcau ra- 
pid, simțind mirosul de sânge, dar Helen ridicase mâinile, 
în semn că se predă. Alexis o privi cu dispreţ şi deschise 
gura ca să slobozească o salvă de ocări. Dar nu mai apucă. 
Cu viteza fulgerului, Helen îşi înfipse pumnul în gura ei, 
făcând-o să cadă pe spate. 

Complicea lui Alexis atacă instantaneu, lansând un 
pumn sănătos în direcția lui Helen. Dar aceasta eschivă 
cu abilitate lovitura şi se roti, ca să-şi lovească puternic, 
cu genunchiul în stomac adversara. Atacatoarea ei băgă 
mâna în buzunar, cu răsuflarea tăiată, iar Helen profită 
de acea întârziere de o fracțiune de secundă, ca să o îm- 
pingă cu putere în balustrada metalică din spate. Se izbiră 
amândouă de ea şi, în timp ce femeia se prăbuşea la po- 
dea, Helen se îndreptă rapid în direcția din care venise. 

Dar, dintr-odată, se izbi puternic cu fruntea de rampă 
şi se întoarse, amețită, ca să descopere că Alexis o ţine 
de gleznă. Helen dădu sălbatic din picior, încercând cu 
disperare să se elibereze, dar era deja prea târziu. Acum, 
femeile o atacau din toate unghiurile şi ea se trezi târâtă 

într-o celulă goală. Țipă după ajutor, dar uşa fu trântită 
brusc, izolându-i țipetele. Era singură cu atacatoarele ei. 

— Își place puțină durere, nu-i aşa, spuse Alexis tărăgă- 
nat, scuipând sânge spre ea. 

Helen îi scosese doi dinţi din față lui Alexis, dar asta 
nu o făcea să se simtă mai bine, mai ales că acum adver- 
sara ei scoase din buzunar o armă. Helen simți că îi piere 
răsuflarea — era un ciorap lung îndesat cu baterii butu- 
cănoase — o armă obişnuită în închisoare, capabilă să 
producă răni groaznice dacă era mânuită cu pricepere. 
Alexis roti ciorapul, care prinse viteză tot mai mare, în 
timp ce mai multe perechi de mâini o țintuiau pe Helen. 
Apoi brusc şi fără niciun avertisment, Alexis îi zdrobi ro- 
tula lui Helen. 

Helen urlă de durere, dar peste câteva secunde simți 
cum ciorapul loveşte iar, izbind-o în burtă. Rămase fără 
suflare şi, imediat, îi veni să vomite. Alexis ridică din nou 
brațul, dar când atacă de data asta, Helen îşi eliberă o 
mână şi reuşi să pareze lovitura. Imediat după asta, primi 
o lovitură zdrobitoare la ceafă. În mod evident, Alexis nu 
era singura înarmată. 

Helen simţea că i se învârte capul. Loviturile curgeau 
acum din toate părțile, dar ea nu putea să-şi mişte brațele 
sau picioarele, ca să le oprească. Îşi pierdea cunoştinţa ra- 
pid şi întreaga scenă se derula printr-o ceață oribilă. Nu 
mai auzea bine, vedea dublu şi nu avea altceva de făcut 
decât să se abandoneze atacului. 

Rezistența ei se apropia de sfârşit. 

— Cine ar fi în stare să facă aşa ceva? 

La început, Cathy Smith nu putuse să spună nimic, 
dar acum îşi găsise vocea. 

— Cine i-ar face aşa ceva lui Leah a mea? 

— Nu ştim încă, dar îți promit că îi vom da de capăt. 

— Era o fată bună, nu sărea la bătaie, continuă Cathy, 
abia auzind intervenţia Celiei Bassett. Şi a încercat întot- 
deauna să vă ajute. 

— Am apreciat asta, şi tocmai de aceea ai cuvântul meu 
că-l vom găsi pe ucigaş. Avem o echipă care deja lucrează 
la asta... 

— Sigur e ea? Ai văzut-o cu ochii dumitale? 

— Am fost chemată în celula ei imediat şi, da, ea e. Îmi 
pare foarte rău. 

Cathy lăsă capul în jos şi îşi trecu mâinile peste fața 
obosită. 

Celia vedea prin geamul uşii cum asistenta ei îi dis- 
trează pe băieții lui Leah. În mod evident, nu aflaseră 
despre tragedie, iar Celia se întrebă imediat cum avea să 
le spună Cathy. 

— Cine a găsit-o? 

Celia se întoarse şi descoperi că cealaltă femeie o pri- 
vea fix. 

— O gardiană, Sarah Bradshaw — cred că o ştii. 

Cathy aprobă slab din cap, apoi spuse: 

— Şi unde e acum? 

— La... la morgă. 

— Vreau s-o văd. 

— O s-o vezi. 

— Vreau s-o văd acum. Nu cred până când n-o văd. 

— Nu ştiu dacă e o idee bună, cu băieții aici, şi, în plus, 
medicul legist încă face... încă o analizează, aşa că deo- 
camdată... 

— Nici n-ar fi trebuit să fie aici. 

Cathy o privea fix pe Celia, cu o ostilitate neascunsă. 
Celia nu spuse nimic — auzise de o grămadă de ori această 
reclamaţie. 

— Ar fi trebuit să fie la spital. Era izolată, deprimată... 

— Înţeleg asta... 

— Da? Ai văzut cum îi arătau brațele? Cum se tăia? 

Celia văzuse braţele lui Leah şi, chiar dacă era depri- 
mant, nu era ceva neobişnuit. Chiar dacă n-ar fi recunos- 
cut niciodată public aşa ceva, automutilarea era la ordinea 
zilei în Holloway. 

— Celelalte deținute îi purtau sâmbetele încă de la în- 
ceput. Ai ştiut asta şi n-ai făcut nimic. 

— Nu e adevărat, Cathy. Am intervenit de multe ori în 
apărarea ei. 

— Şi la ce a folosit asta? Cum întorceaţi spatele, cum 
începeau iar. 

Exista un anumit adevăr în spusele ei, dar mâinile 
Celiei erau legate, în afara cazului în care se întâmpla 
ceva „serios“. 

— V-a implorat s-o mutaţi. Ai spus că o să fie mutată. 

— N-am zis așa ceva, o corectă Celia, mulțumind în 
gând stelelor ei norocoase că nu exista nicio înregistrare 
a conversaţiilor ei cu Leah. 

— Ba da. Ştim amândouă că asta ai spus. Şi, chiar dacă 
n-o să pot dovedi niciodată, ai moartea lui Leah pe con- 
ştiinţă. 

Cathy se ridică brusc şi porni spre uşă. Celia se ridică 
şi ea, exact la timp ca s-o vadă pe mama îndurerată cum 
se întoarce şi îi aruncă: 

— Ai sângele ei pe mâini. 

Trupul gol al lui Leah arăta straniu în lumina puter- 
nică. Morga era veche şi părăginită, degradându-se încet, 
pe măsură ce autoritățile plănuiau să închidă permanent 
închisoarea. Nu era nici pe departe locul indicat pentru 
desfăşurarea unei autopsii, dar Benjamin Proud ştia că 
viteza e esențială, aşa că decisese să nu o mute pe Leah 
la altă unitate. Crimele din închisoare erau greu de so- 
luționat — probele dispăreau rapid, deținuții refuzau să 
vorbească şi până şi gardienii erau reticenți în a-şi oferi 
ajutorul. Benjamin voia să strângă probele cât mai repede 
posibil — cea mai bună speranţă a lui de a-l prinde pe 
ucigaş era de a-l surprinde, chiar în timp ce încerca să-şi 
ascundă implicarea în această crimă brutală. 

Leah zăcea pe lespedea din fața lui, trupul fiind o ade- 
vărată hartă a traumei, neglijării şi urii de sine. Numeroase 
tatuaje, încă şi mai multe cicatrice de lamă şi un lung şir 
de urme de ac cicatrizate — asta pe lângă degetele pătate 
de nicotină, unghiile crăpate şi părul corporal abundent. 
Nu era o femeie care avusese o părere prea bună despre 
ea sau care găsise prea multă alinare în viață. Deja de ani 
de zile, Leah supraviețuia, nu trăia, dar umilința supremă 

fusese păstrată pentru final. Benjamin se cutremură, în 
timp ce studia faţa ei. Gura şi ochii fuseseră deschişi pen- 
tru examinare, dar găurile sângerii ale cusăturii rămâ- 
neau, ca o decorație macabră. 

— Nu e o privelişte prea frumoasă, nu-i aşa? 

Benjamin se întoarse şi văzu cum se apropie doctorul 
Asim Khan. Îşi luă mina serioasă, oficială şi răspunse tot 
printr-o întrebare: 

— Ce ai aflat? 

— Nu prea multe, până acum. Am luat sânge pentru 
analize şi probe din gură şi de sub unghii. Am luat probe 
de păr de la cap şi subsuori... 

Benjamin îşi trecu privirea peste partea superioară a 
trupului lui Leah, în timp ce Khan continua: 

— ... evident, îmi revin cele mai ingrate sarcini... Deja 
am efectuat prima analiză a corpului. Nu există tăieturi 
sau vânătăi la mâini, adică eventuale indicii că s-ar fi apă- 
rat, dar unghiile sunt rupte, aşa că va trebui să vorbeşti 
cu echipa criminalistică — s-ar putea să existe fragmente 
de unghii la locul faptei. 

Benjamin îşi notă acest lucru, apoi întrebă: 

— Cauza morții? 

— Necunoscută. 

— Tu vorbeşti serios? 

— După o primă examinare, nu am găsit nicio rană sau 
vreo contuzie evidente. Mai mult, nu există urme de le- 
gare, decolorare facială și nici aspect de vomă în trahee. 

— Te rog, nu-mi zice că a murit din cauze naturale... 

— Examinarea internă o să ne spună mai multe. 

— Să sperăm. 

Benjamin îşi regretă imediat sarcasmul. Khan depu- 
nea toate eforturile, în circumstanţe dificile. Dar cazul 

acesta era iritant — anchetase multe morți în închisoare 
de-a lungul anilor, dar nimic de genul acesta. 

— Cusătura a fost făcută înainte sau după momentul 
decesului? continuă el. 

— După, aş spune, judecând după lipsa sângerării, îi 
răspunse medicul legist. 

— Deci făptaşul nostru intră în celulă, o ucide şi apoi 
rămâne acolo, calm, ca s-o coasă? 

— E o presupunere destul de adecvată şi, crede-mă, ăsta 
e doar începutul... 

Benjamin îl privi lung pe Khan, pregătindu-se pen- 
tru alte veşti proaste. Nu-i plăcea expresia de pe fața me- 
dicului legist. 

— La prima vedere, părea că doar ochii şi gura au fost 
mutilate, dar de fapt s-a lucrat mult mai minuțios de atât. 

Khan îşi îndreptă atenţia spre partea de jos a trun- 
chiului victimei. În timp ce ochii lui Benjamin se târau 
pe trupul lui Leah, Khan conchise macabru: 

— Criminalul nostru chiar şi-a făcut de cap. 

— Chiar te-au căsăpit, nu-i aşa? 

Helen întoarse capul spre voce şi regretă imediat. O 
dureau toate şi orice mişcare, oricât de mică, era chinu- 
itoare. Mai mult, vederea ei era încețoşată şi, chiar dacă 
vedea trei forme care stăteau în picioare în fața ei, nu pu- 
tea să distingă cine sau ce erau. 

Nu voia decât să închidă ochii şi să doarmă, dar se 
forță să fie puternică, miji privirea către acele forme şi, 
treptat, vederea i se normaliză. Descoperi, surprinsă, că 
în fața ei stăteau Jordi, Noelle şi Babs. 

— Cum te simţi? continuă Babs cu blândeţe. Există vreo 
parte a trupului care nu te doare? 

Helen zăcea în patul confortabil al infirmeriei închi- 
sorii, chiar dacă nu avea habar cum ajunsese acolo. Îi era 
prea rău ca să poată vorbi, aşa că dădu din umeri drept 
răspuns la întrebările lui Babs. Adevărul era că, deşi era 
plăcut surprinsă că încă e în viață, avea dureri groaznice. 

— Ar fi trebuit să-mi dau seama, continuă Babs mâh- 
nită. Toată dimineaţa, Annie a fost pusă pe scandal. 
Slavă Domnului că măcar una dintre noi se uita unde 
trebuie. 

Babs făcu un gest spre Noelle. Helen urmă privirea ei şi 

fu surprinsă să vadă că voinica traficantă de droguri roşeşte. 

— Mă întorceam de la capelă, când am văzut cum se 

strânge gaşca lui Annie, murmură Noelle. Se mişcă în 

haită doar când pun la cale ceva. Aşa că le-am urmărit, 
iar când am văzut ce pun la cale... 

— Le-a fugărit până în Aripa B şi le-a plătit câtorva din- 
tre ele cu aceeaşi monedă, adăugă Babs aprobator. Apoi ea 
şi Jordi te-au cărat la infirmerie. Mai bine decât să aştepţi 
să facă ceva gardienii, crede-mă pe mine... 

Dintr-odată, Helen simți lacrimi în ochi. Voia să le 
mulțumească celor două femei, dar nu-şi putea găsi cu- 
vintele. Aşa că, în loc de asta, întinse mâna, pe care Jordi, 
copleşită de vinovăţie, i-o prinse cu nerăbdare. 

— Îmi pare rău, scumpo, spuse Jordi, cu voce întretă- 
iată. Eram prea prinsă cu durerile mele, când ar fi trebuit 
să am grijă de tine. 

Helen respinse această idee cu un gest al mâinii. Nu 
voia ca Jordi să se învinovățească — bătaia asta era doar 
din vina ei. 

— Cum arăt? croncăni ea în cele din urmă, dorind să 
schimbe subiectul conversaţiei. E rău? 

— Nu chiar, răspunse Noelle rapid. Câteva copci, câteva 
bandaje şi va trebui să ţii o vreme pungile alea cu gheață, 
dar în afară de asta... 

Helen reuşi să zâmbească, deşi bănuia că Noelle 
minte. Nu putea să scape de bubuitul din cap, de fier- 
binţeala violentă a rotulelor şi nici de durerea surdă de la 
coaste. Bănuia că, în timpul atacului, îi fuseseră fractu- 
rate câteva coaste. 

— Oricum, ca să te ajutăm să te refaci, interveni Jordi, 
ţi-am adus câteva bunătăți. 

— Ne-am spart puşculițele, îi mărturisi Noelle. 

Cele trei femei scoaseră din hanorace: batoane de cio- 
colată, reviste, o sticlă de sirop de coacăze şi, mai prețioase 
decât toate celelalte, patru pachete de țigări. O adevărată 
comoară, după standardele Holloway-ului. 

— Cred că v-a costat o avere... protestă Helen. 

— Ne-am curățat, dar nu puteam proceda altfel, con- 
chise Jordi. 

Îngrămădiră prada pe patul lui Helen, care rămase 
fără grai pentru o clipă. Femeile acestea aveau atât de pu- 
ţin — 15 lire pe săptămână cu care să-şi cumpere articole 
de toaletă, mâncare şi rechizite pentru scris — şi cheltu- 
iseră tot pentru ea. 

— Nu ştiu ce să spun, reuşi în sfârşit să rostească. 

— Atunci nu spune nimic, răspunse Babs sobru, făcând un 
gest asistentei. Hai să te scoatem de aici şi să te ducem la adă- 
post, în celula ta. Infirmeria e teritoriul lui Annie — nu cred 
că vrei să stai aici niciun minut mai mult decât e necesar. 

— Şi o celulă e mai sigură? răspunse Helen, având încă 
proaspătă în minte moartea lui Leah. 

— Poate că da, poate că nu, continuă Babs, aplecându-se 
mai mult. Dar uite un sfat. Dintr-o monedă de zece pence 
poți să faci o şurubelniţă bună. Scoate şuruburile patului 
şi propteşte-l în uşă. Atunci... nu poate să intre nimeni. 

Babs se îndreptă de spate când sosi asistenta, făcându-i 
cu ochiul lui Helen. Nu era prima oară în ziua aceea când 
Helen se simţea recunoscătoare pentru sprijinul lor. Avea 
puțini aliați la Holloway, dar când avusese nevoie, aceste 
trei femei îi săriseră în ajutor, ceea ce o mişca într-un mod 
pe care n-ar fi putut să-l exprime. Fără îndoială, viața nu 
înceta niciodată să te surprindă. Chiar găseai bunătate în 
cele mai neaşteptate locuri. 

— Ar fi trebuit s-o vezi, Steve. Mi-a spus — mi-a ordo- 
nat — aşa, pur şi simplu, să abandonez cazul. Helen a fost 
bună cu ea — a şi promovat-o, pentru numele lui Dum- 
nezeu — şi acum a fost înjunghiată pe la spate. 

Charlie umbla într-o parte şi-n alta prin bucătărie. 
Venise acasă de peste o oră, dar furia ei nu dădea semne 
de liniştire. Îl surprinsese de mai multe ori pe Steve cum 
priveşte neliniştit spre tavan, temându-se ca ea să n-o 
trezească pe Jessica. 

— Şi ce-o să faci? 

— Nu ştiu, dar, dacă Joanne crede că o să renunţ, e ne- 
bună. Şefa noastră — prietena noastră — putrezeşte în 
închisoare... 

— Dar ce altceva ai putea să mai faci? Dacă Helen spune 
adevărul, Stonehill trebuie să fi dispărut deja de mult de 
aici. A obținut ce-a vrut... 

— Dacă spune adevărul? îl întrerupse Charlie, nereuşind 
să-şi ascundă iritarea. 

Steve tăcu o clipă, apoi continuă cu voce măsurată: 

— Uite ce e, Charlie, eu țin la Helen, ştii asta. Dar rişti 
foarte mult doar în virtutea cuvântului ei... 


89 


90 


MJ. Arlidge 


— Helen spune adevărul. 

— N-ai cum să ştii asta şi ar trebui să fii nebună să-ți 
sacrifici cariera de dragul unui principiu. Tu şi Sanderson 
vă luptaţi deja de luni de zile. Eşti sigură că nu e doar un 
pretext pentru încă o ceartă? 

— Tu ai ascultat ce am spus eu... 

— Am auzit destule, crede-mă. 

— Atunci mă aştept la mai mult de la tine. Mă aştept 
să mă susții. 

Pentru o clipă, Steve păru să nu-şi găsească cuvin- 
tele. Apoi ridică privirea, iar Charlie văzu în expresia lui 
o furie reală. 

— N-ai niciun drept să-mi spui aşa ceva. 

Vocea lui Steve devenise dintr-odată puternică şi as- 
pră. 

— Te-am susținut încontinuu. Chiar şi atunci când 
aveam îndoieli. Aşa că să nu îndrăzneşti să mă acuzi că 
nu te sprijin. 

Jessica se foi, la etaj. Steve porni spre uşă, scuturând 
din cap. 

— Steve... 

— Te iubesc, Charlie. Dar nu forța nota. 

Steve scuipă aceste cuvinte, cu trupul tremurând vi- 
zibil, apoi începu să urce energic scările. Charlie se uită la 
el cum pleacă, simțindu-se vinovată şi neghioabă. Steve 
avea dreptate — nu avea niciun motiv să se descarce pe el. 
În cele din urmă, supărarea avea să-i treacă, dar Charlie 
ştia că va trebui să facă eforturi mari, ca să reușească să-l 
îmbuneze. Se blestemă singură. Ziua aceea începuse atât 
de promițător, dar sfârşea cu o palmă răsunătoare peste 
față. Cele mai bune planuri ale ei erau acum ruinate. 

Unde greşise? Ce făcuse ca să merite asta? 

Cathy Smith stătea pe un scaun uzat în camera pen- 
tru rude, afundată în gânduri. Dylan şi Caleb se jucau cu 
nişte maşinuțe, râzând şi ciorovăindu-se, dar astăzi Cathy 
era imună la fericirea lor. Fiica ei — singurul ei copil — 
era moartă. 

Nu părea posibil. Cum se putea ca atât de multă dra- 
goste, atât efort, atâta grijă să fie depuse pentru cineva, 
doar pentru ca acesta să dispară apoi din viaţa ta? Nu avea 
să mai râdă niciodată cu Leah, nu avea s-o mai cicălească, 
nu avea să mai discute niciodată cu ea. Leah nu mai era. 

Era asta, cumva, vina ei? În ciuda tuturor strădanii- 
lor ei, nu îi oferise lui Leah cel mai bun start în viață. Nu 
avusese un tată care să aibă grijă de ea, niciun frate care 
să-i țină partea — erau doar ele două, străduindu-se să se 
descurce. Ar fi trebuit s-o convingă să continue şcoala, 
să ajungă ceva, dar Leah fusese hotărâtă să-i urmeze pe 
amicii ei. Spusese că avea să-şi ia o slujbă şi să contri- 
buie la bugetul familiei, dar aşa-numiţii ei prieteni erau 
nişte trântori preocupați doar să facă rost de pileală şi de 
droguri. Şi, imediat după ce Leah îl cunoscuse pe el, se 

terminase totul. Cathy încercase s-o avertizeze pe fiica 
ei — îşi dăduse seama cum e el în clipa în care îl văzuse —, 
dar, bineînțeles, Leah nu voia s-o asculte. Semăna prea 
mult cu mama ei. 

Istoria se repetase, dar de data asta cu o turnură tra- 
gică. Fata aceea, copilul ei şi acum şi Leah erau toți morți. 
Unii ar fi putut să numească asta dreptate, o egalare a 
scorului, dar, dacă ar fi putut să privească în clipa asta 
în inima lui Cathy, n-ar fi îndrăznit să facă acest lucru. 

Ce avea să le spună băieţilor? Se străduise atât de mult 
să se asigure că Leah face parte din gândurile lor, din viața 
lor. Ce trebuia să facă acum? Ei aveau foarte puţine amin- 
tiri reale cu mama lor — erau doar niște bebeluşi, atunci 
când Leah fusese condamnată. Tot ce îşi „aminteau“ ei 
trebuia să fie insuflat de Cathy; toate acele suvenire ale 
unei vieți prețioase care acum fusese aruncată la gunoi. 

Viitorul se desfăşură dintr-odată în fața lui Cathy: 
lung, sumbru şi plin de incertitudine. Aveau să se des- 
curce, dar ce avea să se întâmple cu băieții când ea nu mai 
era? Cine o să aibă grijă de ei? Nu mai exista nimeni alt- 
cineva. Doar bunica lor, cu o sănătate şubredă şi o inimă 
rănită, sperând, împotriva rațiunii, că avea să reziste su- 
ficient de mult ca să-i vadă ajunși la liman. Asta era, deci, 
amara moştenire a băieților. 

Helen stătea întinsă în patul de la infirmerie, ațipind 
când și când. În ciuda protestelor aprige ale lui Babs, asis- 
tenta insistase să o mai țină sub observaţie câteva ore, 
până când efectul puternicelor sedative trecea. Era deci- 
zia corectă — Helen fiind foarte ameţită —, dar situația 
o făcea să fie neliniştită. Capul ei era plin cu imagini cu 
prietenele lui Annie care se întorceau să termine ce în- 
cepuseră. 

O parte a ei tânjea după somn, cealaltă jumătate era 
disperată să rămână trează. Treptat, Helen simţi cum tru- 
pul ei cedează, iar epuizarea îşi spune în sfârşit cuvântul. 
Era plăcut să închidă ochii şi să se desprindă de lume. 
Alungă orice gând despre Leah, Annie sau referitor la si- 
tuația ei nenorocită din închisoarea care o chinuise timp 
de mulți ani și pe sora sa. 

Cum fusese oare pentru Marianne? Se confruntase 
adesea cu astfel de cazuri în care trebuia să faci față prin 
orice mijloace sau să fii înghițit de viu? Răspunsul stan- 
dard al lui Marianne în fața ostilității fusese întotdeauna 
violența — scosese cuiva un ochi în închisoare —, dar 
oare se apăra sau ea era agresorul? Marianne nu era de 

felul ei o bătăuşă, dar, în mod evident, locul acesta avu- 
sese un efect teribil asupra sa. 

Helen era acum complet absentă — pierdută în vi- 
suri ciudate şi înspăimântătoare despre sora care îşi croia 
drum prin această mizerie şi nefericire — când, deodată, 
simți cum trupul ei se tensionează. La început nu-şi dădu 
seama de ce — îşi ridică pleoapele grele, dar nu vedea alt- 
ceva decât asistenta care completa acte în biroul ei și pe 
celelalte paciente care dormeau lângă ea... 

Dar apoi auzi un zgomot. Paşi care se îndreptau încet 
în direcția ei. Helen se forță să se ridice din pat. Era slabită 
și capacitățile ei de apărare erau la pământ, fiind astfel 
la dispoziţia oricui. Dar nu putea să moară, nu aici... Le 
simțea prezența, la doar un metru de ea acum. Continuau 
să se îndrepte spre ea, iar când se forță să deschidă ochii, 
Helen întrezări ceva întunecat, strâns într-un pumn, care 
se îndrepta spre ea... Întinse mâna şi prinse încheietura 
atacatoarei. Spre surpriza ei, aceasta scânci, iar acum, când 
vederea i se stabiliză, Helen văzu cum Sarah Bradshaw în- 
cearcă să se desprindă din strânsoarea ei. Dar Helen nu 
avea de gând să-i dea drumul. 

— Ce faci? spuse ea scrâşnit. 
— Dă-mi drumul. 
— Spune-mi. 

În timp ce zise asta, ochii ei se fixară asupra obiectu- 
lui din mâna lui Sarah. Nu era un cuţit sau o bară meta- 
lică, era un smartphone. 

— Cine? 
— Dă-mi drumul, altfel te raportez. 

Dar, în loc să-i dea drumul, Helen îi răsuci cu putere 
mâna. Sarah înghiţi o înjurătură aprigă şi îşi smuci cu fu- 
rie brațul. 

— Spune-mi cine te-a trimis, altfel jur că îți rup înche- 
ietura, continuă Helen. 

— Garanita. Emilia Garanita. 

Sarah expiră încet, aruncând o privire neliniştită spre 
secția asistentelor. 

Helen îşi slăbi strânsoarea, epuizată de efort. Sarah se 
trase în spate, înjurând încet şi frecându-şi încheietura. 

— A, nu, nici să nu te gândeşti, spuse Helen, ridicându-se 
neîndemânatic în șezut. Încă n-am terminat cu tine. 

— Ba da, ai terminat, vacă nebună ce eş... 

— Vrei sau nu o fotografie? Pentru asta ai venit, nu? 

Sarah ezită, neştiind sigur cum să continue. 

— Ştiu că nu arăt cel mai bine, continuă Helen, indi- 
când spre vânătăile şi copcile ei. Dar bănuiesc că tocmai 
asta e ideea. 

Sarah aruncă încă o privire spre asistentă, se repezi 
înainte şi ridică telefonul la nivelul ochilor lui Helen. 
Atunci Helen se aplecă spre Sarah, îi puse mâna peste te- 
lefon şi o trase spre ea. 

— Uite care e târgul, Sarah. N-o să te demasc, pentru a 
fi concediată, ba chiar o să te las să-ţi faci poza, dar vreau 
ceva în schimb. 

Sarah se holbă la Helen, alarmată, apoi şopti slab: 

— Ce vrei? 

Helen se apropie şi mai mult, până când ajunse prac- 
tic nas în nas cu gardiana smiorcăită. 

— Vreau informaţii, Sarah. Iar tu o să mi le dai. 

Uşa se deschise larg, iar Jordi intră cu paşi mari în 
cameră. 

Imediat, două femei imense se apropiară de ea, dar 
Annie Căruţ le opri cu un gest al mâinii. Jordi îşi conti- 
nuă drumul spre Annie, supraveghindu-le cu ochii plini 
de furie pe femeile care o păceau. 

— Nu aveai niciun drept să faci asta... 

— Să fac ce? spuse nevinovat Annie, punând Contele de 
Monte Cristo pe patul de alături. 

— Puteai s-o omori, pentru numele lui Dumnezeu... 

— Nu ştiu despre ce vorbeşti, Jordi, continuă Annie, 
aruncând o privire peste umărul ei, ca să se asigure că nu 
vine vreun gardian. Te rog, nu-mi spune că te-ai apucat 
iar de bău... 

— Dacă nu ştii nimic, atunci de ce rottweilerului tău îi 
lipsesc doi dinți? 

Jordi arătă spre Alexis. Imensa femeie făcu imediat un 
pas în față, dar fu oprită iar de Annie. Controlul pe care 
îl avea asupra acestor femeie părea să fie total. 

— A căzut pe scări, nu-i aşa? Poate că a avut un accident 
în timp ce se spăla pe di... 

— Ce ai venit să spui, Jordi? o întrerupse Annie, înă- 
crindu-se brusc. 

— Las-o în pace pe Helen. E un om bun... 

— E polițistă... 

— E un om bun, care nu face probleme nimănui... 

— Asta depinde de punctul fiecăreia de vedere, nu-i aşa? 
Îi place să-şi bage nasul acolo unde nu e dorită, să perturbe 
mersul normal al închisorii... 

— Să perturbe afacerea ta, vrei să spui... 

— Şi trebuie încurajată să-şi înfrâneze instinctele natu- 
rale. Aici nu e loc pentru o polițistă justițiară... 

— Şi Leah? Ea ce naiba ţi-a făcut? Are copii, pentru nu- 
mele lui Dumnezeu, copii mici... 

— Mi se rupe inima, răspunse Annie, fără să arate ni- 
ciun semn de emoție. Dar lumea asta e crudă, nu-i aşa? 

Annie o privi lung pe Jordi, provocând-o să mai spună 
ceva. Era o privelişte intimidantă, Annie fiind înconjurată 
de gaşca ei, dar Jordi încă nu terminase. 

— Helen e o fată de treabă... 

— N-aş fi crezut să apuc ziua în care tu te împrieteneşti 
cu o polițistă... 

— Tu şi prietenele tale aţi întrecut măsura... 

— Nu, tu ai întrecut măsura, Jordi, strigă brusc Annie. 
Şi, dacă ai puțină minte, o să-ți găseşti altă tovarăşă de 
joacă. Eu am fost corectă cu tine încă de când ai ajuns 
aici. De fiecare dată când ai avut nevoie de o doză, te-am 
rezolvat... 

— La un preț de patru ori mai mare decât prețul străzii... 

— Cerere şi ofertă, Jordi. Tu ceri, eu îţi ofer. Dar asta 
poate să se schimbe foarte uşor. 

Annie lăsă cuvintele să plutească în aer, înainte de 
a continua. 

— Din cauza evenimentelor recente, stocul meu e pu- 
țin cam redus, iar unele suflete nefericite vor fi nevoite să 
rămână fără. Aş putea să tai numele tău de pe listă. Dar 
poate că ai scăpat de dependenţă şi te-ai dezintoxicat... 

Ultima frază fusese plină de sarcasm, iar Jordi simţi 
cum îi piere hotărârea, chiar dacă se ura pentru asta. Ar 
fi trebuit să continue să lupte în numele lui Helen, dar 
era la cheremul lui Annie, care ştia foarte bine că Jordi 
nu avea să-şi învingă niciodată dependenţa. Jordi simţi 
din nou că-i joacă ochii în lacrimi — când devenise aşa 
o ratată fără coloană vertebrală? 

Era înfrântă, dar Annie încă nu terminase. Se apro- 
pie, o prinse pe Jordi de braţe, o trase spre ea şi îi şopti 
un ultim avertisment: 

— Eu sunt prietena ta, Jordi. Singura ta prietenă. Aşa că 
fă-ți o favoare. Ţine-ţi părerile pentru tine... şi nu te mai 
apropia de Grace. 

— Spune-mi cum arăta. 

Sarah Bradshaw privi neliniştită spre secția asis- 
tentelor, dorindu-şi în mod evident să fie oriunde alt- 
undeva decât acolo unde se afla. Ca şi cum ar fi simțit 
asta, asistenta Evans ridică în sfârşit privirea de la hâr- 
tiile ei — evident surprinsă de prezenţa unui gardian 
la infirmerie la o oră atât de târzie. Bradshaw îi zâmbi 
stingher şi, după o clipă de ezitare, asistenta îşi reluă 
lucrul la documente. 

— Ce vrei să spui? murmură ea, refuzând în continuare 
să o privească pe Helen. 

— Camera lui Leah. Când ai găsit-o, cum arăta camera? 

— Arăta... normal. Ea era întinsă pe pat, cu pătura dea- 
supra. Părea liniştită. 

— Era sânge pe podea? Pe pereţi? 

— Nu. 

— Urme de luptă? 

— Nu. 

— Vreo vânătaie pe ea, urme de haine rupte? 

— Nu, din câte am văzut eu. Arăta la fel ca de obicei, 
în afară de... 

Copleşită de amintiri, Sarah îşi lăsă vocea să se stingă. 
Helen o privea cu atenție. Judecând după expresia ei, zvo- 
nurile despre mutilarea lui Leah erau adevărate. 

— Spune-mi. 
— Te rog, am povestit deja asta o dată... 
— Atunci fă-o iar. 

Sarah ridică în sfârşit privirea, ochind smartphone-ul 
pe care Helen îl strângea bine în mână, şi continuă cu 
voce scăzută: 

— O cususe. 

— Cine? 

— Fl... ea... mă rog. 

— Ce îi făcuse? Ce-ai văzut? 

— Îi... îi cususe pleoapele de obraji. Îi cususe şi gura, 
închisă, dar şi... 

— Da? 

— Făcuse la fel cu vaginul şi... tot restul. 

— Ce vrei să spui? întrebă Helen, străduindu-se să-şi 
înghită repulsia. 

— Nasul, urechile, fundul, toate fuseseră umplute. N-a 
scăpat nicio părticică a ei. 

— Umplute cu ce? 

— Nu ştiu sigur. Părea vaselină sau ceva. Îi ieşea din 
urechi, din fund... A îndesat-o ca lumea. 

Sarah scutură din cap şi, în sfârşit, se întoarse spre 
Helen. 

— De ce a trebuit să facă asta? Putea, pur şi simplu... 

Vocea lui Sarah se stinse, atunci când epuizarea şi 
emoția acelei zile o copleşiră în sfârşit. Apoi lăsă capul în 
jos şi plânse încet, iar Helen se trezi că îi pune mâna pe 
umăr, ca s-o aline. Observă cu colțul ochiului că asistenta 
Evans ridică din nou capul, apoi îl lasă iar în jos. În mod 

evident, considera că nu e treaba ei, iar Helen îi era recu- 
noscătoare pentru discreție. 
— Echipa criminalistică a găsit ceva la locul faptei? 

Sarah scutură din cap, dar nu ridică privirea. 

— Nicio amprentă sau fibre de haine, nimic care să le 
poată indica cine a făcut asta? 

— Din câte ştiu eu, nu, răspunse Sarah încet. Dar, ori- 
cum, probabil că nu mi-ar spune mie. 

— Bun, am nevoie de raportul legistului. 

— Tu vorbeşti serios? N-am acces la as... 

— Trebuie să-l văd, iar tu o să mi-l aduci. Sunt sigură că 
ai prieteni la biroul Guvernatoarei. 

Sarah părea îngrozită, dorindu-şi în mod evident să-i 
spună lui Helen să plimbe ursul. Dar nu-i mai rămăsese ni- 
ciun strop de energie, aşa că privi iar în podea. Lui Helen 
nu-i plăcea să o strângă astfel cu uşa, dar puţinele detalii 
pe care le primise despre moartea lui Leah o alarmaseră. 
Nu semăna cu niciuna dintre crimele comise în închisoare 
cu care se întâlnise ea vreodată. Părea ceva mult mai rău. 

— Fă rost de raport pentru mine şi o să mă port frumos, 
continuă Helen. Dacă nu, o să te fac să-ți pierzi slujba. 
Poate crezi că sunt terminată, Sarah, dar încă am prieteni 
în Serviciul pentru Detenţie şi Eliberare Condiţionată, 
care nu îi privesc cu ochi buni pe gardienii corupți... 

— Bine, bine, să văd ce pot rezolva... 

— Mă bucur foarte mult să aud asta, replică Helen, 
dându-i telefonul şi întinzându-se la loc pe pat. 

— Atunci ce zici de fotografia aia? 

Era târziu şi Emilia Garanita era obosită. Stătuse toată 
ziua la Costa Coffee şi atmosfera i se părea deja încărcată. 
Acum, când lucra ca freelancer, nu mai avea birou, aşa 
că trebuia să profite de wi-fi-ul gratuit oriunde îl putea 
găsi. Cafeneaua era în centru, liniştită şi prietenoasă, dar 
Emilia era la a şasea cafea pe ziua aceea şi începea să se 
simtă agitată şi plictisită. Tânjea să părăsească acest cocon 
ciudat şi să soarbă aerul rece al nopții — locuia în Lon- 
dra doar de câteva săptămâni şi încă îi plăcea foarte mult 
să umble pe străzi după căderea întunericului, absorbind 
priveliştile şi sunetele. Holloway-ul era o parte mai stra- 
nie a capitalei — mondenă şi scumpă în unele zone, dar 
săracă şi periculoasă în altele. Emiliei îi plăcea să încalce 
această linie de demarcaţie şi să se abată de la cărările si- 
gure, în căutarea a ceva interesant. 

Avea suficient timp să exploreze, deoarece cunoş- 
tea puțini oameni în Londra. Într-un fel, fusese o de- 
cizie pripită să se mute aici, dar atunci când şansa îţi 
bate la uşă, trebuie să răspunzi. Aşa că hotărâse să lase 
la o parte prudenţa şi să profite de efemera notorietate 
adusă de publicarea poveştii lui Helen Grace. Fusese o 

imensă satisfacție să intre în biroul redactorului-şef de 
la Southampton Evening News şi să-şi depună demisia. Re- 
dactorul-şef nu o apreciase — sau plătise — suficient 
niciodată. Dar chiar şi aşa, saltul în necunoscut era de- 
moralizant, iar Emilia fusese încântată atunci când câ- 
teva ziare naționale cumpăraseră articole de la ea. Avea 
articole în Daily Mail, The Telegraph, chiar şi în The Gu- 
ardian, profitând de notorietatea lui Helen şi de propriul 
interes față de crimele în serie, şi se descurca bine. Îşi sco- 
tea cheltuielile — nu mai mult de atât, deocamdată —, 
dar cine ştie ce putea să aducă viitorul? 

La închisoarea Holloway se întâmpla ceva. Sarah 
Bradshaw păruse neliniştită şi distrată când se întâlni- 
seră, iar câteva convorbiri telefonice cu contactele pe care 
le cultiva la centrul pentru vizitatori al Holloway-ului o 
convinseseră că ceva nu e în regulă. Informațiile clare erau 
greu de obținut deocamdată, dar, în mod evident, ceva îi 
tulburase pe angajaţi. Mai târziu, în ziua aceea, ofițerul de 
presă de la Holloway îi confirmase că o deținută murise 
şi că Serviciul pentru Detenţie şi Eliberare Condiţionată 
ancheta circumstanțele morții, dar Emilia era sigură că 
asta nu e întreaga poveste. 

Intenționase să îi trimită un SMS lui Sarah, dar în cele 
din urmă se răzgândise, nevrând să amestece lucrurile. 
Sarah avea o altă treabă de făcut, dar, după ce termina, 
Emilia avea de gând să-i traseze o nouă sarcină. Avea s-o 
coste mai mulți bani, dar, dacă se întâmpla ceva intere- 
sant, ea trebuia să afle. 

Voia să-și verifice contul bancar personal, ca să vadă 
dacă are banii necesari cu care să plătească pentru noi 
informații, când telefonul ei bipăi. Îl înhăță şi fu încân- 
tată să vadă că Sarah îi trimisese un SMS cu o fotografie 

ataşată. Emilia citi cele câteva cuvinte — „bătaie în închi- 
soare, Grace rănită“ —, apoi deschise fotografia. 

Duse imediat mâna la gură şi ridică rapid privirea, să 
vadă dacă icnetul ei atrăsese atenția cuiva. Ascunse ecra- 
nul şi privi imaginea, uluită de ceea ce vedea. Helen Grace 
arătând absolut jalnic, foarte învinețită. Îşi dădu seama 
că nu avea niciun motiv să se îndoiască de competența 
lui Sarah — era perfect. 

Emilia îşi deschise deja cel mai recent articol — despre 
modul în care erau tratați poliţiştii în spatele gratiilor —, 
gata să-i ataşeze fotografia. Avea să provoace nişte valuri 
la închisoare, dar, dacă Sarah îşi păstra calmul, nimeni 
nu avea să pună fotografia în legătură cu ea. În ceea ce-o 
priveşte pe Emilia, ei bine, era ideal — un articol convin- 
gător şi încă o dovadă, dacă mai era necesar, că doar ea 
avea acces privilegiat la această poveste. Nu exista nicio 
îndoială — Helen Grace era un dar inepuizabil. 

Celia Bassett închise uşa şi se încuie înăuntru. O tri- 
misese acasă pe asistenta ei, îşi închisese telefonul şi spu- 
sese personalului de noapte să nu fie deranjată. Raportul 
doctorului Khan era pe biroul ei, într-un dosar albastru 
simplu. Medicul legist îşi încheiase examinarea cu câteva 
ore în urmă şi, încălcând protocolul, îşi redactase raportul 
la fața locului. Asistenta Celiei făcuse copii pentru Proud, 
Khan şi pentru ea. Expresia de pe fața ei sugera că îl citise, 
în timp ce făcea asta, şi că acele însemnări nu erau deloc 
o lectură facilă. 

Celia o trimisese acasă în parte datorită preocupării 
față de starea ei, în parte din dorința de intimitate — 
avea nevoie de puțin spațiu şi timp ca să încerce să-şi 
adune gândurile, după cea mai cumplită zi din cariera 
sa. Văzuse, în timpul petrecut ca guvernatoare de în- 
chisoare, nişte privelişti înfiorătoare şi deprimante, dar 
nimic care s-o tulbure atât de tare precum moartea lui 
Leah. Tot ceea ce avea legătură cu această omucidere 
părea de necrezut. 

„Nu are niciun rost să-ți faci griji din cauza fanto- 
melor“, spunea mereu tatăl ei. Era un bărbat solid din 

Yorkshire care credea în munca susținută, în judecata lim- 
pede şi în străduința neabătută. Celia moştenise multe 
trăsături de la el. De fiecare dată când trebuia să dea piept 
cu o sarcină neplăcută, prefera să o abordeze frontal, fără 
ezitare sau amânare. „Veştile proaste nu devin mai bune 
odată cu trecerea timpului“ era altă maximă a răposatu- 
lui ei tată. 

Deschise dosarul şi parcurse pe diagonală datele des- 
pre identitate, vârstă şi aşa mai departe. Le ştia deja. Se 
opri mai mult asupra enumerării lungi a rănilor — de-a 
dreptul şocante —, dar nu întârzie asupra fotografiilor. 
În schimb, se grăbi către concluziile detaliate ale docto- 
rului Khan. 

Citea rapid, absorbind detaliile neplăcute ale unui 
trup devastat de încercările vieţii, dar, când dădu ultima 
pagină, se opri brusc. La început nu-i veni să creadă. În- 
toarse capul, apoi privi iar raportul, dar nici la a doua 
lectură nu părea mai bine. Celia se lăsă pe spătarul scau- 
nului, iar raportul căzu pe birou. 

Nu putea fi adevărat, nu-i aşa? Dar era acolo, scris clar 
în raport negru pe alb. Celia se holbă, şocată, la paginile 
ofensatoare. Intenţionase să citească raportul şi apoi să 
se ducă acasă să doarmă puţin, dar acum nu mai mergea 
nicăieri. Şi nici nu avea să doarmă. Situația era mult mai 
rea decât şi-ar fi putut imagina. 

Mark Robins era evident şocat de starea feței lui He- 
len, dar se străduia din răsputeri să ascundă asta. 

— Hai să ne întoarcem în celula ta. Cred că ti-ar prinde 
bine puțin somn de frumuseţe. 

Nu o spusese cu răutate, aşa că Helen luă brațul lui şi 
începu să facă manevre, ca să se dea jos din pat. În sfârşit, 
după multă muncă depusă pentru convingerea asistente- 
lor, fusese declarată aptă să se întoarcă în celula ei, dar 
acestea insistaseră să fie însoțită de un gardian. 

Sarah Bradshaw avea altceva de făcut, iar Campbell 
nu avea nicio intenţie să-i vină în ajutor, aşa că Helen nu 
fusese surprinsă să-l vadă pe Robins. 

— Cu paşi mici, continuă el încet. Nu vrem să cazi şi 
să-ți zdrobești fața... din nou. 

Helen ignoră blânda lui zeflemea, concentrându-se 
în schimb asupra mersului. Fiecare pas era un adevărat 
chin — de la rotule spre şolduri o săgeta durerea, dar fu 
plăcut surprinsă să descopere că picioarele îi susțineau 
greutatea. 

Cei doi ajunseră la uşă — încet şi ezitant —, apoi ie- 
şiră pe coridor. 

Închiderea celulelor trecuse de mult, iar închisoarea 
era acum învăluită în întuneric. Helen se cutremură în 
sinea-i, în timp ce şchiopăta de-a lungul rampei, chiar 
dacă o mică parte a ei se bucura că, în seara asta, cori- 
doarele închisorii sunt pustii. Spera ca dimineaţă să fie 
ceva mai bine, dar ştia că acum constituia o imagine 
jalnică. În închisoare se profita de orice semn de slăbi- 
ciune, aşa că se bucura că, pentru moment, deținutele 
nu o observau. Duşmanii ei de la Holloway nu aveau 
nevoie de încurajări. 

Robins se străduia să-i distragă atenţia de la rănile 
ei, pălăvrăgind amabil în timp ce parcurgeau împleticit 
rampa. Helen nu petrecuse prea mult timp cu el şi fu sur- 
prinsă să descopere că Robins era, de fapt, un om atent şi 
amabil. Avea ochi căprui-închis şi o față plăcută, iar în alte 
condiții, Helen l-ar fi putut considera atrăgător. Dar era 
parte a unui regim căruia îi făcea plăcere s-o chinuie şi, 
chiar dacă bănuia că Robins nu e un sadic nativ, consim- 
țământul lui le permitea celorlalți să abuzeze de poziția 
lor, ceea ce îl condamna definitiv în ochii lui Helen. Dar, 
în seara asta, era o companie destul de plăcută, insistând 
galant ca Helen să se țină de braţul lui, în timp ce avan- 
sau pe rampă ca melcul. 

Când se apropiară de Aripa B, Robins schimbă brusc 
subiectul, abandonând flecăreala. 

— Vrei să-mi spui cum a avut loc acest accident? 

Evitase, până acum, să o întrebe asta şi Helen se gândi, 
în sinea ei, dacă el aşteptase în mod deliberat, ca să-i câş- 
tige încrederea, înainte să o chestioneze despre atac. 

— Presupun că nu m-ai crede, dacă ţi-aş spune că am 
căzut pe scări. 
— Nu. 

— Atunci cred că e mai bine să nu spun nimic. 

Robins dădu din cap, apoi continuă: 

— Ştii, nu e nevoie să suferi în tăcere. Sunt sigur că ai o 
părere proastă despre sistemul de aici, dar el poate să lu- 
creze şi în favoarea ta, dacă ştii să-l foloseşti. 

— Credeam că eu sunt suspectul principal. Inamicul 
public numărul unu. 

— Doar în ochii lui Campbell. 

Robins lăsă cuvintele să plutească în aer, în timp ce 
mergeau încet, prin Aripa B, spre celula lui Helen. Peste 
30 de secunde ajunseră la uşa ei. Robins o deschise, dar 
atunci când ea dădu să intre, el o opri încă o dată. 

— Există destui oameni cu care poți să vorbeşti, dacă ai 
nevoie de ajutor. Asistentele, preotul, evident. Şi eu. Nu 
suntem toți ticăloşi. 

Îi puse mâna pe braţ, cu un gest prietenos de susți- 
nere, apoi se trase în spate ca s-o lase să-şi continue dru- 
mul. Helen îi mulțumi dând din cap — neştiind cum să 
reacționeze —, apoi intră în celulă. Robins îşi mai luă o 
dată rămas-bun şi închise ferm uşa în spatele ei, iar limbile 
încuietorilor se auziră cu un clinchet mulțumit. 

Helen se aşeză pe pat şi privi în jurul ei. Se obişnu- 
ise în ultimele câteva săptămâni cu celula, dar în seara 
asta i se părea nefamiliară şi amenințătoare. Adevărul era 
că se simțea foarte înfricoșată — deprimată de uciderea 
barbară a lui Leah şi de evenimentele brutale ale zilei. O 
copleşea senzația că suferința ei e abia la început şi că, 
până la sfârşitul ei, avea să se mai verse sânge. Chiar dacă 
încerca să rămână optimistă, să aibă speranță, nu vedea 
în fața sa decât zile sumbre. În seara asta norii erau groși 
şi luna bine ascunsă, iar Helen, asemenea tuturor celor- 
lalte deținute de la Holloway, era pierdută în întuneric. 

Era târziu deja şi închisoarea era tăcută. Începuse tura 
de noapte şi deținutele fuseseră încuiate bine în celulele 
lor. Toate în afară de una. Leah Smith întreprindea o că- 
lătorie pe care puţine dintre prizoniere ar fi crezut că ea o 
s-o facă vreodată. Pleca de la Holloway pentru totdeauna. 

Mama ei era în curtea bătută de vânt, aşteptându-şi 
fiica. Cathy găsise o prietenă care să-i ia pe băieți câteva 
ore, în timp ce ea îndeplinea această sarcină neplăcută, 
dar importantă. Băieții protestaseră amarnic — nu voiau 
să se despartă de bunica lor şi îşi dădeau seama că ceva 
nu e în regulă. Dar Cathy insistase şi îi expediase, promi- 
țându-le bunătăţi. Nici nu se punea problema ca băieții 
să fie aici şi să asiste la asta. 

Fusese chemată o firmă de pompe funebre, care, 
atunci când coşciugul sosi pe un cărucior al închisorii, 
era pregătită. Căruciorul coborî rampa către curtea pie- 
truită a închisorii hurducându-se, iar Cathy, împietrită, 
avu pentru o clipă impresia că sicriul o să se răstoarne. 
Dar lucrătorii de la pompe funebre erau experimentați şi 
cunoşteau terenul de la Holloway, şi împinseră căruciorul 
peste pietrele curții spre dricul care aştepta. 

Amorțită. Aşa se simțea Cathy în timp ce îl privea 
cum avansează. Chiar era posibil ca fiica ei, carne din car- 
nea ei, să se afle în lada aia simplă din lemn? Dar chiar şi 
acum, în timp ce privea cu o uimire catatonică, ceva nou 
şi neplăcut începu să îi pătrundă în conştiinţă. 

Femeile strigau. 

La început nu îşi dădu seama de unde vin strigătele, 
dar apoi văzu fețele lipite de ferestre care priveau specta- 
colul de jos. Unele deschiseseră geamurile, în ciuda tem- 
peraturii glaciale, şi îşi exprimau răspicat sentimentele. 
Câteva strigau adio sau chiar aclamau „evadarea“ lui Leah 
de la Holloway, dar majoritatea huiduitoarelor făceau ceva 
mai puțin plăcut. Leah fu însoțită, pe drumul spre gura 
deschisă a dricului, de insulte ca: „lepră“, „turnătoare“ şi 
„curvă“. 

Cathy refuză să ridice privirea, refuză să reacționeze. 
Simţea că i se frânge inima, dar nu avea să le ofere plăcerea 
de a o vedea plângând. Avea să-şi păstreze demnitatea, şi 
pentru ea, şi pentru Leah, în timp ce în sinea ei blestema 
inimile lor negre. Rămase aşa, perfect nemişcată şi tă- 
cută, în timp ce Leah ajungea în spatele maşinii lungi şi 
negre. Un angajat al pompelor funebre se îndreptă rapid 
spre Cathy, murmură câteva cuvinte de condoleanţe şi îi 
strânse mâna, apoi se întoarse la dric. 

Cathy se trase la o parte, ca să-i facă loc să treacă pe 
lângă ea şi să iasă pe poarta închisorii. Continua să plouă 
cu ocări — Leah pleca de la Holloway apostrofată fără 
încetare. Între zidurile acestei închisori nu exista iertare. 
Nici măcar în moarte. 

Helen plecă de la fereastră, incapabilă să privească. 
Presupusese că deținutele aveau să asiste la plecarea lui 
Leah şi se aşteptase la unele ocări. Dar nu la torentul de 
venin care se revărsase asupra sărmanei ei mame. Femeia 
continua să rămână acolo, neştiind unde să se ducă sau 
ce să facă. Familiile erau întotdeauna cele care sufereau 
cel mai mult. 

Helen se întoarse în pat, cu capul plin de gânduri ne- 
liniştitoare. Presupusese că gaşca lui Annie o atacase pe 
Leah — gura cusută fiind un avertisment la adresa altor 
turnătoare —, dar acum nu mai era atât de sigură. Nu 
doar natura sexualizată a atacului — mutilarea organe- 
lor genitale şi astuparea tuturor orificiilor — o punea pe 
gânduri, ci şi grija cu care fusese făcut totul. Bătăuşele lui 
Annie erau brutale şi eficiente, dar neîndemânatice. Mai 
mult, învelirea atentă a trupului cu pătura sugera o moti- 
vație mai profundă decât simpla răzbunare. Oare aparenta 
„tandreţe“ a crimei şi ascunderea trupului indicau un fel 
de afecțiune față de Leah? După ce o ucisese, criminalul 
voise să arunce un voal peste faptele lui? Sau asasinul în- 
cerca să compună un tablou bolnav, cu un înţeles ascuns? 

Adevărul era că moartea lui Leah semăna mai mult cu o 
crimă ritualică decât cu simpla răzbunare tipică închisorii. 

Nimeni nu spunea asta, dar Helen simţea că şi cele- 
lalte gândesc la fel. Modul în care fusese ucisă Leah era 
pervers şi neobişnuit, şi le făcuse pe deținute să se simtă 
vulnerabile şi speriate, inclusiv pe ea. Se ridică din pat, 
săltă salteaua şi scotoci după mica ei pungă de pânză. 
Acolo îşi ținea lucrurile de preț — dacă puteai să le spui 
aşa: timbre, cartele telefonice, țigări, până şi nasturi şi 
pixuri — în închisoare cele mai stranii lucruri deveneau 
valută. Obiectul cel mai asemănător cu o monedă de zece 
pence era un nasture metalic, aşa că Helen îl scoase şi se 
lăsă în genunchi. 

Din fericire, se potrivea perfect în capul şuruburilor 
care fixau patul de podea, iar Helen începu să răsucească. 
La început încet, de teamă să nu rupă nasturele, dar apoi 
cu mai multă forță, deoarece şurubul refuza să cedeze. 
Şuruburile fuseseră vopsite, probabil pentru a face mai 
dificile tentativele de a le scoate, aşa că Helen îl abandonă 
pe primul şi trecu la următorul. De data asta nu putu nici 
măcar să bage nasturele în capul şurubului — vopseaua 
era prea groasă şi avea să dureze o veşnicie s-o îndepăr- 
teze. Aşa că trecu la al treilea, iar când acesta rezistă şi el, 
la al patrulea. 

Răsuci, trase şi învârti din răsputeri, dar şurubul re- 
fuza să se clintească. Helen se bazase pe pontul lui Babs — 
era o poliţă de asigurare că nu va avea aceeaşi soartă ca 
vecina ei —, dar se simţi neliniştită când tentativa ei eşuă. 
Nu se speria uşor, dar celula era învăluită în întuneric, nu 
avea nicio armă cu care să se apere şi exista un criminal 
în libertate. 

În noaptea asta nu avea să doarmă. 

O aştepta. 

Sanderson ajunsese la secție la opt fix, doar ca să-l gă- 
sească pe Jonathan Gardam deja în biroul ei, admirându-i 
certificatele înrămate de pe perete. Erau doar câteva, com- 
parativ cu recolta predecesoarei ei, dar chiar şi aşa simţise 
nevoia să le expună, pentru a-şi dovedi că locul său era acolo. 
Sanderson nu privi cu ochi buni intruziunea lui Gardam, dar 
îşi înghiți iritarea şi adoptă cel mai voios ton, ca să-l salute. 

— Aţi ajuns înaintea mea, domnule. 

— Nu-ţi face griji, spuse Gardam, întorcându-se spre ea 
cu un zâmbet degajat. Nu te verific. Dar voiam, într-ade- 
văr, să discutăm puțin în linişte. Am auzit că ai probleme 
cu detectivul-sergent Brooks. 

Sanderson zâmbi stingher. Cum naiba transpirau atât 
de rapid lucrurile astea? Probabil se aflase doar din gură în 
gură, dar Sanderson îl credea capabil pe Gardam să aibă 
o cârtiță în echipa ei. Era tipul acela de jucător. 

— Urmăreşte unele piste din ancheta referitoare la de- 
tectivul-inspector Grace. Crede că există unele direcții 
care au fost trecute cu vederea. 

— Şi tu ce crezi? 

— Cred... că ancheta e închisă, şi asta i-am şi spus aseară. 

Gardam dădu din cap, dar nu spuse nimic. Sander- 

son, simțind că ar mai fi trebuit să spună ceva ca să um- 
ple tăcerea, continuă: 

— Am trimis-o acasă, dar mă aştept ca în dimineața 
asta să vină. Pe moment avem un program foarte încăr... 

— Crezi că e înțelept? 

— Nu... n-am ştiut ce altceva să fac, răspunse Sander- 
son, prinsă pe picior greşit de intervenţia lui lipsită de 
menajamente. 

— Acum e echipa ta, replică Gardam, privind-o în față. 
Orice greşeli, orice insubordonare se reflectă direct asu- 
pra ta. Din vasta mea experiență, rahatul pluteşte în sus. 

Sanderson ştia că aşa e — dovada era numărul şefilor 
de secție obligați să-şi dea demisia din cauza politicienilor 
şi comisarilor de poliție îngrijorați. Dar nu era clar cum 
s-ar aplica asta în situaţia ei. Chiar dacă erau nechibzu- 
ite, acțiunile lui Charlie demonstrau loialitate, hotărâre şi 
multă ingeniozitate. Sanderson spera că le face tuturor o 
favoare dacă reușește să înăbuşe rapid această chestiune. 

— Înţeleg asta, dar nu ştiu dacă e cu adevărat o problemă 
disciplinară. Am vorbit cu ea şi sper s-o putem lăsa aşa. 
Detectivul-agent Brooks e o polițistă talentată şi experi- 
mentată... 

— Ştiu că voi două vă cunoaşteţi de multă vreme, con- 
tinuă Gardam, atenuându-şi puțin zâmbetul, dar trebuie 
să fii atentă ca asta să nu te orbească în fața defectelor ei. 

Sanderson dădu din cap, iritată de subînțelesul cu- 
vintelor lui. În ciuda tuturor evenimentelor, încă o res- 
pecta pe Charlie. 

— Ei bine, domnule, dacă chiar credeți că o acțiune dis- 
ciplinară e nece... 

— Eu nu vorbesc despre asta, Joanne. Durează luni de 
zile şi poate să se complice... 

— Exact. Atunci ce îmi sugeraţi să fac? 

— Îţi sugerez să redobândeşti controlul asupra echipei 
tale. Dacă o persoană nu se potriveşte, atunci găseşte o 
modalitate de a te debarasa de ea. Pe termen lung, o să 
fie cel mai bine pentru toată lumea. 

Acum echipa începea să sosească — ochii lor zvâc- 
neau inevitabil spre discuția din biroul lui Sanderson —, 
aşa că Gardam îşi luă rămas-bun. Îşi transmisese mesajul 
şi plecă rapid, schimbând câteva cuvinte cu cei întâlniți 
în drumul spre ieșire. Sanderson aşteptă până când el 
dispăru, apoi țâșni din sanctuarul ei şi se îndreptă spre 
biroul lui Charlie. Cum se întâmplase atât de des în ul- 
timele zile, Charlie nu era de găsit. Dar detectivul-agent 
Edwards venise, iar Sanderson se grăbi spre el. 

— Ai idee când vine detectivul-agent Brooks? întrebă ea 
pe un ton degajat. 

— Nu vine, replică Edwards, fără să ridice privirea. 

În mod evident, auzise despre cearta lor violentă şi 
nu dorea să fie implicat. 

— Ce vrei să spui? răspunse Sanderson. 

— Tocmai s-a învoit pe motiv de boală. Mi-a trimis un 
SMS... acum 10 minute. 

Sanderson îi mulțumi lui Edwards şi se întoarse în- 
cet în biroul ei. Charlie ştia că, dacă nu venea la servi- 
ciu, trebuia să ia legătura cu comandantul ei. Faptul că 
nu făcuse asta sugera că pune la cale ceva. Dacă ignorase 
avertismentul de seara trecută şi decisese să acționeze pe 
cont propriu, atunci îi făcea jocul lui Gardam. 

Îi plăcea de Charlie, dar nu era dispusă să îşi sacri- 
fice cariera pe altarul prieteniei lor de odinioară. Dacă 

Charlie într-adevăr îi ignorase sfatul, atunci nu avea de 
ales, trebuia să îi suspende cariera de la secția de poliție 
Southampton Central. 

Charlie stătea în încăperea întunecoasă, cu ochii ațin- 
tiți asupra ecranului imens. Izolată de lumea exterioară, 
impresionată de imaginile pe care le urmărea, Charlie se 
simţea în alt univers, ca şi cum ar fi urmărit viața altcuiva. 

Era într-o cameră de montaj de la studiourile BBC 
din strada londoneză Havelock. Toate serviciile lor locale 
îşi aveau sediul acolo, inclusiv BBC Solent, postul de ştiri 
care acoperea comitatul Hampshire şi Insula Wight. În 
mod previzibil, postul făcuse toate eforturile în privința 
subiectului Helen Grace, trimițând reporteri şi tehnicieni 
să relateze în detaliu despre punerea ei sub acuzare de la 
Old Bailey! şi încarcerarea la Holloway. Acum, Charlie se 
bucura pentru interesul lor. 

Nu putea să uite un lucru pe care-l spusese Steve cu o 
seară în urmă. Steve sugerase că duşmanul lui Helen trebuia 
să fi plecat de mult, după ce obținuse ceea ce voia. Într-un 
fel, avea dreptate — Charlie era sigură că Stonehill fugise din 
Southampton —, dar oare chiar ar fi părăsit țara? Ar fi lipsit 
de la apogeul căderii în dizgrație a lui Helen — procesul ei 


1 Curtea Penală Centrală a Angliei și a Țării Galilor. (N. r.) 

public din Londra? După ce investise atât timp şi efort pen- 
tru a-i aranja prăbuşirea, oare n-ar fi rămas ca să se bucure 
de roadele trudei lui? Abia după ce Helen era condamnată, 
Stonehill avea să obțină ceea ce dorise cu adevărat. 

Dacă era ascuns într-o zonă obscură a țării, era practic 
imposibil de găsit, mai ales acum, când Sanderson decla- 
rase ancheta închisă. Dar Charlie avea o teorie despre locul 
unde putea fi el. Ştia că îşi forțează norocul dacă îl abor- 
dează pe un vechi prieten de la BBC, dar era un risc pe care 
trebuia să şi-l asume, ca să-şi testeze teoria. Echipa de ştiri 
a BBC Solent fusese trimisă în fiecare zi să filmeze depla- 
sările lui Helen spre şi dinspre Old Bailey şi relatase despre 
aparițiile ei la tribunal. Era oare posibil ca Stonehill să îşi 
fi făcut apariția acolo? Şi-ar fi asumat un risc extraordinar, 
dar, după ce îi reuşise crima secolului, nu ar fi vrut să se 
afle acolo în persoană, ca să vadă cum se derulează totul? 

Charlie discutase cu reporterii care acoperiseră ca- 
zul — şi care, în mod evident, credeau despre ea că e de- 
mentă —, apoi ceruse să vadă înregistrările. Erau multe 
benzi — ore întregi de înregistrări cu Old Bailey în acele 
zile ceţoase de toamnă —, aşa că Charlie urmărea relată- 
rile pe repede înainte, încordându-şi ochii obosiţi, ca să 
zărească ceva familiar în imaginile sacadate. 

Făcu o scurtă pauză, ca să se uite la ceas. În mod 
inevitabil, Sanderson avea să afle până la urmă unde e ea 
şi nu avea să-i placă acest act atât de fățiș de sfidare. Oare 
avea s-o coste slujba? Foarte posibil. Singura ei speranță 
era să găsească ceva concret, ceva care să-i justifice toate 
strădaniile, dar până acum nu descoperise nimic notabil. 
Văzuse cârdul de fotografi care alerga pe lângă camioneta 
închisorii, încercând să o fotografieze pe Helen prin fe- 
restrele fumurii, la ieşirea din Holloway. Şi văzuse scene 

similare la poarta din spate a lui Old Bailey, atunci când 
camioneta G4$ intrase în viteză. 

Derulă, în pripă, spre plecarea lui Helen de la tribunal. 
Acuzata dispăru iar din câmpul vizual în camioneta blin- 
dată, dar asta nu împiedică gloata de fotografi să o urmă- 
rească pe stradă. De ce făceau asta? Oare prindeau vreodată 
fotografii decente? Charlie derulă banda înapoi — îşi dădea 
seama că începe să obosească şi voia să verifice totul — şi de 
data asta, când porni iar înregistrarea, observă ceva care o 
intrigă. Atunci când începură să alerge, fotografii lăsară să 
se vadă un mic mănunchi de privitori, membri ai publicului 
care veniseră să caşte gura. Două femei în vârstă, o mamă 
cu căruciorul şi, exact în spatele lor, un bărbat. Era greu de 
zărit la prima vedere, fiind ascuns de ceilalți privitori, dar 
ceea ce ieşea în evidenţă era şapca lui. Charlie îşi amintea 
că fusese o zi de toamnă plăcută, nici ploioasă, nici foarte 
însorită. Dar acest om purta o şapcă trasă mult peste față. 

Din simplu instinct, Charlie chemă un tehnician şi îl 
rugă să mărească imaginea. El făcu întocmai, fără niciun 
chef, iar Charlie se uită cu gura deschisă cum pe ecran 
începe să se distingă mare parte a feţei lui Robert Stone- 
hill. Nu i se vedea părul, dar Charlie era sigură că e el. 

Îl îmbrățişă pe tehnicianul surprins şi părăsi camera 
în grabă. leşi din clădire şi alergă la maşina ei. Inima con- 
tinua să-i bată foarte rapid atunci când urcă. În sfârşit, 
perseverenţa ei dăduse rezultate. Aşa cum sperase, Robert nu 
se putuse abține să nu asiste la căderea în dizgrație a lui He- 
len. Simpla lui prezenţă era suficient de incitantă — părea să 
dea mai multă greutate variantei lui Helen şi Charlie —, dar 
oferea şi un indiciu prețios referitor la amplasamentul lui. 
Cu două săptămâni în urmă, fusese bine sănătos în Londra. 

Şi într-acolo se îndrepta acum Charlie. 


fiction connection 


42 


Helen nu dormise deloc şi abia putea să păşească. Dar 
ştia că Cameron Campbell o urmăreşte cu atenţie de pe 
rampa de deasupra, aşa că traversă târşâit cantina cât de 
rapid putu, vrând să evite orice altă confruntare. 

O dureau coastele şi se simțea deshidratată, irascibilă 
şi tensionată. Dar nu era singura care suferea — toate pă- 
reau să fi avut o noapte grea. Bineînţeles, exista o anu- 
mită uşurare că rămăseseră nevătămate până dimineața, 
dar fețele care se întorceau spre Helen, în timp ce ea tre- 
cea, aveau expresii bântuite. Helen bănuia că rămăseseră 
treze toată noaptea şi îşi supravegheaseră celulele, căutând 
semne de mişcare. Nu era surprinsă că neliniştea lor era 
amestecată cu suspiciune şi ostilitate. Ca şi Campbell, era 
evident că unele dintre ele credeau că Helen ar putea fi 
responsabilă pentru moartea lui Leah. Întrebarea era dacă 
şi ce anume erau dispuse să facă în privința asta. 

Se îndreptă spre coada pentru micul dejun şi fu con- 
sternată să-l vadă pe Andrew Holmes cum se apropie. 
După sosirea lui Helen la Holloway, preotul închisorii fu- 
sese foarte atent — chiar dacă ea nu-şi dădea seama dacă 
asta se datora notorietății ei sau faptului că bărbatului i se 

părea că ea are cu adevărat nevoie de ajutor. Dar ceea ce 
ştia cu siguranţă era faptul că-l considera pe acesta mora- 
list şi fățarnic. Lipsea foarte puţin ca Helen să nu-i spună 
ce crede despre religia organizată, aşa că schimbă direc- 
ţia, luă o tavă abandonată şi se aşeză la coadă, reuşind să 
evite tentativa lui de a iniţia o conversaţie. 

În timp ce îşi aştepta răbdătoare bolul cu terci şi cana 
de ceai, îşi dădu seama brusc cât e de lihnită. Trecuse mult 
timp de când nu mai mâncase cum se cuvine şi, chiar 
dacă copcile de la buză limitau alimentele pe care le pu- 
tea consuma, un bol de terci ar fi căzut la fix. 

După ce fu servită, în sfârşit, Helen se îndreptă spre 
Noelle şi Babs, care arătară un efort ostentativ de a-i face 
loc la masa lor. Annie, care mânca la două mese mai în- 
colo, ignoră aparent pantomima lor, dar Helen era sigură 
că gestul lui Noelle fusese înțeles. În închisoare, cele mai 
puternice semnale erau cele fără cuvinte. 

— Arăți aşa cum mă simt eu, spuse Noelle mâhnită, 
atunci când Helen se aşeză delicat pe bancă. 

— Mulţumesc mult. Sigur că da, loveşte fata care e la 
pământ... 

— Ar putea fi mai rău, ai putea să arăţi ca asta, conti- 
nuă Noelle, făcând un gest spre Babs. Are doar 25 de ani 
şi uită-te la ea... 

— Du-te dracu”, replică deținuta septuagenară, înăbu- 
şindu-şi un zâmbet. 

— Te simţi mai bine după meciul de box? continuă No- 
elle. 

— Puțin, minți Helen. Tu? 

— Nodurile degetelor sunt puţin jupuite, răspunse No- 
elle, întinzându-le către Helen pentru ca aceasta să le 
poată vedea. Dar, la naiba, a meritat. 


fiction connection 


De-a v-aţi ascunselea 


Noelle reîncepu să mănânce, hăpăind zgomotos ful- 
gii de porumb. Helen făcu la fel, îndreptându-şi atenția 
spre bolul cu terci din faţa ei. Astăzi cele care serveau fu- 
seseră mai prietenoase ca de obicei şi îi dăduseră o porție 
mai mare. Helen punea acest fapt pe seama solidarităţii 
generate de frica colectivă, dar când luă prima lingură de 
terci descoperi că fusese foarte naivă. În timp ce spărgea 
crusta groasă a terciului, un gândac de bucătărie imens 
ieşi la suprafață zvârcolindu-se, încercând să scape cu viață 
din fiertura groasă şi lăptoasă. Helen se trase în spate, ca 
şi cum ar fi fost curentată, şi ridică furioasă privirea, ca 
să descopere că lucrătoarele de la bucătărie râdeau la ea. 

Îndurase multe umilințe în timpul petrecut la 
Holloway, dar acum se trezi că se ridică în picioare şi în- 
cepe să străbată cu greu sala, în direcția lor. Babs strigă 
după ea, îndemnând-o să se aşeze la loc, dar astăzi Helen 
era prea montată. O cuprindea iar acea ceață roşie fami- 
liară, iar în urechi auzea un zumzet straniu, dar când se 
apropie de deținutele vinovate, o mână se întinse spre ea 
şi o prinse. 

Helen se roti şi îl văzu pe Mark Robins cum o ţine 
de brat. 

— Las-o aşa, Helen. 
Ea încercă să se desprindă de el, dar el o ținea strâns. 
— Las-o aşa, am spus. Eşti aşteptată altundeva. 

Acum Helen cedă. Ceaţa roşie se împrăştia, iar ea se 
simți uşurată că oportuna intervenție a lui Robins o îm- 
piedicase să facă o prostie. Dar următoarele lui cuvinte o 
indispuseră groaznic. 

— Avem nevoie de o mostră. 

Helen închise ochii — era oare posibil ca ziua asta să 

devină şi mai proastă decât până acum? Testarea aleatorie 

pentru droguri era unul din cele mai umilitoare aspecte 
ale vieții de închisoare, deoarece un gardian, de obicei 
bărbat, trebuia să fie de față la toate etapele procesului. 
Însă, dacă refuzai să oferi o mostră atunci când ți se cerea, 
asta ducea inevitabil la un avertisment oficial, la pierde- 
rea privilegiilor şi, în unele cazuri, la douăzeci și patru 
de ore de închidere în celulă. Oricât de cumplit ar fi fost, 
nu aveai cum s-o eviţi, aşa că Helen îşi înghiți mândria 
şi se lăsă condusă de acolo, însoţită constant de râsetele 
colegelor de detenție. 

Alexis o urmări pe Helen cum pleacă, din punctul ei 
de observație din cantină. Încă spumega în urma bătăii 
lor, iar batjocura pe care o îndurase de când începuse să 
lucreze în dimineaţa asta nu îi ameliorase dispoziția. Ime- 
diat cum ajunsese, una dintre lucrătoarele de la cantină 
începuse să cânte: „De Crăciun nu vreau decât să-mi re- 
primesc cei doi dinţi din față“, iar celelalte lucrătoare i se 
alăturaseră. Le plăcea la nebunie, râdeau şi țipau, savu- 
rând nenorocirea ei. 

Alexis ar fi vrut să le rupă în bătaie, şi ar fi făcut-o, 
dacă nu ar fi fost deja supravegheată. Campbell o întrebase 
despre dinţii lipsă şi, în mod evident, nu crezuse explica- 
ţia ei neconvingătoare. Drept rezultat, stătea cu ochii pe 
ea, aşteptându-se la probleme. Astfel, cum primise deja 
un ultim avertisment, Alexis fusese obligată să-şi înghită 
furia. Perspectiva încă unei ture la Izolare era prea cruntă 
pentru a putea fi contemplată. 

În loc de asta, Alexis se dedicase treburilor ei, gân- 
dindu-se încontinuu cum să se răzbune pe Helen Grace. 
Gândacul de bucătărie nu fusese ideea ei — lucrătoarele 
de la cantină făceau asta foarte des ca să se distreze, dar 

pe ea o plictisea. Totuşi, nu se punea problema să lase ne- 
pedepsită bătaia pe care o primise din partea lui Grace. 
Se lăuda deja de săptămâni de zile că o s-o expedieze pe 
Grace de la Holloway cu picioarele înainte, iar dinţii din 
față lipsă deveniseră acum un memento stânjenitor al eşe- 
cului ei. Neînduplecata polițistă îi mai distrusese viața o 
dată — o băgase la pârnaie doar pentru că îşi reglase unele 
conturi cu musulmanii din zona ei — şi acum amenința 
să facă asta iar. 

Trebuia să riposteze. Trebuia să fie văzută cum o do- 
boară pe Grace, cum iese victorioasă din lupta lor perma- 
nentă. Dacă reușea să facă asta, atunci dinții lipsă aveau 
să înceapă, în cele din urmă, să fie văzuţi ca o medalie de 
onoare. La urma urmei, aici nu iubea nimeni foştii poli- 
țişti căzuți în dizgrație. 

Trebuia să fie ceva dureros. Trebuia să fie ceva care să 
inducă frică în inimile tuturor celorlalți viermi de aici. Şi, 
în timp ce privea prin bucătărie, în minte i se înfiripă o 
idee. Avea să fie chinuitor. Avea să fie înfiorător. Dar cel 
mai bine era că avea să fie permanent. 

E uimitor ce poate să facă ura. 

Charlie gonea pe autostrada M3 spre Londra, dar 
gândurile nu i se îndreptau spre drumul din fața ei. Se 
ducea în capitală, ca să-l urmărească pe duşmanul lui 
Helen şi, în timp ce mintea ei răsucea pe toate părțile 
posibilele urmări pe care le-ar fi putut produce o astfel 
de confruntare, Charlie se gândea şi la motivul care îl 
împinsese pe Robert Stonehill să pună la cale această 
răzbunare groaznică. 

Era singura rudă în viaţă a lui Helen. Cei doi erau 
legați prin naştere — ea era mătuşa lui şi simțise că are 
datoria de a-l proteja. Helen voise să fie îngerul lui păzi- 
tor şi, cu timpul, sperase să dezvolte o relație apropiată cu 
nepotul ei, dar Emilia Garanita îi pusese capăt. 

Charlie o detesta pe jurnalista nedemnă de încredere, 
dar nu urâse niciodată suficient pe cineva, încât să vrea 
să-i facă rău. Asta nu era valabil şi în cazul lui Robert 
Stonehill. Garanita descoperise cine era el şi umpluse zi- 
arul la care lucra atunci cu numele lui. Presa națională 
preluase subiectul şi, dintr-odată, toată lumea află că el 
e fiul lui Marianne Haynes, infama criminală în serie a 

cărei domnie a terorii luase sfârşit atunci când propria ei 
soră o împuşcase mortal. 

Charlie fusese acolo, în acea zi îngrozitoare, şi ştia 
că Helen făcuse ceea ce trebuia. Dacă nu ar fi apăsat pe 
trăgaci, ar fi fost ucisă şi ea, iar Marianne ar fi câştigat. 
Dar Robert nu vedea lucrurile aşa. O disprețuia pe Helen 
pentru că îi ucisese mama și pentru că lui îi distrusese 
viaţa ordonată, devenind apoi, fără să vrea, sursa știrii 
senzaţionale a lui Garanita. 

În mod evident, Robert nu avea să se oprească decât 
atunci când căderea în dizgrație a lui Helen avea să fie 
completă, iar asta deopotrivă o binedispunea şi o îngrijora 
pe Charlie. Îi oferea şansa de a-l prinde, dar, de asemenea, 
sugera că Robert avea să lupte pe viață şi pe moarte, ca 
să-şi realizeze planul. Charlie îl vâna fără sprijin oficial, 
fără întăriri şi, dacă dădea de necaz, trebuia să se descurce 
singură. Mai fusese în astfel de situații şi lucrurile nu se 
terminaseră de fiecare dată cu bine pentru ea. 

Nu avea de ales — trebuia să fie curajoasă şi să meargă 
mai departe —, dar nu putea să ignore teama care creştea 
în interiorul ei. Era mânată de senzația de nedreptate şi de 
dorința de a o ajuta pe Helen, dar adversarul ei era condus 
de ceva mult mai puternic: de ură. Ura față de propria lui 
rudă. Asta era ceea ce îl făcea periculos. În astfel de situ- 
aţii, sângele apă nu se face. 

Helen îşi dădu jos chiloţii şi puse paharul de plastic în- 
tre picioare. Robins stătea în colţ, privind stânjenit, dar cu 
hotărâre, fără să-şi dezlipească ochii de ea nici măcar o clipă. 
Evident, exista o logică solidă în spatele acestui lucru, dar 
asta nu făcea deloc ca sarcina să fie mai uşoară. În timp, He- 
len descoperise că singura modalitate de a trece prin asta era 
să închidă ochii şi să încerce să-şi creeze iluzia că e singură. 

Simțea cum se congestionează şi era conştientă de 
prezența lui Robins în încăpere, dar se forță să se relaxeze, 
îşi încetini respirația şi, în cele din urmă, urina începu 
să curgă. Totul se termină în mai puţin de un minut, iar 
Helen, uşurată, îi întinse paharul lui Robins, care îl luă, 
îl închise rapid şi apoi îl băgă într-o pungă pentru mos- 
tre cu fermoar. 

Helen îşi trase rapid pantalonii, străduindu-se să nu 
pară stânjenită. Aştepta ca Robins să o lase să plece, dar el 
nu dădea niciun semn că ar face asta. În schimb, îi întinse 
mostra ei lui Campbell, care stătea în uşă, şi se întoarse 
iar spre Helen. După ce Campbell plecă, ochii lui Robins 
se ațintiră asupra feţei ei foarte învinețite. 

— Te-ai mai gândit la ce ţi-am spus? o întrebă el. 

— Sigur, răspunse Helen. Dar sunt în regulă, serios. 
— Chiar aşa? 

Amândoi ştiau că Helen minte. Întrebarea era dacă 
Robins va face sau nu caz de asta. 

— Dacă îmi dai un indiciu, pot să mă asigur că vei fi 
protejată. 

— Nu cred că cineva poate să promită asta aici. 

— Pot să vorbesc cu Guvernatoarea, să o conving să fii 
mutată în altă aripă... 

— Dar de ce ai vrea să faci asta? întrebă Helen, 
dintr-odată curioasă. 

Robins o privi, ca şi cum ar fi măsurat-o, apoi explică: 

— Pentru că eu cred că viața ta s-ar putea să fie în pe- 
ricol. 
— Şi eu la fel. Dar e în regulă aici. Mulţumesc. 

Helen nu era deloc convinsă de adevărul afirmației 
ei curajoase, dar nu putea să îşi părăsească aripa acum, 
să-şi abandoneze prietenele şi colegele de detenţie unei 
sorți incerte. Acum, când o adusese în joc şi pe Bradshaw. 

— Fi, e decizia ta. Acum hai să ne întoarcem la celula ta. 

Robins o conduse spre uşa camerei de testare, dar He- 
len se desprinse din strânsoarea lui. 

— De fapt, nu o să mă întorc la celula mea imediat. 
— Tu vorbeşti serios? 

— E ora de socializare, nu-i aşa? 

— Eşti sigură că e o idee bună? 

Helen era pe punctul de a răspunde, dar, înainte ca 
ea să apuce să facă asta, Robins spuse: 

— Ştii ce? Lasă-mă să te conduc la celula ta şi poate amâni 
până mâine să te întâlneşti cu prietenele tale. 

— Eşti foarte amabil, răspunse Helen pe un ton decis. 
Dar va trebui să refuz. 


fiction connection 


De-a v-aţi ascunselea 


Robins păru surprins. O cercetă bănuitor, aşa că He- 
len continuă rapid, nerăbdătoare să pună capăt acestei 
conversații: 

— Trebuie să ajung undeva. 

Atunci când Helen ciocăni şi intră, Babs ridică privi- 
rea de la romanul ei. Septuagenara puse cartea jos şi îşi 
strânse picioarele, ca să-i facă loc lui Helen să se aşeze la 
capătul patului. 

— Cum te-ai descurcat? 

— Păi, Robins se uita atent, dar tot am reuşit, aşa că... 

— Eu sunt aici de aproape 20 de ani şi tot nu m-am obişnuit. 

— E cineva care s-a obişnuit? 

— Ai fi surprinsă, continuă Babs, cu o mină atotștiutoare. 
Unora dintre fete chiar le face plăcere să-i determine pe 
bărbaţi să roşească. Altele se folosesc de ocazia asta, ca să le 
conteste autoritatea. Aşa era sora ta. Îi privea întotdeauna 
drept în ochi. Le arăta că nu e stânjenită, îi făcea să întoarcă 
primii privirea. A scăpat de multe ori cu trucul ăsta. 

Nu rostise cuvintele pe un ton critic şi, în alte circum- 
stante, Helen s-ar fi folosit de ocazia asta ca să o iscodească 
mai mult — în ultimele câteva săptămâni, Babs şi cele- 
lalte viețaşe îi oferiseră o perspectivă privilegiată asupra 
timpului petrecut de Marianne la Holloway. Dar venise 
să o vadă pe Babs cu un motiv, aşa că se opuse tentaţiei 
şi trecu direct la subiect. 

— Mă întrebam dacă m-aş putea uita în albumele tale? 
În arhiva ta, vreau să spun... 

Babs o privi cu atenție pe Helen, apoi răspunse: 

— Vrei să te uiţi la decupajele mele? 

— Dacă nu te deranjează. 

— Pot să te întreb de ce? 

— Pentru că e cea mai bună sursă de informații de aici. 
Pentru că tu ştii pe toată lumea... 

— Ştiu ce-au făcut, dar asta nu e acelaşi lucru. 

— E adevărat, dar chiar şi aşa, ar putea fi de neprețuit. 

— Nu te poţi descotorosi de vechile obiceiuri, nu? 

— Cam aşa ceva. 

Babs tăcu o clipă, ca să se gândească la cererea lui 
Helen, apoi spuse: 

— Ei, eu sunt dispusă să te ajut, dar fii atentă. În închi- 
soare au fost ucişi oameni pentru mult mai puțin decât 
pentru că au pus o întrebare. 

— O să fiu atentă. 

Babs se aplecă, băgă mâna sub pat şi scoase o cutie 
uzată de carton, plină cu albume. Babs era „negustoarea 
de decupaje“ a Holloway-ului şi păstra însemnări despre 
fiecare deținută — din trecut sau din prezent — care fă- 
cuse închisoare la Holloway. Ca istoric neoficial al închi- 
sorii şi al vremelnicei ei populaţii, Babs era un adevărat 
izvor de cunoaştere. 

Helen decise să le analizeze în ordine cronologică şi 
îl deschise pe primul. Avea timpul de partea ei şi era ho- 
tărâtă să procedeze minuțios. 

— Ce anume cauţi? 

— Pe cineva cu înclinații exotice, îi răspunse Helen, ho- 
tărând să-i ascundă lui Babs cele mai urâte detalii despre 
moartea lui Leah. 

Babs păru să înțeleagă şi nu spuse nimic. Se sprijini 
de pernă, ca s-o lase pe Helen să citească în liniște. Helen 
răsfoi rapid decupajele — trecând peste traficantele de 
droguri, prostituate şi hoaţe şi concentrându-se asupra 
criminalelor şi a celor implicate în infracțiuni de natură 
sexuală. 

Multe fețe nu îi erau familiare — moarte sau deja eli- 
berate —, dar pe unele dintre viețaşe le recunoscu, femei 
ale căror crime erau suficient de serioase pentru ca ele să 
fie în spatele gratiilor, fără perspectiva punerii în libertate 
sau a eliberării condiționate. În timp ce Helen gonea prin- 
tre articole, în fața ei dansa o galerie de fețe întunecate: 
femei care îşi uciseseră copiii, părinții, fraţii şi chiar, în 
unul dintre cazuri, un polițist. 

Avansa rapid spre sfârşitul albumului, când se opri 
brusc — privirea îi fusese atrasă de un mic articol cu titlul 
„Sarrington e condamnată pe viaţă“. 

Dădu pagina rapid, continuându-şi căutarea. 

— Poţi să-l citeşti, dacă vrei. 

Helen ridică privirea, ca să descopere că Babs îi zâm- 
beşte. În mod evident, nu-i scăpase faptul că Helen trecuse 
peste articolul referitor la ea. 

— Nu e necesar, răspunse Helen. 
— Nu mă deranjează. Nu e niciun secret. 
— Zău, e în regulă... 

Helen termină albumul şi îl înapoie. Nu se făcea să 
întrebi pe cineva în ce necaz se băgase, ca să ajungă în 
spatele gratiilor — dacă voia să-ți spună, se oferea ea să 
facă asta, nu invers. 

— Nu eşti puțin curioasă? o tachină Babs. 
— Poate... dădu Helen din umeri. Dar nu e treaba mea 
să întreb. 


fiction connection 


De-a v-aţi ascunselea 


— Atunci o să-ți spun eu, ca să te scutesc de deranj. Sunt 
aici pentru că mi-am ucis soțul. 

Helen dădu din cap, dar nu spuse nimic. 

— Te şochează? Am făcut-o cu sânge-rece, intenționat. 

Helen o privi lung, neştiind cum să reacționeze. Oare 
ceea ce vedea pe fața lui Babs era vinovăţie? Sau altceva? 

— M-am căsătorit cu bărbatul greşit. Un bărbat violent, 
gelos şi crud. Mă lovea aproape în fiecare zi, chiar şi atunci 
când eram gravidă. Mă izbea cu capul de uşă, mă târa de 
păr, de fiecare dată când era băut se descărca pe mine. 

Helen dădu iar din cap — ecourile comportamentului 
tatălui ei răsunau clar şi puternic. 

— Ca o vacă proastă ce sunt, am rămas cu el. Am avut 
un copil. M-am gândit că asta ar putea conta, dar n-a făcut 
altceva decât să agraveze lucrurile. Într-o zi, m-am întors 
acasă ca să descopăr că o aruncase pe Jeannie a noastră 
pe scări. Avea doar şase ani, sărmana copilă. Şi-a rupt 
o mână, ar fi putut să-şi rupă gâtul — era îngrozită. În 
noaptea aia l-am atacat cu ciocanul, în timp ce dormea. 
M-am asigurat că nu o să ne mai facă rău niciodată, nici 
mie, nici lui Jeannie. 

— Şi i-au dat închisoare pe viață pentru asta? spuse 
Helen. 

Era furioasă, deoarece părea să fie încă un caz în care 
sistemul de poliție şi cel de justiție condamnaseră cu as- 
prime o femeie. 

— Păi, l-am lucrat destul de bine. 

Helen dădu din cap, dar imaginile invocate de cuvin- 
tele lui Babs nu erau plăcute, iar Babs păru să simtă asta. 

— Îmi pare rău dacă asta te tulbură, dar prefer să auzi 
de la mine, decât de la vreuna din celelalte fete. 

— Mă bucur că mi-ai spus. 

— Oamenii mă întreabă dacă regret. Fi, regret că sunt 
aici, asta e sigur. Primesc o grămadă de scrisori şi cărți 
poştale de la Jeannie... 

Babs arătă spre un teanc de scrisori aranjate cu grijă 
de pe raftul ei ordonat. 

— Dar nu e acelaşi lucru cu a fi împreună cu ea, ştii. 
Dacă regret că i-am făcut lui asta? Nu, nu cred — chiar 
dacă psihologului închisorii îi spun altceva. 

Helen râse, iar Babs, odată confesiunea încheiată, îşi 
reluă lectura. Helen era bucuroasă pentru acest răgaz, pen- 
tru ocazia de a-şi aduna gândurile. Era încântată că Babs 
simțea că poate să i se confeseze, dar asta o făcea să înțe- 
leagă şi absurditatea poziției ei. Căuta o criminală într-un 
ocean de femei profund vătămate. Mai mult, pentru a face 
asta, tocmai ceruse ajutorul unei criminale condamnate. 

Celia îşi privi nervoasă ceasul, în timp ce gardienii 
ei se strângeau în sala de şedinţe înghesuită. Benjamin 
Proud insistase ca tot personalul închisorii să participe 
la întâlnire, ceea ce însemna că acum deținutele erau în 
grija personalului auxiliar. Nu era o situație ideală nici 
într-o perioadă bună, iar gândul acesta o făcu pe Celia să 
se cutremure. Astăzi deținutele erau la limită. Oare Proud 
chiar credea că angajații part-time puteau să facă față situ- 
aţiei, dacă apărea ceva? Poate că pur şi simplu nu-i păsa, 
ştiind foarte bine că responsabilitatea pentru orice s-ar fi 
întâmplat avea să fie a ei. 

— Acum, că suntem toți aici, putem să începem, declară 
Proud când ultimul gardian intră în încăpere. 

— În sfârşit, spuse în barbă Campbell. 

Proud răspunse printr-o privire întunecată. În mod 
previzibil, lui Campbell nu păru să-i pese — disprețul lui 
față de bărbatul cu costum scump era evident. 

— După cum ştiţi, luni noapte a avut loc un incident 
foarte grav. Eu şi echipa mea îl anchetăm acum şi e sar- 
cina noastră să încercăm să înțelegem ce s-a întâmplat şi 
să ne asigurăm că niciun colțişor nu rămâne nerăscolit. 

Celia îi zări pe câțiva gardieni cum se uită unul la ce- 
lălalt. Deja îşi dădeau seama unde bate Proud. 

— În cadrul acestui proces, toți cei care au fost aici în 
noaptea aceea şi au avut acces la Aripa B vor fi intervievaţi. 

— Cu noi vreţi să vorbiți? interveni Mark Robins, abia 
stăpânindu-şi furia. 

— Vreau să vorbesc cu toți cei care au fost aici luni seara 
şi aştept din partea voastră o cooperare deplină. 

Privirea lui inspectă întreaga încăpere, în căutarea — 
sau în speranța? — unei provocări. Nimeni nu îl înfruntă 
în mod direct; în schimb, ochii lor se rotiră spre Celia, 
cerându-i ajutorul. Dar Celia lăsă ochii în podea, nesim- 
țindu-se în stare să le susțină privirea. 

— Aş vrea să spun foarte clar că nimeni nu e suspectat, 
continuă Proud. Este o componentă standard a acestui 
proces. Dar programul vostru de lucru va fi într-adevăr 
perturbat. În următoarele câteva zile vă vom intervieva 
în diverse momente, dar vom începe printr-o percheziție 
a dulapurilor personalului şi a zonelor de recreere. 

— Ce dracu”, tu vorbeşti serios? explodă brusc Campbell. 
Acum noi suntem suspecții? 

Celia Bassett ştiuse că asta o să urmeze. Era surprinsă 
că nu se întâmplase mai devreme. 

— Nimeni nu e suspect, dar percheziţiile vor fi între- 
prinse. Am aici un mandat... 

— Păi, ştii foarte bine unde poți să ţi-l bagi. 

Campbell îl fixa pe Proud cu încrâncenare, provo- 
cându-l să răspundă insultei. 

— Chiar şi aşa, continuă Proud, evitând confruntarea, 
percheziția va decurge conform planului, iar eu vă voi 
fi recunoscător dacă îi veţi însoți pe subordonații mei la 
dulapurile voastre şi îi veți ajuta cu tot ce vă solicită. Nu 

trebuie să vă amintesc că, dacă nu le oferiţi concursul 
vostru, asta constituie infracțiune. 

Urmă o pauză lungă, în timp ce gardienii se uitară 
unii la alții şi apoi la Campbell, neştiind ce să facă. În 
cele din urmă, Campbell se ridică de la masă, cu un oftat 
adânc şi obosit. 

— Cum vreţi voi, spuse el. Dar o să vă ia o zi jumate 
să verificaţi toată pornografia din dulapul lui Bradshaw. 

Se îndreptă spre uşă, făcându-i cu ochiul lui Sarah 
Bradshaw, care de-a lungul întregii întâlniri stătuse retrasă 
într-un colț al încăperii, urmărind cu atenţie, dar nespu- 
nând nimic. Sarah zâmbi stingher — asemenea multora 
din încăpere, părea stânjenită şi preocupată. 

Încet-încet, gardienii ieşiră unul după altul, pe lângă 
Celia. Mulți o ignorară, alții aruncară priviri dezaproba- 
toare în direcția ei. Celia simți cum roşeşte şi rămase cu 
privirea aţintită în podea. Chiar dacă nu-i plăcea, nu îi 
învinovăţea pe gardieni pentru atitudinea lor. Nu făceau 
decât să-i transmită ceea ce ea deja recunoscuse în sinea-i: 
că situația începea să scape de sub control şi că, acum, ea 
nu mai avea puterea de a influența evenimentele. Nu se 
simțise niciodată atât de neajutorată şi lipsită de valoare 
ca astăzi. 

Se uita la un suflet chinuit. 

Fusese o dimineaţă dificilă la cantină şi, imediat după 
aceea, Andrew Holmes se retrăsese în biroul lui, în căuta- 
rea solitudinii. Biroul era mic, ocupând un spațiu deloc 
atrăgător din celălalt capăt al Aripii B, dar era oaza lui. 
Prăfuită, liniştită şi calmă — antidotul perfect față de 
viața din închisoare. Dar nu şi cu această ocazie. Imediat 
ce deschise uşa, Andrew văzu, pe unul dintre scaunele 
uzate, silueta înaltă a lui Lucy. 

Prefăcându-se entuziasmat, preotul se așeză, ca să-i 
asculte ultimele suferințe. Lucy era o vizitatoare regulată 
nu pentru că îl plăcea foarte mult pe Andrew sau pentru 
că ar fi fost prea religioasă, ci pentru că nu o asculta ni- 
meni altcineva. 

Într-un fel, Andrew nici nu le învinovățea pe celelalte 
deținute pentru că o evită. Nu era vorba despre faptul 
că prizonierele ar fi fost intolerante cu transsexualii sau 
că s-ar fi temut foarte tare de acest personaj instabil. Era 
vorba mai degrabă de faptul că Lucy constituia adesea 
o companie foarte deprimantă, din simplul motiv că ea 
însăși era... deprimată. 

Andrew susținea de multă vreme că locul lui Lucy 
era la spital mai degrabă decât la Holloway, dar nimeni 
nu părea că ar vrea să-l asculte, aşa că Lucy rămase unde 
era. Uneori îşi manifesta nefericirea profundă prin acte 
de violență gratuită sau „proteste murdare“ respingătoare. 
Alteori părea să cadă într-o stare de tristețe aproape cata- 
tonică, precedând, de regulă, altă tentativă de sinucidere. 

În cele mai bune momente ale ei, Lucy era pur şi 
simplu morocănoasă. Asta părea să fie starea ei şi acum. 

— Taică-meu încearcă să facă pe curajosul, îi spuse Lucy. 
Dar eu îmi dau seama că situaţia asta îl omoară, cum mă 
omoară şi pe mine. Noi nu ne avem decât unul pe celălalt, 
înţelegi, şi, chiar dacă l-am făcut să treacă prin multe, i-e 
dor de mine, mai ales de Crăciun. 

— Trebuie să fii puternică. Ştiu că totul pare deznădăj- 
duit, dar vă aveţi unul pe celălalt şi asta trebuie să în- 
semne ceva. Situaţia o să se amelioreze. 

— Poate, răspunse Lucy inexpresiv, coborându-şi privi- 
rea în podea. 

— Nu v-aţi certat, nu-i aşa? 

— Bineînţeles că nu, de ce dracu’ spui asta? 

Dintr-odată ochii i se aprinseră, după ce cu câteva 
secunde înainte fusese placidă. Era stilul ei clasic — nu 
puteai să prevezi niciodată cum o să reacționeze de la o 
clipă la alta. 

— Fără niciun motiv, dar păreai nesigură în privința vi- 
itorului, a relaţiei dintre tine şi tatăl tău... 

— Nu din cauza lui, niciodată din cauza lui. Omul 
acela... omul acela e stânca pe care mă bazez. Fără el aş 
muri. 

Era adevărat. Andrew ştia că tatăl lui Lucy, Paul, nu o 
judecase sau criticase niciodată pe fiica lui — nici măcar 

atunci când ea înjunghiase mortal un bărbat cu o halbă 
spartă. Era adevărat că Lucy fusese provocată prin jigniri 
odioase, dar, chiar şi aşa, puțini bărbaţi şi-ar fi sprijinit 
neabătut copilul care îi provocase atât de multă suferință, 
de-a lungul atât de multor ani. 

— Atunci care e problema? De ce eşti aşa de îngrijorată? 

— Nu el e problema, ci închisoarea asta. 

— Lucy, ştiu că ți se pare greu să stai aici... 

— Tu chiar nu înţelegi, nu-i aşa? aproape că pufni Lucy 
drept răspuns. Tu, mai mult decât oricine altcineva, ar 
trebui să poți să vezi lucrurile aşa cum sunt. 

— Lucy, eşti incoerentă, ce vrei să spui? 

— Mă refer la Leah. 

— Ce-i cu ea? 

— Ea a fost doar prima. 

Andrew nu spuse nimic, privind-o pe Lucy cu precau- 
ție. Era adesea dificil să-ți dai seama dacă vorbeşte rațional 
sau s-a retras într-un loc întunecos şi fantastic. 

— A fost o ucigaşă de copii, cea mai de jos scursură. Şi 
a fost făcută să plătească. 

— N-ai cum să ştii asta. 

— Nu simți şi tu asta? Vine judecata. Şi când o să vină, 
ciudaţii ca mine n-o să aibă nicio şansă... 

Dintr-odată, Lucy păru îngrozită. 

— Ăsta e momentul în care ai nevoie de prieteni... şi eu 
n-am nici măcar unul aici. 

Îşi trăsese genunchii la piept, ghemuindu-se ca o 
minge, ca pentru a se proteja de violenţa ce o aștepta.. 
În ochi avea lacrimi şi întregul trup îi tremura, dar An- 
drew rămase calm şi întinse mâinile, ca să apuce mâinile 
lui Lucy. 

— Mă ai pe mine. 

Lucy ridică imediat privirea, surprinsă de această ma- 
nifestare bruscă de afecțiune, de forța din vocea lui. Îl 
privi atent, ca şi cum ar fi vrut să se hrănească cu încre- 
derea lui. 

— Ştiu că ţi-e frică, dar eu am de partea mea pe cineva 
foarte puternic, cineva care poate să te ajute. Aşa că hai 
să nu mai vorbim despre Leah sau despre dreptate răz- 
bunătoare. Să ne concentrăm, în schimb, pe ajutorarea 
noastră reciprocă, aşa cum se cuvine unor buni creştini. 

Lucy aprobă vag din cap, mişcată de cuvintele pre- 
otului. 

— Ştiu că nu ţi-am mai cerut asta până acum, dar vrei 
să ne rugăm împreună? 

Lucy aprobă iar. Dintr-odată, părea că ai fi putut s-o 
conduci ca pe-o marionetă, atât de slăbită era. Andrew îi 
zâmbi cald, în timp ce îi strângea mâinile în mâinile lui, 
şi continuă: 

— Bun. Vrei să începi tu sau să încep eu? 

Trecuse o oră şi Helen nu avansase cu identificarea 
vreunui posibil suspect. Închise al treilea album şi se uită 
la celelalte răsfirate, din faţa ei. Dintr-odată, i se păru 
o misiune fără speranță. Avea să persevereze, dar până 
acum nu găsise nicio deținută care să se potrivească. Dă- 
duse peste acte odioase de crimă şi brutalitate sexuală, dar 
nicio mutilare la scara pe care o îndurase Leah. Dăduse 
peste multe personaje tulburătoare, dar niciunul care să 
manifeste calmul şi priceperea supranaturale ale uciga- 
şului lui Leah. 

— Vrei puțin ajutor? întrebă Babs, lăsând iar la o parte 
romanul pe care îl citea. Nu ştiu dacă o mai pot suporta 
pe Marian Keyes!. 

— Dacă vrei, răspunse Helen abătută. Dar, ca să fiu sin- 
ceră, cred că ar fi la fel de util dacă m-aş duce la secția de 
lucru manual şi aş întreba dacă s-a apucat cineva de cusut 
în ultima vreme... 

— Aşa te vreau, spuse Babs zâmbind. Ştiam eu că, în 
cele din urmă, o să prinzi stilul de umor al Holloway-ului. 


1 Romancieră irlandeză specializată în literatura pentru femei. (N. red.) 

Helen luă albumul al patrulea şi îl deschise. În timp 
ce ea făcea asta, Babs începu să răsfoiască nonşalant al- 
bumul al cincilea. 

— Tu eşti experta, continuă ea. Şi nu vreau să-ți spun 
eu cum să-ți faci meseria, dar te-ai gândit la posibilitatea 
ca ucigaşul să nu fie inclus în paginile acestor albume? 

— Bineînţeles, dar pare un loc bun din care să porneşti. 

— Poate. Şi n-o să te judec pentru că crezi asta. Eşti po- 
lițistă şi noi suntem o adunătură de criminale, hoaţe şi 
curve... 

— N-am spus niciodată că... 

— Nu, dar te gândeşti uneori la asta. N-ai fi o ființă 
umană dacă n-ai face-o. 

Tonul lui Babs era calm. Helen nu credea că veterana 
închisorii o mustră, dar nu era sigură. 

— Dar n-ar trebui să îngădui instinctelor şi trecutului 
tău să te orbească față de posibilitatea ca niciuna dintre 
noi să nu fie responsabilă. 

Helen ştia unde duce asta. Fără îndoială, îi trecuse 
prin cap acest gând — doar pentru a-l respinge ca fiind 
prea extravagant. Babs însă părea cât se poate de serioasă. 

— Cauţi pe cineva care avea o răfuială cu Leah. Cineva 
care avea acces cu uşurinţă la celula ei, care putea să vină 
şi să plece după bunul plac. Cineva care crede că e de ne- 
atins în închisoarea asta. 

Cuvintele ei plutiră în aer o clipă, apoi Babs conchise: 

— Deci, nu ți se pare probabil ca ucigaşul lui Leah să fie, 
de fapt, unul dintre ei? 

Helen o privi lung. Nu ar fi vrut să-și imagineze un 
astfel de scenariu, dar logica lui Babs era solidă şi foarte 
tulburătoare. Dacă avea dreptate, dacă într-adevăr un gar- 
dian vâna deținute, atunci nimeni nu era în siguranţă. 

Gardienii rămaseră tăcuţi în timp ce echipa lui Proud 
îşi făcea treaba. Îşi deschiseseră dulapurile, aşa cum li se 
ceruse, dar protocolul solicita ca ei să rămână de față în 
timp ce era întreprinsă percheziția. Era umilitor pentru 
toți, în diferite grade. Unele dulapuri erau adevărate co- 
cine, altele erau de o ordine scrupuloasă. Unele conțineau 
obiecte stânjenitoare — romane erotice uzate sau afişe 
zdrențuite cu femei —, altele ascundeau bunuri mai pri- 
vate: fotografii ale foştilor parteneri sau suvenire ale unor 
copii care îşi luaseră de mult zborul. Toată lumea simțea 
tensiunea — umilirea publică era un lucru supărător, dar 
exista posibilitatea foarte reală ca percheziția să scoată la 
lumină ceva mai semnificativ şi mai sinistru. 

Sarah Bradshaw rămase tăcută. Voia doar ca totul să se 
termine. Părea că toți ceilalți simt acelaşi lucru. Celia Bassett 
părea că nu se simte bine, Mark Robins îşi schimba greuta- 
tea de pe un picior pe altul, încurcat, şi până şi Campbell 
arăta acum mai puțin încrezut. Era chinuitor să trebuiască 
să-i urmăreşti pe supuşii lui Proud cum scot pe rând fiecare 
obiect — cum discută despre el şi îl evaluează. Simţeai jude- 
cata tăcută, din partea răscolitorilor şi a colegilor deopotrivă. 

Adevărata întrebare, cea care o preocupa pe Sarah în 
dimineața aceasta, era până unde avea să meargă perche- 
ziția. Era stânjenitor ca depozitul tău ascuns de ambalaje 
goale de ciocolată sau reviste cu vedete să fie expus în 
fața colegilor, dar nu era o contravenţie pentru care să 
fii concediat. Însă, dacă ancheta s-ar fi prelungit dincolo 
de dulapuri, cu o percheziție corporală sau — Doamne 
fereşte — cu una până la piele, atunci situația ar fi stat 
foarte diferit. 

Sarah avea telefonul lui Garanita asupra ei, dar se 
putea descurca cu asta, dat fiind că telefonul mobil era 
neînregistrat şi era greu de pus în legătură cu proprieta- 
rul. Ar fi trebuit să explice de ce avea un singur număr 
în lista de contacte, dar oamenii ştiau că nu are partener 
şi presupuneau că nu are nici pretendenți, aşa că, poate, 
ar fi fost capabilă să-i păcălească. Mai alarmante erau do- 
cumentele pe care le avea asupra ei, documente pe care 
le luase direct din biroul Guvernatoarei, cu nici jumătate 
de oră în urmă. 

Folosindu-se de reputația ei de neîndemânatică, Sa- 
rah reuşise s-o scoată pe asistenta lui Bassett din cameră, 
răsturnându-i pe birou o cană plină cu ceai. Victima în- 
furiată a acestui accident alergase pe coridor spre oficiul 
de curățenie. Era o distanță bunicică, iar acolo trebuia să 
negocieze cu posacul Şef al Operaţiunilor, ceea ce îi ofe- 
rise lui Sarah suficient timp să scoată actele cerute şi să 
le facă copii, înainte ca asistenta să se întoarcă, bodogă- 
nind extrem de prost-dispusă, cu un sul întreg de şervete 
de bucătărie. 

Sarah plecase imediat şi era în drum spre Aripa B, 
când fusese abordată de un membru al echipei lui Proud. 
Îi sărise inima din piept, temându-se că furtul fusese deja 

descoperit, dar de fapt interceptarea ei făcea parte dintr-o 
convocare generală decisă de Proud. Sarah încă avea docu- 
mentele în mână şi trebuise să gândească rapid, în timp ce 
se îndrepta spre sala de şedinţe. Şi de asta transpira acum. 

Stătea perfect nemişcată, încercând să pară deschisă 
şi onestă, dar inima îi bubuia în piept. O percheziție asu- 
pra persoanei ar fi ridicat întrebări la care era imposibil 
de răspuns, întrebări care, inevitabil, ar fi avut ca efect 
concedierea ei din Serviciu. La spate, sub betelia pantalo- 
nilor de uniformă gri-cărbune, avea o copie a raportului 
medicului legist despre Leah Smith. Îşi asumase un risc 
teribil pentru a-l obține, iar acum Sarah Bradshaw se te- 
mea că era pe punctul de a plăti pentru asta. 

— Ăsta e tipul pe care-l caut. 

Detectivul-inspector Frank Percival se uită la fotogra- 
fie, apoi la Charlie. 

— F urmărit pentru mai multe infracțiuni grave — agre- 
siune şi lovire, spargere cu circumstanțe agravante, fraudă 
în privința identității, detalie ea. A fost zărit în nordul 
Londrei cu zece zile în urmă. 

— E în sistem? 

— Absolut. Nu suntem siguri în privința numelui pe care 
îl foloseşte în prezent, dar toate detaliile pe care le avem 
au fost introduse de oamenii noştri. Dosar Nr. HP 1456. 

Percival dădu din cap şi începu să tasteze la laptop in- 
formaţiile. Charlie îi zâmbi şi se folosi de această ocazie, ca 
să studieze departamentul. Unitatea de Furt al Identității a 
Poliției Metropolitane avea personal suficient şi era mult mai 
„high-tech“ decât unitatea lor. La început, Charlie nu ştiuse 
prea bine de unde să înceapă căutarea lui Robert Stonehill, 
dar cum acesta avea un palmares de fraudă cu carduri şi 
furt al identității, departamentul acesta părea foarte potrivit. 

Implicarea altei filiale a poliției era o mişcare ris- 
cantă. Charlie ştia asta, dar se gândise că alegerea unor 

infracțiuni grave, dar relativ comune avea să ridice mai 
puţine suspiciuni şi ar fi putut să-i permită să rămână 
nedetectată o vreme. Nu avea habar cât va dura această 
căutare — sau măcar dacă va avea succes — şi ştia că va 
trebui să gestioneze cu atenţie situația, dacă nu voia să fie 
demascată înainte de a-şi găsi prada. 

— Până acum trei luni, folosea numele de Aaron West, 
adăugă ea. 

Percival dădu din cap şi continuă să tasteze. Era cea 
mai delicată parte a discuţiei lor, deoarece putea să-l con- 
ducă pe omologul ei de la Poliția Metropolitană direct la 
cazul lui Helen Grace, distrugând astfel povestea inventată 
de Charlie. Dar era un detaliu prea important pentru a fi 
exclus şi, dat fiind că Stonehill nu fusese pus sub acuzare 
pentru nimic, Charlie spera ca sistemul să producă un 
singur rezultat, dacă el folosise acelaşi nume cât se aflase 
în capitală. 

— Nu apare nimic sub numele ăsta, îi spuse Percival, 
scuturând din cap. 

Charlie zâmbi — pe jumătate uşurată, pe jumătate 
dezamăgită. 

— Şi spui că tipul ăsta e o prioritate? întrebă el, ridicând 
iar privirea spre ea. 

— Absolut. Atacul asupra proprietarului de magazin a 
fost extrem de brutal. 

Charlie tresări la „amintirea“ acestei infracțiuni odi- 
oase. 

— Bine, păi, aş vrea să te ajut, dar nu am forță de muncă 
excedentară, aşa că va trebui să sapi tu însăți. 

Roti laptopul spre ea şi trase un scaun uzat de plastic. 

— Dar pot să-ți ofer o băutură caldă. Eu aş lua cafea, 
ceaiul are gust de lături. 

Charlie îi mulțumi, se aşeză şi deschise sistemul lor. 
Cu fiecare pas, se băga tot mai adânc în bucluc, dar acum 
nu mai ezită. Existau sute, poate mii de feţe înmagazinate 
aici, iar ea era nevoită să treacă prin toate, ca să-l găsească 
pe Stonehill. 

Dădu click pe prima, apoi pe a doua, apoi pe a treia. 
O aştepta o zi lungă şi anevoioasă, dar prima parte a misi- 
unii ei fusese încununată de succes, aşa că nu avea altceva 
de făcut decât să răsfoiască, răbdătoare, această galerie 
infamă a escrocilor şi a şarlatanilor, în timp ce vâna de 
fapt un criminal în serie. 

Mătură rampele cu privirea, în căutarea prăzii. Ora 
de socializare avea să se termine curând şi i-ar fi fost mult 
mai greu să atace când coridoarele erau înţesate de tru- 
puri. Se oferise voluntară pentru muncă suplimentară la 
bucătărie, numai ca să poată să rămână în urmă mult 
după ce toate celelalte se duseseră în curte, doar în spe- 
ranța de a avea un acces facil la Grace. Dar deocamdată 
aceasta nu se vedea nicăieri. 

Alexis o văzuse cum se îndreaptă spre colțul îndepăr- 
tat al aripii, acolo unde erau grupate celulele Fetelor de 
Aur. De atunci nu mai zărise nici urmă de Grace. Proba- 
bil că stătea acolo de aproape o oră. Era un loc ciudat în 
care să zăboveşti, dacă erai o țintă. Dacă ar fi fost vorba 
de Alexis, ea ar fi strâns oameni în jurul ei, ar fi apelat la 
datoriile altora față de ea şi ar fi dat mită, acolo unde era 
necesar, ca să atragă forță fizică de partea ei. În închisoare 
era important să afişezi multă putere, mai ales atunci când 
te aşteptai la un atac. 

Dar Grace era un personaj imprevizibil, o singuratică 
prea puţin interesată să se dea bine pe lângă marile ma- 
hăre. Alexis spera ca asta să-i aducă pieirea. Aici toate erau 

nevoite să încheie un târg — fie că plăteai sau nu pentru 
el —, altfel erau supuse mereu violenţelor sau le păștea 
ceva și mai rău. Alexis plănuia pentru Grace a doua vari- 
antă. Primul ei instinct fusese să-i spargă fața, dar, după 
o anumită reflecţie, decisese să opteze pentru ceva mai 
inventiv şi mult mai dureros. 

Apăsă pe butonul ceainicului pentru a patra oară şi 
se uită cum din ciocul lui țâşneşte aburul. Temperatura 
apei trebuia să fie exact cea potrivită, de aceea o fierbea 
şi refierbea încontinuu. lar acum, când zgomotul ceaini- 
cului scăzu, auzi ceva cunoscut. O voce. Vocea lui Grace. 

Alexis luă de pe raft zahărul şi goli jumătate de pachet 
în ceainicul aburind, apoi îl ridică cu grijă şi porni spre 
scări. Cocktailul acesta nu era deloc original, dar avea să 
fie eficient. Zahărul topit avea să prindă apa clocotită de 
pielea lui Grace, făcând arsurile mult mai distrugătoare. 
Dacă după asta îi mai rămânea ceva care să semene a față, 
era o femeie norocoasă. 

Mai avea la dispoziție doar 10 minute până la sfârşi- 
tul „întovărăşirii“. Alexis o vedea pe Grace cu două etaje 
mai sus, cum se întorcea spre celula ei. Urcă un rând de 
trepte, păşind încet, apoi avansă cu viteză dublă spre ca- 
pătul coridorului. Grace trebuia să coboare un nivel, ca 
să se întoarcă în Aripa B, aşa că Alexis se repezi înaintea 
ei şi se ascunse în intrarea întunecoasă a bibliotecii. Îi 
vedea, prin fanta de sticlă a uşii, pe şoarecii de bibliotecă 
cum cercetau rafturile şi se rugă, în şoaptă, ca aceştia să 
n-o vadă şi să-i strice planurile. 

Alexis auzea acum paşii care se apropie şi se trase în 
spate, spre uşă. Grace trecu rapid, hotărâtă să se întoarcă 
la adăpostul celulei ei. Alexis numără până la zece, apoi 
ieşi din ascunzătoare şi avansă rapid pe coridor. Acum 

Grace era la doar şapte metri în fața ei, aparent ignorând 
pericolul. Alexis iuți pasul. 

Acum între ele erau doar trei metri. 

Acum unul şi jumătate. 

Alexis deschise capacul ceainicului şi alergă înainte, 
cu brațul ridicat, dar în acest timp Helen se răsuci. Se ghe- 
mui la podea şi roti piciorul drept, lovind-o cu putere pe 
Alexis în piciorul de sprijin. Surprinsă şi dezechilibrată, 
solida bătăuşă se prăbuşi la pământ, iar apa clocotită cu 
zahăr o împroşcă pe mâini şi braţe. 

Alexis urla deja de durere, dar Helen nu ezită, ci 
înaintă şi îşi puse gheata pe gâtul ei, țintuind-o la podea. 

— Uită-te la mine! 

Vocea lui Helen era calmă şi sigură pe ea. Alexis se 

zvârcoli, refuzând să o privească în ochi. 
— Uită-te la mine! strigă Helen. 

De data asta, Alexis făcu ceea ce i se spusese. Arăta 
jalnic, o siluetă care se zvârcolea pe podea, dar Helen ştia 
că nu trebuie să manifeste niciun fel de milă. 

— Ăsta e ultimul avertisment. Dacă o să mă ataci şi a 
treia oară, te omor. Ai înțeles? 

Alexis aprobă din cap, străpunsă de durere şi îngrozită 
de privirea tăioasă a lui Helen. 

— Şi spune-le şi prietenelor tale. Joaca s-a terminat. 

Helen ridică brusc piciorul şi se îndepărtă rapid pe 
coridor. Ţipetele lui Alexis începuseră deja să atragă aten- 
ţia şi n-ar fi fost deloc bine să fie prinsă lângă scena 
unei infracțiuni. Helen se simțea învigorată şi plină de 
viață — era cuprinsă de adrenalină —, dar şi zgudu- 
ită, dându-şi seama cât de aproape fusese de nişte răni 
oribile. Doar zgomotul capacului ridicat al ceainicului 
o alertase în privința pericolului şi doar instinctul o 

salvase de la vătămare. Scăpase la mustață şi nu îşi dorea 
să repete experienţa. 

Spera ca Alexis să fi reținut cuvintele ei. Nu îi plăcea 
modul în care o influenţa închisoarea, ceea ce devenea, 
dar momentele disperate solicitau măsuri disperate. Zbirii 
trebuiau contracarați şi violența abordată frontal și, chiar 
dacă lui Helen nu-i plăcea brutalitatea omniprezentă, cel 
puțin reuşise un lucru. 

Avea să apuce să lupte şi data viitoare. 

— Sunt animale. Ce altceva vrei să-ți spun? 

Cameron Campbell se sprijini pe spătarul scaunului, 
lăsându-şi cuvintele să plutească în aer. Percheziţia din 
vestiar se terminase deja, iar el fusese chemat la un inte- 
rogatoriu cu Benjamin Proud, în biroul Guvernatoarei. 

— Ştiu că ar trebui să ne gândim la ele ca la însărcinarea 
noastră specială, continuă el. Dar stai tu aici câteva săptă- 
mâni şi vezi apoi ce simţi. Săptămâna asta a trebuit deja să 
mă ocup de un protest murdar al lui Lucy Spumoasa, de 
trei agresiuni, o vătămare corporală şi de o tâmpită care 
a încercat să se sinucidă înghițind un tampon sanitar. 
Ghici cine a trebuit să-şi bage degetele pe gâtul ei jegos, 
ca să i-l scoată!? Nu bărbatul... sau femeia... la costum. 

Campbell aruncă prin geam o privire spre Celia 
Bassett — care zăbovea afară —, apoi îşi întoarse iar ochii 
spre Benjamin Proud. Totul la tipul ăsta îl enerva. Costu- 
mul elegant, atitudinea superioară, refuzul de a zâmbi — 
totul trăsnea a individ care nu muncise în noroi niciodată, 
care nu se murdărise niciodată pe mâini. 

— Ştii... răspunse în cele din urmă Proud, aş putea să te 
pun sub acuzare doar pentru comentariile astea. 

— N-ai decât. 

— Ca să nu mai spun de articolele de contrabandă gă- 
site în dulapul tău. 

— Doar pentru consum personal. Cu asta nu ai cum să 
mă prinzi... 

— Atunci înseamnă că îţi place să bei. 

— Dacă ai lucra aici, şi ţie ți-ar plăcea. 

Proud se uită la Campbell, cu o față neutră. Campbell 
dorea cu disperare să-l provoace, să-l facă să-şi piardă cal- 
mul, dar tipul refuza să se lase momit. 

— Îți pierzi timpul aici, continuă rapid Campbell. Ar 
trebui să discuţi cu Grace. Ea are înclinaţie pentru ti... 

— Aş prefera să discut cu tine, Campbell, interveni 
Proud, lăsându-se pe spătarul scaunului. Pot să te întreb 
de ce lucrezi aici, dacă îţi displace aşa de mult? 

— Cine a zis că-mi displace? Am spus că sunt animale 
şi, mă rog... trebuie să lucreze cineva şi la grădina zoolo- 
gică, nu-i aşa? 

— De ce sunt animale? 

— Eu ştiu... Nu sunt nici psihiatru, nici preot. Dar bă- 
nuiesc că băutura, drogurile şi faptul că tăticu' s-a jucat 
cu ele n-au ajutat prea mult. 

— Atunci îți pare rău pentru ele? 

— Au avut parte de un început prost în viață, dar cine 
n-a avut? Asta nu înseamnă că nu poți să creşti şi să te 
schimbi. Dar majoritatea deținutelor nu vor altceva decât 
să se bată sau să şi-o tragă. Şi atunci ce sunt? 

— Şi Leah Smith era la fel? 

Campbell îl cercetă pe Proud bănuitor. Acum ajun- 
geau la substanța discuţiei. 

— Smith... era un accident pe cale de a se întâmpla. 

— Adică? 

— Adică nu avea nicio prietenă. A băgat un cuţit de bu- 
cătărie de cincisprezece centimetri în burta unei femei 
gravide... şi asta nu mai poţi s-o dai înapoi, nu? Cel puţin 
nu în cazul copilului... 

Pentru prima dată, Campbell văzu cum peste faţa lui 
Proud trece un zvâcnet de neplăcere. 

— Celelalte fete îi purtau sâmbetele. Noi ne-am străduit 
cât am putut, dar nu poți să le supraveghezi în perma- 
nență, şi eu cred că asta a terminat-o. De asta băga bău- 
tură şi droguri de câte ori putea. 

— Cum îşi permitea aşa ceva? Nu avea niciun fel de eco- 
nomii, mama ei depinde de un ajutor social, cum îşi per- 
mitea prețurile umflate pe care le practică găştile de aici? 

— Poate cerşea. Poate că se folosea de ce îi dădea mama 
ei. N-ai cum să-ți dai seama ce o să facă oamenii ăştia. 

— Tu i-ai dat vreodată alcool sau droguri? 

— Du-te dracu. 

— Ceva din mica ta rezervă? 

Campbell scutură încet din cap, ca şi cum ar fi avut 
de-a face cu un cretin, dar nu spuse nimic. 

— Era o femeie disperată, continuă Proud, care avea ne- 
voie de prietenie, de o eliberare... 

— Te rog ceva... 

— Ai spus-o chiar tu. Era complet singură pe lume. Cine 
ştie de ce ar fi fost în stare ca să se dea bine pe lângă cineva, 
ca să se descurce. O să pun această întrebare tuturor, dar 
mă interesează în mod deosebit răspunsul tău, Cameron. 

Campbell tresări la auzul numelui său de botez. Avu 
dintr-odată senzația neplăcută că echilibrul de putere din- 
tre ei se modificase. 

— Spune-mi, cu propriile cuvinte, care era natura exactă 
a relaţiei tale cu Leah Smith. 

Jordi îşi strecură brațul pe sub cel al lui Helen şi o ținu 
strâns. Nu era doar un gest prietenos față de colega ei, ci şi 
o declarație de susținere publică. Se răspândise deja vorba 
despre atacul eşuat al lui Alexis. Toată lumea aflase că He- 
len era responsabilă pentru rănile urâte ale bătăuşei, iar 
Jordi voia ca Annie şi toate celelalte de la Holloway să ştie 
că, dacă o atacau pe prietena ei, urmau să aibă de-a face şi 
cu ea. Jordi nu avea forța sau agilitatea lui Helen, dar era 
o luptătoare de stradă şi, în plus, în închisoare poziția era 
importantă. Chiar dacă cea mai puternică demonstrație 
fusese făcută de însăși Helen, atunci când o dezarmase 
şi-o învinsese pe bătăuşa numărul unu a lui Annie. 

— Începi să înveţi, puştoaico, spuse Jordi, strângând-o 
pe Helen de braț. Prima regulă a vieții de închisoare: tre- 
buie să ai ochi la ceafă. 

— Puteai să-mi spui asta mai devreme, răspunse Helen 
făcând haz de necaz. 

— Nu-ţi face griji. Acum o să se gândească de două ori 
înainte să te atace iar. 

Helen dădu din cap, sperând că Jordi avea dreptate. Era 
bucuroasă că dispunea de compania lui Jordi în ziua aceea. 

În ciuda tuturor lucrurilor prin care trecuse — trecutul ei de 
prostituată, luarea copiilor de către sistemul de plasament, 
dureroasa condamnare pe viață pe care o primise —, Jordi 
părea incredibil de normală. Helen ştia că era exclus să fi 
fost prietene afară, dar aici generozitatea spiritului lui Jordi 
o făcea să rămână întreagă la cap, amintindu-i de faptul că 
exista bunătate oriunde, dacă ştiai s-o găseşti. 

— Eşti sigură că o să fii în regulă acum? întrebă Jordi 
când se apropiară de celula lui Helen. 

Helen respira puțin dificil şi începea să regrete că nu 
îşi făcuse radiografie la coaste. 

— Sunt bine, o linişti ea. Doar că în dimineaţa asta am 
făcut puţin mai multă gimnastică decât aveam de gând. 

— Ei, relaxează-te... dar nu lăsa garda jos. Nemernicele 
alea pot să te atace în orice moment. 

Semnificația cuvintelor lui Jordi era clară — un atac 
pe timpul nopții — şi Helen ezită, înainte să-i răspundă. 
Trebuia oare să-i împărtăşească suspiciunile ei potrivit că- 
rora un gardian ar putea fi implicat în uciderea lui Leah 
sau asta ar fi alarmat-o şi mai mult pe Jordi? 

— O să fiu atentă. Să fii şi tu. Probabil că acum ai de- 
venit o țintă. 
— N-au decât să încerce. 

Jordi îi făcu cu ochiul, apoi se îndepărtă de-a lungul 
rampei, cu un mers teatral. 

Helen se uită la ea cum pleacă. Îi admira atitudinea 
sfidătoare, dar îşi dădea seama că, sub această fațadă exu- 
berantă, Jordi era la fel de tulburată ca toate celelalte de- 
ţinute de la Holloway. Se lăsa întunericul şi tensiunea 
începea să crească. 

Helen se strecură în celulă şi închise bine uşa în urma 
ei. Jordi avea dreptate, trebuia să se odihnească, dar ştia că 

nu avea s-o facă. Simţea cumva că e deja implicată într-un 
joc pervers de-a v-aţi ascunselea, alături de un ucigaș care 
părea capabil să comită o crimă şi apoi să dispară fără 
urmă. Putea să urmeze oricare dintre ele, iar Helen ştia 
că nu va avea odihnă până nu descoperea adevărul din 
spatele uciderii tulburătoare a lui Leah. 

Se întinse pe pat ca să se gândească, dar când făcu 
asta perna ei alunecă, lăsând să se vadă un mic cadou 
băgat dedesubt. Se îndoise de Sarah Bradshaw — nu era 
sigură că are tupeul să facă asta —, dar solida gardiană se 
achitase cu brio de sarcină. 

Într-un plic cafeniu, cuibărit sub pernă, era raportul 
medicului legist despre Leah Smith. 

Telefonul îi suna insistent, cerând ca cineva să răs- 
pundă, dar Charlie îl lăsă să sune până la capăt şi apoi îl 
închise de tot. Era al patrulea apel pierdut pe ziua aceea, 
toate de la un număr „necunoscut“. Asta putea să însemne 
un singur lucru: secția de poliție Southampton Central 
o căuta. 

Goli ultimele resturi de cafea şi aruncă paharul de 
plastic la gunoi. Era a treia pe ziua aceea şi nu o ajuta cu 
nimic la liniştirea nervilor. Charlie ştia deja că absența 
ei fusese remarcată, dar încă nu avansase cu nimic în 
vânarea lui Robert Stonehill. În curând avea să fie silită 
să renunţe, dacă nu voia să rateze complet şansa de a-şi 
păstra slujba. Gândul la călătoria lungă şi singuratică de 
întoarcere în Southampton era extrem de deprimant. 

Îşi grăbise cercetarea. Mai avea încă foarte mult de 
verificat — abia ajunsese la un sfert — şi ştia că, dacă îşi 
accelerează căutarea, riscă să-i scape ceva important. Dar 
nu ştia când avea să mai aibă ocazia să facă asta, aşa că 
verificase rapid, căutând ceva familiar, orice. 

Feţele treceau în fugă, în timp ce limbile ceasului bi- 
roului se învârteau necruţător. Charlie le filtrase după sex 

şi vârstă, dar tot erau nenumărate fețe de examinat, multe 
dintre ele semănând puţin cu Robert: bărbați tineri, raşi 
în cap, cu expresii ursuze — Charlie trecuse deja prin câ- 
teva alarme false demoralizante şi fețele începeau deja să 
se contopească unele cu altele. Încet-încet, nu mai putea 
să recunoască feţe, iar epuizarea o copleşea. 

Apoi, exact când începea să fie tentată să închidă lap- 
topul şi să pună capăt zilei de lucru, văzu ceva. Avansa 
atât de rapid, că fu cât pe ce să treacă pe lângă, dar când 
reveni, îşi dădu seama ce îi atrăsese atenția. O şapcă. O 
şapcă veche cu Portsmouth FC, pe care era sigură că Ro- 
bert Stonehill o purtase atunci când intrase în standul de 
ziare din Southampton. 

Derulă în jos şi găsi mai multe fotografii similare. 
Din diverse zile şi momente, dar toate din oficii poştale, 
din standuri de ziare, magazine şi supermarketuri. Do- 
sarul era încă în aşteptare — încă nu îi fusese repartizat 
un polițist —, dar implicaţiile erau clare. Bărbatul din 
fotografii pretinsese beneficii care nu îi aparțineau. Deşi 
sumele fraudate erau mici, fusese în mod evident prolific 
şi adunase de-a lungul timpului o pradă considerabilă. 
Bărbatul semăna categoric cu Robert, însă era rareori fo- 
tografiat din față și era imposibil să fii sigur. 

Helen căută în dosar numele celor fraudați. Niciuna 
dintre victime nu fusese contactată de poliție — reclama- 
ţiile veniseră din partea unor angajaţi suspicioşi ai unor 
oficii poştale —, ceea ce îi dădu lui Charlie o idee. Par- 
curse lista de nume — Arthur Reeves, Eric Pyke, Harry 
Wilmshaw —, apoi îl căută pe primul pe Google. 

Nu fu surprinsă să descopere că acesta murise. Acelaşi 
lucru era valabil şi pentru Eric Pyke şi Harry Wilmshaw — 
potrivit unui articol din ziarul local, care publica un 

reportaj despre marile cantități de flori trimise la ospiciul 
unde murise recent respectatul activist pentru strângerea 
de fonduri în scopuri caritabile. 

Charlie dădu rapid înapoi, căutând pe internet ceva — 
orice — despre Arthur şi Eric. Aceştia nu păreau să se fi 
afirmat prea mult în timpul vieții şi nici să aibă cine ştie 
ce familie care să-i jelească. Dar aveau un anumit lucru 
în comun cu Harry Wilmshaw. 

La fel ca el, cei doi muriseră recent la Ospiciul Fran- 
ces Hill din Holloway. 


fiction connection 


56 


Alexis zăcea în patul de la infirmerie, cu ochii strâns 
închişi. Turba de furie în sinea ei şi îi venea să facă praf in- 
firmeria, să distrugă orice sau pe oricine îi ieşea în drum. 
Dar era chinuitor să se mişte, dat fiind că braţele şi picioa- 
rele ei suferiseră arsuri de gradul doi, aşa că era forțată să 
rămână nemişcată, înjurând violent pe oricine îndrăznea 
să se apropie de ea. 

Chiar dacă fusese în stare de şoc, insistase să se ducă 
la infirmerie pe picioarele ei. Prin asta îşi agravase rănile, 
pielea de pe picioare şi braţe fiind băşicată sever la mo- 
mentul la care doctorii o luaseră, în sfârşit, în primire. 
Îi administraseră imediat medicamente, dar chiar şi aşa 
simţise că fiecare mişcare a lor o străpunge, în timp ce ei 
încercau să îi panseze şi să îi ungă rănile. Nu mai îndurase 
niciodată o astfel de durere, dar acum ea fusese înlocuită 
de ceva şi mai rău. Era torturată de un chin persistent şi 
sâcâitor — era ca şi cum cineva ar fi ținut o flacără des- 
chisă sub membrele ei. 

Preocupate, unele dintre prietenele ei încercaseră să 
intre în infirmerie, dar Alexis nu avea dispoziția necesară 
să le primească, nefiind capabilă să se concentreze decât 

asupra propriului disconfort, aşa că refuzase vizitele lor. 
În plus, Alexis ştia că arată ridicol, cu brațele şi picioarele 
învelite în bandaje groase şi cu dinţii din față lipsă. Nu se 
punea problema să le lase s-o vadă aşa. Arăta ca o femeie 
plăpândă şi distrusă. Arăta învinsă. 

Avea să trebuiască să lupte din greu ca să convingă 
restul închisorii că nu e înfrântă. Statutul şi poziția ei în 
ochii celorlalte deținute, până şi viața ei depindeau de 
asta. Dar adevărul era că fusese învinsă. O asaltase pe 
duşmanca ei de două ori şi pierduse de ambele dăți. Nu 
avea nicio îndoială că asta avea să aibă consecinţe serioase 
asupra vieţii ei de la Holloway şi o blestema pe polițista 
din Southampton din adâncul inimii. 

Nu o urâse niciodată atât de mult pe Helen Grace ca 
în seara asta. 

Helen sorbea cu aviditate detaliile raportului. Prima 
surpriză era în paragraful inițial. Cauza morții: necunos- 
cută. Helen se opri, ca să asimileze acest lucru. Se aşteptase 
la o tăiere a gâtului cu lama, la un traumatism cranian 
sau, cel puţin, la vânătăi profunde în jurul gâtului. Dar, 
dacă era să creadă raportul, nu exista nimic măcar vag 
asemănător cu aşa ceva. 

Mai mult, semnele specifice livor mortis! indicau fap- 
tul că Leah murise aşa cum fusese găsită: întinsă calm 
pe pat. Existau unele probe privin dilatarea unor vase ale 
inimii şi, în alte circumstanţe, medicul legist probabil că 
ar fi notat drept cauză a morţii lui Leah un stop cardiac 
sau, dacă voia să fie acoperit, cauze naturale. Dar mutila- 
rea cadavrului contesta categoric aşa ceva. 

Următorul gând al lui Helen fu supradoza. Se grăbi 
spre analiza anexată a sângelui, dar nu exista nimic si- 
nistru aici. Nivelul adrenalinei era ridicat, dar trebuia să 
te aştepţi la asta, dată fiind situaţia în care se aflase Leah, 
iar nivelurile paracetamolului, ketaminei şi metadonei 


1 Lividitate și învinețire a cadavrului (N. red.) 

erau în parametri normali. Fusese asfixiată, atunci? O 
pungă de plastic trasă peste cap nu ar fi lăsat nicio urmă 
pe corp, dar, dacă asta fusese cauza morţii, atunci te-ai fi 
aşteptat la o decolorare albăstrie a feței. Doctorul Khan 
nu pomenea de aşa ceva, iar Helen îşi dădu brusc seama 
cât de mult tânjea să vadă cadavrul. Era o dorinţă stranie, 
dar polițista era obişnuită să aibă toate probele în fața ei 
şi, dintr-odată, se simți foarte frustrată. Cum ar fi putut 
să-i facă dreptate lui Leah cu un braţ legat la spate? 

Răsfoi mai departe raportul. Leah era uşor suprapon- 
derală, cu mult păr corporal şi de iritații cauzate de tran- 
spirație. Braţele ei lăsau să se vadă urme de ace — atât 
vechi, cât şi mai recente —, precum şi tatuaje cu numele 
fiilor ei şi multe dovezi de autovătămare. De fapt, trupul 
ei era cam praf, dar Helen fu intrigată când nu găsi nicio 
probă de vânătaie sau zgârietură la mâini sau încheieturi. 
Dacă fusese atacată fizic, te-ai fi aşteptat la nişte răni de- 
fensive sau la probe de legare. Dar nu exista nimic. 

Presupunând că Leah nu fusese o victimă voluntară, 
atunci concluzia era că fusese imobilizată și scoasă din 
joc fără luptă. Cum era posibil aşa ceva? Nu avea nicio 
prietenă, nu era preferata gardienilor, deci... 

În mintea lui Helen începu să prindă contur o idee. 
Exista o modalitate de a imobiliza pe cineva fără să îl 
atingi, însă doar gardienii aveau acces la echipamen- 
tul necesar. Un taser! ar fi paralizat o victimă suficient 
timp pentru ca ea să fie ucisă, dar ar fi lăsat două în- 
țepături mici pe pielea ei. Khan nu pomenea aşa ceva, 
iar Helen înjură iar în şoaptă, tânjind după mai multe 
informații. Era o posibilitate incitantă, dar în stadiul 


1 Dispozitiv ce utilizează un șoc electric paralizant (N. red.) 

acesta doar o teorie care nu explica modul efectiv în 
care murise Leah. 

Helen trecu la examinarea internă a lui Khan spe- 
rând, împotriva rațiunii, să găsească cine ştie ce indiciu 
care ar fi putut să descâlcească această crimă năucitoare. 
Deja citea în diagonală, fără să se aştepte la prea mult, dar 
când ajunse la ultimul paragraf, se opri brusc. Doctorul 
Khan păstrase cea mai surprinzătoare şi importantă dez- 
văluire pentru sfârşit. 

Leah Smith era în primul trimestru de sarcină. 

Emilia Garanita tastă ultimul punct şi se lăsă pe spate, 
ca să-şi admire opera. Sunase la Evening Standard imediat 
ce făcuse fotografiile cu coşciugul care părăsea Holloway- 
ul şi, în mod previzibil, cei de acolo se repeziseră asupra 
ofertei. 

Fusese încântată să vadă că era singurul reporter de 
la poarta din spate a închisorii — în mod evident, ceilalți 
ziarişti nu auziseră de uciderea lui Smith sau o categori- 
siseră drept o sinucidere obişnuită. Mita pe care i-o stre- 
curase unuia dintre tipii de la G4S' care erau de serviciu 
meritase, deoarece primise nu doar identitatea victimei, 
ci şi momentul la care ea avea să părăsească închisoarea. 

Existau prea puţine alte detalii, dat fiind că Sarah 
nu răspunsese la SMS-urile Emiliei, iar tipului de la G4$ 
nu i se spuseseră prea multe. Dar, într-un fel, nici nu 
conta. Leah Smith fusese ucisă şi, dacă zvonurile care 
circulau erau adevărate, cadavrul fusese mutilat. Emilia 
avea material mai mult decât suficient ca să meargă mai 


1 Companie internaţională de pază și securitate cu sediul în Marea Britanie 
(N. red.) 

departe — adesea, aluziile la aceste orori erau mult mai 
eficiente decât explicarea lor în detaliu. Fotografiile ne- 
clare cu dricul care părăsea închisoarea după căderea în- 
tunericului şi o recapitulare completă a crimelor lui Leah 
aveau să fie suficiente pentru a incita şi stârni cititorii. 

Legătura cu Helen Grace era forțată, dar asta nu o îm- 
piedica pe Emilia să o sugereze. Nu avea să spună explicit 
că Helen Grace era responsabilă sau măcar implicată în 
asta — avea să-i lase pe cititori să tragă singuri concluziile 
analizând coincidența unei morți sinistre care avea loc la 
doar câteva săptămâni — de fapt luni, dar cine mai ţinea 
evidența? — după ce o criminală în serie fusese băgată la 
Holloway. Emilia avea deja un plan. Avea să facă aluzie la 
asta în acest articol inițial, apoi, în următoarele, avea să 
dea substanță suspiciunilor ei, pe măsură ce alte detalii 
ieşeau la lumină. Îşi făcu o notiță să îl caute pe medicul 
legist al Ministerului de Interne care efectuase autopsia 
lui Smith. Dacă putea să facă rost de registrul de la poarta 
din față referitor la ziua precedentă, ar fi trebuit să-i poată 
găsi numele. 

Emilia recunoștea senzaţia familiară din stomac — 
pe jumătate însuflețire, pe jumătate greață — care înso- 
tea întotdeauna naşterea unui nou subiect. Ceva cocea la 
Holloway — ceva important — şi, ca de obicei, fosta duş- 
mancă a Emiliei era parte din asta. Emilia zâmbi ca pen- 
tru sine, în timp ce golea ultimele picături de chai latte. 
Povestea asta devenea din ce în ce mai bună. 

Charlie închise portiera şi traversă strada în fugă. Os- 
piciul Frances Hill se afla într-o zonă liniştită şi elegantă a 
Holloway-ului, iar Charlie nu dorea deloc să atragă atenția 
asupra ei. Se duse rapid la intrarea din spate a clădirii şi 
fu încântată să constate că nu se vedeau nicăieri camere 
de supraveghere — în mod evident, retrasul ospiciu nu 
era o ţintă a spărgătorilor şi a hoților. 

O mamă cu căruciorul traversa încet strada, vorbind 
la telefon. Charlie le zâmbi amabil ei şi copilului, şi îi 
lăsă să treacă. Imediat ce dispărură din câmpul ei vizual, 
Charlie se uită iar într-o parte şi în alta a drumului, îşi 
înfăşură haina în jurul mâinii, se prinse de partea de sus 
a gardului de sârmă şi îl sări. 

Ateriză cu bine de partea cealaltă şi avansă rapid spre 
latura din spate a clădirii. Asta era cea mai „riscantă“ parte 
a misiunii ei, deoarece un angajat sau chiar un pacient pu- 
tea să o zărească şi să dea alarma. Dar astăzi părea să aibă 
norocul de partea ei, aşa că ajunse la uşa din spate fără să 
fie văzută. 

Decisese să nu opteze pentru abordarea obişnuită. În 
mod normal, s-ar fi prezentat la recepţie şi ar fi cerut să 

vadă suspectul, dar era exclus să facă aşa ceva cu Stonehill. 
Imediat ce ar fi aflat că îl cheamă cineva, ar fi fugit. Char- 
lie ştia că, după ce şi-ar fi dat seama că fusese deconspirat, 
Stonehill putea să dispară pentru totdeauna în neant, şi 
ea nu putea să rişte asta. 

Planul lui Charlie funcționase bine până acum, dar 
în curând dădu peste primul obstacol. Uşa din spate era 
încuiată, pentru a împiedica pacienţii să iasă. Era o uşă 
metalică solidă, cu un sistem de intrare pe bază de card, 
şi nu exista nicio posibilitate de a o sparge. Aşa că Charlie 
făcu singurul lucru pe care putea să-l facă. Bătu la uşă. 

Tăcere. Charlie bătu iar. Ştia că ceea ce face e necon- 
vențional şi poate chiar ilegal. La modul ideal, ar fi trebuit 
să aibă un mandat de arestare, chiar dacă în acest stadiu 
voia doar să-i pună lui Stonehill câteva „întrebări“, aşa că 
era posibil să meargă şi aşa. Dar, fără îndoială, se punea 
în pericol, iar Helen — dacă s-ar fi aflat aici — ar fi fost 
împotriva unei acțiuni atât de pripite. Din păcate însă, 
din punctul de vedere al lui Sanderson şi Gardam, cazul 
acesta fusese închis, aşa că ce altă variantă avea? 

Nicio mişcare și niciun sunet nu veneau de cealaltă 
parte a uşii, aşa că Charlie bătu iar, de data asta mai tare şi 
mai îndelungat. Din nou tăcere, apoi, în sfârşit, semne de 
viață. Charlie se pregăti pentru ceea ce avea să urmeze. Nu 
avea habar dacă Stonehill lucrează aici. Pe de altă parte, era 
perfect posibil ca el să-i deschidă uşa. Charlie se tensionă, 
atunci când auzi cum sistemul țiuie, iar uşa se deschide. 

— Cine eşti? 

Tânăra cu şorț de femeie de serviciu părea nedume- 
rită şi suspicioasă. 

— Poliţia, răspunse Charlie, arătându-i legitimaţia. Îl 
caut pe bărbatul acesta. Lucrează aici? 

În mână ţinea o fotografie cu Robert Stonehill. 

— Peter? Da. E unul dintre portari. 

— E aici acum? 

— Da, răspunse femeia, în mod evident alarmată de to- 
nul imperios al lui Charlie. 

— Unde e? 

— În magazie, cred, mută nişte mobilă... 

— Unde e magazia? 

Femeia încremeni — șocată de privirea aprigă a lui 
Charlie —, aşa că aceasta o apucă de braţ şi şopti cu în- 
crâncenare: 

— Unde? 

Femeia arătă în lungul coridorului, iar Charlie trecu 
deja pe lângă ea. Cu o clipă în urmă fusese neliniştită, 
acum era ca într-o transă, hotărâtă să-l prindă pe Stone- 
hill. Provocase atât de multă nefericire, atât de multă du- 
rere — n-avea de gând să-l lase să-i scape acum. 

Avansă de-a lungul unui coridor îngust şi boltit de 
cărămidă. Era o casă victoriană, care pe vremuri avusese 
mai multe camere subterane pentru cărbuni şi aşa mai de- 
parte. Zona subsolului era folosită acum ca depozit pentru 
paturi, veioze, mese şi alte vechituri. Pe coridorul principal 
erau mai multe uşi, dar toate erau închise, în afara celei 
din urmă din care se revărsa o lumină slabă. Dar Charlie 
nu voia să se pripească, acum când Stonehill era la anan- 
ghie, aşa că avansă încet de-a lungul coridorului, deschi- 
zând uşor fiecare uşă şi privind înăuntru. Camerele erau 
pline de praf şi păreau abandonate, aşa că Charlie trecu 
mai departe, până la ultima uşă. Deci asta era? Avea să 
ajungă, în sfârşit, față în față cu Robert Stonehill? 

Îşi scoase bastonul din tocul de la şold şi îl extinse la 
maximum. Apoi împinse încet uşa. Din fericire, aceasta 

nu scoase niciun sunet, lăsând să se vadă o încăpere mare 
şi prăfuită, plină ochi cu resturile unor vieţi de multă 
vreme apuse. Blaturile meselor, dulapurilor şi scrinuri- 
lor erau pline de fotografii şi tablouri vechi, de haine şi 
amintiri. Erau, probabil, bunurile decedaților care fuse- 
seră singuri pe lume. 

Charlie intră încet în încăpere, măsurând cu ochii 
în stânga şi în dreapta. Lumina era aprinsă — probabil 
că cineva încă era acolo. Dar nu se vedea niciun semn de 
viață, peste tot era linişte. Charlie încercă să se adune şi 
merse mai departe, cu bastonul ridicat. Șirurile de rafturi 
erau înalte şi pline de cutii de carton, era un labirint în 
care era uşor să te ascunzi. 

Rămase cu un ochi ațintit asupra uşii, aşteptându-se 
ca Stonehill să încerce să fugă în orice clipă. În alte cir- 
cumstanțe, ar fi strigat la el, ar fi încercat să-l scoată la 
lumină. Dar Stonehill era un ucigaş experimentat, iar 
Charlie nu îndrăznea să-l avertizeze. Şi aşa se simțea su- 
ficient de expusă. 

Acum vedea peretele din spate. În curând urma să dea 
ocol ultimului șir de rafturi şi avea să aibă o panoramă 
asupra părții din spate a încăperii. Dar când ajunse acolo, 
se opri. Din spatele rafturilor, o umbră avansă încet pe 
interval — o umbră care semăna foarte bine cu un picior. 
Dacă asta era, atunci era un loc bun de ambuscadă, aşa că 
Charlie începu brusc să alerge înainte, se lăsă în jos, când 
dădu colțul, şi lovi în acelaşi timp, cu bastonul. 

Dar nu prinse altceva decât aerul. Iar când ridică 
privirea, îşi dădu seama că umbra era aruncată de un 
morman de haine vechi — din care ieşea un pantof pro- 
eminent. Înjură încet şi se ridică, apoi simți imediat cum 
zboară în față. Rămase dezorientată şi confuză timp de o 

clipă, apoi simţi o durere arzătoare la ceafă, iar peste câ- 
teva secunde urmă o a doua lovitură brutală, care o făcu 
să se izbească cu capul de rafturi şi să scape din mână 
bastonul. Acum era întinsă cu fața în jos pe nişte perdele 
şi haine vechi, dar se rostogoli rapid într-o parte, exact 
când piciorul butucănos de masă se abătu din nou. 

Stonehill ridică iar arma, dar, spre surpriza lui Char- 
lie, acum o aruncă spre ea. Ridică brațul, o pară şi reveni 
în picioare. Era amețită şi o durea tot corpul, dar încă se 
ținea tare şi îl văzu pe Stonehill cum sprintează pe cori- 
dor. Fără să ezite, fugi după el. 

Urmărirea începuse. 

— Trebuie să vorbim. Sună-mă ACUM. 

SMS-ul era scurt, dar nu foarte dulce şi o umplu pe 
Sarah Bradshaw de groază. De când o abordase Grace seara 
trecută începuseră tot felul de rahaturi: vestiarul persona- 
lului fusese percheziționat, fuseseră intervievaţi cu toții 
şi acum erau examinate turele angajaților. Toate acestea 
în timp ce Sarah avea asupra ei raportul lui Khan. Din 
fericire, echipa lui Proud decisese să nu facă percheziții 
corporale şi ea reuşise să ducă raportul în celula lui Grace 
fără alte peripeții, dar îmbătrânise cu cinci ani în acest 
timp. lar acum Garanita era pe urmele ei. 

Sarah avea nevoie de bani, dar oare merita tot stresul? 
Nu fusese niciodată unul dintre cei mai buni gardieni, 
avea puţine recomandări la dosar şi ştia că, atunci când 
Holloway-ul avea să se închidă, era probabil ca serviciile 
ei să nu mai fie necesare. Dispunea de economii limitate 
şi nu putea să-i mai ceară bani mamei ei, aşa că avea ne- 
voie de cât mai multe lire în bancă. Nu se putea şti cât 
avea să dureze până îşi găsea o nouă slujbă — oamenii 
nu se îngrămădeau să angajeze o persoană de 48 de ani 
care nu avea nicio calificare sau abilitate specializată care 

s-o recomande. Întrevedea deja un viitor mohorât de paz- 
nic prost plătit şi orice ar fi putut să amâne perspectiva 
aceasta era binevenit. 

Garanita îi dăduse 500 de lire avans, cu promisiunea 
că vor urma sume mult mai mari. Probabil că deja aflase 
de uciderea lui Smith şi, în mod evident, exista posibilita- 
tea unor câştiguri financiare, dar oare putea continua să-i 
dea informaţii? Avea să existe atât de multă atenție — atât 
din interior, cât şi din exterior —, oare chiar merita să-şi 
rişte pensia pentru asta? Ca întotdeauna, Sarah se trezi 
prinsă într-o dilemă. 

Era atât de afundată în gânduri, încât nu văzu decât 
prea târziu că Grace se apropie de ea. Se hotărâse să o evite 
pe fosta polițistă, acum când ştia cu cine are de-a face, şi 
se întoarse cu spatele, dar Grace fu mai rapidă, o prinse 
de braţ şi o trase spre ea. 

— Trebuie să vorbesc cu tine, îi şopti Grace tăios. 

— Campbell e în aripa asta, se răsti Sarah, arătând peste 
umăr. 

Grace aruncă o privire spre Campbell şi dădu imediat 
drumul brațului lui Sarah. 

— Atunci diseară. Unde ne putem întâlni? 

— Am făcut deja suficient pentru tine. 

— Să nu crezi că poți ieşi din înțelegerea noastră. 

— E chiar slujba mea în pericol. 

— Ar fi trebuit să te gândeşti la asta înainte să te în- 
curci cu Garanita. Seara trecută ai fost văzută la infirme- 
rie. Guvernatoarei n-o să-i fie greu să-şi dea seama cine 
mi-a făcut fotografia aia — dacă îi dă cineva informația 
necesară... 

— Dacă ieşi după închiderea celulelor, o să fii prinsă... 
replică Sarah, schimbând tactica. 

Căuta cu disperare un motiv pentru care să evite să 
facă ceea ce i se cerea. 

— Lasă asta în seama mea, îi ordonă Helen dur. Unde 
ne putem întâlni? 

Sarah se holbă spre ea, dar nu putu să o privească în 
ochi. Fosta polițistă avea expresia unei femei care nu se 
lasă refuzată. 

— La sala de gimnastică, murmură ea în cele din urmă. 
Ne putem întâlni acolo la ora 21. Dar n-o să pot sta mult. 

— Nici n-o să fie nevoie, răspunse Grace, înainte de a-şi 
continua drumul. 

Sarah se uită la ea cum pleacă. În timp ce o privea, 
simți cum îi vibrează telefonul. Alt SMS de la Garanita. 
Își luă și ea tălpășița, în timp ce îşi blestema norocul şi îi 
zâmbea slab lui Campbell, care părea că o urmăreşte. De 
ce nu putea viața să fie simplă? De ce nu avea şi ea măcar 
o dată o şansă? Atunci când o abordase Garanita, totul 
păruse la îndemână, dar lucrurile se complicau cu fiecare 
oră care trecea. Era băgată prea adânc, ca să se mai poată 
retrage şi, dacă era să fie sinceră, acum şi-ar fi dorit să nu 
o fi cunoscut niciodată pe Emilia Garanita. 

Charlie izbi gardul cu putere şi se urcă pe el. Stone- 
hill avea un avans de doar câteva secunde şi gardul încă 
vibra în urma săriturii lui. Ateriză de partea cealaltă, se 
întoarse şi sprintă în urma lui. Strada era pustie şi Stone- 
hill avea cale liberă, dar Charlie nu stătea pe tânjală şi ştia 
că, într-o întrecere corectă, avea şansa de a-l depăşi. Îşi 
pierduse bastonul, dar încă avea cătuşele. Dacă putea să re- 
ducă intervalul dintre ei, avea şanse bune să-l imobilizeze. 

Dintr-odată, Stonehill se repezi spre cealaltă parte a 
străzii, iar Charlie făcu la fel, aruncând o privire rapidă 
peste umăr. Stonehill țâşni printre două maşini parcate, 
împiedicându-se uşor de bordură. Charlie evită să facă ace- 
eaşi greşeală şi urcă trotuarul în viteză. Intervalul dintre 
ei era acum de doar şapte metri. Cu un an în urmă, când 
nu reuşea să scape de grăsimea de după naştere, Charlie 
ar fi avut probleme să țină pasul cu tânărul bărbat, dar 
acum era în formă şi continuă în forță. Până la urmă, 
orele de la sală meritaseră. 

Stonehill dădu colțul în fugă, îndreptându-se spre 
strada principală. Poate că spera să se piardă în mulțime, dar 
tactica lui dădu greş. Începu să dea de trafic — cumpărători 


fiction connection 


De-a v-aţi ascunselea 


şi alți pietoni — şi încetini. Charlie era la doar trei metri 
în spatele lui. Încă un elan şi avea să-l ajungă. 

Stonehill cobori de pe trotuar şi începu să alerge pe 
lângă bordură, ca să avanseze mai rapid. Strada principală 
era la doar un sprint distanță şi Charlie ştia că ăsta e obiec- 
tivul lui, chiar dacă nu avea cum să-i cunoască planurile. 
Zgomotul traficului devenea mai puternic şi trotuarele 
mai aglomerate, iar oamenii începură să-i remarce şi să se 
retragă de la marginea trotuarului, în timp ce ei treceau 
în goană. Indiferent ce se întâmpla acum, nu avea cum să 
mai ascundă asta de şefii ei din Southampton — existau 
zeci de martori ai urmăririi. 

Ajunseră la strada principală şi Stonehill se năpusti 
fără ezitare de-a latul drumului aglomerat. Charlie făcu 
la fel, pregătindu-se să se arunce asupra lui. Avea să fie o 
manevră periculoasă, dar acum era aproape. Numără în 
minte, pregătindu-se să plonjeze. Trei, doi... 

Un scrâşnet pătrunzător îi semnală pericolul. O ma- 
şină frână puternic, dar nu suficient de rapid, ca să o evite 
pe Charlie, care fu aruncată în lateral. Ea se rostogoli de 
trei, patru, cinci ori, după care se opri cu faţa în jos, pe 
asfalt. Buzele îi sângerau şi era tăiată pe față, dar se trezi 
că se ridică, împleticindu-se. Maşina nu trecuse peste ea 
şi părea să se poată ține pe picioare, aşa că se uită după 
Stonehill. Unde naiba dispăruse? 

Un țipăt o făcu să se întoarcă şi îl văzu pe acesta cum 
trage un adolescent îngrozit din mașina pe care o condu- 
cea. Charlie se puse deja în mişcare, ocoli maşina oprită, 
de lângă ea, şi alergă în direcţia lui Stonehill. Acesta urcă 
în break, dar era blocat de celelalte maşini şi nu avea 
unde să meargă. Acum Charlie se apropie şi întinse mâna 
spre portieră, dar dintr-odată vehiculul urcă pe trotuar. 


181 


182 


MJ. Arlidge 


Cumpărătorii plonjară, ca să scape din fața pericolului, 
iar când Charlie, disperată, se repezi o ultimă oară către 
maşină, Stonehill călcă acceleraţia, parcurse în viteză trei 
metri şi ieşi pe o stradă laterală. 

Charlie îl privi cum pleacă. Inima îi ajunsese în gât şi 
o durea tot trupul, dar deja memorase marca, modelul şi 
numărul maşinii care se îndepărta în goană de ea. Scoase 
telefonul din buzunar, îl deschise şi sună la 112. 

— Nu ştiu ce pui la cale. Dar, orice ar fi, trebuie să fii 
atentă! 

Expresia lui Noelle era gravă, dar deloc neprietenoasă. 
Aruncă o privire rapidă spre Mark Robins, care patrula 
prin cantină, şi întinse brațul pe sub masă, căutând palma 
lui Helen. Puse acolo două pungi de vată, după care îşi 
trase brațul la loc şi continuă să mănânce. 

— O să fiu, răspunse Helen. Dar trebuie să ies puţin din 
celula mea în seara asta. 
— Eşti sigură că e un lucru înțelept? 

Noelle nu era o laşă, dar acum până şi ea părea ne- 

liniştită. 

— Crede-mă, ştiu ce fac. 

— Şi ce se întâmplă dacă te prind gardienii? Dacă eşti 
condamnată, o să ai nevoie de un dosar fără pete. 

— N-am de gând să mă las condamnată. 

— Păi, am să-ți dau o veste, surioară... 

— Ştii ce vreau să spun. 

— Tu chiar crezi că o să fii achitată? 

— Da, cred. Am prieteni care lucrează pentru mine afară, 

Expresia lui Noelle se schimbă şi Helen îşi dădu seama 
imediat că făcuse o gafă. Noelle nu avea pe nimeni care 
să lucreze pentru ea afară. 

— Aşa că spune-mi cum funcționează, continuă Helen 
rapid, arătând spre vata pe care o ascunsese sub bluză. 

— E destul de simplu. Noaptea, când gardienii închid 
uşile celulelor, zăvoarele se declanşează automat. Limbile 
intră înăuntru şi ne încuie. Singurul mod de a le împie- 
dica să facă asta... 

— E să umpli găurile în care intră limbile, o întrerupse 
Helen când înţelese. 

— Exact. Umple găurile cât de bine poți, dar nu cu ceva 
tare, care să facă zgomot. Vata de acolo ar trebui să ajungă, 
dar, dacă nu ajunge, rupe câteva tampoane pentru cât mai 
e necesar. 

— Atât de tânără, dar atât de înțeleaptă! 

— E un truc vechi al Holloway-ului, explică Noelle dând 
din umeri. Dar trebuie să-ți iasă la fix. Dacă limbile intră 
un centimetru sau mai mult, nu mai pleci nicăieri. Dacă 
nu intră suficient, o să fii descoperită. 

— Şi apoi? 

— Păi, evident, aştepţi ca gardienii să-şi facă rondul, apoi 
îți strecori legitimația de închisoare în fantă şi o spargi 
ca pe o uşă normală. 

Helen dădu din cap, amuzată că lui Noelle spargerea 
uşilor i se părea ceva normal. În realitate, Helen făcuse 
asta de mai multe ori în cariera ei şi era încrezătoare că 
poate să scoată limbile din lăcaşul lor. 

— Am priceput. 

— Sper, spuse Noelle dojenitor. Pentru că, dacă o dai în 
bară, ajungi la Izolare. 

Lui Helen nu trebuia să i se amintească asta. Ştia 
foarte bine care sunt riscurile pe care şi le asumă şi ce se 
putea întâmpla dacă era descoperită. Decisese deja să nu 
o dea de gol pe Sarah Bradshaw dacă era prinsă — avea să 
onoreze înţelegerea încheiată. Pedeapsa avea să aterizeze 
doar pe umerii ei. Nu era un gând înveselitor, dar Helen 
credea că merită să rişte. Descoperirea faptului că Leah 
Smith fusese însărcinată schimbase complet situaţia. Bă- 
nuielile îndreptate spre Annie Căruţ deja se estompau, pe 
măsură ce în minte îi apăreau noi suspecți. Dar, pentru 
a desluși această crimă stranie, avea nevoie de mai multe 
informaţii. 

Îi mulțumi iar lui Noelle, îşi duse tava la lada cu 
resturi şi apoi se îndreptă spre celula ei. În seara asta tre- 
buia să facă curățenie la cantină, dar îi dăduse, cu inima 
îndoită, ultima ei coliță de timbre Sandrei Bellis, ca s-o 
convingă să preia această îndatorire. Helen voia să aibă 
timp să se pregătească. Urcă în fugă scările care duceau 
la Nivelul Doi, apoi se strecură în celula ei. 

Desfăcu pungile de plastic şi răsturnă vata pe podea. 
Se asigură că gardienii erau încă ocupați la cantină şi în- 
cepu să îndese ghemotoace mici şi albe în lăcaşurile ză- 
voarelor. În curând o gaură era plină, dar abia ajunsese 
la jumătatea celei de jos, când proviziile ei se terminară. 
Apelă la rezerva ei de tampoane, conform sfatului lui No- 
elle, dar, spre dezamăgirea ei, şi acestea se terminară îna- 
inte ca misiunea să fie îndeplinită. 

Cercetă camera. Nişte hârtie mototolită ar fi fost de 
ajuns, dar îi dăduse blocnotesul ei altei deținute. Pătura 
era făcută în aşa fel încât să nu poată fi sfâșiată şi, pentru 
o clipă, Helen se gândi că ar putea să-şi rupă hainele ca 
să astupe gaura, dar apoi ochii îi căzură asupra saltelei. O 

ridică rapid şi scoase la lumină săculețul de pânză în care 
erau „comorile“ ei. Tuburi cu dulciuri, o sticlă de sirop 
de coacăze pe jumătate consumată şi, cel mai important, 
patru pachete de Marlboro Gold. Helen ezită — fumase 
doar câteva, şi țigările erau singura ei plăcere —, dar de 
fapt ştia că nu are de ales. Scoase țigările, le rupse în ju- 
mătate şi le îndesă în găurile limbilor. 

Peste un minut, misiunea fusese îndeplinită. Acum 
nu mai avea altceva de făcut decât să aştepte să vadă dacă 
planul ei avea să funcționeze. Helen simți cum, în sinea ei, 
se împletesc însuflețirea şi neliniştea. Era gata de plecare. 

Privi în jurul lui, examinând stricăciunile. Deţinutele 
lucraseră din greu astăzi, realizând recuzita pentru apro- 
piata sărbătoare a Crăciunului, dar hărnicia lor în ceea ce 
privește curățarea mizeriei pe care o creaseră astfel nu se 
ridicase la aceeaşi înălțime. Se distraseră bine, râzând şi 
glumind în timp ce făceau figurine reprezentându-i pe Moş 
Crăciun şi pe Rudolph, lucrând până la semnalul pentru 
cină. Dar imediat cum acesta se auzise, plecaseră, punând 
uneltele jos în grabă şi îmbulzindu-se să ajungă la cantină. 

Andrew Holmes se aplecă şi începu să adune creioa- 
nele, riglele şi foarfecele neascuţite care umpleau mesele. 
Adunarea ustensilelor abandonate era o sarcină suficient 
de grea, dar acum întreaga încăpere părea plină de bucăți 
de hârtie şi de fragmente de beteală. Ciudat cum preotul 
ajungea întotdeauna să aibă această sarcină. 

Mai devreme se simțise înveselit. În general, perioada 
Crăciunului era dură pentru deținute, pentru că resim- 
ţeau despărțirea de iubiţi, de familie şi de lumea reală. 
Astăzi însă, grupul păruse binedispus şi Andrew se felici- 
tase pentru insistența cu care solicitase Guvernatoarei ca 
anul acesta să permită realizarea de decorațiuni. În trecut 

fusese necesar să le interzică, după ce un articol dintr-un 
tabloid național păruse a sugera că ucigașele şi hoaţele 
de la Holloway aveau parte de o petrecere neîncetată. I 
se păruse important să reintroducă tradiția ca deținutele 
să-şi facă propria recuzită şi propriile decoraţiuni, cu bu- 
cățele de hârtie şi beteală. Nu aveau să câştige un premiu 
pentru măiestrie, dar podoabele înveseleau acel spațiu şi 
le reaminteau oamenilor importanța Crăciunului. 

Astăzi apăruseră în număr mare. Multe dintre feţele 
obişnuite — Magda, Jordi, Noelle —, dar şi câteva noi. 
Drept rezultat, dezordinea era şi mai mare ca de obicei, iar 
Andrew strângea deja de 20 de minute, în patru labe, ma- 
terialul abandonat. Şi, în timp ce făcea asta, îşi dădu seama 
că întreaga lui provizie de vată dispăruse. Ar fi trebuit s-o 
folosească pentru bărbile Moşilor, dar acum nu mai era. 

În fosta lui viață, Andrew nu şi-ar fi făcut nicio grijă, 
dar aici asta însemna probleme. Vata era folosită de deți- 
nute la injectarea heroinei — chiar în clipa asta, probabil, 
era împărțită unei mulțimi de dependente disperate. În 
timp ce băga înapoi în dulap restul materialelor pentru 
lucru manual, Andrew Holmes simţi iar cum asupra lui se 
lasă norul negru. În ultima vreme reuşise să-şi tempereze 
dispozițiile — cu diverse forme de ajutor „spiritual“ —, dar 
incidente mărunte, precum acesta, îl făceau să revină la 
starea inițială de deznădăjduire. Se străduise atât de mult 
cu femeile acestea, le oferise de atâtea ori mâna prieteniei 
şi, drept răsplată, ele îl mințeau şi furau de la el. 

Făcuse tot posibilul, dar crudul adevăr era că în locul 
acesta nu puteai să ai încredere în nimeni. 

— Ce naiba a fost în capul tău? Am avut încredere în 
tine, am crezut că o să faci ceea ce trebuie şi tu ai neso- 
cotit în mod deliberat ordinele mele. 

Detectivul-inspector Joanne Sanderson era furibundă, 
dar Charlie nu avea chef de muştruluială. Era lovită, învi- 
nețită şi zguduită de evenimentele acelei zile. 

— Ai avut încredere în mine că o să fac ceea ce vrei tu să fac. 

— Dacă ai uitat cumva, eu sunt superiorul tău... 

— Deocamdată... 

— Aşa că, dacă îți spun că acest caz a fost închis, atunci 
a fost închis. 

Charlie scutură doar din cap, uluită de intransigența 
lui Sanderson. Poate că ar fi trebuit să rămână în Lon- 
dra — în mod cert, ar fi trebuit să se ducă la un spital —, 
dar în loc de asta se întorsese imediat în Southampton, 
ca să-şi susțină cazul. 

— Cu ce te are la mână? răspunse Charlie dezamăgită. 
Sau ceea ce te orbeşte e doar ambiția? 

— Să nu îndrăzneşti să-mi vorbeşti aşa. Au existat 
cinci-şase ocazii în care aş fi putut să te transfer, dar am 
continuat să am încredere în tine... 

— Sunt mişcată. 

— Dar încep să nu mai am răbdare, Charlie. Şi, dacă nu 
mă înşel, nici Steve nu mai are. 

— Ce dracu’ vrei să spui? Ai discutat cu prietenul meu? 

— Aud unele lucruri... 

— Atunci încearcă să auzi asta. Azi era să mor în timp ce 
urmăream un suspect. Un suspect care trăia în Southam- 
pton sub diverse nume false şi folosea în mod fraudulos 
datele de cont ale altora, ca să îi facă o înscenare lui Helen 
Grace. Iar azi iată-l în Londra, unde trăieşte sub un nume 
fals şi se foloseşte de identitățile unor oameni morți ca să 
se descurce, în timp ce aşteaptă procesul ei. 

Sanderson încercă să intervină, dar Charlie nu termi- 
nase, aşa că ridică vocea, ca s-o poată auzi întreaga echipă. 

— Pentru numele lui Dumnezeu, îl poți vedea pe înre- 
gistrare cum aşteaptă în fața închisorii Holloway. Din ce 
alt motiv ar fi fost acolo? 

— Iar tu ştii toate astea cu certitudine, nu-i aşa? 

— Păi, urma să-l întreb în mod direct, dar ghici ce? M-a 
atacat, a fugit şi apoi a deturnat un vehicul ca să scape. 
Eşti polițistă de ceva ani, Joanne. Nu ţi se pare că e un 
comportament suspect? 

Sanderson nu spuse nimic, uitându-se urât la ea. 
Charlie ştia că vorbele ei îşi făcuseră efectul şi continuă, 
hotărâtă să-și menţină avantajul pe care şi-l crease. 

— Acum, eu m-am străduit din răsputeri să fiu drăguță. 
Am încercat să lucrez pentru tine, în ciuda faptului că ai 
avut un rol important într-o eroare judiciară grosolană. 
Dar asta se termină azi. Ţi-am oferit probe despre delictele 
lui Stonehill. Poliţia Metropolitană nu ştie despre acțiu- 
nile lui, ei cred că e doar un escroc şi un hoț de maşini şi 
nu o să organizeze o razie masivă ca să-l găsească, decât 

dacă le spui tu să facă asta. În concluzie, sau te bagi, sau 
te dai la o parte. 

Charlie se aştepta ca Sanderson să riposteze, dar şefa 
ei părea că nu ştie ce să facă. Aşa că Charlie decise să cla- 
rifice situația. 

— Stonehill este responsabil pentru trei crime. Trebuie 
să-l urmărim acum, înainte să aibă ocazia de a dispărea 
pentru totdeauna. Iar eu, cel puțin, nu o să mai lucrez în 
subordinea unui ofițer care nu poate sau nu vrea să vadă 
asta. Ordonă urmărirea sau concediază-mă, pentru că pe 
mine nu mă mai interesează jocul ăsta. 

Charlie se îndrepta deja spre uşă. Sanderson nu făcu 
niciun gest să o oprească, iar Charlie nu mai trase de timp. 
Îşi spusese pledoaria finală. Luase poziţie. 

Acum nu mai exista cale de întoarcere. 

Se lovi cu capul de scândurile podelei şi închise ochii. 
Heroina începea să-şi facă efectul şi o amorțeală plăcută 
i se strecura dinspre degetele de la picioare spre creier. 
Toată după-amiaza, simţurile lui fuseseră dezlănțuite, dar 
opiaceul începea în sfârşit să-şi exercite magia şi Robert 
Stonehill era din nou împăcat. 

Abandonase maşina furată lângă King's Cross, apoi se 
grăbise spre ascunzătoarea din Archway. Nu se punea pro- 
blema să se întoarcă la ospiciu şi, în plus, avea nevoie de 
timp ca să gândească. Nu avea habar cum făcuse Brooks 
conexiunile, dar îl deconspirase şi acum era un om urmărit. 
Nu văzuse nimic la ştirile locale, ceea ce era destul de în- 
curajator, iar marea lui speranţă era ca Brooks să acționeze 
de una singură. Dacă asta era situaţia, i-ar fi fost greu să 
mobilizeze poliția din Londra. Ultimul lucru de care avea 
el nevoie acum, când victoria lui finală era atât de aproape, 
era ca Poliția Metropolitană să facă presiuni asupra lui. 

Fusese foarte atent: părăsise Southampton-ul imediat 
după arestarea lui Helen, iar în Londra îşi crease noi iden- 
tități. Ajunsese până la a se aciua într-o clădire părăsită din 
Archway, plină de ratați, drogați şi vagabonzi, tocmai pentru 

a rămâne nedetectat. Îi detesta pe oamenii cu care împărțea 
acest spațiu părăginit — nu făceau decât să-şi aştepte moar- 
tea —, dar uneori puteau fi utili. Heroina pe care tocmai 
o cumpărase era de mâna a treia, dar avea efectul necesar. 

Rămase cu ochii strâns închişi, străduindu-se să nu 
audă casetofonul antic care reda muzică reggae — Dum- 
nezeule, cât putea să urască reggae-ul —, mai ales că avea 
nevoie disperată de somn. Dar, oricât ar fi încercat, nu 
se putea izola. În dimineaţa asta totul fusese în regulă, 
acum totul sărise în aer, iar amenințarea capturării era o 
posibilitate reală. 

Ce ar fi trebuit să facă? Până la procesul lui Helen mai 
erau câteva luni. Trebuia să se ascundă şi să lase timpul să 
treacă? Respinse imediat această idee — ar fi înnebunit în 
squatul ăsta şi, în plus, trebuia în continuare să trăiască. 
Oare Brooks îşi dăduse seama cum se întreținuse el? Exis- 
tau şanse bune să-şi fi dat seama, ţinând cont de apariția 
ei la ospiciu. Robert trebuia să schimbe abordarea, poate 
să-şi ia o slujbă umilă undeva de unde să poată face rost 
de datele necesare spargerii conturilor bancare ale oame- 
nilor. Ar fi trebuit să fie departe de nordul Londrei şi să 
scoată bani buni din asta — refuza să trăiască asemenea 
animalelor din jurul lui şi, oricum, dependenţa lui de 
droguri devenea din ce în ce mai scumpă. 

Era greu să-ți dai seama care ar fi cel mai bun lucru 
de făcut sau ce surprize puteau să aducă următoarele câ- 
teva săptămâni, dar un lucru era sigur: nu avea să renunțe 
niciodată, şi nici nu avea să se tempereze în demersul lui 
de a o distruge pe Helen Grace. Iar dacă Brooks sau ori- 
cine altcineva îl făcea să iasă la lumină, avea să se lupte 
cu acela pe viață şi pe moarte. Indiferent ce i-ar fi rezervat 
viața, avea să meargă până la capăt. 

Fiecare pas era un chin, dar ea continuă să meargă. 

Asistentele voiseră s-o ţină pe Alexis la infirmerie, dar 
Guvernatoarea insistase ca toate deținutele să fie închise în 
celulele lor după căderea întunericului, aşa că ele cedaseră 
şi se oferiseră s-o transporte pe Alexis în celulă cu căru- 
ciorul. Bineînţeles, ea refuzase şi urmase o ceartă aprigă, 
în care doctorii o acuzaseră că vrea să-şi agraveze în mod 
deliberat rănile. Discuţia se încinsese rapid, dar doctorii 
cedaseră când devenise clar că Alexis e în stare să le rupă 
capul, ca să câştige disputa. Şi tocmai de asta Alexis mergea 
acum târşâit pe rampele pustii ale Aripii B, în timp ce două 
asistente o urmăreau de la o distanță discretă. 

Durerea era insuportabilă, iar Alexis avu de mai multe 
ori impresia că o să leşine, dar se forță să meargă mai de- 
parte. Se dusese singură la infirmerie şi tot aşa avea să se 
întoarcă la celula ei. Traversase deja două aripi şi era foarte 
aproape de celula ei, dar trecu rapid pe lângă ea, îndrep- 
tându-se spre uşa de la trei celule distanță. 

— Alexis, am avut o înţelegere... 

Asistentele, surprinse, se grăbeau deja spre ea, dar 

Alexis se repezi înainte. Era hotărâtă să se vadă cu Annie 

Căruț înainte de închiderea celulelor, și accelerase brusc, 
deoarece Cameron Campbell era la jumătatea rondului 
său şi se pregătea să închidă celula lui Annie. 

— Te rog, icni Alexis către gardian. 

Parcurse împleticit ultimii câțiva metri, incapabilă să 
spună mai mult din cauza durerii pârjolitoare. Campbell 
nu făcu niciun gest să îi împiedice avansarea, părând mai 
mult amuzat decât furios. Ignorând protestele personalului 
medical, Alexis puse mâna pe perete ca să-şi țină echilibrul 
şi întinse capul după tocul uşii, ca să se uite în celulă. Annie 
era lungită pe pat, cu un roman în mână, culegând bom- 
boane de ciocolată dintr-o cutie aproape plină, de lângă ea. 

— Bună, Annie! 

Se străduise din răsputeri să o spună pe un ton ener- 
gic, dar vocea ei era subțire şi stridentă. Annie nu ridică 
privirea, părând absorbită de cartea ei. 

— E totul în regulă? insistă Alexis, sperând împotriva 
rațiunii să primească un semn de favoare din partea pro- 
tectoarei ei. Ai nevoie de ceva? 

În sfârşit, Annie ridică privirea. Nu spuse nimic, doar 
îşi trecu ochii peste silueta jalnică din fața ei, în timp ce 
fruntea i se încrunta încet. Apoi puse cartea cu grijă pe 
masă şi se întoarse spre Campbell, care stătea în uşă: 

— Acum puteți închide, domnule Campbell. 

Își cobori privirea și continuă să citească. Alexis în- 
cercă să protesteze, dar era prea târziu. Campbell trânti 
uşa şi trecu la celula următoare. 

Pentru o clipă, Alexis nu ştiu ce să facă. Unei părți a 
ei îi venea să plângă, iar cealaltă jumătate ar fi vrut să-l 
tragă pe Campbell înapoi şi să-l oblige să deschidă celula. 
Dar, în cele din urmă, nu făcu nimic, privind pierdut spre 
uşa încuiată. 

— Nu faci decât să agravezi lucrurile, o auzi acum pe una 
dintre asistente. Aşa o să te doară şi mai mult. 

Aveau dreptate, dar Alexis continuă să rămână unde 
era. Picioarele îi erau într-adevăr amorțite şi avea impre- 
sia că braţele îi ard, dar chinul fizic nu se putea compara 
cu durerea crâncenă a respingerii ei. De când ajunsese 
la Holloway, se bazase pe Annie că o protejează şi făcuse 
orice fapte josnice îi ceruse acest mentor, dar acum fusese 
înlăturată. 

În cele din urmă, le lăsă să o conducă la celula ei. 
Asistentele încercară să o consoleze, dar în seara asta dis- 
perarea lui Alexis era totală. Acum nu mai exista nimeni 
care să o ţină în siguranţă, iar când uşa celulei se trânti în 
urma ei, sunetul acesteia i se păru un clopot de moarte. 

Urla la lună, făcând apel la Dumnezeu să îi curme 
suferința. În seara asta, Lucy era în vervă şi îşi blestema 
naşterea, mama şi chiar pe Atotputernicul însuşi, ocă- 
rându-şi soarta. În astfel de nopți era greu să o ignori — 
deja începuseră, drept reacție, huiduielile —, dar Helen 
încercă să facă abstracție de zgomot. Nu-şi permitea să se 
lase distrasă. Era aproape 9 fără un sfert — cronometrul 
până la întâlnirea ei cu Bradshaw pornise. 

Închiderea celulelor se derulase fără probleme. 
Campbell trântise uşa celulei lui Helen, în timp ce îi 
adresa câteva ocări alese. Apoi plecase — asemenea ma- 
jorității gardienilor, nu zăbovea atunci când încuia deți- 
nutele pe timpul nopții. 

Deja de peste o oră Helen nu mai văzuse nici urmă de 
Campbell. Nu putea fi complet sigură că el părăsise aripa, 
dar era un risc pe care trebuia să şi-l asume, aşa că se lăsă 
în genunchi şi îşi scoase din buzunar legitimația. Nu era 
sigură că aproximase bine distanțele şi nu se grăbi atunci 
când introduse cardul în mica fantă dintre uşă şi toc. Tre- 
buia să facă asta corect — dacă scăpa cardul, nu doar că ten- 
tativa ei de evadare ar fi eşuat, dar și risca să se dea de gol. 

Marginea cardului ajunse la limba groasă de oţel. O 
împinse în jos, sporind încet presiunea. Dar limba refuza 
să se mişte. Încercă iar, de data asta mai tare, dar cardul 
începu să se îndoaie şi Helen îl retrase rapid, temându-se 
să nu se rupă. Se ridică în picioare, înjurând, şi încercă 
asupra limbii de sus. Şi ea refuză să se deplaseze şi Helen 
era pe cale să scoată cardul şi să se recunoască învinsă, 
când, în sfârşit, simți mişcare. Încercă iar, forțând milime- 
tru cu milimetru şi, în sfârşit, limba se retrase din lăcaşul 
ei cu un zgomot satisfăcut. Helen reveni la limba de jos 
şi descoperi că acum uşa stătea mai lax în toc, iar bara de 
oţel cedă presiunii ei. Reuşise. 

Deschise uşa grea şi se furişă afară. Zăbovi în intrând, 
întinzând gâtul ca să vadă dacă drumul e liber. Spre uşu- 
rarea ei, aripa era pustie şi tăcută. Până şi Lucy păruse să 
se fi calmat, aşa că Helen trase uşa în urma ei, oprind-o 
imediat înainte de închiderea completă. Nu era perfect, 
dar asta era. Se făcuse deja aproape ora 21:00 şi ştia că 
Sarah Bradshaw nu o să aştepte. Verifică încă o dată că 
e singură, ieşi din ascunzătoare şi începu să parcurgă si- 
lențios rampa. 

Din poziția ei de sus, silueta o urmări pe Helen Grace 
cum se furişează de-a lungul pasarelei. Nu era nicio sur- 
priză că se pusese pe treabă. Nu avea încredere în ancheta 
internă despre moartea lui Leah şi, în mod evident, de- 
cisese să se ocupe chiar ea de asta. Metodele ei nu fuse- 
seră deosebit de subtile — încă mai avea multe de învățat 
despre intrigile închisorii — şi provocase prin asta furia 
mai multor părți interesate. În mod frustrant însă, Helen 
Grace părea să fie făcută dintr-un material mai dur decât 
anticipaseră toți — supraviețuise deja în fața a două tenta- 
tive de neutralizare. Avea să reziste în continuare norocul 
ei? Sau a treia oară avea să fie cu ghinion? 

Grace părăsi acum aripa şi totul redeveni tăcut. Era 
cea mai frumoasă parte a zilei, când zgomotul şi furia 
se stingeau, ca să fie înlocuite de o nefericire liniştită. 
Femeile erau singure în celule, fără altă companie decât 
conştiinţa lor, reflectând la tot ce făcuseră şi la tot ce pier- 
duseră. Era un moment tenebros, de care se bucurau doar 
paraziții închisorii. 

Cât avea să lipsească Grace? Unde se ducea? În seara 
asta era riscant să acționeze din nou, dar nu avea de ales. 

Proud şi echipa lui căutau, Grace de asemenea, şi nu se 
putea şti ce aveau să descopere. Silueta ieşi dintr-un in- 
trând întunecos şi avansă rapid de-a lungul rampei, după 
care cobori silențios la Nivelul Doi. Numerele celulelor 
treceau unul după altul şi, nu după mult timp, ajunse la 
B33. Vizeta culisă silențios, lăsând să se vadă o deţinută 
culcată pe spate, pe pat. Totul era aşa cum trebuia să fie, 
aşa că silueta băgă mâna în buzunar, căutând senzaţia 
liniştitoare dată de ac şi aţă. 

Deci asta era. Nu mai avea niciun rost să amâne. Era 
timpul să se apuce de lucru. 

— N-o să fie plăcut, dar nu ai de ales. Trebuie să striveşti 
chestia asta imediat. 

Sanderson îl privi fix pe Gardam, întrebându-se dacă 
acesta alesese în mod deliberat un termen colorat. Era 
oare posibil ca lui Gardam să-i facă plăcere? Lui Sanderson 
cu siguranță nu îi făcea plăcere — intrase în poliție ca să 
prindă răufăcători, nu ca să-şi judece colegii. 

Sanderson şi Charlie nu se înțelegeau prea bine 
de o vreme, dar nu se putea nega că au un trecut îm- 
preună. 

Charlie intrase în Poliția din Hampshire puțin îna- 
intea ei şi fusese bunătatea întruchipată când îi arătase 
cum funcționează lucrurile. Din punctul de vedere al 
lui Charlie, erau o echipă — Charlie nu îngăduise nici- 
odată speranțelor sau ambițiilor ei să îi influenţeze rela- 
tiile cu colegii. Sanderson nu ar fi putut să spună acelaşi 
lucru despre ea, şi acum avu un sentiment de ruşine 
amintindu-şi cum se suise pe spatele lui Charlie şi apoi 
al lui Helen, ca să ajungă într-un post suspus. Dacă ar 
fi fost în situația asta, Charlie s-ar fi comportat cu mai 
multă... graţie. 

— Dacă nu te debarasezi de ea, atunci echipa o să creadă 
că ceea ce spune ea poate avea vreo valoare. Mai mult, o 
să creadă că tu eşti slabă. 

— Eu cred că ei mă cunosc ceva mai bine decât atât. 

— Au asistat cu toţii la confruntare. Probabil i-au auzit 
ultimatumul. Dacă cedezi acum, ce spune asta despre tine? 

— Înţeleg asta, dar ar trebui să ne oprim puțin să luăm 
în considerare probele, nu-i aşa? 

— Ce probe? Detectivul-sergent Brooks poate să-şi ur- 
meze oricât vendeta împotriva lui Robert Stonehill, dar 
asta nu înseamnă că ceea ce afirmă ea conţine vreun 
gram de adevăr. 

— A atacat-o şi a fugit de acolo... 

— Pentru că e un escroc. Un pungaş şi un hoț care e 
urmărit neîncetat de o polițistă obsesivă şi instabilă. Nu 
există niciun fel de probă care să îl pună în legătură cu 
crimele şi, sincer, sunt surprins că îngădui unui polițist de 
rang inferior să te ducă de nas în felul ăsta. Ce a dovedit 
Brooks până acum? Că Stonehill există. Ştiam asta deja. 
Că are o înclinație pentru infracțiuni mărunte. Nici asta 
nu e ceva nou... 

— Dar dacă am putea să vorbim cu el, să-l interogăm 
cum se cuvine, atunci am avea cel puțin şansa de a lămuri 
odată pentru totdeauna... 

— Ai lămurit asta acum 24 de ore, dacă ai uitat cumva. 
„Cazul a fost închis“, aşa ai spus. Şi eu aşa aş vrea să ră- 
mână. Las-o pe Brooks să-şi distrugă cariera, dacă asta vrea 
ea, dar n-o lăsa să te tragă şi pe tine după ea. 

Sanderson nu ştia prea bine ce să răspundă, dar Gar- 
dam încă nu terminase. 

— Vremea ei a trecut. A ta abia începe. Aşa că fă ceea ce 
trebuie, Joanne! 

Sala de gimnastică pustie părea imensă şi rece în lu- 
mina lunii. Echipamentul sportiv abandonat arunca um- 
bre lungi, iar frânghiile groase atârnate de tavan păreau 
de-a dreptul sinistre, amintind de o epocă mai veche, în 
care la Holloway se făceau încă execuții. 

Helen închise încet uşa în urma ei. Spațiul neînsu- 
flețit o făcea să se înfioare şi, dintr-odată, îşi dădu seama 
cât de vulnerabilă e. Nu avea nicio armă, niciun mijloc 
de a se apăra. Dacă era surprinsă aici, nu avea cine să-i 
sară în ajutor. 

— Sarah? 

Vocea ei răsună în întreaga sală goală, dar nu răs- 
punse nimeni. Oare Sarah se răzgândise? Era oare posibil 
ca Helen să fi căzut cumva într-o capcană? 

— Sarah, eşti aici? şopti Helen, cu o voce strangulată, 
nefamiliară şi neplăcută. 

Acum, din penumbră, apăru o siluetă. Helen îşi miji 
ochii să vadă cine e, dar era imposibil să-ți dai seama în 
lumina slabă. Îşi înghiți teama, avansă şi fu uşurată să 
vadă cum se apropie fața suptă a lui Sarah Bradshaw. 

— Spune ce vrei şi apoi pleacă, zise Bradshaw. 

Arăta groaznic — palidă, trasă la față şi tensionată —, 
aşa că Helen o întrebă direct: 

— Ştiai că Leah Smith era însărcinată? 

Expresia lui Sarah sugera că nu ştiuse. 

— Nu... eu... 

— Cine sunt candidații probabili? 

— De unde să ştiu eu? 

— Pentru că nu a avut niciun vizitator masculin. Trebuie 
să fie vorba de un angajat. Lucrezi aici de suficient timp, 
îți cunoşti colegii. 

— Eşti sigură... referitor la sarcină, vreau să spun? 

— E în raportul medicului legist. Nu l-ai citit? 

— Nu e treaba mea. Am făcut rost de el pentru tine, 
cum mi-ai cerut, dar atât. Nu mi-am dorit niciodată să 
particip la aşa ceva. 

— Prea târziu, aşa că dă-mi nişte nume. Cineva care are 
o reputaţie, cineva care e prietenos cu fetele. Cineva care 
are acces la celule... 

Helen tăcu, privind-o pe Sarah. Aceasta părea încă şi 
mai puțin doritoare să se afle aici. 

— Nu-mi ascunde nimic, Sarah. Ai mult mai multe de 
pierdut decât mine. 

— N-am văzut niciodată nimic. 


— Dar... 
— Dar... mai auzi unele lucruri. 
— Despre? 


Sarah tăcu iar — oare ceea ce vedea Helen în ochii 
ei era frică? 

— N-o să te mai avertizez încă o dată, o ameninţă He- 
len. O femeie aflată în grija ta a fost ucisă şi violată cu 
brutalitate... 

— Campbell. 

Sarah păru straniu de uşurată după ce spuse asta. Privi 
rapid spre uşă, apoi adăugă: 

— A trecut printr-o grămadă de închisori şi, ştii, zvonurile 
se țin după el. Despre cum trata fetele. Cred că îi plac alea 
rele... dar nu ştiu dacă are genul ăsta de interes. 

— Adică? 

— Păi, am auzit o poveste din Wakefield: acolo a pus ta- 
serul pe o fată doar pentru distracție. Nu l-am văzut nicio- 
dată să facă ceva, dar asta nu înseamnă nimic. Aia deştepţi 
se ascund mereu la vedere, nu? 

În mintea lui Helen apăru brusc o imagine cu Jonathan 
Gardam în timp ce încerca s-o siluiască, dar ea o alungă rapid. 

— Dar ceilalți? Robins, Kirkham, Malik...? 

— De ce nu? Toţi au scule, nu-i aşa? Dar, sincer, nu în- 
trebi pe cine trebuie. Ei nu vorbesc cu mine, nu mi se con- 
fesează... 

— Dar cui i se confesează? 

— Cred că între ei. E un club destul de închis. Îmi pare 
rău, dar asta e tot ce pot să-ți spun... 

Sarah o luă spre ieşire pe lângă Helen, grăbită, fără să 
aştepte să i se permită să plece. Helen nu făcu niciun gest s-o 
oprească — obținuse informaţia de care avea nevoie. Avusese 
şi ea suspiciuni referitoare la Campbell — era excesiv de fa- 
miliar cu deținutele şi, în acelaşi timp, sadic — şi se întrebă 
acum dacă tentativa lui Campbell de a arunca responsabi- 
litatea pentru uciderea lui Leah direct asupra ei nu fusese 
cumva o tactică deliberată de a-şi ascunde propria vinovăție. 
Era el cel care o amuțţise pentru totdeauna pe Leah? 

Uşa se închise în urma lui Sarah, făcând-o pe Helen 
să tresară şi să se îndrepte şi ea spre ieşire. Riscase mult 
ca să vină aici, dar meritase. Acum provocarea era să se 
întoarcă în celula ei, în siguranță. 

Ziarul căzu pe birou, în timp ce Celia Bassett se pră- 
buşea pe scaun. Fusese o zi chinuitoare — deținute neli- 
niştite, angajați răzvrătiți şi nesfârşite întrebări, întrebări, 
întrebări. Faptul că Leah Smith fusese în primul stadiu al 
gravidității schimba totul, scoțându-i în față pe gardienii 
ei. Trebuia să susțină ancheta Serviciului pentru Detenţie 
şi Eliberare Condiţionată şi, în acelaşi timp, să-şi apere 
angajaţii. Era o linie de demarcaţie fină, iar Celia nu ştia 
prea bine cum ar fi cel mai potrivit să procedeze. În orice 
direcție ar fi luat-o, era o situaţie perdantă. 

Principala ştire a Evening Standard era asasinarea bru- 
tală a lui Leah Smith. Celia nu era surprinsă să vadă sub 
titlu numele Emiliei Garanita. De mai multe ori, Gara- 
nita se dovedise a fi un spin în coasta Celiei, încercând 
de numeroase ori să străpungă paza închisorii. Drona fu- 
sese cea mai ingenioasă tentativă a ei, chiar dacă, bineîn- 
teles, nu recunoscuse că ea e responsabilă. Nu era peste 
tot plin de jurnalişti? Acum Garanita se dedicase complet 
asasinării lui Leah Smith şi găsise timp să ticluiască un 
articol captivant, pe două pagini, axat pe Helen Grace, cu 
tot cu o fotografie a deținutei maltratate care se odihnea 

în infirmeria închisorii. Corelând informațiile, articolul 
zugrăvea o imagine a Holloway-ului drept un loc pericu- 
los şi lipsit de legi — asta fiind, fără îndoială, şi intenția 
autoarei. 

Celia primise deja un telefon de la Ministerul de In- 
terne şi promisese o anchetă internă minuțioasă cu scopul 
de a depista modul în care fusese făcută acea fotografie. 
Dar nu era sigură la ce o să ajute asta. Putea fi vorba de o 
asistentă, de un gardian sau chiar de o altă deținută. Ori- 
câte precauțiuni ar fi luat, telefoanele păreau să găsească 
o modalitate de a pătrunde în închisoare, iar Celia ştia 
că vinovatul avea să fie imposibil de găsit. Dar trebuia 
măcar să se prefacă. 

Răsfoi ziarul, analizând ultima parte a reportajului 
scris de Garanita. Descrierea mutilării lui Leah nu era 
precisă, ceea ce avea să ofere un anumit sprijin echipei 
de relații cu presa, iar jurnalista nu părea să ştie că neferi- 
cita deținută era însărcinată, atunci când murise. Dar cât 
puteau să țină ascunsă această informaţie? Şi ce urma să 
se întâmple atunci când, în sfârşit, ea avea să se scurgă? 

Marea ei speranţă era ca SDEC să aresteze rapid pe 
cineva şi să închidă această anchetă înainte ca lucrurile 
să escaladeze, dar cât de probabil era asta? Interviurile cu 
angajații nu duseseră nicăieri, doar alimentaseră o osti- 
litate reciprocă, iar Proud păruse stresat şi nemulțumit, 
atunci când plecase din biroul ei, cu o seară în urmă. Cât 
avea să se mai prelungească acest coşmar? Şi, mai impor- 
tant, unde avea să ducă el? 

Celia nu avea un soț la care să se întoarcă acasă. Ni- 
ciun partener în fața căruia să se descarce. Şi tocmai de 
aceea era aici, închisă în biroul ei seara târziu, citind ar- 
ticolul devastator al lui Garanita la adresa închisorii ei. 

Singurul ei prieten, dacă îi puteai spune aşa, era cuibărit 
în sertarul biroului din fața ei. 

Fusese o zi foarte grea, aşa că Celia scoase sticla de 
Jameson din sertar şi îşi puse un pahar plin. Îşi promisese 
că o să se lase curând, dar alcoolul o chema iar şi în seara 
asta nu avea puterea de a i se opune. 

Sanderson scoase o ţigară din pachet şi o aprinse. 
Cumpărase un pachet de 20, în locul obişnuitului pachet 
de 10, aşteptându-se la o noapte de insomnie. 

Nu se simţise niciodată atât de încolțită. Gardam fu- 
sese cât se poate de clar — voia ca Charlie să fie dată afară 
în șuturi. Cu câteva ore mai devreme, Sanderson decisese 
să-i facă pe plac. Charlie o minţise în mod repetat, îi con- 
testase autoritatea şi o făcuse de râs în fața echipei. San- 
derson se convinsese că, pentru a păstra controlul asupra 
unităţii, trebuia să se debaraseze de vechea ei prietenă. 

Sanderson sacrificase atât de multe lucruri ca să 
ajungă aici. Arestarea lui Helen fusese un mare pariu, 
care putea să ricoşeze într-un mod oribil. Astfel, trebuia să 
suporte o grămadă de ostilitate şi suspiciune din partea ce- 
lorlalți poliţişti, care se întrebau acum dacă pot avea încre- 
dere în ea, dată fiind promptitudinea cu care o „aranjase“ 
pe fosta ei şefă. Dar Sanderson considera că nu avusese de 
ales. Probele vinovăţiei lui Helen existau şi puteau fi vă- 
zute de toată lumea, iar pentru crimele acelea trebuia ares- 
tat cineva. După arestarea ei, crimele încetaseră, iar asta, 
mai mult decât orice altceva, liniştise întrucâtva echipa. 

De asemenea, îi permisese lui Sanderson să se convingă 
că făcuse ceea ce trebuia. 

Acum totul îi cerea să desăvârşească procesul şi să 
scape Southampton-ul de ultima apărătoare a lui Helen. 
Şi totuşi, Sanderson ezita să apese pe trăgaci. 

Convingerea lui Charlie era totală. În asemenea mă- 
sură încât astăzi îşi riscase viaţa, ca să dovedească faptul 
că avea dreptate. Nu era nebună şi nu era nici proastă. Ar 
fi făcut ea toate astea, când avea un copil mic acasă, dacă 
nu ar fi crezut cu adevărat că Robert Stonehill îi făcuse o 
înscenare lui Helen? În mod evident, Stonehill se aflase 
în fața clădirii tribunalului atunci când Helen fusese pusă 
sub acuzare, ceea ce ridica mai multe întrebări. Dispari- 
ţia lui din Southampton imediat după arestarea lui Helen 
era şi ea suspicioasă. Era oare posibil ca el să fi plantat în 
mod deliberat probe, ca să-şi distrugă singura rudă? În 
mod evident, Charlie aşa credea. 

Era oare de ajuns? Existau suficiente dubii referitoare 
la condamnarea lui Helen, ca să rişte lucrul pentru care 
trudise atât de mult timp? Era pregătită să-şi asume acest 
risc? 

Sanderson strivi ţigara şi scoase alta. Avea senzaţia 
că poate să fumeze tot pachetul fără ca asta să o ajute să 
ajungă la o decizie. În oricare parte ar fi sărit, drumul era 
plin de pericole. 

Helen avansă silențios pe rampă, uitându-se precaută 
după gardieni. Convorbirea cu Sarah fusese scurtă, ceea 
ce însemna că existau şanse bune ca încă să nu-i fi fost 
sesizată lipsa. Paznicii făceau uneori verificări ale celule- 
lor în miez de noapte, dar ocările pe care le primeau din 
partea celor trezite din somn erau de asemenea natură, 
încât, de obicei, nu-şi mai băteau capul cu asta. Helen era 
la doar câteva minute de „casă“ şi urcă în ritm alert scă- 
rile spre Nivelul Doi, nerăbdătoare să ajungă în celula ei. 

Însă, imediat ce ajunse în vârful scărilor, văzu miş- 
care. O siluetă țâşni de la o celulă din capătul rampei şi 
dispăru rapid după colț. Viteza fugarului fusese atât de 
mare, că Helen abia percepu ceea ce văzuse — fusese doar 
o pată întunecoasă din colțul câmpului ei vizual. Dar in- 
stinctul ei preluă controlul şi Helen porni în urmărirea 
siluetei fugare. Oare ucigaşul lovise din nou? Dacă da, era 
cea mai bună ocazie să-l prindă. 

Nu dădu atenţie propriei ei siguranţe sau posibilității 
stupide de a fi prinsă noaptea în afara celulei, ci alergă pe 
rampă, devorând metrii, spre capătul coridorului. Gâfâia 
şi o dureau groaznic coastele, dar continuă cu îndârjire. 

Dădu colțul în fugă exact la timp ca să vadă cum uşile 
batante din faţă se închid. Helen se năpusti spre ele şi fu 
surprinsă să vadă coridorul gol. Apoi auzi paşi pe pasarela 
de deasupra. Se puse imediat în mişcare, urcând scările 
metalice câte trei trepte deodată. Acum muşchii picioare- 
lor o ardeau şi genunchii protestau, dar se forță să meargă 
mai departe. Ajunse la Nivelul Trei, ultimul nivel al aripii, 
şi se uită în stânga şi în dreapta, după care întrezări, chiar 
în capătul rampei, o siluetă înaltă care se lupta cu uşa de 
acces. Dacă uşa era încuiată, fugarul era prins — singura 
cale de coborâre erau scările pe care tocmai urcase Helen. 

Aceasta iuți pasul, în urmărirea siluetei. Se apropia 
tot mai mult — îşi imagina deja cum intră în el şi îi iz- 
beşte trupul înalt de uşa grea. Dar, dintr-odată, silueta se 
mişcă, trecând peste gardul rampei. Lui Helen nu-i venea 
să creadă ceea ce vedea şi urmări, uluită, cum silueta sare 
în golul de dedesubt. 

Căzu tot mai jos şi se izbi violent de plasa împotriva 
sinuciderii. Plasa era făcută din frânghii solide, iar Helen 
auzi zgomotul impactului şi mârâitul sugrumat de durere 
care îl însoți. Ajunse la gard şi se aplecă peste el. Spre sur- 
priza ei, silueta se pusese deja în mişcare, cățărându-se 
spre rampa de la Nivelul Unu. 

Helen îşi trecu un picior peste gard, apoi pe celălalt. 
Acum stătea în echilibru pe el, gata să sară. Însă fugarul 
ieşise deja din reţea şi se îndepărta şchiopătând pe rampă. 

Helen se trezi că trece iar de cealaltă parte a gardu- 
lui. Nu era sigură dacă din laşitate sau simț practic, dar, 
dintr-odată, nu îi mai surâdeau posibilele urmări ale unei 
astfel de căderi lungi, mai ales cu o cutie toracică deja vă- 
tămată. Poate că încă mai avea şansa de a prinde silueta 
fugară, deoarece mişcările ei păreau acum să fie trudnice, 

aşa că se repezi pe scări în jos, sărind ultimele câteva 
trepte, apoi le cobori în fugă şi pe cele spre Nivelul Unu. 

Helen spera să-i taie drumul criminalului şi era ne- 
răbdătoare să pună capăt acestui caz tulburător, dar când 
ajunse la nivelul de jos descoperi dezamăgită că acesta e 
pustiu. Uşile celulelor erau toate închise, rampele goale 
şi nu se vedea niciun semn de viață. Deschise uşile de ac- 
ces şi se uită pe coridor. Şi el era gol, iar uşile din celălalt 
capăt erau nemişcate. Helen se prăbuşi la podea, epuizată 
şi demoralizată. 

Prada ei scăpase. 

Charlie se opri pe palier, privind lung uşa închisă 
din fața ei. Îşi dorea cu disperare să apese pe clanță şi să 
intre, ca să încerce să repare răul pe care îl făcuse, dar nu 
îndrăznea. 

Cearta pe care o avusese cu Steve, derulată în şoapte 
aprige ca să nu o trezească pe Jessica, fusese cea mai rea 
dintre toate. Erau un cuplu iubitor, dar certăreţ, obişnuit 
să-şi rezolve dezacordurile printr-un schimb viguros de 
opinii. Dar de data asta se ajunsese la cu totul alt nivel 
şi Charlie nu avea habar cum să-l împace pe care îi era 
partener de 15 ani. 

Se întorsese acasă târziu, aşa că Steve era deja prost 
dispus. Când văzuse vânătăile ei şi îi auzise explicaţiile, 
iritarea lui se transformase în furie şi uluială. Susținuse 
întotdeauna dorința lui Charlie de a lucra şi îşi modifi- 
case programul lui de lucru, ca să îi permită să facă asta. 

Dar exista un aspect al slujbei ei pe care el nu îl su- 
porta: pericolul care o pândea din când în când. Uneori, 
Steve dădea vina pe natura muncii ei, alteori pe natura 
impetuoasă a lui Charlie. În seara asta, optase pentru cea 
din urmă. 

— Acum nu e vorba despre mine, şuieră el. Ai un copil. O 
fetiță care te iubeşte şi are nevoie de tine. Dar tu te arunci 
pe stradă printre maşini şi eşti lovită... 

Charlie încercă să-i explice, dar în seara asta, Steve 
nu se lăsa redus la tăcere. 

— Apoi... apoi nici nu te gândeşti să te duci la spital? 
Sau să mă suni? Nu, tu te duci imediat la Sanderson, ca 
să continui cruciada ta stupidă. 

Charlie obiectase față de modul în care descrisese el 
campania ei de eliberare a lui Helen, dar era doar o diver- 
siune. Steve avea dreptate, n-ar fi trebuit să-şi rişte viața 
şi sănătatea în urmărirea lui Stonehill şi n-ar fi trebuit 
să fie atât de nepăsătoare încât să nu-i spună şi lui ce se 
întâmplase. Era destul de sigură că nu suferise nicio vă- 
tămare fizică gravă, dar o durea tot trupul şi n-ar fi fost 
cine ştie ce să-şi facă un control. Ştia că Steve o mustră 
doar pentru că o iubeşte, dar asta făcea ca totul să fie şi 
mai rău. Putea să facă față furiei lui, dar ceea ce o afecta 
de fapt era durerea din spatele acestei furii. 

Trecu mai departe pe palier şi se instală pentru noap- 
tea aceea în camera goală. Detesta să fie despărțită de el — 
îi plăcea să aibă noaptea lângă ea trupul lui liniştitor — şi 
se întrebă cât avea să dureze exilul ei. Se simți complet 
nenorocită, în timp ce se învelea cu păturile. Îl dezamă- 
gise pe Steve. O dezamăgise pe Jessica. 

Şi, chiar dacă nu voia să recunoască asta, o dezamă- 
gise şi pe Helen. 

Helen se opri în uşă, scârbită de priveliştea din fața ei. 
După ce urmărirea eşuase, se întorsese la celula din care 
țţâşnise fugarul. Spre groaza ei, uşa celulei era întredes- 
chisă, iar pe patul dinăuntru era întinsă o formă, acope- 
rită de la cap la picioare cu o pătură zdrențuită. 

Helen încercă să-și mai liniștească furtuna emoțională 
care o cuprinsese şi păşi înainte, dar, când întinse mâna 
ca să apuce pătura, văzu că ea îi tremură violent. Închise 
ochii, inspiră şi expiră prelung, încercând cu disperare să- 
şi redobândească stăpânirea de sine. Dar inima îi bubuia 
şi nu avea cum să-şi liniştească tulburarea, aşa că făcu şi 
ultimii paşi şi trase încet pătura de pe pat. 

Pătura căzu, iar Helen întinse mâna ca să se sprijine 
de perete. Pe patul din fața ei era întinsă Jordi. Ochii îi 
fuseseră cusuți, iar un zâmbet îi trăgea colțurile gurii în 
sus, acolo unde copcile îi întindeau pielea. Instinctiv, lui 
Helen îi veni să fugă din fața acestei scene groaznice, să 
se ascundă de priveliştea sfâşietoare a acestei mame a doi 
copii. Dar se trezi că îngenunchează lângă cadavru. Îşi 
trase mâneca pentru a-şi acoperi mâna şi mângâie obra- 
zul lui Jordi, rostind pentru ea o rugăciune tăcută. Helen 


fiction connection 


De-a v-aţi ascunselea 


nu era deloc religioasă, dar Jordi era şi lui Helen i se pă- 
rea important ca ea să părăsească această lume scăldată 
în iubire şi tandreţe, şi nu mânjită de atingerea crudă a 
unui criminal. 

Ochii i se umplură de lacrimi, dar şi le şterse cu as- 
prime. Trupul lui Jordi era cald încă, dar Helen vedea că 
rigor mortis începea să se instaleze. Asta o îmboldi — ori- 
cât de distrusă ar fi fost de priveliştea prietenei ei bruta- 
lizate, trupul lui Jordi devenea din ce în ce mai greu de 
manipulat. Trebuia să o examineze acum. 

Aşa cum se aşteptase, urechile lui Jordi erau pline de 
un jeleu dens şi limpede. Helen nu îndrăzni să atingă ca- 
davrul, aşa că se aplecă să miroasă substanța. Avea un iz 
puternic de petrol, aşa că probabil era vaselină. Îşi mută 
privirea mai jos şi fu tulburată să vadă că şi vaginul lui 
Jordi fusese cusut. Se gândi să o rostogolească, să se uite 
la fund, dar acum fiecare secundă conta, aşa că luă de la 
sine înţeles că ucigașul lucrase cu minuțiozitate. 

Trecu mai sus, ca să examineze fața şi gâtul lui Jordi. 
Nicio zgârietură, nicio vânătaie. La fel, mâinile ei nu lä- 
sau să se vadă nicio rană defensivă, iar unghiile ei lungi 
şi fermecătoare erau toate intacte. Era posibil ca ucigaşul 
să o fi drogat? Să se fi furişat în timp ce ea dormea şi să-i 
aplice cloroform sau ceva similar? Helen se aplecă până 
când nasul ei aproape îl atinse pe cel al lui Jordi — nu 
simțea niciun miros, dar asta nu dovedea nimic. Existau 
şi echivalenți inodori. 

Un zgomot brusc o făcu să ridice ochii şi să privească 
agitat spre uşă, dar era doar o deţinută care plângea în 
somn. Îşi reîndreptă atenția asupra cadavrului, trecându-şi 
ochii peste suprafaţa pielii, căutând urmele înțepăturilor 
acelor taserului. Erau o grămadă de tatuaje, cicatrice şi 

cruste vechi, chiar şi urmele arsurilor din copilărie apli- 
cate de sadica ei mamă. Dar niciun semn că pielea de pe 
față, gât sau braţe fusese străpunsă în ultimele câteva ore. 
De fapt, pielea lui Jordi părea practic neatinsă, iar partea 
de sus a trunchiului la fel de tonifiată şi de atrăgătoare 
ca întotdeauna, cu o cruciuliță de argint odihnindu-se pe 
pieptul ei generos. 

Helen îşi trase mâna şi mai adânc în mânecă şi ri- 
dică brațul stâng al lui Jordi, ca să poată examina și acea 
parte a trunchiului ei. Nimic suspect — aşa că făcu la fel 
cu brațul drept, iar de data asta, atunci când se aplecă să 
examineze pielea de dedesubt, observă ceva. În subsuoara 
dreaptă a lui Jordi era o urmă roz mică. Ar fi fost uşor de 
ratat, cum era îngropată în țepii întunecaţi ai subsuorii 
ei rase cu intermitență, dar lui Helen îi sări în ochi. Era 
o urmă de ac proaspătă. Jordi făcuse mari eforturi să se 
lase de heroină, aşa că ce însemna asta? Îşi autoadminis- 
trase injecția într-un moment de slăbiciune? Sau o injec- 
tase altcineva? 

Îşi continuă examinarea, dar mintea ei se învârtea 
acum în jurul urmei de ac. Peste câteva secunde, Helen 
sări în picioare, blestemându-se pentru prostia ei. Nu mai 
ezită, ci făcu stânga împrejur şi porni spre uşă, izbind cu 
cotul alarma de sinucidere. 

Peste o secundă alarma stridentă porni, dar Helen 
plecase deja. 

Helen smulse țigările rupte din găurile lungi, apoi 
se apucă să lucreze la vată. Gardienii care răspundeau la 
alarmă aveau să treacă pe lângă celula ei dintr-o clipă în 
alta, aşa că nu era timp de pierdut. Peste câteva secunde, 
lăcaşurile erau curățate şi Helen prinse de vizetă şi trase 
uşa spre ea. Limbile intrară în lăcaşul lor, iar uşa se închise 
cu un clinchet satisfăcut. 

Helen oftă uşurată, se duse în grabă spre pat şi scoase 
raportul medicului legist despre Leah din ascunzătoarea 
lui de sub saltea. Apoi se aşeză în pat şi îşi trase pătura 
peste cap. Dacă cineva s-ar fi uitat prin vizetă, ar fi pre- 
supus că e o deținută insensibilă, ca oricare alta, care în- 
cerca să se protejeze de urletul alarmei de sinucidere, ca 
să poată dormi. 

Îi auzea deja pe gardieni cum tropăie pe rampă, înju- 
rând şi strigând. Dar Helen încercă să alunge orice gând 
referitor la lumea exterioară — trebuia să se concentreze. 
Răsfoi raportul, căutând examinarea externă a trun- 
chiului lui Leah întreprinsă de Khan. Şi iat-o, îngropată 
printre detalii despre rănile şi tatuajele vechi — o mică 
urmă de înțepătură la subsuoara dreaptă. Nu avea nimic 

remarcabil, chiar dacă şi Leah trecuse printr-un proces 
de dezintoxicare în ultima vreme. Leah era stângace, ast- 
fel că amplasarea înțepăturii avea sens. Dar Jordi nu era 
stângace. Cât de probabil era ca o persoană dreptace să se 
injecteze în subsuoara dreaptă? Era improbabil ca ea să-şi 
folosească mâna stângă, mai slabă, pentru asta, iar a se 
injecta cu dreapta ar fi fost incomod. 

Nu, Helen era sigură că prezența unei urme proaspete 
de ac pe trupurile ambelor femei era importantă. Fuseseră 
amândouă injectate cu droguri contaminate? Campbell 
cunoştea cu certitudine trecutul lor legat de droguri şi 
s-ar fi putut folosi de asta, ca să le lichideze. Pe de altă 
parte, orice alt membru al personalului ar fi putut să facă 
acelaşi lucru. 

Vinovatul trebuia să fie cineva care avea acces facil 
la celule, care putea să le spargă după bunul lui plac, aşa 
că Helen se gândi iar la ucigaşul fugar. Păruse, fără îndo- 
ială, bărbat — silueta era înaltă, musculoasă şi atletică, şi 
purta haine închise la culoare, care sugerau uniforma al- 
bastru-închis a gardienilor. Helen se blestemă, pentru că 
nu se uitase mai atent. Avea suspiciuni puternice, dar pe 
moment erau doar suspiciuni. Avea nevoie de certitudine, 
avea nevoie de fapte. 

Acum pe coridorul de afară se auzeau strigăte, iar 
unul dintre gardieni fu trimis să o aducă pe Guvernatoare. 
Deţinutele începeau să se dezmeticească și să-şi dea seama 
de situație, înțelegând că nu era vorba despre un cod ne- 
gru. Femeile se strigau unele pe altele, căutând informaţii, 
în timp ce gardienii urlau la ele să tacă. 

Helen auzea frica din întrebările deținutelor şi sim- 
țea panica crescândă din interiorul închisorii, dar ştia că 
trebuie să-şi păstreze cumpătul. Fusese o noapte oribilă, 

care urma să aibă repercusiuni teribile pentru toți cei vi- 
zați, dar ea tocmai făcuse prima descoperire importantă 
în acest caz îngrijorător şi depindea de ea să acționeze în 
consecință. 

Îi datora asta lui Jordi. 

— Eşti complet nebună? 

Era dimineața devreme, dar Gardam reacționă cu o 
furie nereținută, atunci când Sanderson îl anunţă că vrea 
să redeschidă cazul lui Helen Grace. 

— Cu tot respectul, domnule, răspunse Sanderson rece. 
Aş prefera să nu-mi vorbiți aşa. 

— Păi cum ai vrea să-ți vorbesc, când e evident că ţi-ai 
pierdut minţile? Aseară am spus foarte clar... 

— Ştiu, şi m-am gândit foarte bine, dar, în cele din urmă, 
asta este decizia mea. Am fost... sunt anchetatorul-şef al 
cazului Helen Grace şi cred că trebuie să cercetăm mai 
atent implicarea lui Stonehill în asasinarea lui Jake Elder, 
Maxwell Car... 

— Îmi amintesc numele lor, inspectore, o întrerupse 
Gardam. Îmi amintesc şi corpul de probe care o implicau 
pe detectivul-inspector Grace. Cazul este în... 

— E închis atunci când spun eu că e închis, domnule. 

Provocarea lui Sanderson nu trebuia explicată mai 
mult de atât — dacă Gardam răsturna decizia ei şi închi- 
dea cazul, Sanderson avea să fie obligată să se adreseze 
superiorilor lui. 

— Şi detectivul-sergent Brooks? 

— A dezgropat o direcție de investigaţie potențial im- 
portantă, aşa că mă va asista la... 

— Chiar crezi că merită să-ți distrugi cariera pentru ea? 
o întrerupse Gardam cu brutalitate. 

— Nu despre asta este vorba. 

— Ba da, crede-mă, despre asta e vorba. Te-am promovat 
la rang de inspector şi pot să fac în aşa fel încât să aluneci 
înapoi în ierarhie. 

— Nu-mi place să fiu amenințată... 

— E doar enunţarea unei stări de fapt. Perspectivele tale 
viitoare depind de mine — de nimeni altcineva —, aşa că 
nu-ți face iluzii cu privire la efectele deciziei tale. Te-am 
susținut în trecut şi o să te susțin iar, dacă acum vei ma- 
nifesta rațiune şi dorința de a înota în direcția curentului. 
Aşa că trebuie să decizi dacă vrei să fii o polițistă de carieră 
cu recomandări la dosar, cu un salariu generos şi o pen- 
sie confortabilă. Sau dacă vrei să fii o ratată, o înfrântă. 

Gardam se apropie, pătrunzând în spaţiul ei. 

— Ce alegi, Joanne? Ce vrei de la viață? 

Sanderson îşi privi lung pantofii, evitând căutătura 
lui aprigă. Apoi, în sfârşit, ridică ochii, pentru a privi în 
ochii lui. 

— Vreau să fac dreptate. 

Celia stătea cu capul în mâini, epuizată şi demora- 
lizată. Fusese o noapte oribilă, iar dimineața nu părea 
nici ea mai bună. Voia să închidă ochii şi să facă totul să 
dispară, dar când ridică iar privirea, Benjamin Proud era 
încă în fața ei, părând frustrat şi furios. 

— O să am de-a face cu o revoltă, murmură ea în cele 
din urmă. 

— Ai folosit o expresie nefericită. 

— Ştii ce vreau să spun, continuă ea iritată. Gardienii 
mei o să refuze să mai lucreze şi o să cheme sindicatul. 
Ştiu de ce crezi că trebuie să faci asta... 

— Atunci de ce te opui? 

— Pentru că nu cred că unul din gardienii mei e respon- 
sabil pentru crimele astea şi nu pot risca să-mi periclitez 
organigrama. Şi aşa lucrăm cu o echipă redusă, sunt epu- 
izaţi, la capătul puterilor... 

— Sunt suspecți legitimi într-un caz de dublă crimă şi 
vor fi tratați ca atare, până când vor fi exoneraţi absolut 
toți... 

— Nu ştim suficient despre moartea lui Jordi Baines, 
ca să... 

— Ştiu mai mult decât suficient despre moartea lui Leah 
Smith, ca să adopt această direcție de acțiune şi mă aştept 
ca dumneata să îți dai acordul. 

— Putem cel puţin să excludem personalul feminin? 

— Inclusiv pe dumneata? 

— Păi, nu aveam cum s-o las borțoasă pe Leah, nu? spuse 
Celia batjocoritor. Şi, în caz că n-ai observat, în prezent 
gardienii mei percheziționează toate celulele din Aripa B, 
în căutarea unor probe pe care echipa dumitale încă nu 
a reuşit să le găsească. Am nevoie pe teren de toți gardi- 
enii disponibili... 

— Chiar şi aşa, o întrerupse Proud. Vreau ca toți gar- 
dienii să fie testați. Aş fi crezut că asta o să-ți facă viața 
mai uşoară, pentru că evită orice sugestie de tratament 
preferenţial... 

— Va trebui să mă laşi să mă gândesc la asta puțin. Perso- 
nalul e foarte tulburat de incidentul de noaptea trecută... 

— Tu îți dai seama ce spui? 

Dispreţul lui Proud pentru ea devenise acum cât se 
poate de evident. 

— Două crime... două crime brutale au avut loc în ulti- 
mele 48 de ore şi tu vrei timp de gândire? Timpul pentru 
reflecţie a trecut de mult, doamnă Guvernatoare. 

Tonul lui brutal o provoca să aibă o reacție, dar când 
deschise gura să vorbească, Proud îşi continuă barajul: 

— Crede-mă, eşti foarte aproape să se ia împotriva ta 
măsuri disciplinare. Aşa că eu m-aş gândi foarte bine la 
următoarea mea acțiune. Fă ce îți spun sau dă-te la o parte, 
pentru că se va întâmpla oricum. 

Proud ieşi din birou trântind uşa în urma lui. Celia 
lăsă iar capul în jos. Era mahmură, nedormită şi dureros 
de conştientă că situația avea să se înrăutățească cu mult 

mai mult. Nu mai era îngrijorată din cauza carierei sau 
viitorului ei — parcă vedea cum de amândouă se alege 
praful —, ceea ce o îngrijora era conştiinţa ei. Cum ar fi 
putut să se mai suporte, dacă Proud avea dreptate? Ce pu- 
tea să le spună fiicelor lui Baines? Băieţilor lui Leah Smith? 

Oare chiar adăpostise, în tot acest timp, un criminal 
în serie la Holloway? 

Erau înghesuite ca nişte vite. Deţinutele îngrijorate 
fuseseră duse la cantină la prima oră, pentru ca celulele 
lor să poată fi percheziționate. În mod normal, asta le-ar 
fi îngrijorat — în micile lor celule erau ascunse tot felul 
de articole de contrabandă —, dar astăzi nimănui nu pă- 
rea să-i pese de asta. Toate privirile erau aţintite asupra 
celulei B33 — celula lui Jordi. 

Din locul în care stăteau, prizonierele puteau ve- 
dea polițiștii la treabă, purtând echipamentele lor albe, 
sterile. Unii intrau și ieșeau din celula lui Jordi, ducând 
pungi cu probe, alții cercetau cu minuțiozitate rampele, 
în căutarea posibilelor amprente. Toată această scenă 
stranie, derulată în bătrâna închisoare, nu făcea altceva 
decât să crească și mai mult nivelul de anxietate în rân- 
dul deținutelor. 

Helen stătea la masă, flancată de Noelle şi de Babs. În 
locul în care ar fi trebuit să fie Jordi era un gol — Jordi nu 
rata niciodată micul dejun şi era întotdeauna o prezență 
plină de viață — şi nimeni nu părea să ştie ce să spună. 
Ce mai era de spus? În dimineața aceasta, lumea părea 
mai săracă şi mai întunecată. 


227 


228 


MJ. Arlidge 


Helen aruncă o privire în jur şi văzu cum se strâng 
grupurile obişnuite. Cele care îşi permiteau să îşi cumpere 
protecție se ţineau pe lângă găşti, iar cele care nu aveau 
această posibilitate încercau cu disperare să-şi găsească un 
grup. Spre surpriza lui Helen, singura persoană din sală 
care părea izolată era Alexis, care stătea singură în colț. Se 
întâmplase ceva între ea şi Annie? Era oare posibil ca şefa 
Annie să fi renunțat la ea? Dacă da, atunci Alexis avea în 
fața ei un viitor incert. 

— Ce o să faci? întrebă Babs dintr-odată. 

Helen se întoarse şi descoperi că atât Babs, cât şi No- 
elle se uitau la ea. 

Helen nu spuse nimic, privind lung mâncarea neatinsă 
din fața ei. Se luptase cu această dilemă toată noaptea. Ar 
fi trebuit să spună ceva autorităților — îl văzuse pe ataca- 
torul lui Jordi —, dar, dacă ar fi făcut asta, ar fi dezvăluit 
propriul ei delict. Şi putea oare să aibă încredere că o vor 
lua în serios? Câtă bază aveau să pună pe cuvântul unei 
„criminale în serie“ care îşi aştepta procesul? După ce şi-ar 
fi rostit declaraţia, ar fi rămas descoperită, iar dacă crimi- 
nalul era într-adevăr un gardian, aşa cum Helen era din 
ce în ce mai sigură, atunci s-ar fi pus şi pe sine în pericol. 

— Nu ştiu, murmură ea în cele din urmă. Am nevoie de 
timp, ca să mă gândesc. 

— Nu l-ai recunoscut? spuse în cele din urmă Noelle, pri- 
vindu-şi lung unghiile crăpate. Nu i-ai văzut fața sau ceva? 

— S-a mişcat prea repede. L-am văzut din spate, dar era 
întuneric... 

— Te-ai gândit unde ar fi putut să dispară? interveni 
Babs. Când ţi-a scăpat? 

Helen aproape că nu se gândise la nimic altceva. 
Atacatorul ar fi putut să dispară în una din celulele din 

capătul rampei, dar dacă ar fi făcut asta, ar fi alertat-o pe 
deţinuta care dormea înăuntru. Era mult mai probabil, 
atunci, să fi dispărut prin uşile de acces către aripa urmă- 
toare. Dar, pentru a face asta, ar fi avut nevoie de un card 
electronic — şi doar gardienii aveau aşa ceva. 

— Cred că a fugit în Aripa C. 

— E cazul să nu mai spui nimic, rosti Babs rapid, făcând 
un semn imperios din cap spre ceva de peste umărul lui 
Helen. 

Nedumerită, Helen se întoarse şi îl văzu pe Cameron 
Campbell cum se îndreaptă spre ea. 

— Ridică-te în picioare, Grace, spuse el răstit. 

— Cred că ar fi mai bine ca astăzi să sărim peste glume 
şi jocuri, domnule Campbell. Nimeni nu are chef de aşa 
ceva. 

Babs se străduia deja să se ridice în picioare, dar 
Campbell făcu un gest de respingere. 
— Nu te ambala, bunico. N-am venit aici pentru glume. 
Babs se uită la el urât şi, pentru o clipă, Helen se temu 
că aceasta o să facă ceva stupid. 

— Am venit cu treburi oficiale, continuă el, îndrep- 
tându-şi atenția spre Helen. Am veşti proaste pentru tine, 
Grace. Ai picat testul pentru droguri. 

Timp de o clipă, Helen nu spuse nimic — era prea 
uluită ca să reacționeze. 

— Imposibil... 

— Dimpotrivă, continuă Campbell. A ieşit pozitiv, şi ştii 
ce înseamnă asta. 

Helen îl privi fix, îngrozită, ştiind prea bine ce avea 
să urmeze. 

— Te duci la Izolare. 


229 


230 


80 


Suzanne şi Chloe stăteau pe scaunele care scârțâiau, 
cu degetele împletite într-o strângere puternică şi iubi- 
toare. Adolescentele trăiseră o viață haotică — ani de 
zile petrecuţi în familii adoptive sau în orfelinate și doar 
scurte perioade petrecute cu mama lor —, dar mereu se 
avuseseră una pe cealaltă. Erau două jumătăți ale unui 
întreg, iar acum se bucurau de asta. 

Suzanne o privea lung pe Verity Young, tânăra direc- 
toare a casei de copii, abia înțelegând ce spune aceasta. 
Te chemau în biroul ei doar dacă erai transferată sau 
aveai probleme. Lor nu li se aplica niciunul dintre cazuri, 
iar Suzanne bănuise imediat că ceva nu e în regulă. De 
obicei, Verity era energică şi pragmatică cu copiii, dar 
astăzi era caldă şi primitoare. Le lăsase chiar să ia câțiva 
biscuiţi din provizia ei secretă — semn sigur că se în- 
tâmplase ceva rău. 

Suzanne simţise cum în interiorul ei apare frica şi că- 
utase mâna surorii ei mai mici. În parte pentru a o calma 
pe Chloe, care avea mereu tendinţa de a fi teatrală, dar 
şi pentru a se linişti pe sine. Ceva din expresia lui Verity 
sugera faptul că lumea lor era pe cale să fie răsturnată. 

Fusese cel mai calm şi mai lipsit de evenimente an 
din vieţile lor. Casa de copii din Colindale nu era ferme- 
cătoare, dar era confortabilă şi sigură. Suzanne avea 16 
ani, iar Chloe 14 — erau printre cei mai mari copii din 
orfelinat şi puteau să aibă grijă de ele însele. Rutina zil- 
nică a studiilor şi muncilor era monotonă, iar mâncarea 
groaznică, dar se descurcau. Fetele trăiseră multe lucruri 
de-a lungul vieții lor — fuseseră bătute de tată, agresate 
de clienţii mamei ei şi, o dată, chiar aruncate în stradă. 
Cel puțin monotonia vieții lor curente era previzibilă şi 
liniştitoare. 

Şi totuşi, cu tot confortul aparent al existenţei lor, Su- 
zanne încă visa să evadeze. Ştia că mama lor le iubeşte — 
ţipase ca ielele atunci când fusese smulsă de lângă ele —, 
iar Suzanne nu încetase să spere că, într-o bună zi, mama 
lor avea să apară şi avea să le ia de acolo. Mama lor nu era 
o mare autoare de scrisori, dar trimitea, când putea, bilete 
şi uneori reuşea să dea telefon. Vizitele la închisoare erau 
mai greu de organizat, dar când aveau loc, ea era întot- 
deauna foarte iubitoare — plângea de mândrie şi fericire 
când vedea cum ajunseseră fetiţele ei. Spunea întotdeauna 
că erau nişte luptătoare, ca ea. 

Suzanne nu îi purtase pică niciodată mamei ei şi nici 
nu-şi plânsese soarta. Era vina tatălui ei că tipul acela mu- 
rise — mama lor se întâmplase doar să fie acolo — şi ea 
ştia... ştia cu certitudine că mama ei avea să vină după 
ele, că aveau să fie iar împreună. Cel puțin, ştiuse asta 
până astăzi. 

— Cum a murit? 

Cuvintele îi ieşiră din gură fără ca ea să fi vrut să le 
rostească. Dar Verity aştepta o anumită reacție, iar Chloe 
se uita, şocată şi înmărmurită, la sora ei mai mare. Peste 

fața lui Verity trecu o umbră, ca şi cum asta ar fi fost sin- 
gura întrebare la care n-ar fi vrut să răspundă. Apoi Verity 
lăsă ochii în jos şi spuse: 

— Se crede că a fost ucisă. Îmi pare foarte rău. 

Era o simetrie oribilă. Jordi era la închisoare pentru 
crimă, şi acum şi ea fusese ucisă. Aşa funcționa lumea? 
Asta era dreptatea? 

Suzanne simţea că ar trebui să mai pună nişte în- 
trebări, să preia cumva controlul situației, dar ce altceva 
mai era de spus? Chloe începea deja să plângă, copleşită 
de enormitatea acestei tragedii, şi, dintr-odată, Suzanne 
se simți şi ea îngropată de nefericire. Îşi pusese toate spe- 
ranțele în mama lor, toate planurile lor erau bazate pe 
faptul că vor fi iar împreună. Că vor fi o familie. Dar asta 
nu avea să se întâmple niciodată. 

Acum viaţa lor era chiar închisoarea lor, şi nimeni nu 
avea să mai vină să le salveze. 

— E extrem de important să vorbesc cu ea. Aşa că, vă 
rog, dați-mi-o la telefon. 

Charlie se străduia să fie politicoasă, dar era din ce în 
ce mai exasperată de operatoare. Umbla într-o parte şi-n 
alta în parcarea secției de poliție Southampton Central, cu 
mobilul lipit de ureche, şi probabil constituia o privelişte 
comică, aşa cum gesticula şi protesta, încercând s-o facă 
pe recepționera de la Holloway să coopereze. 

— Mă tem că nu pot să fac asta. Nu e pe lista deţinutelor 
care pot primi apeluri telefonice... 

— Mai uitaţi-vă o dată. Numele ei e Helen Grace. Vorbesc 
cu ea în fiecare săptămână, în jurul acestei ore. 

— Am verificat deja de două ori... 

— E în arest preventiv. N-ar trebui să fie nevoie să vă 
amintesc că toți deținuții în arest preventiv au anumite 
drepturi şi privilegii... 

— Aşteptaţi puţin. 

Charlie înjură în şoaptă, deloc impresionată de modul 
grosolan în care fusese întreruptă. Dar nu spuse nimic — 
auzea cum operatoarea se consultă cu o colegă şi spera ca 
lucrurile să se rezolve rapid. 

— Toate drepturile ei au fost revocate. 
Charlie rămase mută o clipă, apoi îşi găsi iar vocea: 
— E imposibil. 
— Aşa spune sistemul. 
— Când au fost revocate? insistă Charlie, cu o nelinişte 
crescândă. 
Urmă o nouă pauză scurtă, apoi: 
— Azi-dimineaţă. La ora 9:53. 

Charlie simţea că i se învârte capul din cauza scena- 
riilor care mai de care mai neplăcute. 

— Uite ce e, e foarte important să-i transmit un mesaj. Am 
veşti importante referitoare la apărarea ei pentru proces... 

— Atunci vă fac legătura la Guvernatoare — când o de- 
ţinută e la Izolare, de regulă nu i se permite să primească 
niciun mesaj. 

Operatoarea puse capăt convorbirii fără să mai aştepte 
răspunsul, iar Charlie se trezi că aşteaptă legătura cu bi- 
roul Guvernatoarei. Ce Dumnezeu căuta Helen la Izolare? 
Nimic din toate astea nu avea niciun sens. 

Charlie mai umblă într-o parte şi-n alta 10 minute, 
apoi închise. Era clar că în dimineaţa asta secretara Guver- 
natoarei nu răspunde la telefon. Încă un lucru care o neli- 
niştea. Ştia că la începutul săptămânii fusese o problemă 
la Holloway — cu două zile în urmă, ziarele scriseseră des- 
pre moartea unei deținute. Era oare posibil ca aceste eve- 
nimente să aibă legătură? Ridică privirea şi fu încântată să 
vadă că Sanderson vine spre ea, cu cheile de la maşină în 
mână. Charlie era deja extrem de preocupată de misiunea 
lor la Londra, dar acum era şi mai hotărâtă. Nu avea habar 
ce se întâmplă la Holloway, dar cu cât o scotea pe Helen 
mai repede de acolo, cu atât mai bine. Dintr-odată, ceva îi 
spuse lui Charlie că vechea ei prietenă e în pericol. 

Helen pășea prin celula minusculă ţinându-se de nas, 
în încercarea zadarnică de a bloca mirosul copleşitor de 
urină. Avea să fie închisă aici timp de 24 de ore, fără 
altă companie decât duhorile — urină, vomă, descom- 
punere — şi huiduielile vecinelor ei furioase. Se afla aici 
împreună cu agresoarele sexuale, dementele şi cu neferici- 
tele ce încercaseră cu încăpățânare să se sinucidă. Înainte 
crezuse că e în Iad. Acum îşi dădea seama cât de mult se 
înşelase. 

Totul din cutia minusculă în care se afla acum i se 
părea deprimant. Nu doar mizeria şi soioşenia, ci şi ne- 
norocirea care te înconjura. Deţinutele izolate găsiseră 
modalități de a însemna timpul petrecut acolo, cu ajuto- 
rul unor pixuri sau monede furate, chiar și cu unghiile, 
ca să-şi scrijelească disperarea pe pereți. Erau şi desene 
obscene, tirade de înjurături şi, într-un loc, un şir lung 
de cruci care marcau zilele pe care acea deținută le petre- 
cuse în această cameră aproape ca un coşciug. Helen le 
numără — 21 în total — şi se cutremură. Dacă sărmana 
femeie nu fusese nebună la sosire, la sfârşitul şederii acolo 
fusese cu siguranță. 

Helen ştia că ar fi trebuit să stea jos şi să se odih- 
nească — să încerce să îşi conserve forțele pentru încercă- 
rile care o aşteptau —, dar era prea montată. Aşa că umbla 
într-o parte şi-n alta, încercând să înțeleagă subita ei izo- 
lare. Era de negândit să pice testul pentru droguri — nu se 
mai atinsese de droguri din adolescență —, aşa că probabil 
cineva umblase la mostră. Aceasta trebuise să treacă prin 
mâinile multora de la laborator, iar Mark Robins fusese 
prezent când ea îi oferise mostra, dar şi Campbell fusese 
prezent, iar suspiciunile lui Helen se îndreptară acum cu 
hotărâre în direcţia lui. De ce simțise Campbell nevoia 
să facă asta? Helen avea impresia neplăcută că se afla la 
Izolare dintr-un motiv anume, chiar dacă nu putea să 
spună exact care e el. Indiferent care era motivaţia din 
spatele nedreptei ei pedepse, de acum încolo trebuia să 
fie cu ochii în patru. 

Vizeta se deschise cu un pocnet şi Helen ridică brusc 
privirea. Spre uşurarea ei, era doar tava cu mâncare, chiar 
dacă una săracă, dat fiind că se afla aici ca să fie pedepsită, 
nu protejată. Apucă tava cu oarecare reticenţă şi, spre sur- 
priza ei, găsi sub ea un plic. Se uită prin fantă şi văzu cum 
o privesc fix ochii de un verde-deschis ai lui Bradshaw. 

— Constatările preliminare ale autopsiei prietenei tale, 
şopti Bradshaw răguşit. Citeşte-le şi înghite-le, dacă nu 
vrei să stai aici o lună. 

Helen dădu din cap şi trase tava spre ea, dar Sarah 
Bradshaw nu vru să-i dea drumul. 

— Ştii ce am stabilit, continuă ea încet. 

Helen se holbă la ea — dintr-odată furioasă şi ruşi- 
nată de poziția ei umilitoare —, dar nu avea ce să facă, 
aşa că se supuse cererii, aşeză tava pe pat şi se întoarse cu 
fața la vizetă. Sarah privi scurt peste umăr şi apoi ridică 


fiction connection 


De-a v-aţi ascunselea 


telefonul spre fantă. Helen se strădui să pară posacă, dar 
ştia că, cel mai probabil, părea doar jalnică, înconjurată 
de mizeria celulei minuscule. Un bliț rapid, apoi Sarah 
Bradshaw plecă, neîndrăznind să verifice imaginea îna- 
inte de a fugi. Helen se întrebă dacă avea să apară în ediţia 
ziarului Standard din seara aceea. La cum o cunoştea pe 
Emilia Garanita, probabil că da. Garanita nu era omul 
care să piardă timpul şi n-o să poată să reziste tentaţiei 
de a le oferi cititorilor cele mai noi imagini cu căderea în 
dizgrație a lui Helen. 

Helen era mulțumită ca Garanita şi autorităţile închi- 
sorii să creadă că ea fusese învinsă. Asta ar fi putut să-i 
aducă puţin timp — de care avea mare nevoie ca să des- 
câlcească aceste crime groaznice. Se aşeză pe patul tare, 
deschise plicul, scoase două foi A4 şi începu să citească. 

— Ceea ce vreau să spun e că am făcut o greşeală. Nu 
ştiu cum să formulez altfel. 

Jonathan Gardam îşi duse mâinile la spate şi îl privi 
fix pe superiorul lui. Comisarul-şef Alan Peters era foarte 
perspicace, aşa că Gardam păstră o expresie neutră. O că- 
ință excesivă i-ar fi stârnit suspiciuni șefului, aşa că Gardam 
decisese să opteze pentru o descriere seacă a stării de fapt. 

— Am crezut că detectivul-inspector Sanderson are ex- 
perienţa şi resursele necesare pentru a face față promo- 
vării ei, dar se pare că m-am înşelat. Simplu spus, e prea 
apropiată de oamenii ei şi pare incapabilă să-şi gestioneze 
sau să-și îndrume echipa. 

— Unde sunt acum? Sanderson şi Brooks? 

— Ca să fiu sincer, habar n-am. Ceea ce se răsfrânge ne- 
gativ şi asupra lor, şi asupra mea. Echipa nu ştie nici ea... 

— S-au dus la Londra? insistă în continuare Peters, cu 
un ton în care, pentru prima oară, se infiltra iritarea. 

— Aş spune că e foarte probabil. Imediat ce încheiem 
discuţia, iau legătura cu colegii de la Poliția Metropolitană. 

— Aşa să faci. 

— Bineîn... 

— Mă interesează să aflu ce progrese fac. 

Gardam fu atât de surprins, încât, pentru o clipă, nu 
îşi găsi cuvintele. 

— Nu cred că înțeleg, domnule. Ancheta acestor crime 
e închisă. Cu toții ştim ce daune a produs acestei unități 
Helen Grace, coşmarul pe care dumneavoastră şi cu mine 
a trebuit să-l suportăm drept rezultat... 

— Nu e nevoie să-mi aminteşti, Jonathan. Eram şi eu aici. 

Gardam dădu din cap, dar nu spuse nimic, iritat de 
blândul sarcasm din vocea superiorului său. 

— Şi aş vrea să ştiu cu certitudine că chelfăneala pe care 
am încasat-o din partea presei, în numele lui Helen, a fost 
pe deplin justificată. 

— A fost, ştim asta... 

— Dar par să existe anumite întrebări care au nevoie de 
răspunsuri. Indiferent ce am putea crede despre abordarea 
detectivului-sergent Brooks, nu poți nega că a dezgropat 
nişte posibilități interesante. 

— Uitaţi ce e, probabil sunt eu obtuz, dar... 

— Ştiu ce crezi, dar aş vrea să-l vânăm pe Stonehill. Ac- 
ţiunile lui recente sugerează că varianta lui Brooks asupra 
evenimentelor nu e complet implauzibilă. Hai să verifi- 
căm de două ori înainte să închidem acest capitol, bine? 

Gardam se arătă de acord cât putu el de elegant. Nu 
avusese altă variantă decât să accepte, dar atitudinea lui 
Peters îl neliniştea. Oare evaluase greşit starea de spirit de 
la secţie? Şi atitudinea oamenilor față de Brooks? Presupu- 
sese că o să fie concediată imediat, dar poate că se înşelase. 

Gardam se întoarse în biroul lui şi închise ferm uşa. 
Avea nevoie de timp de gândire. Pământul i se cutremura 
sub picioare, fără îndoială, dar deocamdată pierduse doar 
o bătălie. Încă nu pierduse războiul. 

Tăceau, concentrându-se asupra drumului din faţa 
lor. Charlie nu prea avea chef de vorbă, în urma convor- 
birii neliniştitoare cu Holloway-ul, dar, din fericire, nici 
Sanderson nu era vorbăreață. 

Astăzi aveau multe de făcut — Sanderson îi contactase 
deja pe colegii de la Poliția Metropolitană, ca să discute 
despre emiterea unei alerte generale pentru Stonehill —, 
dar Charlie bănuia că gândurile colegei ei se îndreptau 
spre ceva care o privea mai îndeaproape. Nu exista ni- 
cio îndoială că Sanderson risca foarte mult pentru că o 
ajuta pe Charlie. Insubordonarea față de Gardam putea 
să o coste slujba, mai ales dacă nu reuşeau să-l găsească 
pe Stonehill sau să obțină probele de care aveau nevoie. 

— Îmi pare rău, Charlie. 

Charlie era atât de pierdută în gândurile ei, că tresări 
uşor atunci când Sanderson vorbi. Noua ei şefă se con- 
centra cu hotărâre asupra şofatului, dar nu era clar dacă 
face asta din motive de siguranță sau ca să evite să o pri- 
vească pe colega ei. 

— Ar fi trebuit să te ascult. Eşti o polițistă bună şi ar fi 
trebuit să iau mai în serios îngrijorările tale. 

La început, Charlie nu ştiu prea bine cum să reac- 
ţioneze. De săptămâni întregi se străduia să o urască pe 
Sanderson. 

— Urmai probele, răspunse ea în cele din urmă. Nu te 
învinovăţesc pentru asta. 

— Urmam probele aşa cum voiam eu să le văd. Pentru 
că se potriveau atât de bine, pentru că îmi serveau obiec- 
tivul... 

— Helen ne-a minţit, recunoscu Charlie, înmuindu-se. 
Înţeleg de ce a făcut-o, dar asta ar fi provocat probleme 
oricum după ce se afla. Ai fi o persoană ciudată şi o poli- 
țistă destul de slabă dacă nu ai fi suspicioasă față de cineva 
care te-a minţit atât de sfruntat. 

— Cred că m-a orbit atât de tare dramatismul... că n-am 
mai ezitat. A fost cel mai şocant şi mai mediatizat caz în 
care am fost implicată, iar eu am avut şansa de a-l soluţi- 
ona. N-am putut rezista în fața acestei tentaţii, chiar dacă 
acum mi-e ruşine să recunosc asta. 

— Ascultă, eu chiar nu te judec pentru asta. Şi, în ciuda 
a tot ce-a fost între noi, sunt sigură că şi Helen e de ace- 
eaşi părere. 

Sanderson privi timid spre Charlie, în mod evident 
deloc convinsă că Helen avea să fie atât de iertătoare. 

— Sunt îngrijorată... continuă ea, după încă o pauză 
lungă. Sunt îngrijorată că poate am făcut exact ce a vrut 
Stonehill să fac. 

Charlie nu îşi contrazise colega. Şi ea avea aceeaşi 
impresie de mai mult timp şi o blestemase pe Sanderson 
pentru asta. Dar acum nu simțea altceva decât empatie 
față de vechea ei prietenă. 

— Atunci hai să îi răspundem cum se cuvine, zise ea 
calm. 

După încă un zâmbet trecător, Sanderson apăsă tare 
pe acceleraţie, urcând viteza spre semnul de 150 de kilo- 
metri pe oră. Riscau mult cu misiunea lor din Londra şi, 
dintr-odată, părea că fiecare secundă contează. 

Emilia apăsă pe tasta de ştergere şi munca unei în- 
tregi dimineți dispăru. În mod normal, asta ar fi trebuit 
să dea naștere unei salve de obscenități, dar nu şi astăzi. 
În dimineața aceasta, Emilia fusese foarte mulțumită să 
arunce la gunoi textul meşteşugit cu grijă, pentru că îi 
căzuse în braţe ceva mult mai suculent. 

O nouă fotografie de la Sarah Bradshaw. Dar asta de- 
păşea cu mult ofrandele ei anterioare. În această poză, He- 
len Grace stătea, palidă şi bătută, într-o celulă minusculă 
a legendarei unități de Izolare a Holloway-ului. Emilia 
chiar țipase de însuflețire când văzuse imaginea, stâr- 
nind interesul celorlalți băutori de cafea din apropiere. 
Dar stânjeneala pe care o simţise fusese înlocuită ime- 
diat de entuziasm, la gândul a ce ar fi putut să însemne 
această imagine. 

Mesajul însoțitor al lui Sarah fusese scurt, dar con- 
firma că o a doua crimă avusese loc şi că Grace era acum 
la Izolare. Cele două incidente nu aveau neapărat legătură, 
dar asta nu conta — coincidența era un cadou. Cei expe- 
rimentați ar fi subliniat faptul că o tură la Izolare nu era 
ceva neobişnuit şi că Helen putea să fi fost trimisă acolo 

ca să fie protejată, dar cei neinițiați ar fi făcut instinctiv 
o altă legătură. 

Polițista dementă îşi vâna colegele de detenție. Era 
o concluzie simplă care putea fi trasă din evenimentele 
dimineţii, o concluzie incitantă. Era posibilă o formă de 
justiție mai satisfăcătoare decât dezlănțuirea lui Grace 
asupra fetelor rele de la Holloway? În mintea Emiliei se 
contura deja un articol, iar marea ei speranță era aceea 
că unele dintre tabloidele naționale mai bune aveau să-l 
preia. Bineînțeles, trebuia să fie atentă — în acest stadiu, 
avea puţine fapte pe care se putea baza şi nu putea să o 
acuze direct pe Helen de acele crime. Dar câteva fapte 
frapante, însoțite de fotografia fantomatică a unei Helen 
Grace cu aspect inuman, aveau să împlinească obiectivul. 
Asta era puterea sugestiei. 

Publicul larg îşi formase deja o opinie despre Helen, 
chiar dacă aceasta nu avusese şansa unui proces. Ceea ce 
scria Emilia astăzi avea să le cimenteze şi mai mult imagi- 
nea despre o polițistă renegată care o luase pe căi greşite. 
Murdăria rămâne, iar Emiliei i-ar fi plăcut să arunce cât 
mai multă murdărie, indiferent dacă asta ar fi prejudiciat 
sau nu derularea procesului. La urma urmei, asta era jus- 
titia modernă. 

Proces în mass-media. 

Helen se aşeză pe patul tare, luptându-se cu lacri- 
mile în timp ce citea a doua oară constatările preliminare 
ale doctorului Khan. Cauza morţii lui Jordi era clară: he- 
moragie cerebrală provocată de aritmie cardiacă. Starea 
cadavrului sugera un infarct — pielea galbenă ca ceara, 
transpirația profundă — ca şi analiza inițială a sângelui, 
cu conținut crescut de adrenalină şi scăzut de glucoză. 
Examinarea internă aproape confirma infarctul. Inima 
lui Jordi era mult mărită şi complet epuizată. 

Helen alungă imaginea unei Jordi în convulsii şi 
încercă să se concentreze asupra detaliilor. Aşa cum 
observase anterior, pe mâinile lui Jordi nu existau răni 
defensive, iar unghiile ei lungi rămăseseră intacte. Khan 
culesese resturi de sub aceste gheare împodobite cu ele- 
ganță, dar nu era convins că ele ar fi semnificative. 
Analiza de laborator avea să ofere mai multe informații, 
dar instinctul îi spunea că erau particule de mizerie, 
nu păr sau celule epiteliale. Mai importante erau însă 
mostrele pe care le luase de pe dinţii lui Jordi. Analiza 
era în desfăşurare, dar Khan era convins că găsise urme 
de spermă. 

Helen ar fi trebuit să fie încurajată de această des- 
coperire. ADN-ul era uşor de recoltat din spermă şi ar fi 
îndrumat cu certitudine autoritățile spre făptaş. Dar, în 
realitate, descoperirea lui Khan o întrista. Jordi se strădu- 
ise foarte mult să se îndrepte şi jurase solemn că nu avea 
să se mai prostitueze niciodată. Ce se întâmplase? Helen 
parcurse rapid raportul toxicologic. Mostrele de sânge ale 
lui Jordi indicau urme de paracetamol şi ritalin, dar nu şi 
de heroină sau cocaină, ceea ce o nedumerea. Dacă într- 
adevăr Jordi recursese iar la sex ca monedă de schimb, 
atunci Helen s-ar fi aşteptat ca răsplata să fie droguri dure 
— Jordi se chinuia de ani de zile să scape de dependenţă. 
Dar cum, potrivit lui Khan, nu exista nicio probă de agre- 
siune sexuală, asta însemna că Jordi cedase avansurilor 
cuiva de bunăvoie? Şi dacă da, ale cui? Şi de ce? 

Existau foarte multe întrebări fără răspuns, dar Helen 
era sigură că ADN-ul recuperat avea a se dovedi crucial. 
Dacă ucigaşul era într-adevăr un angajat al închisorii, aşa 
cum era ea convinsă, atunci testul avea să-l scoată la lu- 
mină. Până acum se dovedise a fi un adversar înșelător, 
dar, dacă intuiţiile lui Helen erau corecte, această fantomă 
crudă era pe cale să fie demascată. 

— Eşti complet lipsită de coloană vertebrală? Când o 

să-ți iei inima în dinți şi o să le spui să se ducă dracului? 
Cameron Campbell se răstea la Celia Bassett, trimi- 

țând în direcția ei bobițe de scuipat. Celia ştia că ar fi tre- 
buit să-l mustre imediat şi să-l suspende pentru această 
tiradă agresivă, dar cumva, în dimineaţa asta, nu avea pu- 
terea necesară. Campbell dăduse buzna în biroul ei fără 
niciun avertisment, în ciuda opoziției aprige a loialei ei 
asistente, şi părea hotărât să spună ce avea de spus. Aşa 
că Celia cedase, o condusese pe asistentă afară şi închi- 
sese uşa, încercând să ferească restul echipei de furia lui 
Campbell. Dar faptul că îi acordase această întrevedere 
privată nu părea să funcționeze — acum era şi mai furios 
decât la început. 

— De la început ai făcut sluj, i-ai lăsat să facă tot ce au 
vrut... 

— E dreptul lor. Nu-i pot opri... 

— Nu e vorba de oprit. Trebuie să te ocupi de ei. 

— Au fost comise două crime. Trebuie să-i las să anche... 

— Dacă îi laşi pe birocrații ăştia să creadă că eşti slabă, 
o să te calce în picioare. Trebuie să iei poziție. 

— Şi cu ce argumente aş putea să le refuz cererea? Leah 
Smith era însărcinată. Ştim că Jordi Baines avea spermă 
pe dinți. Înțelegi de ce testul ADN e o acțiune potrivită, 
nu-i aşa? 

— Ce e potrivit în a-ţi îndepărta întregul personal dintr-o 
singură mişcare? Singurul motiv pentru care închisoarea 
asta nu e deja pusă la Măsuri Speciale e munca pe care eu 
şi alții ca mine o facem ca să le ținem pe femeile astea sub 
control. O facem în fiecare zi, pentru un salariu groaz- 
nic, fără nicio mulțumire şi cu o pensie de căcat. Măcar 
atât merităm, puţin respect şi sprijin din partea celor care 
pretind că ne conduc. 

Acum Campbell o privea fix. 

— EFi? 

— Uite ce e, Cameron, eu apreciez tot ceea ce faci tu, 
dar nu pot să le obstrucționez ancheta. Lăsând la o parte 
faptul că ar fi greşit, mai mult ce s-ar întâmpla dacă se 
află? Că am împiedicat în mod deliberat actul de justiție? 

— Deci titlurile ziarelor te îngrijorează pe tine? Crezi că 
ar putea influența următoarea ta mutare? 

— Sincer, da, şi la fel ar trebui să te... 

— Isuse Christoase, eşti o vacă încă şi mai cretină decât 
am crezut! 

— Dumnezeule mare, Cameron, eu încerc să fiu poli- 
ticoasă... 

— Fi, cred că am depăşit etapa asta. Dă-o dracului, fă ce 
trebuie să faci, dar să ştii că vor exista anumite consecinţe. 

— Ce vrea să spună asta? 

— O să afli. 

Campbell se întoarse, uitându-se urât la Celia, şi ieşi ca 
o furtună din birou, trântind uşa. Celia se uită la el cum 
pleacă, stânjenită, dar şi puţin uşurată. Deschise sertarul, 

scoase sticla de Jameson şi îşi umplu paharul gol. Duse 
paharul la buze, cu nervii întinşi la maximum, şi fu sur- 
prinsă să vadă că mâinile îi tremură. N-ar fi recunoscut 
niciodată în fața altora şi de multe ori încerca să nege asta 
şi față de ea însăşi, dar adevărul era că îi era destul de frică 
de Cameron Campbell. 

Benjamin Proud era singur în celulă şi studia micuța 
încăpere. Trimisese restul echipei de la SDEC în pauză şi 
voia să profite de absenţa lor, ca să-şi adune gândurile. 
Cazul ăsta se dovedea a fi deosebit de complex. Bassett 
se dovedise problematică, personalul ei era în mod fățiş 
ostil şi existau frământări şi în rândul deținutelor. Proud 
mai fusese implicat într-o revoltă din închisoare şi nu îşi 
dorea deloc să mai trăiască una. Era imperios necesar să 
soluţioneze aceste crime cât mai rapid posibil, dar încă 
existau foarte multe piese ale puzzle-ului care îi scăpau. 

Se lăsă pe vine şi privi iar patul lui Jordi Baines. Noap- 
tea trecută aceasta adormise fără nicio bănuială că nu 
avea să mai prindă niciun răsărit de soare. Ce se întâm- 
plase între timp? Şi de ce se dusese atât de doritoare spre 
moarte? Avea un amant? Un amant pe care îl împărțea 
cu Leah Smith? Era posibil, dar asta nu-i ajuta prea mult. 
Nu aveau o cauză a morții confirmată pentru Smith, chiar 
dacă acum aveau să mai verifice o dată varianta stopului 
cardiac, şi nici o imagine cât de cât clară a modului în 
care muriseră femeile. Era ca şi cum ar fi adormit, pur şi 
simplu, şi nu s-ar mai fi trezit niciodată. 

„Distracţia“ nu se oprea aici. Ucigaşul le mutilase şi 
le îndesase pe victime fără să se grăbească. Oare asta era 
partea „plăcută“ a acestei experienţe? Era semnul lui dis- 
tinctiv? Proud petrecuse mare parte a nopții studiind ca- 
zuri trecute din baza de date a poliției, căutând un mod de 
operare similar, dar nu găsise nimic. Ucigaşul lor era unic. 

În jurul patului nu exista nimic care să prezinte inte- 
res, aşa că Proud începu să umble prin cameră. Jordi Bai- 
nes se afla în închisoarea asta, şi în celula asta anume, de 
peste patru ani, dar n-ai fi putut să-ți dai seama. Celula 
ei îngrijită şi ordonată avea foarte puține decorațiuni sau 
bunuri personale. De perete erau prinse cu adeziv câteva 
poze cu două fete foarte drăguţe. Îi aminteau de fetița lui, 
şi Proud simți un acces de simpatie față de Jordi Baines. La 
fel ca Smith, părea să aibă ceva — sau pe cineva — pen- 
tru care să trăiască, dar îşi sfârşise zilele aici, pe post de 
jucărie a unui criminal pervers şi viclean. Era o pierdere 
teribilă, care îl făcea să se bucure că soția şi copilul lui nu 
aveau să trăiască niciodată situaţiile prin care trecuseră 
femeile acestea. 

Pe lângă fotografii, mai erau câteva decupaje din zi- 
are, nişte reviste cu vedete şi un colier atârnat într-un cui 
de lângă pat. Şi asta era tot — suma posesiunilor lui Bai- 
nes. Era foarte puțin pentru aproape 30 de ani de viață. 
Baines nu-şi lăsase amprenta asupra acestei lumi, se gândi 
Proud în timp ce ieşea pe uşă, cu excepția evidentă a vie- 
ților celor pe care le lăsase în urma ei. Acum fetele acelea 
zâmbitoare nu mai aveau mamă. lar Proud ştia, dintr-o 
amară experiență personală, cât de greu e să-ţi revii după 
aşa ceva. 

Cocoloaşele strânse de hârtie i se înțepeneau în gât, 
dar Helen înghiți cu putere, obligându-le să alunece. Me- 
morase constatările lui Khan şi acum distrugea raportul. 
În timp ce îl înghițea, mintea ei răsucea pe toate părțile 
ceea ce aflase acesta. Helen crezuse inițial că moartea lui 
Leah era un exemplu sinistru de justiție de închisoare, 
dar asta părea acum puțin probabil. Era adevărat că Jordi 
se certase cu Annie Căruţ şi era posibil ca şi cardul ei să 
fi fost marcat, dar aspectul sexual al crimelor şi natura 
precisă şi intimă a mutilărilor contraziceau această teorie. 
Crimele prezentau prea multă imaginație, prea mult con- 
trol pentru a fi opera unor bătăuşe de închisoare. 

În timp ce analiza ultimele informații, instinctul lui 
Helen o făcu să aibă în vedere posibilitatea şantajului. 
Dacă Campbell se culca într-adevăr cu deținutele, atunci 
ar fi fost o vulnerabilitate evidentă care putea fi exploa- 
tată, iar deținutele ratau rareori o şansă de a-şi ameliora 
situația. Dacă Leah ştiuse că este gravidă, atunci dispusese 
de o monedă de negociere destul de valoroasă. Iar Jordi? 
Se culca şi ea cu Campbell? Ţinuse această informaţie se- 
cretă după moartea lui Leah, ca să o folosească împotriva 

lui? De asta se dusese Campbell în celula ei în noaptea 
aceea? Ca s-o reducă la tăcere? 

Era o teorie credibilă, iar Helen şi-l putea imagina 
pe Campbell acționând decisiv ca să-şi apere poziția. Şi 
totuşi, nu sugerau oare probele din fața ei ceva mai com- 
plicat decât un simplu şantaj care o luase într-o direc- 
ție greşită? Semnele de activitate sexuală descoperite de 
Khan dezvăluiau faptul că ucigaşul avea sentimente față 
de aceste femei, oricât de depravate sau de josnice ar fi 
fost ele. Dar coaserea gurilor, a ochilor şi a vaginelor şi 
îndesarea celorlalte orificii dezvăluiau faptul că această 
dorință avea şi un revers. 

Helen pășea prin celula ei împuțţită, întrebându-se 
dacă ucigaşul dorea victimele, dar le şi ura în acelaşi timp. 
Era posibil ca, după ce-şi făcuse de cap cu ele, Campbell 
să simtă nevoia de a le distruge, de a le face inutilizabile 
pentru ceilalți bărbaţi. Deja îşi lăsase amprenta asupra 
acestor femei — atât intern, cât şi extern, în cazul lui 
Leah — şi atunci minuțioasa mutilare era o încercare de 
a le revendica doar pentru el? 

Asta ar fi putut explica motivul pentru care cadavrele 
fuseseră acoperite. Camuflarea cu o pătură nu avea cum 
să le ascundă moartea, atunci era oare posibil să existe o 
motivație mai simplă? Dorinţa de a le ascunde de ceilalți 
bărbaţi? Sau poate dorința de a ascunde femeile chiar de 
el însuşi? 

Dacă Campbell nutrea sentimente puternice față de 
femeile pe care le ucisese, în ciuda a tot ceea ce le făcuse, 
atunci asta ar fi avut sens. Helen mai văzuse ecuaţia ură/ 
vinovăţie, ucigaşi care rostogoleau cadavrele pe burtă sau 
chiar refuzau să privească poze de familie, tocmai ca să nu 
vadă persoanele dragi ale celui pe care-l omorâse. 

Helen traversă celula şi se aşeză, lăsându-și mintea să 
analizeze toate aceste posibilități. Mutilările o făcuseră să 
creadă că era un fel de ucidere ritualică. Dar poate că era 
ceva mai complex de atât. Era oare posibil ca uciderea lor 
să fie un act de iubire deformat? Asta ar fi putut explica 
motivul pentru care la niciuna dintre victime nu existau 
răni defensive. Dacă ucigaşul era cineva la care femeile 
ținuseră, o persoană în care ele ajunseseră să aibă încre- 
dere, atunci poate că îi permiseseră să le injecteze? 

Helen închise ochii, imaginându-şi-l pe Campbell în 
acest scenariu. Dacă era pe pista corectă, care era motiva- 
ţia lui pentru această explozie subită de violență? De ce 
se îndrepta împotriva fetelor lui? Şi cum făcea asta? Dacă 
le produsese un stop cardiac, cum părea acum plauzibil, 
de ce nu folosise medicamente contaminate? Probabil că 
femeile ar fi fost fericite să accepte narcotice gratuite, iar 
autopsia nu ar fi scos la lumină nimic suspicios, date fiind 
antecedentele referitoare la droguri ale fetelor. Dar ana- 
liza sângelui nu dezvăluia nimic care să semene măcar 
vag cu aşa ceva. Atunci ce substanță folosea? Şi de unde 
o obținea? 

Helen rămase complet nemişcată, examinând mental 
detaliile raportului lui Khan, în căutare de indicii. Dar 
răspunsurile o ocoleau. Avea senzația neplăcută că încă îi 
scapă o bucată mare din puzzle şi, până nu o găsea, multe 
vieți — și, nu în ultimul rând, chiar a ei însăși — aveau 
să continue să atârne de un fir de aţă. 

Acul intră în degetul lui şi, imediat, la suprafață apăru 
un strop mare de sânge. Andrew Holmes tresări, dar con- 
tinuă să zâmbească. Nu-i plăceau acele, nu voia să fie 
aici, dar ştia că cel mai bine e să coopereze şi să nu spună 
nimic. Cu cât se termina mai repede, cu atât mai repede 
putea să plece de aici. 

Acum degetul îi fu apăsat cu putere pe tamponul ste- 
ril, iar vata absorbi sângele. Agentul cu mănuşi de cauciuc, 
care lucra într-o tăcere sârguincioasă, băgă tamponul în 
punga resigiliabilă şi o închise. Îşi scoase mănuşile, luă un 
pix uzat şi se pregăti să completeze formularele. 

— Numele complet? 

Adresarea lui brutală se apropia de grosolănie, dar 

Andrew nu păru deranjat. 
— Andrew James Holmes. 
— Funcția? 

— Preot al închisorii. 

I se părea ciudat să spună asta cu voce tare. De obi- 
cei, atunci când oamenii îl întrebau cu ce se ocupă, spu- 
nea doar că e preot şi o lăsa aşa. Îşi dădea seama că 
oamenii îi vedeau gulerul şi se aşteptau ca el să fie un 

preot de oraş modern sau, şi mai bine, păstorul unei pa- 
rohii bucolice. 

Andrew simțea întotdeauna dezamăgirea lor, atunci 
când le spunea că e preot de închisoare. Dacă era să fie 
sincer, şi el se simțea dezamăgit. Nu aici îşi imaginase că 
o să ajungă. 

— Asta e tot? întrebă el, în timp ce agentul continua să 
completeze actele. 
— Deocamdată da. Spune-i următorului să intre, te rog. 

Nici măcar nu ridică privirea şi, pentru o clipă, An- 
drew simţi un acces de furie. Totul era atât de impersonal, 
de mecanic, neluând deloc în seamă faptul că aveau de-a 
face cu ființe umane. 

Oamenii aveau sentimente, gânduri, dorinţe. Era ca 
şi cum ar fi mânat o turmă de vite, iar agenţii care făceau 
asta erau doar rotițele unui mecanism. Poate că făceau 
asta în fiecare zi şi erau plictisiți. Dar cum puteau să fie 
plictisiți de aşa ceva? 

Andrew făcu stânga-mprejur şi plecă fără să spună 
nimic, închizând încet uşa în urma lui. Când ieşi în anti- 
cameră, fu surprins să descopere că acum era aglomerată, 
un lung şir de gardieni aşteptând să fie testați. Şi chiar în 
fața cozii era Cameron Campbell. 

— Nu s-au prins că dumneata eşti vinovatul, părinte? 

— Nu sunt, răspunse Andrew acid. 

— Nu te-ai afla aici dacă n-ai fi. Dar presupun că asta 
dovedeşte că încă mai poți... 

Odată cu această insinuare, privirea lui Campbell co- 
bori spre vintrele lui Holmes. 

— Fac doar ce mi se spune, răspunse Andrew, trecând 
pe lângă el şi îndreptându-se spre uşă. 
— Bineînţeles. Nu-ţi face griji, noi nu te judecăm. 

Andrew ajunse la uşă, dar ceva din tonul lui Campbell 
îl făcu să se întoarcă — în mod evident, solidul gardian 
încă nu terminase. 

— La urma urmei, conchise Campbell funest, acum sun- 
tem toți în aceeaşi barcă. 

— Trebuie să ne organizăm. 

Vocea lui Babs era calmă şi autoritară, reducând la tă- 
cere mulțimea recalcitrantă care se strânsese în cantină. 
Tensiunea din închisoare sporise întreaga zi, transfor- 
mându-se treptat în frică şi acum în panică fățişă. Jordi fu- 
sese o membră populară a închisorii, iar uciderea ei brutală 
le scosese din minţi pe deținute. Niciuna nu se mai simțea 
în siguranță la Holloway, iar multe din cele aproximativ 
60 de femei erau de părere că ar trebui să ia cu asalt gardu- 
rile închisorii, ca să scape de condamnarea la moarte care 
acum părea să atârne deasupra capetelor tuturor. 

— N-o să ajungem nicăieri dacă facem praf închisoarea 
sau ne cățărăm pe ziduri. Poate doar la Izolare. În niciun 
caz nu o să lase să iasă pe unele ca noi, dar există unii paşi 
pe care îi putem face ca să ne protejăm. 

— Da, pentru început să încercăm să nu mai dormim. 

— Şi să ținem la îndemână un şiş. 

— Mulţumesc, doamnelor, reluă Babs. Sunt sugestii 
foarte utile, dar trebuie să fim deştepte. Şi trebuie să ră- 
mânem laolaltă. Dacă facem un front unit, atunci Guver- 
natoarea va trebui să ne asculte. 

Din mulțime se auziră mormăituri, dar nimeni nu 
strigă ca să-i acopere vocea, iar Babs continuă. 

— Am nevoie de trei voluntare care să vină cu mine la 
Guvernatoare să ne susţinem cauza. De luni de zile paza 
din închisoarea asta e groaznică, aşa că nu ne mai putem 
baza pe ei să ne protejeze. Haide, cine vrea să ajute? 

Babs nu fu surprinsă să vadă că Noelle iese în față — 
îi plăcea la nebunie o ceartă bună. Restul ezitară — în- 
torcându-se unele spre celelalte — şi, pentru o clipă, Babs 
se temu că vorbele ei nu avuseseră niciun ecou. Dar apoi 
Isobel, escroaca lituaniană, şi Maxine, infama codoaşă din 
Islington, ieşiră în față. Babs le mulțumi, apoi se întoarseră 
toate patru şi se îndreptară spre uşile aripii. 

Era timpul pentru război. 

Charlie deschise energic uşa şi intră. Era epuizată 
după munca de dimineaţă, dar şi hotărâtă să rămână op- 
timistă, chiar dacă nu progresaseră deloc. Îşi dădea seama 
că şi Sanderson era decepționată — la fel ca Charlie, spe- 
rase la rezultate rapide —, dar în acelaşi timp nu dorea 
să-şi dezamăgească colega şi nici să slăbească ritmul. 

Când ajunseseră în Londra, se duseseră direct la 
Scotland Yard, unde coordonatorul unității le aştepta. 
Fuseseră conduse la o şedinţă internă care implica de- 
partamentul de anchete criminale, ofițerul de legătură cu 
presa şi reprezentanţii biroului comisarului-şef. Sanderson 
schiță detaliile cazului şi le dădu noul mandat de arestare 
al lui Stonehill, apoi distribui ultimul portret-robot făcut 
de Charlie în urma recentei lor întâlniri. Se căzu de acord 
ca acesta fie difuzat prin intermediul presei locale şi dat 
poliţiştilor de pe teren. Charlie şi Sanderson se oferiseră 
imediat să contribuie la coordonarea căutării lui Stone- 
hill, dat fiind că niciuna dintre ele nu avea chef să stea şi 
să aştepte veşti într-un dispecerat nefamiliar. 

Stonehill fraudase peste 20 de oficii poştale, folo- 
sindu-se de identitățile unor oameni decedați recent pentru 

a revendica ajutoarele acestora. Era oare probabil să se în- 
toarcă la locurile lui obişnuite, dată fiind recenta lui con- 
fruntare cu poliția? Era greu de spus, dar nu aveau nicio altă 
adresă a lui — niciunul din numele lui false nu apărea în 
registrul electoral sau în arhiva chiriaşilor —, aşa că cea mai 
bună şansă a lor erau aceste magazine şi supermarketuri. 

Proprietarul polonez primi de la Charlie portretul- 
robot şi se uită bine la el. Exista o recompensă de 10 000 
de lire pentru informaţiile care ar fi dus la arestarea lui 
Stonehill şi Charlie spera ca asta să aibă efectul dorit —, 
dar, după o analiză de câteva clipe, proprietarul scutură 
din cap. 

— N-a fost pe-aici. 

Fusese la fel în toate locurile pe care le vizitaseră şi, 
pentru prima oară, Charlie simţi că optimismul ei şovăie. 
Proprietarul polonez le promise că o să lipească afişul, dar 
Charlie simţi că spunea asta doar de formă şi că, în clipa 
în care ele plecau, afişul avea să ajungă la gunoi. Se în- 
furie brusc pe el — pe toți cei cu care discutaseră astăzi. 
Era ca şi cum nimeni n-ar fi înțeles importanța a ceea ce 
făceau ele şi, mai rău, nici nu-i interesa. Era oare posibil 
ca totul să fi fost în zadar? Era posibil ca bărbatul pe care 
îl vânase timp de săptămâni să scape acum, pe furiş, din 
năvodul lor? 

Privi lung ecranul. Imaginea televizorului defect era 
neclară şi sunetul intermitent, dar distingea totuşi repor- 
tajul de pe LDN şi deslușea portretul alb-negru care „se 
uita“ la el. Nu era imprecis; Robert era încântat de fața 
subțire, cu trăsături bine conturate, dar îi greşiseră com- 
plet ochii. Părea irascibil şi răutăcios din cauza lor, când, 
în realitate, ochii erau una din cele mai reuşite trăsături 
ale lui. Atunci când se uitau în ochii lui mari şi verzi, oa- 
menii păreau să aibă încredere în el, să-l placă, ceea ce în 
ultimele câteva luni fusese un aspect foarte util. 

Aruncă o privire prin squat! şi fu încântat să constate 
că nimeni altcineva nu observase buletinul de ştiri. Retar- 
dații care împărțeau acest spațiu murdar cu el erau prea 
ocupați să fumeze iarbă şi să cânte, ca să observe drama 
care se desfăşura sub nasul lor. 

Robert închise televizorul şi se duse în spatele lui. 
Cablul electric era băgat într-o priză şubredă din apropi- 
ere. Robert îl scoase din perete şi desprinse priza cu totul, 


1 Clădire abandonată ocupată fără forme legale de persoane fără adăpost. 


(N. r.) 

lăsând doar sârmele dezgolite. Aveau să existe acuzaţii, 
atunci când acest act nonşalant de vandalism avea să fie 
descoperit, dar paza bună trecea primejdia rea. 

Urmărirea lui căpătase o evoluție îngrijorătoare. 
Brooks ridicase miza considerabil şi era neîndoielnic că 
acum are loc o căutare a lui cu toate mijloacele. Până la 
procesul lui Helen mai era ceva timp, dar acum Robert îşi 
dădea seama că ar fi fost o nebunie să mai rămână, aşa că 
traversă rapid squatul, intră în baie şi încuie uşa în urma 
lui. Dădu drumul la robinet, care tuşi şi bolborosi puțin, 
oferind apoi cu reticență un flux constant de apă rece. 
Robert o adună recunoscător în mâini şi şi-o turnă peste 
cap, iar şi iar, până când părul i se satură. Părul lui nu 
era lung, dar avea o culoare distinctivă, aşa că trebuia să 
dispară. Scoase nişte spumă de ras în palmă şi şi-o întinse 
pe cap, apoi luă cel mai apropiat aparat de ras. 

Nu avu mult de lucru — smocurile mari de păr că- 
deau în chiuveta murdară. În mai puţin de cinci minute, 
capul lui era perfect ras. Se uită la figura lui nefamiliară, 
deconcertat, dar şi încântat. Nu avea de gând s-o lase pe 
Brooks să-l prindă, iar acesta era doar un prim mic pas 
pentru a-şi asigura libertatea. Nu asta plănuise el, dar era 
încântat că, în sfârşit, preia controlul situației. Era timpul 
să renunțe la această existență, pe sponci, din capitală. 

Era timpul să dispară. 

Helen ridică privirea, atunci când paşii se apropiară. 
Fusese lăsată singură cu gândurile ei o zi întreagă şi tânjea 
după un contact uman — de orice fel. Celelalte deținute 
de la Izolare amuțţiseră, ceea ce aproape că era mai rău 
decât dacă ar fi vociferat ca de obicei. Uneori, tăcerea din 
acest loc era atât de totală, atât de asurzitoare, că puteai 
crede că eşti ultima persoană vie de pe Pământ. 

Vizeta se deschise şi o voce se răsti: 

— Tava. 

Helen se însufleți, cobori din pat şi duse tava la des- 
chizătură. De cealaltă parte era Mark Robins, cu cina ei 
sărăcăcioasă în mâini. Robins luă tava goală şi i-o întinse 
pe cea nouă, dar Helen se trase în spate, refuzând s-o ia. 

— la-o odată, Grace, nu pot să stau toată ziua. 

— Mai întâi trebuie să faci ceva pentru mine. 

— N-am venit aici ca să mă târguiesc. Dacă n-o vrei, o 
s-o vrea altcineva. 

Helen nu se îndoia de asta, dar decisese deja să rişte 
să rămână cu stomacul gol, pentru a face pe cineva s-o 
asculte. Detesta locul acesta şi nu dorea deloc să mai ră- 
mână aici după căderea nopții, aşa că se hotărâse să ceară 

ajutor. Era încântată că venise Robins, dată fiind recenta 
lui preocupare față de ea. 

— Voiam doar să vorbesc cu Guvernatoarea, insistă He- 
len. Tu ştii că eu nu sunt dependentă, nu iau droguri. 
Probabil s-a produs vreo greşeală cu ana... 

— Crezi că n-a mai auzit asta de o mie de ori? 

— Ştiu, dar tu poți vorbi cu ea pentru mine. 

— Pentru tine şi pentru toate celelalte de aici... 

— Pentru numele lui Dumnezeu, vrei să mă asculți puţin? 

Helen nu vrusese să vorbească atât de aspru, dar Ro- 
bins era ciudat de refractar. Robins o studie, fără să pară 
impresionat, aşa că Helen continuă rapid: 

— Mă supun fără probleme unui nou test, accept închi- 
derea totală în celulă, orice, dar nu pot sta aici. 

— De ce? 

— Chiar e nevoie să întrebi? Uită-te puțin cum arată. 

— Eşti prea bună pentru celelalte, nu-i aşa? 

— Poftim? 

— Polițista celebră obligată să trăiască alături de scur- 
suri şi, ce să vezi, nu-i place asta? Da, mi se rupe inima. 

Helen îl privi fix, neştiind cum să reacționeze. În 
ochii lui exista o răceală pe care ea nu o mai văzuse ni- 
ciodată. 

— Aş zice că ar fi mai bine să încerci să te obişnuieşti, 
continuă el. Pentru că, din câte aud, nu o să pleci nică- 
ieri prea curând. 

Îi împinse brutal în mâini tava cu cina şi plecă, înju- 
rând încet. Helen se uită după el, derutată şi alarmată de 
această confruntare, şi abia când Robins smuci uşile de 
acces, ca să iasă, Helen văzu ce o îngrijora. Robins şchio- 
păta. Era evident, în timp ce se îndepărta de ea țopăind 
rapid, că piciorul lui drept e rănit. 

Helen îşi dădu seama cât de oarbă fusese. Îl catalo- 
gase pe Cameron Campbell drept ucigaş depravat, dar, de 
fapt, blândul şi amabilul Mark Robins fusese cel pe care îl 
fugărise noaptea trecută de la celula lui Jordi. 

— În niciun caz. Nu se pune problema să fiu de acord 
cu asta. 

Răspunsul indignat al Celiei Bassett era complet pre- 
vizibil, cu toate acestea, Babs insistă. 

— E doar o măsură temporară. Trei oameni pe celulă pe 
noapte, până când îl prindeți pe cel responsabil. 

— Nu ştiţi cum e să stai în celulele alea noaptea, inter- 
veni Noelle peste ea. Să stai acolo, întrebându-te dacă tu 
o să fii următoarea... 

— Vă înţeleg perfect neliniştea, dar pur şi simplu nu am 
voie să fac asta. Deţinutele trebuie plasate în celule indi- 
viduale din motive de siguranță. 

Spusele ei stârniră pufnetul cuvenit, dar Celia con- 
tinuă. 

— Şi aş încălca regulile Ministerului de Interne dacă v-aş 
permite să vă grupați în modul acesta. 

— Nu ştiu dacă regulile normale mai sunt valabile aici, 
se răsti Noelle, uitându-se urât la Guvernatoare. 

— Suntem foarte mulțumite să luăm în considerare alte 
alternative, propuse Babs pe un ton mai împăciuitor. Dar 
avem nevoie de ceva practic, de ceva care să funcționeze. 

— Am cerut deja gardienilor să-şi anuleze concediile, 
le informă Celia. O să dublăm numărul patrulelor de 
noapte... 

— Dar unul din ei e cel care face asta! — fu rândul lui 
Maxine să se implice. 

— Nu avem cum să ştim... 

— Voi nu, dar noi da, scutură Maxine din cap, neve- 
nindu-i să creadă. Şi atunci? Vă mulțumiți să ne abando- 
nați în mâinile lor? 

— Bineînţeles că nu... 

— Atunci faceți ceva. 

— O să fac tot ce depinde de mine, le asigură slab Celia, 
mai mult din datorie decât din convingere. Dar nu pot 
schimba modul în care sunteți cazate. Îmi pare rău, dar 
aşa stau lucrurile. 

Voise ca spusele ei să pară ferme, dar nimeni nu pă- 
rea convins. Babs, mai ales, nu părea deloc impresionată. 

— Ai băut? 

— Nu. 

Răspunsul venise prea rapid, nefăcând decât să con- 
firme ceea ce gândea deja toată lumea. Noelle se apropie 
puțin şi o amuşină ca un animal. 

— Pe dracu' nu, se simte mirosul. 

— Aş vrea să plecați, spuse Celia, ducându-se la biroul ei. 

Dar când ridică ochii, ele erau încă acolo, privind-o 
acuzator. Babs traversă camera spre ea şi, pentru o clipă, 
Celia crezu că o s-o lovească. Dar Babs doar se aplecă 
spre ea. 

— Eşti o ruşine, şuieră ea. 

Apoi se întoarse să plece, urmată de celelalte. 

Celia se uită la ele cum pleacă, simțindu-se nenoro- 
cită. Încerca să fie puternică, încerca să facă ce trebuie, 

dar nimic nu părea să funcționeze. Deţinutele bănuiau că 
vinovatul era unul dintre angajaţii ei, cum de fapt bănuia 
şi ea. Toată încrederea pe care o mai avuseseră în autori- 
tatea ei se evaporase acum. 

Era o situaţie toxică — una care putea să explodeze 
în orice clipă. 


269 


270 


96 


Helen se izbi cu capul de perete, încet, dar repetat. Îşi 
dădea seama acum că ura ei față de Campbell o orbise, 
împiedicând-o să vadă ceea ce ar fi trebuit să fie evident. 
Sadismul lui Campbell, dorința lui de a domina, reputația 
lui proastă deformaseră judecata lui Helen, făcând-o să 
cadă cu uşurinţă în capcana lui Mark Robins. 

Robins fusese cel care o scosese din cantină pentru 
testul de urină, insistând ca ea să îl facă fără întârziere. 
Mai mult, încercase să se dea bine pe lângă ea după aceea, 
oferindu-se, cavalereşte, să o conducă, rănită, la celula ei. 
Oare aşa opera? Helen ştia că unora dintre fete le place de 
el datorită frumuseții lui adolescentine, a părului ciufulit 
şi a ochilor ciocolatii adânci, dar ea era imună la farme- 
cele lui. Oare în ziua aceea îi pusese gând rău chiar ei? 
Încercase să facă din ea următoarea lui cucerire? Helen se 
cutremură la acest gând. 

Leah nu avusese nicio prietenă în închisoare, iar Jordi, 
chiar dacă era populară, avea tendinţa de a cădea în ac- 
cese de disperare. Îi era dor de fosta ei viață, îi era dor de 
familia ei şi adevărul era că îi era dor de bărbați. Robins 
ar fi fost fericit să profite de asta. Nu era căsătorit, nu avea 

prietenă, de fapt era un om destul de misterios, ceea ce, 
pentru unele fete, părea doar să-i sporească atractivitatea. 
Cât de credule şi de încrezătoare fuseseră ele. Şi cât de na- 
ivă fusese ea. Îl căutase la nesfârşit pe ucigaşul lui Jordi, şi 
în tot acest timp Robins se mişcase nevăzut. 

Robins ar fi putut să măsluiască oricând proba ei de 
urină, trimițând-o la Izolare şi scoțând-o astfel din ecuație 
pentru 24 de ore. Oare făcuse asta doar ca să-i împiedice 
investigațiile sau izolarea ei avea un scop mai sinistru? 
Avea oare de gând să lovească iar în noaptea asta? Era po- 
sibil să o atace chiar pe ea? Dacă da, era un loc perfect în 
care să facă asta. Nu exista nicio şansă să-l deranjeze ci- 
neva, iar dacă vreo nebună s-ar fi întâmplat să vadă sau 
să audă ceva, cine Dumnezeu ar fi crezut-o? 

Helen se ridică, traversă celula şi izbi cu pumnul în 
alarma de sinucidere. Spre groaza ei, nu se întâmplă nimic. 
Nicio sonerie, nicio alarmă pătrunzătoare, doar o tăcere 
oribilă şi pustie. O lovi iar. Şi iar. Dar nimic. 

Helen simți că o umple o furie violentă împotriva 
modului în care acest bărbat liniştit şi modest o păcălise 
total. Era singura care ştia ce face el, dar cui putea să-i 
spună? Până dimineață nu avea să mai intre de serviciu 
alt gardian, ceea ce însemna că Helen avea să-şi petreacă 
noaptea acolo, singură, fără a putea dezvălui descoperirea 
ei şi complet ruptă de lume. 

Emilia îşi băgă telefonul în geantă şi scormoni în bu- 
zunarul hainei după țigări. Aprinse una rapid şi inhală 
adânc, sperând ca nicotina să-i calmeze nervii agitați. 
Dar ţigara avea prea puțin efect — simţea că i se învârte 
capul şi încerca în continuare să înțeleagă ceea ce tocmai 
i se spusese. 

Era tentată să îl sune înapoi pe Alan Stark, dar ce rost 
ar fi avut? Supusul ei polițist de la Southampton Central 
se înşela rareori, iar informaţia lui provenea din surse de 
încredere. Emilia n-ar fi vrut ca ea să fie adevărată — chiar 
n-ar fi vrut ca ea să fie adevărată —, dar era. 

Poliția din Hampshire emisese un mandat de arestare 
pentru Robert Stonehill. Stark îi confirmase că poliţiştii 
de la Southampton Central erau implicați într-o acțiune 
comună cu Poliția Metropolitană şi, în prezent, scotoceau 
străzile din Londra în căutarea nepotului lui Grace. 

Emilia îşi termină ţigara şi aprinse alta, abia dându-și 
seama ce face. Se hrănise luni de zile din dizgrația lui 
Helen, mizându-şi întreaga reputație pe publicarea 
unei poveşti senzaţionale. Renunțţase la o slujbă bună 
din Southampton, îşi supărase familia şi arsese nişte 

oportunități importante, riscând totul pe faptul că avea 
să reuşească în Londra. Era oare posibil să se fi... înşelat? 

Mizase totul pe vinovăția lui Helen. Şi Gardam la fel. 
Dacă trimiseseră la închisoare o femeie nevinovată şi per- 
miseseră unui criminal în serie să scape, aveau să fie ter- 
minați. Aveau să devină bătaia de joc a colegilor şi a lumii. 

Emilia fusese atât de sigură, şi totuşi... Brooks crezuse 
întotdeauna în nevinovăția lui Grace, iar acum părea în 
poziția de a da o lovitură senzațională. Slabele speranțe 
ale Emiliei se bazau pe faptul că Stonehill avea să evite 
să fie prins. Asta îi oferea o anumită alinare. Stonehill se 
pricepea să dispară, atunci când era nevoie. Dar chiar şi 
aşa, era o situație disperată. Emilia sperase ca Helen Grace 
să-i asigure succesul, dar era posibil ca ea să-i aducă de fapt 
distrugerea — în afara cazului în care un criminal feroce 
putea să dispară pentru totdeauna. Fără să vrea, Emilia 
ştia că ea avea să-i țină pumnii fără ezitare. 

Țipa şi urla cu toate puterile, izbind uşa cu pumnii. 
Era probabil inutil — deja făcea asta de jumătate de oră —, 
dar trebuia să încerce. Cumva, trebuia să dea alarma. 

O usturau mâinile şi o dureau încheieturile. Se opri 
pentru scurt timp din asedierea uşii metalice şi fu depri- 
mată să vadă că pe nodurile degetelor şi pe palme îi apă- 
reau vânătăi. Era seara devreme — mai avea de stat încă 
12 ore în acest iad şi risca să se rănească serios dacă o ținea 
aşa. Dar care era alternativa? 

Dintr-odată, se trezi că se duce la perete. Era făcut 
din beton gros, dar, chiar şi aşa, începu să izbească în el. 

— Groves? Groves, mă auzi? 

Vocea ei era puternică, dar controlată. Părea să stâr- 
nească ecouri în celula ei, dar Groves, o hoață măruntă 
care îşi petrecea majoritatea timpului la Izolare, din cauza 
predilecției ei de a da foc celulei, nu răspunse. 

— Groves, eu sunt, Grace. 

— Ce e? răspunse în sfârşit Groves, cu o voce scăzută 
şi sumbră. 

— Am nevoie de ajutor. 

— Ca toți ceilalți din buda asta. 

Una dintre cele mai adorabile trăsături ale lui Groves 
era aceea că presupunea că toată lumea din închisoare se 
baza pe înţelepciunea ei. Era omologul lui Buddha din 
Holloway, cu o talie la fel de mare ca originalul. 

— E vorba de ceva grav, Groves. Vreau să apeşi pe alarma 
ta de sinucidere. 

— Tu vorbeşti serios? Acum mănânc, fir-ar a naibii. 

— Poţi mânca mai încolo. Apasă pe alarmă şi o să-ţi dau 
ce vrei tu, când ieşim de aici. Timbre, cartele de telefon... 

— Dar azi mă simt destul de fericită... 

— Nu contează. A mea nu funcționează... 

— Deci tu vrei să-ți faci felul? 

— Nu, bineînţeles că nu... 

— Atunci de ce vrei s-o apăs? 

Helen înghiți o înjurătură. 

— Trebuie să ies de aici, bine? Alarma mea nu funcțio- 
nează, aşa că vreau s-o apeşi pe a ta. 

Urmă o pauză lungă, apoi Groves spuse: 

— Nu pun botu. 

— Ce vrei să spui? 

— Eu sun alarma, ei vin grămadă şi nu găsesc nimic în 
neregulă. Şi când o să te întrebe ce s-a întâmplat, tu o să 
zici: „Eu n-am nimic de-a face cu asta, şefu'...“ 

— N-o să fie aşa. 

— O să-mi mai dea două zile aici, şi pentru ce? 

— Ascultă, e o chestiune de viață şi moarte, vrei te rog 
să faci asta? 

— Du-te dracu”, gabore. Nu fac nimic. 

Acum Helen simțea că îi fierbe sângele. Traversă celula 
şi bătu iar în uşă. Ţipa din toate puterile, iar acum cele- 
lalte deținute de la Izolare începură să i se alăture: țipau, 
strigau, urlau ca lupii. Era asurzitor, nebunesc, obscen, şi 


275 


MJ. Arlidge 


în cele din urmă, Helen se lăsă să alunece pe podea, în- 
frântă. Nu avea cum să iasă de aici, era prinsă în capcană. 
Prizonieră în casa de nebuni. 

Rămase tăcută, cu capul pe genunchi, în timp ce, 
peste tot în jurul ei, vacarmul acela hidos sporea. 

Durerea gleznei groaznic de umflate îi săgeta piciorul, 
dar continuă să meargă. Tura lui se terminase şi, dacă se 
mişca repede, putea să iasă din clădire fără să întâlnească 
pe nimeni. Lucra aici de suficient timp, ca să cunoască 
scurtăturile Holloway-ului. 

Robins ştia că nu mai are timp, dar trebuia să scape. 
În dimineața aceasta fuseseră chemaţi, unul câte unul, să 
dea probe de ADN, care apoi fuseseră duse la laboratoa- 
rele din Hammersmith ale Serviciului Criminalistic. În 
timp ce dădea proba, ochii lui rătăciseră spre stegulețul 
roşu din colțul pungii cu fermoar, pe care scria un sin- 
gur cuvânt: „Urgent“. Nu ştia cum funcționează lucrurile 
astea — dura ore sau zile ca să fie procesate? —, dar nici 
nu voia să afle. Trebuia să fugă din locul ăsta, să-şi adune 
gândurile şi să-şi facă un plan. 

La început fusese încântat că scăpase de Grace. Plon- 
jonul spre plasa împotriva sinuciderii fusese o acțiune 
disperată, dar funcționase. Grace ezitase să îl urmeze şi, 
chiar dacă se rănise în cădere, scăpase, şchiopătând, şi 
ajunsese la adăpost, în Blocul C. Nu credea că Grace se 
prinsese că era el — în timpul recentei lor conversații de 

la Izolare părea să-l considere în continuare prieten — şi, 
în circumstanţe normale, ar fi scos un oftat de uşurare. 
Dar situația actuală nu avea nimic normal. Proud, mai 
ales, părea hotărât să meargă până la capăt şi nu se putea 
şti ce avea să facă Grace, după ce scurta ei şedere la Izo- 
lare lua sfârşit. 

În timp ce se apropia de intrarea din spate, Robins 
se întrebă dintr-odată dacă avea să se mai întoarcă vreo- 
dată. Fără îndoială, asta l-ar fi incriminat, dar poate era 
mai bine să se evapore. Avea economii, maşină... Se pu- 
tea duce în Holyhead? În Dover? Existau o grămadă de 
locuri în care te puteai ascunde. Putea s-o ia de la capăt. 
Să se reinventeze. 

Acum personalul de la intrare era la doar 15 metri şi, 
înviorat de aceste gânduri, Robins iuți pasul. Dar, în timp 
ce se îndrepta spre uşă, sesiză brusc mişcare în apropierea 
lui. Intrarea asta era întotdeauna pustie, dar, dintr-odată, 
în fața lui apărură trupuri. Bărbaţi la costum, care îi tăiau 
calea de fugă. Mark se întoarse, instinctiv, dar şi această 
cale era blocată. Benjamin Proud se apropia rapid de el, 
cu un zâmbet îndârjit pe față. 

— Dar unde te grăbeşti aşa de tare? spuse el cu răceală. 

Robins nu ştia ce să spună, fâstâcit de apariția bruscă 
a lui Proud. 

— Nu-ţi mai aduci aminte? Poate o să-ți aminteşti dacă 
intrăm. Aş vrea să discutăm puţin, dacă se poate. 

Proud arătă spre sectorul personalului, cu o expresie 
clară de triumf pe faţă. Şi, în clipa aceea, Mark Robins îşi 
dădu seama că totul era pierdut. 

— Vrei să taci? Încercam să ascult. 

— N-ai ce căuta aici. Dacă te prinde Bassett... 

— Ce o să facă? Dacă n-ai observat, postul ei aici e ter- 
minat. Acum taci dracu' din gură... 

Campbell se întoarse dinspre Sarah Bradshaw şi îşi lipi 
urechea de perete. Stătea pe o masă de lemn şubredă, agă- 
țat de conductele de apă mari de deasupra. Întreaga ma- 
gazie era plină de vechituri şi, în mod normal, Cameron 
ar fi evitat-o din răsputeri — era un om de modă veche, îi 
plăceau pantofii bine lustruiți. Dar, astăzi, vecinătatea cu 
biroul lui Bassett făcea din magazie un loc foarte atrăgător. 

Robins era cu Proud. Încă nu fusese arestat şi, oficial 
vorbind, era vorba doar de o discuție de clarificare. Dar 
nimeni nu credea asta. Nici Campbell, nici Bradshaw şi, 
cu siguranţă, nici Celia Bassett. Celia fusese exclusă de la 
întâlnire, dată afară din propriul ei birou. Fusese solicitat 
un reprezentant al sindicatului, care era pe drum, dar asta 
nu îl împiedicase pe Proud să îl rețină pe Robins pentru 
discutarea câtorva lucruri „preliminare“. 

Aici era cea mai neglijată parte a închisorii, deoa- 
rece, în mod previzibil, toți banii fuseseră cheltuiţi pentru 

aripile deținutelor. Pereţii suferiseră, de-a lungul anilor, 
avarii majore din cauza apei, iar fondurile pentru repa- 
rații care le fuseseră promise nu mai sosiseră. Mortarul 
era moale şi fărâmicios, iar betonul degradat, și dacă îți 
lipeai bine urechea de perete, puteai să înţelegi conversa- 
tiile înăbuşite de alături. 

Cărămizile erau reci, dar lui Campbell nu-i păsa. N-ar 
fi crezut niciodată că Robins era capabil de violență — i 
se părea neputincios şi efeminat — şi, în plus, Campbell 
pusese de la început aceste crime în seama lui Grace. Dar 
acum se părea că Robins ascunde mult mai multe lucruri 
decât ceea ce se vedea la exterior. Şi, de aceea, în ciuda pro- 
testelor lui Bradshaw, Campbell nu voia să plece nicăieri. 

Acesta era teritoriul lui, închisoarea lui, iar dacă Ro- 
bins îi făcuse pe toți să pară nişte tâmpiţi, Campbell tre- 
buia să ştie. 

— Pare o leziune urâtă. Să chem pe cineva să se uite la 
ea? 

Benjamin Proud arătă spre glezna umflată a lui Ro- 
bins, părând îngrijorarea întruchipată. Fără să spună 
nimic, Robins îşi aduse piciorul sănătos în față, ca să as- 
cundă membrul vinovat. 

— Înţeleg că nu. Doar de curiozitate, când ţi l-ai scrân- 
tit? Când am vorbit ieri, păreai în regulă. Trebuie să fi fost 
noaptea trecută...? 

Robins continuă să rămână cu buzele strânse. 

— Uite ce e, nu ai decât să taci dacă vrei. Dar eu o să 
continui să-ți pun aceleaşi întrebări şi aş aprecia dacă aş 
primi şi răspunsuri. 

Robins îşi privise fix pantofii, dar acum ridică ochii 
din pământ, suficient cât să murmure: 

— Nu comentez. 

Proud îl studie o clipă, apoi răspunse: 

— Ai fost în tura de noapte, nu-i aşa? Se pare că ai ieşit 
mai devreme. 

— Cine spune asta? 

Proud îşi consultă notițele, apoi continuă: 

— Am mărturia unui coleg care a fost prima persoană 
care a ajuns la locul faptei, după ce alarma de sinucidere 
a lui Jordi Baines a fost activată. Noaptea trecută ai fost 
responsabil pentru Aripa B, dar când colegul tău a apărut, 
tu nu erai nicăieri. Vrei să-mi spui unde ai fost? 

— Nu comentez. 

— Există cineva care poate să confirme unde ai fost seara 
trecută între orele 9 şi 10? 

Robins dădu din umeri, dar nu spuse nimic. Proud 
simțea cum în interiorul lui creşte furia, dar încercă să şi-o 
stăpânească şi să rămână politicos şi profesionist. 

— Îți place să fii gardian, Mark? Îţi face plăcere munca 
ta? 

— Merge. 

— Dar e mult stres, nu-i aşa? Pentru un salariu nu foarte 
mare. De ce îți place? 

— Bănuiesc că m-am obişnuit cu ea. 

— Sigur. Ai multă experiență, nu-i aşa? Ştii cum merg 
lucrurile. 

Robins ridică din umeri şi dădu uşor din cap. 

— Aş merge până acolo încât să spun că eşti foarte cu- 
noscut şi chiar foarte plăcut aici. De către colegi, de către 
deținute... 

— Dacă spui tu. 

— Vorbeşte-mi despre fete, spuse Proud, aplecându-se 
înainte. Vorbeşte-mi despre relaţia ta cu fetele. 

Proud simţi cum Robins se tensionează şi nu fu sur- 
prins când acesta răspunse: 

— Nu comentez. 

— Ei, atunci dă-mi voie să comentez eu. Ai fost puţin 
cam neastâmpărat, nu-i aşa? Te-ai dedat la nişte lucruri 
de care n-ar fi trebuit să te atingi. 

În sfârşit, Robins ridică privirea spre el, iar Proud fu 
încântat să vadă furie în ochii lui. 

— Copilul cu care era însărcinată Leah Smith era al tău. 
Iar sperma găsită pe dinții lui Jordi Baines? Tot a ta. 

Proud îl lăsă să asimileze aceste informaţii, apoi îşi 
duse ideea mai departe: 

— Eu cred că ai făcut sex cu aceste femei, iar când ele 
ți-au ameninţat postul, le-ai ucis. Mutilările au fost un 
avertisment pentru celelalte? Înţeleg că mai ai şi alte fete 
la dispoziţie... ? 

Robins îşi rodea violent unghiile, evitând privirea lui 
Proud. 

— Un băiat atrăgător ca tine putea să aleagă, aşa-i? Şi pun 
pariu că fetele alea singuratice au fost foarte mulțumite 
să coopereze. Dar aş spune că ai fost puțin neglijent! Tu 
n-ai auzit de prezervative? Leah ţi-a spus că are ea grijă 
de asta? N-ai fi primul care a muşcat, dar chiar şi aşa... 

Robins refuza să se angajeze în discuţie, dar era evi- 
dent că iritarea lui creşte, iar cu piciorul sănătos bătea în 
ritmul furiei lui. 

— Şi, din cauza asta, copilul tău e mort. Ştiai că Leah 
e însărcinată? Ăsta a fost motivul mutilării? I-ai cusut 
vaginul ca să nu poată ieşi? I-ai cusut gura, ca să nu te 
poată deconspira? I-ai blocat nasul ca să nu simtă miro- 
sul laşităţii tale? 

— Du-te dracu’! 

— Înţeleg de ce puteai să ai o problemă cu ele. Erau 
doar nişte fete murdare. Gunoaie care voiau să profite de 
tine. Tu voiai afecțiune, dar ele voiau doar să te stoarcă, 
nu-i aşa? 

Robins ridică ochii, privindu-l crunt pe Proud, aşa că 
acesta încercă să-şi sporească avantajul. 

— Sau poate le-ai omorât doar pentru că ţi-a făcut plă- 
cere? Pentru că ţi-a plăcut să le vezi cum mor, pentru că 
ţi-a plăcut să le mutilezi trupurile. Spune-mi, Mark, cum a 
fost? Cum a fost când acul tău le-a străpuns pielea? Când 
ai tras aţa? Spune-mi. Te-ai simţit bine? 

Robins îşi împreună mâinile. Părea să sufere foarte 
tare, chinuit de o luptă interioară îngrozitoare. 

— Spune-mi, insistă Proud, de data asta cu glasul ridicat. 

I se părea că în sfârşit poate să-l facă pe Robins să 
cedeze, ca atunci când un baraj fisurat de luni de zile în- 
cepe să se rupă. 

— Spune-mi, Mark. 

În sfârşit, Robins îşi înălță capul. Dar, spre surpriza lui 
Proud, părea calm. Iar când vorbi, vocea lui era uniformă 
şi lipsită de emoție: 

— Nu comentez. 

Nu ştia ce să spună sau ce să facă. Suzanne Baines tră- 
ise mai multe decât ceilalți copii de vârsta ei şi se deprin- 
sese cu umilințele pe care ţi le rezervă viața. Dar nimic 
nu o pregătise pentru aşa ceva. Avea 16 ani — era aproape 
femeie —, dar în seara asta se simțea copil. 

Stătea în curtea imensă a Holloway-ului, flancată 
de sora ei, Chloe, şi tremura de frig, în ciuda hainei 
groase pe care o purta. Era prea mare pentru ea şi mi- 
rosea a parfum — Suzanne nu voise s-o ia, dar haina 
ei era roz-aprins şi Verity spusese că n-ar fi potrivit. Ca 
şi cum asta ar fi avut vreo importanță. Putea să poarte 
un costum de clovn, iar mama ei n-ar fi ştiut şi nici nu 
i-ar fi păsat. 

Pe parcursul acelei zile, şocul lăsase locul tulburării, 
iar tulburarea furiei. Întreaga ei viață, Suzanne îi găsise 
scuze mamei ei, o apărase împotriva răuvoitorilor care 
spuneau că nu e bună de nimic — că e o otreapă, o curvă, 
o ucigaşă. Suzanne luptase întotdeauna pentru mama ei — 
uneori la propriu — şi care îi era răsplata? Iat-o stând în 
curtea Holloway-ului, privind cum cadavrul mamei ei e 
scos din clădire într-o ladă de lemn. 

Nu îi cunoştea pe bărbaţii care o purtau — asistenta 
ei socială sunase la o companie de pompe funebre — şi 
nu ştia ce aveau să aducă următoarele câteva zile. Cum 
organizai o înmormântare? Pe cine invitai? Avea să apară 
presa? Sau, Dumnezeule mare, rude ale victimei mamei ei? 

Dintr-odată, Suzanne nu-şi mai dori nimic din toate 
astea. Avea să aibă grijă de Chloe, bineînțeles, dar ceilalți 
n-aveau decât să se ducă naibii. Nu îşi dorea înmormânta- 
rea, nu îşi dorea compasiunea lor, nu îşi dorea ca oamenii 
să se holbeze la ea. Asta făceau acum: nenumărate deți- 
nute îşi lipiseră fața de fereastră ca să absoarbă spectaco- 
lul, iar lui Suzanne îi venea să țipe la ele să se ducă dracu”. 

În clipa aceasta, nu exista nicio parte a vieţii ei pe 
care să şi-o dorească. 

Helen se agăță de bare, refuzând să le dea drumul, în 
ciuda durerii care îi sfâşia braţele. Patul era prea scund ca 
să funcționeze ca platformă, aşa că trebuise să sară în sus 
şi să se prindă de bare, ținându-se de ele din toate pute- 
rile. Doar după ce făcu asta putu să vadă ultima călătorie 
a prietenei ei. 

Jordi fusese prima persoană — singura persoană? — 
cu care râsese în acest loc. Helen îşi amintea foarte clar — 
înainte de asta, trecuseră săptămâni fără să zâmbească 
măcar. Când fusese adusă la Holloway, era în stare de 
şoc, încă zguduită de subita ei prăbuşire. Jordi o luase sub 
aripa ei şi o ferise de necazuri, ajutând-o să facă tranziția 
la noua şi strania ei viață. 

Încă îşi amintea amuzamentul lui Jordi când văzuse 
prima ei reacție față de mâncarea de închisoare. Helen 
spusese că mâncase şi mortar mai gustos, şi Jordi izbucnise 
în râs. Spre surpriza ei, Helen râsese şi ea. Aşa era Jordi — 
zâmbetul şi buna ei dispoziție erau irezistibile. Helen îşi 
dădea seama acum că probabil n-ar fi supraviețuit acelor 
prime câteva săptămâni fără bucuria pe care Jordi o ge- 
nera în mod natural. 

Şi care acum fusese stinsă. Toată acea speranță, toată 
acea fericire, ce mai rămăsese din ele? Două fete care stă- 
teau în ploaia de decembrie, privind cum e dus cadavrul 
mamei lor. Cu doar două săptămâni înainte de Crăciun, 
era cea mai amarnică lovitură posibilă. 

Helen se lăsă la loc pe podea. Se aşeză în colț, ma- 
sându-şi brațele îndurerate. Acum, că se lăsa noaptea, 
apăruseră doi gândaci de bucătărie care păreau angajaţi 
într-un fel de preludiu, dar Helen abia dacă îi observă. Era 
prea pierdută printre amintiri, gândindu-se iar la momen- 
tul când ea văzuse cadavrul mamei ei. Sora ei, Marianne, 
i-i prezentase pe părinţii lor, crezând că Helen avea să fie 
încântată de priveliştea celor doi morți de pe pat. După 
cum o dovediseră evenimentele ulterioare, Helen nu fu- 
sese încântată. Fusese îngrozită — imaginea feţei umflate 
şi învinețite a mamei lor încă îi bântuia visele — şi fusese 
speriată. Speriată pentru ce însemna uciderea lor pentru 
Marianne şi ce însemna pentru ea. 

Măcar Suzanne şi Chloe se aveau una pe cealaltă, dar, 
în afară de asta, erau pe cont propriu, fără nimeni care 
să le protejeze de cele mai rele lucruri pe care viața putea 
să li le rezerve. Pierduseră cel mai prețios dar — dragos- 
tea veşnică a unei mame — şi acum erau mai expuse ca 
oricând. O pierduseră pe creatoarea lor, pe călăuza lor, 
dispăruse punctul lor de sprijin. Helen ştia cum e asta. 
În ciuda zarvei care continua să răsune în jurul ei, Helen 
nu se mai simţise atât de singură în viaţa ei. 

Se făcuse târziu deja şi aripa era tăcută ca un mor- 
mânt. Silueta cu glugă se furişa prudent de-a lungul ram- 
pei, ținându-se pe lângă perete. Pas cu pas, centimetru 
cu centimetru, verificând şi reverificând dacă drumul e 
liber. În noaptea asta, patrulele păreau să-şi facă turul la 
fiecare oră — o reacție întârziată a Guvernatoarei aflate 
sub o presiune acută —, ceea ce făcea ca orice fel de esca- 
padă să fie foarte periculoasă. 

Iar deținutele? Dormeau sau rămăseseră treze, anti- 
cipând un nou atac? Cu cât mai serios devenea jocul, cu 
atât era mai riscant, dar acum nu se mai punea problema 
să se oprească. 

Fiecare pas era măsurat şi lin, fiecare mişcare — lentă 
şi deliberată. La fiecare zece metri, silueta se oprea, cer- 
ceta diferitele pasarele, asculta cu atenţie încercând să 
detecteze semne de viață şi apoi pornea mai departe cu 
hotărâre. Trecu pe lângă celula 45, apoi 46 şi, în sfârşit, 
iat-o. Celula B47. 

Silueta prinse de colțul vizetei şi o deschise. Deţi- 
nuta dinăuntru nu reacționă, părând să doarmă. Dar 
nu avea niciun rost să-şi asume riscuri inutile, aşa că 

silueta se apropie și mai mult şi privi în penumbra de 
dincolo de ea. 

Mirosul te izbea imediat. Dulce, îngrețoşant, fecal. 
Îți venea să vomiţi, dar acum nu se punea problema să 
renunte. Fricoşii nu ajung nicăieri, aşa că silueta cu glugă 
deschise uşa încet şi se strecură silențios înăuntru. 

Ochii ei erau în continuare larg deschişi. În ciuda 
tuturor strădaniilor, în noaptea asta nu putea dormi, din 
cauza aceluiaşi gând sâcâitor care i se învârtea în cap. Era 
un gând nesăbuit, un gând periculos, dar unul de care nu 
se putea descotorosi. Nu acum, când recompensa oferită 
era atât de mare. 

Kaitlin se ridică în coate şi privi în jur. Squatul era 
întunecos şi tăcut, cu excepția sforăiturilor stridente ale 
tipilor, terminați de băutură şi cocaină. Şi Kaitlin îşi con- 
sumase partea ei, bineînțeles, dar ea fusese ceva mai re- 
ținută ca de obicei, fapt care nu rămăsese neremarcat. 
Pretinsese că are crampe stomacale din pricina menstru- 
aţiei, ceea ce le închisese gura celorlalți. Adevărul era că 
într-adevăr îi era rău, dar asta nu avea nimic de-a face 
cu biologia ei. 

Era la furat în EasyBusy, când îl văzuse. Un afiş mic, 
format A4, lipit pe vitrina cu tutun. Cifra îi atrăsese aten- 
ţia — o recompensă de 10 000 de lire. Apoi ochii ei se 
îndreptaseră spre poză. Se aşteptase să vadă faţa cine ştie 
cărui golan abrutizat, dar de fapt văzuse o față pe care o 
cunoştea. O față pe care o vedea în fiecare zi. 

Nu ştia sigur care e numele lui real — el îşi spunea 
„Jack“ — şi nici de unde venea. Jack era retras şi vindea 
puţină iarbă, când avea, dar altfel folosea squatul doar ca 
acoperiş deasupra capului. Nu încerca să interacționeze cu 
ei, dar asta nu era ceva neobişnuit. Toți cei de aici aveau 
o poveste pe care ar fi preferat s-o uite sau pe cineva de 
care fugeau. Kaitlin nu ştia absolut nimic despre el, dar 
îi recunoscu fața pe afiş. Şi toată după-amiaza nu se gân- 
dise la altceva. 

Kaitlin privi prin squat. Jack dormea întotdeauna 
lângă uşă, ca şi cum s-ar fi pregătit să fugă, ceea ce îngre- 
una misiunea ei. Se ridică în picioare, gândindu-se dacă 
să-l strige pe nume ca să vadă dacă doarme, dar apoi se 
răzgândi. În schimb, păşi peste iubitul ei adormit şi se fu- 
rişă spre uşă. Dacă îi ieşea cum trebuie, amândoi aveau să 
fie aranjați pentru un an. 

Scândurile erau vechi şi scârțâiau. Fiecare pas părea 
să-i anunţe intențiile, aşa că se mișca încet, alegând scân- 
durile mai puțin zgomotoase pe măsură ce se îndrepta spre 
uşă. Când se apropie de ea, Jack se mişcă şi se rostogoli în 
somn. Kaitlin încremeni — era la doar un metru distanță, 
iar dacă Jack deschidea ochii acum, ar fi privit drept spre 
ea. Dar Jack continuă să doarmă. Kaitlin îşi puse mâna 
pe piept, ca să-şi liniştească respirația, se furişă pe lângă 
el şi ieşi pe uşă. 

— Te duci undeva? 

Vocea lui calmă o făcu să tresară. Timp de o clipă, 
Kaitlin nu făcu nimic, neştiind ce să spună sau ce să facă. 
Apoi se întoarse încet şi răspunse: 

— Mă duceam să mă piş. Berea proastă trece prin mine 
ca prin sită. 

Jack o privi, evaluându-i răspunsul. 

— Îmi pare rău că te-am trezit, spuse Kaitlin. 

Apoi se întoarse şi se îndreptă rapid spre baie. Inima 
îi bătea rapid, pe frunte îi apăruse transpirația şi simțea, 
în timp ce se pierdea pe coridorul întunecat, că ochii lui 
sunt aţintiți asupra ei. Oare scăpase? Îl păcălise? 

Sau Jack ştia ce gândeşte ea? 

Trupul de pe pat era cald încă, dar nemişcat. Piep- 
tul nu se mai înălța şi nu mai cobora, iar ochii lipsiţi 
de viaţă erau închişi. Era acel moment magic de imediat 
după moarte în care sufletul ei păru să părăsească trupul, 
să se îndrepte spre fereastra cu gratii şi să iasă în noapte. 

Asta fusese puțin mai dificilă decât restul. Mai suspici- 
oasă şi mai puțin ascultătoare, existase şi o mică luptă, în 
timp ce se instala stopul cardiac — victima fluturase din 
brațe, încercând să-și lovească atacatorul. Într-un fel, asta 
n-ar fi trebuit să fie o surpriză — fata aceasta fusese întot- 
deauna o prezenţă capricioasă şi supărătoare la Holloway. 
Dar cel puţin nu existase niciun țipăt sau dramatism, ni- 
mic care să atragă atenţia către ceea ce se întâmpla. 

Însă tot nu merita să-şi asume riscuri, mai ales cu 
patrulele suplimentare din noaptea aceea, aşa că silueta 
scoase acul şi aţa. Celula murdară era întunecoasă, dar lu- 
mina lunii era suficientă ca să poți vedea şi, după câteva 
încercări eşuate, aţa intră în sfârşit prin urechea acului. 
Silueta trase aţa astfel încât să fie la fel de lungă în ambele 
părți şi se opri o clipă. Acul argintiu strălucea în lumina 
lunii — în noaptea asta avea un aspect magic şi seducător. 

Acum buzele victimei erau prinse laolaltă, ridi- 
cându-se uşor la capete ca să formeze un zâmbet vag. 
De fiecare dată, asta era partea cea mai delicată — pielea 
era mult mai tare decât cea a pleoapelor sau a vaginului. 
Era nevoie de puțină forță ca să împingă acul prin buzele 
groase şi cărnoase, iar silueta îl băgă acum şi trase ener- 
gic în sus. Acul ieşi îngrijit prin buza de sus, apoi se în- 
toarse în aer şi cobori iar. Peste cinci minute, prima etapă 
era încheiată — victima rânjea neînsuflețit spre luna de 
deasupra. 

Mark Robins stătea prăbuşit în scaun, ignorând mi- 
cul dejun care îi fusese pus în față. Arăta ca şi cum n-ar 
fi dormit deloc — avea ochii scobiți, cu cearcăne mari şi 
întunecate dedesubtul lor. Benjamin Proud se bucura că 
Robins e într-o formă proastă — avansaseră puțin cu o 
seară în urmă, întrebările fiind încontinuu respinse sau 
evitate. Îşi pusese speranțele în faptul că avea să-l macine 
încet pe gardian. Experiența îl învățase că aveai mult mai 
multe şanse să închei o înțelegere sau să obții o confesi- 
une, atunci când suspectul era epuizat. 

— Cum te simţi în dimineața asta? 

Robins nu catadicsi să răspundă, dar asta nu-l descu- 
rajă pe Proud. 

— Ai avut timp să te gândeşti la întreaga situație, să 
procesezi ce se întâmplă. Aşa că sper ca astăzi să fii mai 
cooperant. 

Robins nu spuse nimic, aruncând o privire furişată 
spre reprezentantul sindicatului, care stătea lângă el. 

— Cariera ta de gardian a luat sfârşit, cu siguranță îţi 
dai seama de asta deja. Nu e vina nimănui altcuiva decât 
a ta. Femeile acelea ar fi trebuit să fie în grija ta, iar tu ai 

profitat de ele. Ai făcut de ruşine profesia şi ţi-ai trădat co- 
legii. Ai fi putut să fii un gardian bun — ai fostun gardian 
bun —, dar acum dosarul tău şi aprecierile numeroase nu 
mai au nicio importanță. 

Robins se foi pe scaun. Astăzi părea neliniștit, poate 
chiar puțin ruşinat. Neras, cu ţepi negri deşi pe bărbie, 
părea însăşi definiția unui prădător sexual slinos. 

— Ştiu că ai părinți — mama şi tatăl tău locuiesc în 
Dunstable, nu-i aşa? spuse Proud, scoțând acest detaliu 
din dosarul din fața lui. Sunt sigur că sunt mândri de 
tine, de cariera ta... 

— Să nu îndrăzneşti să-i amesteci în chestia asta, spuse 
Robins, trezindu-se brusc la viață. 

— N-am de ales, Mark. Tu i-ai băgat în chestia asta, prin 
acțiunile tale. 

Proud aruncă pe masă Standard-ul din seara anteri- 
oară. Prima pagină era dominată de o fotografie cu În- 
chisoarea Holloway, sub un titlu care urla „Crimă dublă“. 
Robins aruncă o privire fugitivă peste el, apoi ochii lui 
reveniră asupra lui Proud. 

— Acum, eu ştiu că tu le-ai ucis pe fetele alea. Tu ştii 
că le-ai ucis pe fetele alea. Aşa că hai să nu îngreunăm şi 
mai mult situația. 

— Nu le-am ucis eu. 

— Gândeşte-te la părinții tăi. Nu merită aşa ceva. 

— Nu le-am ucis, fir-ar a naibii! 

— Sunt sigur că părinţii tăi te-au învăţat să fii respon- 
sabil. Când ai făcut-o de oaie, ridici mâna şi îți primeşti 
pedeapsa, nu-i aşa? Asta ar trebui să faci acum. 

— Nu mă asculți... 

— Nu, tu nu mă asculţi pe mine, Mark. Dacă vei con- 
tinua să nu-mi spui adevărul, dacă vei continua să negi 

implicarea ta în crimele acestea, atunci nu îmi laşi altceva 
de făcut decât să te arestez. Procuratura o să te pună sub 
acuzare şi va urma un proces foarte lung şi foarte public. 
Fără îndoială, părinţii tăi o să-ți rămână alături. O să par- 
ticipe în fiecare zi a procesului... 

— Du-te dracului! 

— Şi o să audă fiecare detaliu revoltător a ceea ce ai fä- 
cut tu. Sex, crimă, mutilare. O să audă cum băieţelul lor a 
devenit un monstru, cum şi-a ucis copilul nenăscut. Asta 
e ceea ce vrei, Mark? 

Robins privea fix masa, scuturând din cap. Părea pro- 
fund nefericit, ca un om care priveşte în ochi distrugerea. 

— Dacă vrei, poți s-o iei pe drumul ăsta, continuă Proud 
rapid. Sau poți să le demonstrezi, să demonstrezi lumii 
întregi, că încă mai ai puțină decentă. Spune-mi ce s-a 
întâmplat, spune-mi cum le-ai ucis pe fetele acelea şi toate 
aceste neplăceri pot fi evitate. Niciun proces, nicio publi- 
citate. Depinde de tine să faci asta, Mark. 

Robins părea că ar vrea să vorbească, dar nu-şi poate 
găsi cuvintele, aşa că vorbi din nou Proud: 

— Fă ceea ce e corect. E ceea ce se aşteaptă părinții tăi 
de la tine şi, oricum, e singurul lucru pe care mai poţi 
să-l faci. 

— Serios? spuse Robins rapid, ridicând privirea spre in- 
terogatorul lui. 

Proud se aşteptase ca Robins să pară înfrânt, dar, spre 
surpriza lui, acum în expresia acestuia exista o anumită 
sfidare. 

— Ştii, am venit aici azi-dimineaţă cu intenţia de a te 
ajuta. Credeam că putem să tranşăm chestia asta ca de la 
bărbat la bărbat... 

— Încă putem, prietene... 


fiction connection 


De-a v-aţi ascunselea 


— Taci din gură! Acum eu vorbesc. 

Şocat de vehementa din vocea lui Robins, Proud făcu 
ceea ce i se ceruse. 

— Dar să fiu al dracului dacă o să ajut pe cineva care e 
gata să-i târască pe ai mei în chestia asta. Ei n-au greşit 
cu nimic. 

— N-am spus că ar fi... 

— Şi nici eu n-am greşit. N-ai nicio urmă de probă că 
le-am făcut rău fetelor ălora — nici probe criminalistice, 
nici martori, nimic. Aşa că n-ai decât să râşneşti şi să pui 
întrebări, dar n-o să obţii nimic de la mine. Am spus tot 
ce aveam de spus, aşa că acum trebuie să iei o decizie, 
prietene. 

Ochii lui Robins se ațintiră asupra acelora ai lui Proud: 

— Arestează-mă sau dă-mi drumul. 

— Ce am făcut ca să merit asta? 

Campbell murmură cuvintele ca pentru el, în timp 
ce traversa rampa. Gardienii erau suprasolicitați şi în pe- 
rioadele bune, dar acum câţiva colegi îşi luaseră liber pe 
motiv de boală şi Robins era încă interogat, ceea ce în- 
semna că astăzi el şi cu Bradshaw erau singurii din Aripa 
B. Bradshaw se dusese la Izolare ca s-o elibereze pe Grace, 
aşa că el fusese lăsat singur şi încerca să le mâne pe deţi- 
nute spre micul dejun. 

În dimineaţa asta, prizonierele erau într-o dispoziție 
cumplită. Moralul fusese întotdeauna şubred, dar în ulti- 
mele câteva zile acesta primise o lovitură dură. Campbell 
auzise despre delegaţia deținutelor la Guvernatoare şi de 
modul dezastruos în care gestionase Bassett situația. De- 
ținutele nu se mai simțeau susținute, nu se mai simțeau 
protejate, iar regulile stricte ale interacțiunii care facilitau 
viața de închisoare se fărâmau încet. Băştinaşele erau agi- 
tate, ceea ce îl neliniştea pe Campbell. O revoltă în acest 
loc ar fi fost un dezastru. 

Mai fuseseră probleme, dar niciodată o sfidare atât 
de fățişă. În timp ce îşi făcea rondul, Campbell fusese 

întâmpinat de refrenul constant „Du-te în mă-ta“. În mod 
normal, deținutele ieşeau somnoroase şi docile, dar în di- 
mineaţa asta trebuise să le tragă propriu-zis jos din pat pe 
câteva. O misiune care ar fi trebuit să dureze zece minute 
durase aproape jumătate de oră, ceea ce îl înfuria foarte 
tare. Punctualitatea era cuvântul lui de ordine, iar disci- 
plina, crezul după care îşi ducea întreaga viață. 

— Scoală-te, Simons, altfel o să simți mâinile mele pă- 
roase, urlă Campbell spre ultima celulă a şirului. 

În sfârşit, înăuntru se produse mişcare, iar Campbell 
se întoarse să vadă dacă restul deținutelor se aliniaseră. 
Spre dezamăgirea lui, abia începeau să iasă, şi una sin- 
gură — Lucy Kirk, care făcea întotdeauna probleme — nu 
apăruse deloc. 

— Lucy... Michael... indiferent care jumătate a creie- 
rului tău infim e de serviciu astăzi, ar fi bine să-i spună 
fundului tău să se mişte. 

Campbell se îndrepta deja cu paşi mari spre latura 
estică a aripii, aşteptându-se la probleme şi scoțându-şi 
bastonul din toc. Când se opunea, Lucy o făcea la modul 
total. Putea oare să o abordeze singur, lăsându-le pe cele- 
lalte deținute nesupravegheate? 

— N-am chef de joacă, scumpo. Aşa că, dacă nu vrei să-ți 
rup oasele ălea virile, treci în şir. 

Campbell se îndreptă energic spre celula ei, ignorând 
privirile temătoare pe care i le aruncau deținutele. Nu le 
era teamă de el — asta cu siguranță —, în dimineaţa asta 
le alarmase altceva, ceea ce nu făcea decât să-l irite şi mai 
tare pe gardian. 

— Asta e ultima ta şansă, altfel... 

Dar Campbell nu avu energia să-şi termine amenin- 
tarea. Închisoarea era moşia lui, dar acum avea impresia 

că autoritatea lui fusese înlocuită de ceva mai tenebros, 
mai puternic. Îşi dădea seama că deținutele îl urmăresc, 
le auzea cum şoptesc pe la spatele lui. 

Dintr-odată, nu-i mai veni să intre în celula ei. Din 
cine ştie ce motiv, ştia ce avea să găsească acolo şi nu 
voia nicicum să ia parte la asta. Dar ochii închisorii erau 
ațintiți asupra lui şi ar fi fost fatal să le lase pe deținute să 
creadă că îşi pierduse aplombul. Aşa că inspiră puternic, 
deschise uşa celulei şi intră cu paşi mari înăuntru. 

Uşa se deschise şi Helen se trezi, tresărind. Sări in- 
stinctiv în picioare, dar capul începu imediat să i se în- 
vârtă şi trebui să se sprijine de perete. Voise să rămână 
trează toată noaptea, gata să intre în acțiune imediat ce 
era eliberată. Dar epuizarea care se strânsese în ea zile în- 
tregi îşi spusese în sfârşit cuvântul. 

Helen ridică privirea şi o văzu pe Sarah Bradshaw 
cum se apropie. Gardiana părea tensionată, dar încerca 
să ascundă asta în spatele unui zâmbet forțat. 

— Ar trebui să ieşi abia la 10, dar m-am gândit să-ţi fac 
o favoare. Dacă vrei micul dejun, ar fi bine să te duci 
acum. 

Dar dacă Sarah spera la o primire prietenoasă, avea 
să fie dezamăgită. Helen sări imediat pe ea. 

— Unde e el? 

— Cine? răspunse gardiana uimită, trăgându-se în spate. 

— Robins. 

— E... e la discuţie cu SDEC. 

— Unde? 

— În biroul lui Bassett. 

— L-au pus sub acuzare? 

— Nu, bineînţeles că nu. N-au nimic împotriva lui. Nu 
ceva serios... 

— Ce-o să se întâmple după ce termină cu el? 

— De ce vrei să...? 

Dar Sarah nu apucă să termine. Helen o prinse de 
guler şi o trase spre ea. 

— Unde îl pot găsi? 

Acum erau practic nas în nas, iar Helen fu mulțumită 
să vadă că gardiana părea speriată. 

— Cred că la vestiar, bolborosi Sarah drept răspuns. A 
fost suspendat, aşa că o să-şi ia lucrurile şi o să se ducă 
acasă, până se lămuresc lucrurile... 

Până se lămuresc lucrurile. Helen ar fi fost în stare să 
o pălmuiască pe Sarah pentru eufemismul ei comic, dar 
trecu doar pe lângă ea. 

— Nu poți să te duci acolo. 

— Încearcă să mă opreşti. 

— Noi încă n-am terminat. 

— Poftim? 

— Am avut o înţelegere. Serviciu contra serviciu... 

Smiorcăita gardiană scoase din buzunar smartphone-ul, 
dar astăzi chiar şi ei părea să-i lipsească convingerea. 

— Înțelegerea noastră a luat sfârşit. 

— Dar am nevoie de o fotografie. I-am spus lui Garanita 
că o să mai fac una. 

Helen se opri în uşă şi zâmbi malițios. 

— Bine atunci... 

Surprinsă, Sarah ridică telefonul. Helen se întoarse 
din nou spre ea, dar, exact înainte ca Sarah să apese pe 
buton, ridică degetul mijlociu spre cameră. 

— ... uite-ți fotografia. 

Iar după asta, plecă. 

Mergea repede pe stradă, aruncând priviri neliniştite 
peste umăr. Kaitlin nu dormise deloc noaptea trecută, aş- 
teptându-se cumva ca „Jack“ să se ia de ea în orice clipă. 
Oare acesta mirosise minciuna sa, simțise ce pune ea la 
cale? Dacă da, nu lăsa să se vadă. Nu păruse să observe, 
atunci când ea ieşise pe furiş din squat, în dimineața asta. 

Kaitlin mergea direct către Lamb and Flag de pe 
Argyle Street. Era o crâşmă tradițională veche şi sinistră 
din Holloway, cu bere foarte ieftină şi cu program extrem 
de flexibil. Acolo puteai să-ți iei o halbă la orice oră din 
zi sau din noapte, dar dacă te duceai după miezul nopții 
trebuia să te serveşti singur — la primele ore, letonul cor- 
polent care era proprietarul localului putea fi găsit mo- 
tăind sub bar. 

Dar Kaitlin nu căuta de băut, şi trecu rapid pe lângă 
bar, spre toalete. Mâna de alcoolici serioşi care îşi savu- 
rau halba de mic dejun abia dacă ridicară privirea. Frau 
obişnuiţi ca scursurile Londrei să ajungă acolo, ca să folo- 
sească baia sau să se injecteze pe terasa minusculă. Kaitlin 
se bucură de lipsa lor de interes, dar tot se uită în spa- 
tele ei când se opri lângă telefonul public. Nu o urmărise 

nimeni, aşa că scoase o liră şi o băgă în aparat. Telefoanele 
publice erau o relicvă din altă epocă, dar această crâşmă 
arhaică şi insalubră încă avea aşa ceva, iar Kaitlin se bu- 
cură pentru asta. 

Deci asta era situaţia. Era vremea deciziei. Ceea ce 
făcea în următoarele câteva secunde putea să îi înalțe sau 
să îi distrugă viața. Aruncă o privire peste umăr şi, satisfă- 
cută de faptul că era singură, începu să formeze numărul. 

Helen fu uluită de priveliştea care o întâmpină. Nu 
mai văzuse niciodată atât de multe trupuri în Aripa B, 
nici un asemenea haos. Deținutele stăteau aplecate peste 
balustradele tuturor nivelurilor, bătând în ţevile metalice 
cu cănile smălțuite, aruncând fâşii de hârtie igienică în 
cantina înțesată, de dedesubt. Gardienii încercau să pună 
în practică închiderea celulelor, dar femeile se opuneau, 
luptând cu înverşunare, ca să evite să fie băgate înapoi în 
„cuști“. Lucrurile deveniseră deja neplăcute. Helen vedea 
cum o gardiană e tratată pentru răni minore, în timp ce 
o deţinută care protesta era trasă de păr spre celula ei. 

Jos, în mijlocul tumultului, Helen o zări pe Celia 
Bassett. Această femeie ștearsă păruse întotdeauna depă- 
şită de situație, dar niciodată atât de mult ca astăzi. Stătea 
cu mâinile ridicate deasupra capului, încercând să se facă 
auzită, dar deținutele nu păreau să aibă chef să asculte. 
Spre surpriza lui Helen, Cameron Campbell părea s-o sus- 
ţină. Campbell îşi ridiculizase întotdeauna superiorii, dar 
iată-l cum ameninţa că o să spargă capete, dacă deținutele 
nu se întorceau în celulele lor. Poate că, măcar o dată, fă- 
cea şi el ceea ce trebuia — încerca să restaureze ordinea, 

înainte ca cineva să fie grav rănit. Sau poate că doar voia 
să fie în mijlocul evenimentelor atunci când haosul avea 
să se pornească cu adevărat. 

Helen le vedea pe Noelle şi Babs în mijloc, susținute 
de forța îndoielnică a „Fetelor de Aur“. În circumstanțe 
normale, Helen s-ar fi repezit să le protejeze, dar nu şi 
astăzi. Trebuia să-l prindă pe Robins, înainte ca acesta să 
aibă şansa de a fugi. 

Helen iuți pasul şi coborî la Nivelul Unu, sărind câte 
două trepte deodată. Avansa rapid spre uşile Aripii C, dar 
când se apropie de ele, în câmpul ei vizual apăru brusc 
o siluetă familiară. Alexis, adversara ei rănită, dar insis- 
tentă, îi blocă drumul. 

— Te duci undeva, Grace? gângăvi femeia gigantică, 
avansând susținut. 

Alexis se simţise foarte prost după ultima lor cioc- 
nire, dar acum arăta încă şi mai rău. Avea două tăieturi 
urâte pe față, din care îi curgea sânge pe obraji. Voia să 
se răzbune şi nu avea de gând să piardă timpul, aşa că se 
repezi spre Helen. 

Dacă voia să se salveze, Helen avea la dispoziție doar 
o fracțiune de secundă. Aşa că, atunci când Alexis se 
aruncă spre ea, Helen țâşni în față şi lovi cu pumnul 
laringele atacatoarei ei. Se auzi un trosnet urât şi, chiar 
în timp ce femeia voinică se izbea de ea, Helen îşi dădu 
seama că aceasta e doborâtă. Alexis căzu la podea cu un 
bufnet oribil şi, pentru o clipă, Helen se temu de ce e 
mai rău. Alexis zăcea nemişcată, abia scoțând un zgo- 
mot, dar Helen se aplecă şi fu uşurată să vadă că pieptul 
acesteia se ridică şi coboară. Nu se simţea deloc bine, dar 
avea să supraviețuiască, aşa că Helen sprintă fără nicio 
ezitare pe ultimii câțiva metri spre uşile de acces. Dacă 

voia să-l prindă pe Robins înainte să plece, trebuia să se 
mişte rapid. 

Uşile erau închise bine, în ciuda haosului dinăun- 
trul aripii, aşa că Helen privi în jur, căutând o alterna- 
tivă. Poate că ar fi putut să ajungă în aripa personalului 
pe altă rută, dacă se întorcea, dar astfel risca să dea peste 
Bradshaw. În plus, acum vedea cum Campbell cheamă 
întăriri cu ajutorul fluierului, aşa că se trase instinctiv îna- 
poi, în intrândul celulei de lângă uşile principale de acces. 

Peste câteva clipe, uşile se dădură de perete şi patru 
gardieni în combinezoane de intervenţie intrară, alergând, 
în aripă. Helen ieşi iute ca fulgerul din ascunzătoarea ei 
şi se repezi prin uşile deschise. Apoi, uşile se apropiară, 
izbindu-se cu un trosnet asurzitor. 

Dar Helen deja dispăruse. 

Coridorul din fața ei era gol. De obicei, Aripa C era 
plină de deținute care spălau podelele, făceau curat în 
celule, pălăvrăgeau, făceau comerț şi se băteau. Dar, în 
dimineața asta, ele dispăruseră — probabil se strânseseră 
altundeva, ca să înfrunte autoritățile. Asta avea să solicite 
şi mai mult resursele închisorii, ceea ce făcea misiunea lui 
Helen puțin mai uşoară. În mod normal, o deținută aflată 
în aripa greşită ar fi atras atenţia, dar astăzi, în timp ce 
avansa pe coridorul pustiu, nu era nimeni în jur care să-i 
pună întrebări stânjenitoare. 

Nu zăbovi, ci parcurse întreaga lungime a aripii, 
până ajunse la uşile de acces către sectorul personalului. 
Planul ei fusese să declanşeze cea mai apropiată alarmă 
de sinucidere, în speranța că unul dintre gardienii hăr- 
ţuiți o s-o audă, dar când se apropie de uşi, văzu că nu 
era necesar. Una dintre uşile întărite era în continuare 
la locul ei, dar cealaltă atârna în balamale. Era îndoită 
la mijloc, iar balamalele aproape fuseseră smulse din pe- 
rete. Probabil că gardienii încuiaseră uşile, ca să le țină 
pe deţinute acolo, dar nici cele mai puternice bariere 
nu puteau rezista presiunii imense a unei aripi întregi 

de deținute. Helen se strecură pe lângă uşa deformată şi 
intră în sectorul personalului. 

Acum auzi zgomotul oribil care venea din zona de 
recreere a personalului — voci ridicate de furie, obiecte 
izbite de perete —, dar decise să nu investigheze ce se în- 
tâmplă. Dacă Robins deținea puțină minte, avea să evite 
cu orice preț grupurile mari şi avea să încerce să scape prin 
spatele închisorii, unde se ajungea printr-un coridor de 
lângă vestiarul personalului. Helen se îndreptă într-acolo. 

Era categoric în afara limitelor permise şi Helen ştia 
că, dacă e descoperită, va ajunge iar la Izolare. Dar acum 
nici nu-i trecea prin cap să se întoarcă. Nu după mult 
timp, ajunse la uşa sălii vestiarului. Şi aceasta trebuia să 
fie încuiată, şi nu avea rost să încerce să o forțeze de una 
singură. Dintr-odată, se simți ciudat de vulnerabilă — 
cum bântuia pe coridorul de afară şi se gândi să aştepte 
la ieşirea din spate. Dar asta ar fi putut să o pună faţă în 
față cu gardienii auxiliari care fuseseră recrutaţi pentru a 
se ocupa de tulburările acelei dimineți. Probabil că aceştia 
aveau să fie aduşi prin intrarea din spate, pentru a evita 
atenţia presei, care luase deja în vizor Holloway-ul. 

În timp ce Helen se gândea ce să facă, uşa vestiaru- 
lui se deschise. Mark Robins, îmbrăcat cu haină şi cu un 
rucsac în spate, făcu un pas pe coridor, dar când o văzu 
pe Helen se retrase imediat. Trase uşa cu putere spre el, 
dar, spre groaza lui, uşa nu voia să se închidă. Privi în jos 
şi văzu piciorul lui Helen băgat în uşă, iar peste câteva se- 
cunde simți mâinile ei pe guler. Încercă în continuare să 
se tragă în spate, lovindu-i violent brațele, dar Helen des- 
chise uşa cu umărul şi îl smuci cu putere spre ea. Luat prin 
surprindere, Robins se împletici şi Helen profită imediat 
de acest avantaj, izbindu-l de peretele opus. Cu respirația 

tăiată, Robins încercă iar să scape din strânsoarea ei, dar 
acum se trezi că se roteşte. Într-o clipă, fața îi fu lipită cu 
putere de perete, iar brațul — sucit la spate. 

— Mergi undeva? 

Robins continuă să se zbată. Helen îl lăsă să se înde- 
părteze câţiva centimetri de perete, apoi îl izbi iar de el. 

— Răspunde, continuă ea. 

— Acasă, icni Robins. Merg acasă. 

— Ţi-ai terminat opera, nu-i aşa? 

Robins nu răspunse, tresărind de durere, în timp ce 
Helen îi strângea braţul. 

— De ce ai făcut asta, Mark? Ce i-au făcut? 

— N-am făcut nimic. 

— Nu e nevoie să mă minţi. Am văzut rapoartele medi- 
cului legist. Ştiu ce le-ai făcut lui Leah şi Jordi. 

— Am recunoscut asta, scânci Robins. Am făcut ceva 
greşit şi o să plătesc pentru asta. Dar nu le-aş fi făcut rău 
niciodată. 

— Asta spun majoritatea criminalilor şi a violatorilor. 

— N-am făcut rău nimănui. N-am violat pe nimeni. A 
fost de bunăvoie, pentru numele lui Dumnezeu! 

— Da, sigur... 

— Se simțeau singure. Nu aveau pe nimeni. Nu aveau 
nici măcar un om care să le iubească, căruia să-i pese de 
ele... 

Era greu să-ți dai seama dacă Robins vorbeşte despre 
acele femei sau despre el însuși. Dintr-odată, păru o făp- 
tură jalnică — după cum scâncea şi se răsucea în strân- 
soarea ei. 

— De asta le-ai luat în vizor? 

— Nu le-am luat în vizor, insistă Robins. Îmi plăcea de 
ele, şi lor le plăcea de mine. Ştiam că nu poate să dureze, 

dar momentele pe care le-am petrecut împreună au fost 
speciale... 
Helen nu mai suportă şi îi trase brațul mai sus. Ro- 
bins scânci de durere. 
— Să nu îndrăzneşti să te justifici, şuieră ea. Ai profitat 
de femeile alea, ceea ce face din tine un simplu violator. 
— Poţi să-mi spui cum vrei, dar nu le-am făcut rău, jur! 
Acum începu să plângă. Îşi lăsă capul în jos şi suspină 
amarnic, udând peretele cu lacrimi. Pentru o clipă, Helen 
îşi relaxă strânsoarea. Fără să vrea, vedea în comporta- 
mentul lui Robins ceva care i se părea sincer. 
— De ce erai în celula lui Jordi în noaptea aia? În noap- 
tea în care te-am fugărit? 
— M-am dus s-o văd, continuă Robins, înghițindu-şi tul- 
burarea. O vizitam o dată sau de două ori pe săptămână... 
— Droguri în schimbul felațiilor, nu? 
— Nu, îi dădeam timbre şi bani. Pentru compania ei... 
— Poţi să-i spui cum vrei. Ce s-a întâmplat? 
— M-am dus la celula ei, ca de obicei. Am intrat şi am 
găsit-o. Era moartă deja... 
— Şi în loc să dai alarma, ai fugit. 
— Nu-mi puteam permite să fiu găsit acolo. M-ar fi dat 
afară, aşa că am plecat. Dar apoi te-am văzut pe tine. 
Helen înjură violent, făcându-l pe Robins să tresară. 
Se ghemui, ca şi cum ar fi aşteptat o lovitură, dar Helen 
nu voia să-l atace. Era furioasă, deoarece începea să ajungă 
la concluzia că se înşelase în privinţa lui Robins. Era un 
vierme, nici mai mult — nici mai puțin — care nu era 
capabil să comită aceste crime sadice, complexe. 
— Gândeşte-te puțin, o îndemnă el cu o şoaptă răguşită. 
Aseară am fost scos de aici, iar dimineaţă însoțit din nou 
înăuntru. Cum aş fi putut să ucid iar? 

— Ce vrei să spui? se răsti Helen. 

— Lucy Kirk... Michael... indiferent cum vrei să-i spui. 
A fost ucisă noaptea trecută, cusută ca şi celelalte... Eu nu 
eram aici, deci nu puteam fi eu... 

Robins începu să plângă iar, şi acum Helen îi dădu 
drumul. Tulburatul gardian se lăsă să cadă în genunchi. 
Era epuizat, consumat — Helen se întrebă dacă avea măcar 
puterea de a ajunge la uşa din spate. Era puţin tentată să îl 
târască acolo chiar ea — Robins fusese o prezenţă toxică 
în această închisoare şi ar fi fost mult mai bine fără el —, 
dar nu avea timp. Urmase suficient o pistă care ducea la 
o fundătură şi avea de lucru. Aşa că îi luă legitimația de 
la gât şi începu să sprinteze pe coridor. 

Robins o privi cum pleacă, îngenuncheat, distrus şi 
înfrânt. 

Deci asta era tot. Ăsta era sfârşitul. 

Charlie parcurse iar lista lungă, sperând că le scăpase 
vreunul, că unul se strecurase prin năvod. Dar lucraseră 
metodic şi organizat — grupaseră locurile frecventate de 
Stonehill în mănunchiuri geografice, ca să nu revină pe 
propriile lor urme — şi le vizitaseră pe toate. Fiecare loc 
listat avea acum, în dreptul lui, o liniuță. 

Şi totuşi, Robert Stonehill continua să le scape. Miza- 
seră tot pe arestarea lui şi eşuaseră. Linia telefonică spe- 
cială primise zeci de apeluri, iar Poliția Metropolitană le 
investigase pe toate — doar pentru a descoperi că apelanții 
era mincinoşi, lacomi sau pur şi simplu induşi în eroare. 
Vânarea nepotului lui Helen fusese atât de promițătoare, 
dar nu le adusese nimic. 

Charlie aruncă pe furiș o privire spre Sanderson, care 
îşi luase o nouă pauză de ţigară, cu mobilul lipit de ure- 
che. Fără să vrea, Charlie se simţea extrem de vinovată. 
O târâse şi pe Sanderson în chestia asta şi unde ajunse- 
seră? Ce aveau să spună atunci când aveau să se întoarcă 
în Southampton cu mâna goală? Cum aveau să îi pre- 
zinte totul lui Gardam? Indiferent ce ar fi făcut acum, le 

pândea distrugerea carierei. Înainte de 40 de ani, aveau să 
ajungă la groapa de gunoi, fără nicio recomandare, nicio 
perspectivă, nicio speranță. 

— Charlie? 

Ce naiba avea să-i spună lui Steve? Parcă îl auzea cum 
o ia la rost, străduindu-se bărbăteşte să nu-i spună „ţi-am 
zis eu“. Era un bărbat foarte cumsecade, chiar şi atunci 
când era furios pe ea. 

— CHARLIE? 

Acum Charlie ridică privirea. Spre surpriza ei, văzu 
că şefa ei îşi abandonase ţigara. Sanderson părea acum 
fericită, chiar puţin entuziasmată. 

— Avem o pistă. Un squat în care stă. 

Charlie uită instantaneu orice gând de înfrângere, o 
prinse pe Sanderson de braţ şi încercă să vorbească, dar 
nu îşi putea găsi cuvintele. Aşa că Sanderson o ajută: 

— Cred că l-am găsit, Charlie. 

— Toate deţinutele trebuie să se întoarcă în celulele lor. 
Cele care nu vor face asta... 

— Dă-o în mă-sa, replică Noelle, împingând-o pe ne- 
putincioasa Guvernatoare din calea ei şi îndreptându-se 
spre uşile principale. 

— O să ajungă la Izolare. O să ajungeţi toate la Izo... 

Noelle merse mai departe. Ea şi un nucleu de deținute 
din Aripa B formaseră un grup de 50 de femei şi nu aveau 
să se lase descurajate de amenințările deşarte ale Celiei 
Bassett. Ca multe alte deţinute de la Holloway, Noelle nu 
dormise nopți întregi, făcându-şi griji dacă e în siguranţă, 
dacă dimineaţă o să mai fie vie. Ştirea că Lucy Kirk fusese 
ucisă o enervase la culme — se decisese să nu mai petreacă 
nici măcar o noapte în acea închisoare în descompunere. 

Campbell şi alți câțiva gardieni se retrăseseră spre 
uşile de acces principale şi acum se aflau drept în calea 
deținutelor. Îşi scoseseră deja bastoanele, în timp ce, dea- 
supra lor, Bradshaw şi încă un gardian pregăteau furtunu- 
rile de mare presiune. Dar Noelle nu şovăi şi continuă să 
avanseze, țipând la gardieni să se dea la o parte. Aceștia 
puteau să înfrângă câteva deținute, dar nu pe toate. 

Se apropiau tot mai mult, dar exact când Noelle îşi 
pregătea trupul pentru luptă, simţi cum cineva o trage 
în spate. Se întoarse, gata să-i spargă fața, dar mâna îi 
încremeni în aer. Era Babs, care încerca s-o tragă de pe 
marginea prăpastiei. 

— Nu face asta, Noelle, o îndemnă prietena ei. Tu nu 
eşti aşa. 

— Dă-te la o parte, Babs, ăsta nu e războiul tău. 

— Nu-i da un pretext lui Campbell. O să-ți spargă capul. 

— N-are decât să încerce, fir-ar a dracu’. 

— Eşti speriată, nu gândeşti limpede, insistă Babs. Dacă 
faci asta o să regreţi, crede-mă. 

— Îți spun pentru ultima oară: dă-mi drumul! se răsti 
Noelle la Babs, holbându-se la ea ameninţător. 

Babs dădu drumul cămăşii lui Noelle, fără nicio tra- 
gere de inimă, dar încă nu terminase. 

— Poate că o să ieşi din aripă, dar chiar crezi că o să ieşi 
din clădire? O să fiți prinse, şi apoi? O să-ţi petreci restul 
vieții în spatele gratiilor. Asta e ceea ce vrei? 

— Ceea ce vreau, spuse Noelle răspicat, apropiindu-se de 
femeia bătrână, e ca tu să te dai de aici. 

Spusese asta cu o asemenea vehemenţă, încât Babs se 
trase în spate, ridicând braţele în semn de predare. 

— Ne vedem dincolo, murmură Noelle tenebros. 

Apoi făcu stânga-mprejur şi se grăbi să le ajungă din 
urmă pe celelalte deținute. Babs se uită la ea cum pleacă. 
Închisoarea era cuprinsă de tumult, sistemul se dezinte- 
gra şi până şi vechile prietenii începeau să se destrame. 

Helen trecu legitimaţia lui Robins prin cititor. Lumina 
de deasupra uşilor deveni verde din roşie şi Helen intră 
în încăperea slab luminată de dincolo. Nu îi plăcuseră 
niciodată morgile, iar asta era și mai rea decât altele — 
părăginită şi murdară. 

Nu erau deloc condiţiile ideale pentru examinarea 
unui cadavru, dar, pe de altă parte, morga Holloway-ului 
fusese rareori folosită. Abia în ultimele câteva zile fusese 
pusă la încercare. 

— Ce naiba ai impresia că faci? o întrebă doctorul Khan 
alarmat, trăgând deja un cearşaf peste cadavrul lui Lucy 
Kirk. Deţinutele nu au voie să intre aici, aşa că trebuie să 
te rog... 

— Dacă n-ai observat, la etaj e revoltă. Aşa că în dimi- 
neața asta e permis orice. 

Khan privi rapid spre tavan, evident alarmat de 
această ştire. Dar încă nu terminase, aşa că îşi întoarse 
iar spre Helen privirea gravă. 

— Câte deţinute sunt? Va trebui să rapor... 

— Numele meu este detectiv-inspector Helen Grace. 
Poate ai auzit de mine? 


319 


320 


MJ. Arlidge 


Era evident că doctorul Khan auzise, pentru că începu 
să se tragă în spate. 

— Astăzi eu pun întrebări, doctore. Aşa că fii băiat cu- 
minte şi pune scalpelul jos. 

Khan se uită la Helen, apoi la mâna lui, părând sur- 
prins să vadă că bisturiul e încă acolo. Îl puse repede lângă 
celelalte unelte şi începu să-şi scoată mănuşile sterile. 

— Nu pot să discut cu tine despre munca mea, spuse el, 
ducându-se spre masa pe care era servieta lui. 

Îşi scoase halatul, nerăbdător să plece. 

— Am citit constatările tale preliminare despre Leah 
Smith şi Jordi Baines. Acum vreau să discut cu tine des- 
pre Lucy. 

Khan păru sincer uimit de spusele ei şi rămase țintuit 
pe loc, atunci când Helen se apropie de masă. Dar când 
ea ridică cearşaful, ca să scoată la lumină trupul lui Lucy, 
Khan se repezi în față. 

— Nu poți să faci aşa ceva. O să contaminezi cadavrul... 

— Dă-mi nişte mănuşi! 

— Poftim? 

— Dă-mi nişte mănuşi sterile. 

Khan ezită, apoi se supuse. Helen îşi trase mănuşile 
şi ridică brațul lui Lucy. Avansă spre subsuoară şi nu fu 
surprinsă să găsească, pe una dintre vene, o urmă proas- 
pătă de ac. 

— Ai trecut asta în raport? întrebă Helen, arătând spre 
mica urmă roşie. 

— Bineînţeles, spuse Khan, părând ofensat din cauză că 
profesionalismul lui era pus la îndoială. 

— Şi ai primit rezultatele preliminare ale analizei sângelui? 

Khan aprobă din cap, neştiind unde duceau toate astea. 

— Există urme de heroină? Sau alte droguri injectabile? 

— Nu, încă nu, răspunse Khan. Dar aş vrea să repet... 

— N-o să găseşti nimic. Lucy încerca să se lase. Nu mai 
lua de câteva săptămâni. 

— Şi? Putea să recadă şi, oricum, nu drogurile au ucis-o. 
Opinia mea e că toate cele trei victime au murit din ca- 
uza... 

— Unui stop cardiac, ştiu. Deci despre ce e vorba? 

— Ce vrei să spui? 

— Cineva le-a injectat pe aceste trei femei cu o substanță 
care induce infarctul. Poate că ucigaşul le-a spus că sunt 
droguri, dar nu erau deloc. 

Khan se opri pentru prima oară, ca şi cum şi-ar fi dat 
seama unde bate Helen. 

— Ai găsit insulină în sângele lor? Insulina poate să in- 
ducă infarctul, dacă e administrată în cantități suficiente. 

— Nu, nimic de felul ăsta. 

— Vreun stimulent cardiac? Anestezice injectabile? 

— Nu. 

— Atunci ce? Fă-ţi meseria şi spune-mi care e cauza mor- 
ţii. 

— Nu ştiu care e cauza morţii, dar pot să-ţi sp... 

Helen nu se mai obosi să-l asculte, ci îi luă servieta 
din mâini şi îi scoase notițele. Dădu paginile până ajunse 
la analiza sângelui. 

— Nu am găsit nimic la ce nu te-ai aştepta, bolborosi 
Khan, dată fiind natura morţii lor. Nivel scăzut de glucoză, 
nivel crescut de adrenalină, ca să nu mai vorbim de mari... 

Dintr-odată, Helen se sprijini de masă. Răspunsul fu- 
sese tot timpul unul evident. 

— Adrenalină, şopti ea sec. 

— Asta nu înseamnă nimic. Corpul produce adrenalină 
în timpul traumelor precum infar... 

— Dar poate să şi provoace un infarct, dacă e injectată 
în cantități suficiente. Şi, bineînțeles, nimeni nu ar re- 
marca nimic ciudat, deoarece după un infarct nivelul ar 
fi în mod natural unul crescut. 

Khan nu spuse nimic. Faţa lui era pământie. 

— E singurul lucru care leagă toate cele trei morți, con- 
tinuă Helen. Nivelul foarte crescut de adrenalină. Ar fi 
trebuit să-mi dau seama, şi tu la fel. 

— Nu e vina mea, răspunse Khan. Nimic din toate astea 
nu e vina mea. 

Se trăgea deja cu spatele spre uşă, dar Helen nu avu 
energia să-l oprească. Nu văzuse ceea ce era sub nasul ei 
şi, drept rezultat, încă o femeie nevinovată murise. Tânjea 
să-l ofere pe criminal justiției, dar nici măcar acum nu ştia 
prea bine în ce direcţie să o ia sau unde să privească. Ştia 
partea de „cum“, dar partea de „cine“ şi „de ce“ a acestor 
crime oribile rămânea la fel de ascunsă ca până atunci. 

— Trei. Doi. Unu. Acum! 

La semnalul lui Sanderson, polițistul în uniformă re- 
pezi berbecele. Uşa de la intrare a squatului era putredă 
şi polițistul o despică în două dintr-o singură lovitură. Pe 
lângă el se repeziră alți poliţişti înarmaţi, care sprintară 
spre camere. Sanderson alergă după ei, cercetând clădirea 
în căutarea trofeului lor. 

— Poliţişti în misiune! În genunchi! 

Podeaua era plină de siluete adormite. Întreaga clădire 
duhnea a droguri şi a bere trezită. Cei care o considerau 
casa lor se ridicară ameţiţi, alarmaţi de puştile automate 
care le erau băgate în față. Sanderson făcu o scurtă nu- 
mărătoare a celor din cameră, dar era prea întuneric ca să 
vezi bine, aşa că se întoarse brusc şi trase perdelele grele 
din spatele ei. În cameră intră o lumină strălucitoare, pro- 
vocându-le şi mai mult disconfort inadaptaţilor semidez- 
brăcați care defilau prin faţa ei. 

Le cercetă trăsăturile cu privirea, dar niciunul dintre 
ei nu era cel căutat, aşa că trecu mai departe. Mai în spate 
erau încă două camere mici, iar Sanderson se repezi spre 
ele. Una era un fel de dormitor — în mod evident, un 

cuplu tânăr fusese în mijlocul unei întâlniri amoroase, 
iar fata dezbrăcată țipa acum din răsputeri. Iubitul ei băr- 
bos părea şi el stupefiat, dar Sanderson nu zăbovi şi trecu 
mai departe spre mica anexă din spate. Anexa ducea spre 
grădină şi fusese cândva spălătorie, dar acum era o coş- 
melie murdară. Maşina de spălat fusese dezmembrată şi 
din ţevile ei crăpate picura apa, iar podeaua era presărată 
cu seringi. Şi, mai rău, cămăruţa era goală. 
— Liber! 

Sanderson urlă cuvântul pe un ton sigur, dar vocea ei 
părea stridentă şi încordată. Se duse iar în fața casei, dar, 
în timp ce făcea asta, auzi de deasupra un cor de „liber“. 
Merse mai departe spre scara principală, dar când ajunse la 
ea, în vârful scărilor apăru un coleg de la Poliția Metropo- 
litană care scutură din cap, părând la fel de dezamăgit pe 
cât se simțea ea. În mod evident, Stonehill nu era la etaj. 

Sanderson înjură violent. Ajunseseră la squat în mai 
puţin de 20 de minute. Stonehill fusese în casă, atunci 
când tânăra femeie plecase. Oare bănuise ceva? Fugise? 

Acum Sanderson se trezi că se îndreaptă iar spre anexă. 
Stonehill era un criminal agil şi plin de resurse, şi Sander- 
son îşi aminti descrierea lui Helen despre saltul lui grațios 
de la fereastra din Docuzrile de Vest. Atunci nu crezuse re- 
latarea ei, dar acum avea motive să-şi revizuiască opinia. 
Se grăbi spre anexă, smulse uşa şi se repezi înăuntru. 

Şi iată-l. Cobora pe un burlan solid din spatele casei. 
Stonehill simți mişcare şi sări de pe casă, aterizând abil 
în picioare. Sanderson fu asupra lui într-o clipă, îl prinse 
de tricou şi îl învârti. 

Duse mâna după cătuşe, dar îşi dădu seama prea târ- 
ziu de stupiditatea acțiunii ei. Se lăsase cu o singură mână 
cu care să se apere şi nu reuşi să se mişte suficient de rapid. 

Stonehill se repezi înainte şi fruntea lui izbi fața lui San- 
derson imediat deasupra şeii nasului. 

Acum Sanderson căzu pe spate. Pentru o clipă, nu mai 
ştiu pe ce lume se află. Urechile îi țiuiau şi vedea stele. 
Încercă să se ridice în picioare, dar căzu în genunchi. În- 
chise ochii, inspiră şi expiră adânc şi încercă să-şi redo- 
bândească stăpânirea de sine. Acum ameteala scădea, iar 
Sanderson deschise iar ochii. 

Stonehill se cățăra pe zidul din spate al grădinii. Po- 
lițiştii înarmaţi alergară pe lângă Sanderson, dar era deja 
prea târziu. Stonehill sărise de cealaltă parte şi fugise. Mi- 
zaseră totul pe prinderea lui, dar el scăpase din strânsoa- 
rea lor, iar Sanderson era acum înfrântă, fără alt rezultat 
decât un nas rupt şi o carieră distrusă. 

Helen rămase singură, privind cadavrul din fața ei. 
Acum cearşaful zăcea pe podea, dezvăluind-o pe Lucy 
în toată splendoarea ei. Era un specimen ciudat, născută 
cu talie îngustă şi curbe generoase, dar aceste aspecte ale 
feminității ei se aflau sub un atac tot mai puternic. În 
primul rând, din partea marilor cantități de hormoni mas- 
culini pe care le lua şi care îi adăugau masă musculară şi 
păr, în al doilea rând, din partea răului pe care şi-l făcea cu 
propria ei mână. Tăieturile lungi şi înguste de pe coapse, 
braţe şi sâni erau o mărturie deprimantă a automutilării. 

Dar prejudiciile produse de Lucy erau nimic, în com- 
paraţie cu rănile suferite din partea criminalului. La fel 
ca în cazurile lui Leah şi Jordi, gura, ochii şi vaginul lui 
Lucy fuseseră cusute, iar nasul, urechile şi anusul umplute. 
Helen atinse ezitant substanța opacă şi gelatinoasă care 
atârna din urechea stângă a lui Lucy şi o ridică în aer, ca 
s-o examineze mai îndeaproape. Cum se aşteptase, era 
vaselină. Aceasta se găsea oriunde — puteai s-o cumperi 
şi de la magazinul închisorii —, aşa că, în afara cazului 
în care ucigaşul fusese suficient de neglijent ca să-şi de- 
pună ADN-ul pe ea, vaselina le era inutilă anchetatorilor. 

Helen era pe punctul de a relua examinarea cada- 
vrului, când simți mişcare cu colțul ochiului. Înşfăcă in- 
stinctiv scalpelul de pe tavă şi se răsuci, ca să se apere. Dar 
imediat ce făcu asta, „atacatorul“ ei dispăru, pierzându-se 
în zidărie cu viteza fulgerului. Helen scutură din cap în 
fața stupidității ei — era doar un şoarece. Niciun loc din 
închisoarea asta nu era sacru. 

Îşi reîndreptă atenţia spre cadavru şi studie cusătura. 
Era abilă, astfel că cel care o făcuse era experimentat. De 
data asta, criminalul alesese o aţă de un violet frumos. 
Oare coloritul diferit era ceva important sau avea doar me- 
nirea de a-i tachina pe nefericiții anchetatori? Îşi înghiţi 
repulsia şi se apropie de răni, privind cu atenție deosebită 
vaginul cusut al lui Lucy. Căuta urme de mutilare exce- 
sivă — semne de ură —, dar cusătura fusese executată cu 
grijă. Nu existau vânătăi, niciun semn de violenţă şi nicio 
urmă de sânge. De fapt, până la acel moment nu fusese 
vărsată nicio picătură de sânge. 

Helen ştia că ar fi trebuit să plece. Fără îndoială, Khan 
avea să raporteze intruziunea ei şi aveau să vină gardieni 
înarmaţi, ca să o prindă. Dar în mintea ei apăru un gând, 
şi Helen îşi dădu seama că trebuie să rămână. Dăduse de 
foarte puține crime lipsite de sânge în cariera ei, de foarte 
puține acte de brutalitate în care trupurile lăsau să se vadă 
o astfel de absență completă a rănilor defensive. Era sigură 
că asta e ceva important, aşa că reveni la cadavru. 

Luă mâinile lui Lucy şi examină degetele ei lungi, 
căutând urme de luptă, urmele unei femei care se zbate 
să-şi salveze viaţa. Şi, în timp ce privea lung mâinile albe 
precum crinul, îşi dădu seama. Lucy fusese o femeie care 
se ura, care ura viața şi care, mai mult decât orice, ura 
faptul că era la Holloway. Pusese în scenă multe proteste 

murdare, mânjindu-se pe ea şi pereții cu excremente, 
atunci când tentativele sale de a obține transferul eşuau. 
Încercase să se sinucidă de două ori, făcuse greva foamei 
şi refuzase categoric să se îngrijească. Insistase că făcea 
asta din cauză că nu voia să pară „feminină“, dar toată 
lumea ştia că e din cauză că abandonase. Părul ei era lins 
şi unsuros, subsuorile nespălate şi unghiile scurte aveau 
în permanenţă sub ele o dungă groasă de murdărie. 

Dar nu şi acum. Acea Lucy care zăcea pe masa din fața 
lui Helen era cea care, poate, ar fi trebuit să fie. Părul ei era 
în continuare unsuros, dar pieptănat cu cărare. Buzele, de 
regulă scorojite, păreau durdulii şi fiecare unghie era curată 
şi imaculată. Probabil Khan luase mostre de sub câteva, dar 
el nu le-ar fi curățat niciodată cu atâta meticulozitate. Ne- 
fiind un rezident al închisorii şi ştiind prea puţine despre 
viața lui Lucy, Khan nu ar fi observat aceste schimbări, dar 
pentru Helen, ele erau evidente şi izbitoare. 

Iar acum prin mintea năucită a lui Helen fulgerară 
câteva imagini. Şoarecele care tocmai fugise prin morgă. 
Gândacii de bucătărie care se împerecheau la Izolare. Muş- 
tele care dădeau ocol celulelor, căutând ceva umed unde 
să-şi depună ouăle. lar gândul care o sâcâia deveni și mai 
puternic. Ucigaşul încerca să protejeze victimele de aceşti 
intruşi, închizând fiecare orificiu, astfel încât cadavrele lor 
să nu poată fi profanate de numeroşii „locuitori“ neînregis- 
traţi ai închisorii. Ar fi trebuit să-i fie evident de la început. 
Şobolanul care alergase peste ea în prima noapte petrecută 
aici fusese cel mai important indiciu dintre toate. 

Trudise o lungă vreme cu convingerea greşită că 
aceste crime erau acte de ură, dar ele nu erau deloc aşa 
ceva. Acest ucigaş calculat nu dorea să îşi agreseze victi- 
mele — de fapt, chiar dimpotrivă. Voia să le purifice. 

Acum erau la câțiva centimetri de el. Simţea respira- 
ţia lor dezgustătoare, în timp ce îl ocărau, insultându-i 
virilitatea, originea şi chiar mama. Stropi din saliva lor 
murdară aterizau pe cămaşa lui, dar el nu încercă să-i 
şteargă. Nu avea să se înjosească făcând asta, iar imediat 
ce distracţia de astăzi lua sfârşit, avea să-şi ardă uni- 
forma. 

— Aţi auzit ce-a zis Guvernatoarea, întoarceți-vă în ce- 
lulele voastre ACUM. 

Campbell urlă ultimul cuvânt, dar fără niciun efect. 
Acum deținutele aveau chef de scandal, iar Campbell nu 
mai putea face nimic care să împiedice o răzmeriță totală. 

— Dă-te la o parte, altfel îţi rup capul! 

Noelle James conducea gloata de femei scoase din 
minți, toate părând că vor un măcel. Campbell o privi 
fix, apoi ridică ochii şi îi făcu semn din cap lui Bradshaw. 

Peste câteva clipe, un jet puternic de apă țâşni de sus 
şi dobori de pe picioare două deținute. Apoi izbucni iadul. 
Se auzeau țipete şi strigăte, iar Campbell zări dintr-odată 
cum un scaun de plastic zboară prin aer spre el. 

— Capul! 

Se lăsară în jos la unison, iar scaunul lovi uşile, ime- 
diat în spatele gardienilor asediați. Deţinutele se repeziră 
acum înainte, țipând obscenităţi, dar Campbell era pre- 
gătit. Se îndreptă de spate şi roti liber bastonul, care o lovi 
puternic pe Noelle în bărbie, aruncând-o într-o parte. 
Campbell auzi pocnetul puternic scos de bastonul lui şi 
nu se putu abține să nu zâmbească. După câteva ore de 
război simulat, în sfârşit începuse distracţia. 

Acesta era momentul pe care îl aşteptase. Şi acum nu 
se mai abținu. Se repezi în tumultul din fața lui, fluturând 
bastonul deasupra capului şi urlând ca un lup. 

Îl ardeau plămânii şi muşchii lui protestau, dar con- 
tinuă să meargă mai departe. Avea un avantaj bun față 
de urmăritorii lui şi era hotărât să profite de el. Simțurile 
lui se răsculaseră şi creierul îi lucra cu furie, dar panica 
începea, treptat, să scadă. 

Robert Stonehill era pe jumătate adormit, atunci când 
uşa de la intrare zburase din balamale. Paşii grei ai poli- 
ţiştilor înarmaţi erau uşor de recunoscut şi Robert era în 
picioare încă dinainte ca ei să înceapă să-şi strige averti- 
zările lor obişnuite. Dormea la primul etaj şi, cum casa 
părăginită avea o singură scară, nu aveai pe unde cobori. 
Etajul de deasupra nu era nici el mai atrăgător — scându- 
rile podelei era putrezite şi instabile şi, oricum, Robert nu 
avea chef de o urmărire pe acoperiş. Aşa că fusese nevoit 
să gândească din mers, repezindu-se în baia murdară şi 
smulgând fereastra. De acolo nu trebuia decât să alunece 
puțin pe burlan, până în grădină. 

Aproape că fusese interceptat de înlocuitoarea lui 
Grace, dar instinctul îl salvase din nou. Simţea gustul sân- 
gelui care îi picura în gură, în timp ce alerga, şi se întrebă 
dacă era al lui sau al ei. Acum nu avea timp să verifice, 

dar va trebui să se ocupe de asta, după ce scăpa din pro- 
ximitatea imediată a squatului. O rană facială evidentă 
ar fi atras o atenţie nedorită. Şi, dacă existase un lucru pe 
care se pricepuse să-l facă în ultimele câteva luni, acesta 
fusese să treacă neobservat. 

Prin spatele acestui şir de case victoriene trecea o alee 
lungă, iar Robert goni de-a lungul ei. Avea să-l scoată la 
drumul principal, iar de acolo putea să o ia în mai multe 
direcții. Oricât de tentant ar fi fost să caute un gang în 
care să se ascundă, cea mai bună şansă a lui era să se în- 
depărteze de locul faptei cât mai mult posibil. O nouă 
deturnare a unei maşini ar fi fost riscantă — trebuia să 
presupună că erau prezente şi vehicule ale poliției, poate 
chiar și un elicopter; i-ar fi fost mai bine să țâşnească în 
furnicarul de străduţe de suburbie din apropiere. 

Robert îşi repezi privirea spre cer — nu se vedea ni- 
ciun elicopter —, apoi aruncă o privire în urma lui. Câţiva 
poliţişti înarmaţi ajunseseră pe alee, dar erau la aproape 
200 de metri distanţă şi erau împovăraţi de echipament. 
Nu ar fi riscat niciodată să tragă în direcţia unei străzi 
aglomerate, aşa că, dacă putea să menţină viteza, avea să 
fie curând în siguranță. 

Acum Robert gâfâia şi transpira din abundență. Ca- 
pătul aleii era la doar şapte metri distanță. Vedea acolo 
viața normală — mame cu cărucioare, pensionari cu plase 
de cumpărături — și suficient paravan obişnuit după care 
să se ascundă, în timp ce se îndepărta. Din nou, norocul 
era de partea lui. 

Apoi, dintr-odată, apăru ea. Robert o recunoscu pe 
Brooks imediat, atunci când ea se opri în capătul aleii. 
Văzu şi pe fața ei expresia recunoaşterii lui şi simți cum 
Brooks se tensionează pentru luptă, dar nu se opri nicio 

secundă. Spori viteza şi se repezi spre ea. Avea s-o zdro- 
bească în ultimul hal. Avea s-o distrugă. 

Mai erau câteva secunde până la impact, când, 
dintr-odată, ea se lăsă jos. El se lovi de silueta ei ghemu- 
ită şi se rostogoli prin aer, cu câlcâiele întoarse deasupra 
capului, după care căzu la pământ, lovindu-se urât cu 
bărbia de pavaj. Sări imediat în picioare, dar Brooks se re- 
pezi la el rapid. El o respinse, câştigând câteva secunde în 
care să-şi strecoare mâna în buzunarul hainei. lar acum, 
când ea îl atacă a doua oară, era pregătit. Scoase cuțitul 
din buzunar iute ca fulgerul, iar când ea se năpusti asupra 
lui, Robert se roti şi i-l înfipse în piept. 

Brooks păru uluită, chiar puțin nedumerită. Dar nu 
mai mult decât Robert. Căci cuțitul lui nu îi atinsese pie- 
lea — nu intrase. Iar Robert zări acum masa revelatoare 
de sub cămaşa ei — Brooks purta vestă anticuțit. Lovi spre 
faţa ei, dar brațul puternic al lui Brooks îi dobori cuțitul 
din mână. Robert se întoarse rapid, ca să-l recupereze, 
dar simţi imediat o lovitură dură la rinichi. Icni şi căzu 
la pământ, iar Brooks se aruncă pe el. 

Robert se zbătu din răsputeri, dar era prea târziu. 
Brooks îl adusese în postura în care voise să-l aducă, iar 
Robert văzu zâmbetul uşurat de pe fața ei, atunci când 
ea se aplecă şi îi spuse: 

— Mă bucur să te văd iar, Robert. 

Helen se năpusti pe uşile capelei şi intră cu paşi ener- 
gici. Nu se aşteptase să găsească pe cineva, dar Andrew 
Holmes era îngenuncheat în fața altarului. Era evident 
că se rugase, dar acum, deranjat de intrarea dramatică a 
lui Helen, ridică privirea. Când se apropie de el, Helen fu 
uluită să vadă că obrajii lui erau pătaţi de lacrimi. 

— Helen, ce surpriză plăcută, spuse el, ridicându-se în 
picioare. Nu te vedem prea des aici. 

Helen îl privi lung, dar nu spuse nimic. Astăzi Holmes 
avea ceva diferit. Optimismul lui voios se evaporase, iar 
preotul părea golit şi trist. Ca şi cum i-ar fi simţit gându- 
rile, Holmes îşi şterse lacrimile cu mâneca. 

— Îmi cer scuze pentru starea în care mă găseşti. Chiar 
şi oamenii lui Dumnezeu au momente de slăbiciune. 

Spusese asta pe un ton degajat, dar Helen nu se lăsă 
păcălită. 

— Nu e nevoie de scuze, răspunse ea calm. Presupun că 
ştiai că această zi va veni. 

Holmes o privi, cu o expresie de surpriză sinceră, dar 
apoi trăsăturile lui se îndulciră, iar el zâmbi şi dădu din 
cap. 

— Eşti mai înţeleaptă decât noi toți la un loc, nu-i aşa? 
M-am gândit la asta, prima oară când te-am văzut. 

— Foarte măgulitor, dar asta nu schimbă nimic, nu-i aşa? 

— Nu, presupun că nu. Dar sunt uimit că îţi pasă. 

Helen fu atât de şocată de modul nonşalant în care 
el spusese asta, încât, pentru o clipă, îi veni să-l lovească. 

— De ce să nu-mi pese? se răsti ea cu înverşunare. Jordi 
era prietena mea. lar Leah şi Lucy... erau nişte ființe 
umane decente. 

— Sunt cu totul de acord, dar nu sunt sigur dacă asta 
are vreo importanţă. 

— Poftim? replică Helen. 

Făcu încă un pas spre el, având nevoie de întregul pro- 
fesionalism, ca să nu-l lovească şi să-l doboare la pământ. 

— E totul în regulă, Helen? răspunse Holmes, tră- 
gându-se în spate. Pari supărată. 

— Tu n-ai fi, în locul meu? 

— Presupun că da, dar nu ştiu ce legătură are asta cu 
mine. Eu am încercat să te ajut, dar tu n-ai reac... 

— Aşa cum le-ai ajutat pe celelalte? 

Holmes nu spuse nimic, privind-o ciudat. 

— Toate aveau problemele lor — Jordi, Leah, Lucy — şi 
căutau îndrumare, pe cineva care să le ajute. Şi au apelat 
la tine, nu-i aşa? 

Holmes continuă să nu spună nimic. 

— Jordi venea aici în mod regulat, la fel ca Leah şi Lucy. 
Ar fi trebuit să observ că primele două victime aveau cruci 
la gât. Am văzut crucea lui Lucy într-o pungă pentru probe, 
azi-dimineaţă. Ai vrut să le salvezi, despre asta e vorba? 

— Am făcut ce am putut, răspunse Holmes, plecându-şi 
ochii în podea. Dar niciodată nu era de ajuns. Nimic din 
ce spuneam sau făceam eu nu avea efect. 

— Ah, eu n-aş spune asta. Presupun că tu crezi că ele 
sunt acum într-un loc mai bun? 

— Păi, aşa sper, dar tot nu văd ce... 

— Le-ai purificat, nu-i aşa? Le-ai făcut curate, întregi. 
Le-ai apărat de paraziți, le-ai eliberat de murdăria... 

— Helen, îmi pare rău, dar ce spui tu n-are nicio logică... 

— A trebuit să văd cum e livrat familiei cadavrul lui Jordi. Şi 
cel al lui Leah. Asta era ideea? Să le trimiți acasă de Crăciun... 

— Pentru numele lui Dumnezeu, Helen, vrei să taci pu- 
ţin? 

Holmes urlase, luând-o prin surprindere pe Helen. Fața 
lui era roşie, dintr-odată părea furios. Nu, părea tulburat. 

— Doar nu crezi în mod serios că eu le-am ucis, nu-i aşa? 

— Ba exact asta cred. Erau captivate de tine, aveai cu 
uşurinţă acces la celulele lor, puteai să mergi într-o parte 
şi-n alta fără să trezeşti suspiciuni... 

— E o nebunie. 

— Cred că îți place enorm să salvezi fete rele. Sunt des- 
tul de compromise — droguri, sex, chiar violență —, dar 
tu poţi să îndrepți lucrurile, să le trimiţi la creatorul lor 
aşa cum ar fi trebuit să fie ele. 

— Asta crezi tu despre mine? o întrebă Holmes, părând, 
pentru prima oară, sincer jignit de acuzaţiile lui Helen. 

— Îmi dau seama de ce era tentant. Să ai un astfel de 
control asupra lor: putere de viață şi de moarte. Şi, de ase- 
menea, îmi dau seama că au existat nişte costuri. Tu nu 
eşti un monstru, iar ceea ce ai făcut tu doare. Sunt sigură 
că lucrul acesta o să fie luat în considerare, aşa că hai mai 
bine să punem capăt acum acestei situaţii. 

Helen întinse mâna, dar Holmes nu făcu nicio miş- 
care de a i se alătura. În schimb, zâmbi trist şi scutură 
mâhnit din cap. 

— Cred că îmi supraestimezi eficacitatea, Helen. Chiar 
mi-au plăcut femeile acelea şi am vrut să le ajut. Dar n-am 
putut. Am vorbit cu ele, le-am sfătuit, am încercat să le 
fac să renunțe la droguri, dar nimic n-a funcționat. Sunt 
întristat nu din cauza a ceea ce am făcut, ci din cauza a 
ceea ce nu am făcut. Sunt un ratat, Helen. 

Helen nu cedă. Holmes părea sincer, dar trebuia să 
fie el, nu-i aşa? 

— Lucrez în închisoarea asta de aproape zece ani şi câte 
suflete am salvat? Câţi oameni am ajutat în mod real? Oa- 
menii spun că îmi sunt recunoscători pentru consilierea 
mea şi promit să se schimbe. Dar apoi cedează disperării 
şi urii de sine, se întorc la droguri, se taie. Momentul ăsta 
se apropia de ceva timp, dar astăzi a lovit în plin. Mi-am 
pierdut timpul aici. N-am realizat nimic. Şi ştii de ce? 

Helen nu ştia ce să spună. Prezenţa lui Holmes i se 
păruse întotdeauna inconfortabilă, iar rolul lui în aceste 
crime părea să se potrivească perfect. Dar, în afara cazului 
în care era un actor foarte bun, acum vorbea din inimă. 

— Pentru că ele nu au nimic pentru care să trăiască, 
continuă el, abia oprindu-se ca să-şi tragă răsuflarea. Fe- 
meile care vin aici sunt pe o spirală descendentă. Leah, 
Jordi, Lucy — toate întrețin iluzia că într-o bună zi ar pu- 
tea pleca de aici, că ar putea primi încă o şansă. Dar sunt 
viețaşe şi ştiu, în adâncul sufletului lor, că nu o să plece 
nicăieri. Şi de asta nu am putut să ajung la ele. De asta 
sunt atât de inutil, de ineficient. Pentru că lor le lipseşte 
acel lucru pe care tu l-ai avut întotdeauna, Helen. 

Holmes o privi drept în ochi, apoi încheie: 

— Speranţa. 

— Sunt Jonathan Gardam. Vă rog lăsaţi un mesaj. 

Emilia Garanita puse capăt apelului, înjurând violent. 
Îi trimisese trei SMS-uri lui Gardam şi îl sunase de două 
ori, dar nu primise niciun răspuns. Era perfect posibil ca 
Gardam să fie ocupat în mod real cu munca de poliție şi 
să aibă un motiv legitim să nu accepte apelurile ei. Dar 
ceva îi spunea Emiliei că astăzi Gardam o evita. 

Robert Stonehill fusese arestat. lar acum era închis 
într-o cameră de interogatoriu a secției de poliție din nor- 
dul Londrei. Emilia avea o nevoie disperată să vorbească 
cu Gardam, să afle ce se întâmplă. Era oare posibil ca 
Stonehill să fie vinovat, până la urmă? Helen jurase în- 
totdeauna solemn că vorbise cu Gardam despre faptul că 
le cunoştea pe victimele S&M. Susţinuse, în declaraţia ei, 
că îi spusese superiorului ierarhic despre această latură a 
vieţii ei încă de la începutul acţiunii şi că se oferise să re- 
nunte la acest caz. Când fusese întrebat, Gardam negase 
categoric că această conversaţie avusese loc. Iar Emilia îl 
crezuse. 

Emilia fusese mulțumită să îl creadă pe cuvânt, deoa- 
rece asta contribuia la condamnarea lui Grace. Dar oare în 

tot acest timp Gardam minţise? Emilia se simți dintr-odată 
foarte expusă, ca şi cum toți aliaţii ar fi abandonat-o, ca 
şi cum toate certitudinile care susținuseră până acum va- 
rianta ei asupra poveştii lui Helen Grace se destrămau. 

Ziua începuse prost — cu un SMS laconic din partea 
lui Bradshaw care punea capăt înțelegerii lor — şi continua 
şi mai rău. Emilia simțea că e aruncată pe margine, ca şi 
cum axa lumii ei s-ar fi defectat. Poate că imaginea pe care 
i-o trimisese Sarah Bradshaw în dimineaţa asta avea mai 
multă semnificație decât i se păruse ei la început. Emilia 
n-ar fi vrut, dar nu se putu abţine să nu se mai uite încă 
o dată la ea. Dar, când o deschise, nu găsi niciun mesaj 
ascuns, doar un act de sfidare fățişă. 

Helen Grace privea fix camera, cu degetul mijlociu 
îndreptat în direcția Emiliei. 

Helen alergă pe coridor, până când ajunse la infir- 
merie. Trecu legitimaţia lui Robins prin cititor şi intră în 
încăpere. În mod normal, ar fi trebuit să fie plină — în- 
totdeauna când apărea un pat liber, el era ocupat imediat 
de o deținută care avea o nevoie medicală reală sau de 
una cu o imaginaţie sănătoasă. Dar în dimineața aceasta 
infirmeria era pustie, probabil personalul şi pacientele 
fiind deja evacuate acum, când revolta din închisoare 
era în toi. 

Helen îşi îndreptase paşii încoace aproape din in- 
stinct. Chiar dacă se afla în închisoare deja de câteva 
luni, în sufletul ei era tot anchetatoare. Lipsită de resursele 
obişnuite, bâjbâise prin întuneric, făcând presupuneri ex- 
travagante şi imprecise, dar încă avea un indiciu crucial. 
Ucigaşul îşi injectase victimele cu adrenalină. Şi exista un 
loc evident în care substanța putea fi găsită. 

Însemna asta oare că personalul medical era implicat 
în aceste crime? Helen bănuia că nu — nu prea credea în 
teorii ale conspirației şi, în plus, avea senzaţia că acest uci- 
gaş lucrează singur. Crimele erau prea neobişnuite, ca să 
sugereze altceva. Dar existau și alte persoane care aveau 

acces la medicamentele controlate, iar Helen avea intuiţia 
că astăzi avea să o găsească pe una dintre ele aici. 

Cabinetele erau goale, aşa că Helen încercă în maga- 
zia medicală mare, din spate. Magazia era ţinută încuiată 
în permanență, dar ea folosi din nou cardul lui Robins, 
deschise uşa şi privi înăuntru. Era întuneric şi totul părea 
nemişcat şi, pentru o clipă, Helen fu tentată să treacă mai 
departe. Dar un zgomot aproape imperceptibil o făcu să se 
oprească. Aprinse lumina şi o descoperi pe Annie Căruţ. 

— Tu ce mai vrei? 

Annie încerca să vorbească autoritar, dar era doar un 
bluf. Helen nu îşi putu reține zâmbetul — dincolo de bătaia 
pe care o primise chiar ea, Annie era responsabilă pentru 
mare parte din nefericirea care bântuia Holloway-ul şi care 
făcea ca multe dintre femeile vulnerabile care treceau pe 
acolo să rămână periculos de dependente de droguri. Fără 
să spună nimic, Helen se îndreptă încet spre ea. 

— Dacă mă atingi, o să regreți. 

Annie încercă să se dea în spate cu căruciorul, dar era 
prinsă la colț. Helen continuă să avanseze spre ea. 

— Pentru numele lui Dumnezeu, eu am scleroză mul- 
tiplă şi tu eşti polițistă. Nu poți să loveşti o femeie fără 
apărare... 

— Am fost polițistă, o corectă Helen. Şi am nişte conturi 
de reglat cu tine. 

— Uită-te la mine. Te implor... 

Annie îşi ridică mâinile tremurătoare. Voia să se fo- 
losească de starea ei ca de o monedă de negociere, dar pe 
Helen nu o interesa asta. Avea încă proaspătă în memo- 
rie bătaia primită din partea golancelor lui Annie şi ştia 
că infirma ar fi fost complet nemiloasă, dacă situaţia ar 
fi stat invers. 

Se aplecă spre ea. În timp ce Annie îşi trăgea capul în 
spate, Helen spuse încet: 

— Sunt într-o dispoziție generoasă, Annie. Aşa că te las să 
alegi. Îmi spui ce vreau să aflu sau primeşti ce ți se cuvine. 

Annie dădu prudent din cap. Informaţia era o marfă 
prețioasă în închisoare. 

— Tu aprovizionezi pe toată lumea, da? Nu există ni- 
ciun om căruia nu i-ai vinde şi nimic ce nu poţi să obţii? 

— Fac ce pot. 

— Ştiu asta. Şi nu mă interesează chestiile obişnuite, 
vreau să aflu despre unul dintre clienţii tăi ceva mai 
aparte. 

Annie dădu docil din cap, aşa că Helen continuă. 

— Adrenalină. Poţi să faci rost aici de adrenalină pură? 

— Bineînţeles. Au nevoie de adrenalină pentru fetele cu 
alergii, plus că face parte din trusele de resuscitare. Le fo- 
losesc la codul negru, dacă s-a ajuns prea departe. 

— Şi ai şterpelit vreodată adrenalină pentru un client? 

— Nu e o solicitare obişnuită. 

— Răspunde la întrebare, Annie. 

— E posibil să fi achiziționat câteva tranşe, dar asta a 
fost acum luni de zile. 

— Cui i-ai dat-o? 

— De ce te interesează? Erau cel mult câteva sute de 
centilitri... 

— CUI? 

— Ascultă, Grace, eu vreau să te ajut, dar nu pot să-ţi 
dau aşa numele clienților me... 

Helen o întrerupse, apucând-o de guler. 

— Adrenalina aia a fost folosită pentru uciderea a trei 
femeie nevinovate. Ceea ce înseamnă că tu eşti complice 
la crimă. 

Annie se holbă la Helen, sincer şocată de această dez- 
văluire. 
— Aşa că o să te întreb încă o dată, şi de data asta ar fi 
bine să-mi răspunzi. 
Helen slăbi strânsoarea din jurul gâtului lui Annie. 
— Cui i-ai dat adrenalina? 


343 


344 


123 


— A plecat de mult. 

Khan ridică privirea, atunci când Benjamin Proud ieşi 
din vestiarul din spatele morgii. Nu reuşise să găsească 
un gardian interesat de intruziunea lui Grace, dar în cele 
din urmă îl depistase pe Proud, care muncea din greu în 
biroul lui Bassett. 

Cei doi se grăbiseră spre morgă, iar Proud întreprin- 
sese o căutare minuțioasă. Dar nu se vedea nicio urmă a 
fostei polițiste. 

— A luat ceva? 

Khan privi spre cadavru, tavă şi biroul din apropiere. 
— Din câte văd eu, nu. 
— S-a intervenit în vreun fel asupra cadavrului? 

Khan îşi puse mănuşile sterile şi parcurse cu privirea 
trupul gol al lui Lucy. 

— Nu cred. Cusătura e cum a fost, la fel şi vaselina. Tru- 
pul nu a fost mişcat... 

Ridică un braţ ca să se uite la partea lui de jos, apoi îl 
cobori şi îl verifică pe celălalt. 

— ... sau însemnat în vreun fel. 
— Şi nu ţi-a făcut niciun rău? 

— Nu, voia doar să vorbim. A reuşit cumva să facă rost 
de rapoartele întocmite de mine despre Smith şi Baines 
şi voia să le compare cu moartea lui Lucy Kirk. Nu am 
putut să-i spun prea multe. Eram în mijlocul autopsiei... 

— Dar era interesată de adrenalină, aşa-i? insistă Proud. 
Se susține teoria ei? 

Khan ezită, apoi răspunse: 

— Da. Cred că da. Dacă injectezi suficientă adrenalină, 
o să provoace un val de activitate care practic scurcircui- 
tează inima. Acţionează rapid şi e foarte eficientă. 

Proud dădu din cap — în sfârşit, acest caz dificil în- 
cepea să aibă sens. 

— Dar ca să faci asta trebuie să obţii adrenalină pură, 
continuă Khan. 

— Infirmeria? 

— Aşa presupun. 

Proud pornise deja. Această nouă pistă nu reducea 
numărul potenţialilor suspecți, dar putea să furnizeze o 
piesă importantă a puzzle-ului. 

— Stai puţin! 

Proud ajunsese la ieşire, dar se întoarse iar cu fața 
spre medicul legist. 

— Înainte să pleci cred că ar fi bine să vezi asta. 

Ceva din tonul lui Khan îl intrigă pe Proud, care re- 
veni rapid lângă masă. În timp ce el făcea asta, Khan ex- 
trase ceva de pe cadavru. 

— Era prins în cureaua ceasului. Ar putea fi o urmă a 
criminalului. Poate dacă a existat o luptă... 

Khan îşi ridică trofeul la lumină, examinându-l cu 
atenţie. Proud se apropie şi fu uluit de ceea ce văzu. 

În dinţii pensetei era prins un singur fir de păr alb. 

Helen fu zguduită de zgomot, imediat ce puse picio- 
rul în interiorul aripii. În cantină, forțele de intervenție 
veniseră în ajutorul personalului copleşit al închisorii, 
avansând spre răsculate, în timp ce băteau cu bastoanele 
în scuturile lor de plastic. Dar intervenția lor brutală avea 
prea puțin efect — asupra scuturilor lor ploua cu scaune, 
cu mese şi chiar cu bucăţi de ciment care scoteau un ră- 
păit sălbatic. Însăşi structura clădirii era sfâşiată, iar de- 
ţinutele răsculate foloseau orice, ca să se protejeze, în tot 
acest timp țipând ocări față de atacatorii lor. Era o adevă- 
rată nebunie asurzitoare, ca şi cum întreaga închisoare ar 
fi început brusc să urle de durere. 

La această larmă violentă se adăuga acum un sunet 
nou, şi mai sinistru. Helen fu şocată să vadă cum pe po- 
dea cad grenade lacrimogene care şuierau amenințător, 
în timp ce îşi pompau în aer aburii nocivi. Dar deținu- 
tele înfuriate refuzau în continuare să cedeze, lipindu-şi 
tricourile pe nas şi gură şi repezindu-se înapoi în încăie- 
rare. Situaţia se transforma rapid într-un război total şi, în 
mod normal, Helen ar fi intervenit, dar astăzi era o femeie 
care avea o misiune, aşa că trecu pe lângă îngrozita Sarah 

Bradshaw, mergând în direcția celulelor. Rămăseseră des- 
cuiate după apel, iar acum uşile atârnau deschise. Helen 
mai parcursese de multe ori această rută şi acum o făcu 
aproape pe pilot automat, îndreptându-se rapid spre celula 
B25. Fără să se obosească să verifice dacă drumul e liber, 
intră rapid înăuntru. 

Celula lui Babs nu părea deloc altfel ca de obicei. 
Ordonată, îngrijită şi curată. De fapt, chiar scrupulos de 
curată, iar Helen se întrebă de ce nu remarcase asta până 
acum. Dar Babs nu era nicăieri. În mod normal nu şi-ar 
fi abandonat niciodată celula astfel, deschisă şi neprote- 
jată, dar astăzi nu era o zi normală. Era ea implicată în 
violența de jos? Sau se folosea de iadul acela ca să fugă? 

Dintr-odată, Helen începu să demonteze întreaga 
cameră, trăgând jos păturile, ridicând saltelele şi sfâşi- 
ind fețele de pernă. Existau foarte puține ascunzători în 
aceste celule, dar Helen era minuțioasă. Luă de pe raft 
îndrăgitele romane ale lui Babs şi le rupse de-a lungul 
cotorului, desfăcu ramele fotografiilor şi chiar îşi trecu 
degetele peste zidărie. Dovada trebuia să fie undeva — 
Babs nu avea de gând să se oprească, acum când prinsese 
gustul crimei. 

Dar nu exista nimic incriminator. Doar posesiunile 
modeste ale unei deținute vârstnice care îşi vedea de ul- 
timele ei zile. Frustrată, Helen lovi puternic patul cu pi- 
ciorul, iar în timp ce făcea asta ochii îi căzură asupra 
albumelor cu decupaje pe care Babs le ținea într-o cutie 
de carton. Îi veni o idee, înşfăcă cutia şi scoase albumele 
unul după altul, până îl găsi pe cel dorit. Acum gonea de-a 
lungul paginilor, peste criminale, hoaţe şi traficante, până 
când ajunse la un mic decupaj despre Barbara Sarrington, 
cunoscută la Holloway drept Babs. 

Din deferență față de prietena ei, Helen sărise peste el 
la prima căutare după posibili suspecți, dar acum devoră 
detaliile. Şi, în timp ce făcea asta, o cuprinse o senzație 
subită de scârbă, o răceală îngrețoşantă care i se furişa în 
suflet. Căci tot ce îi spusese Babs era o minciună. 

Babs ispăşea, într-adevăr, o condamnare pe viață, dar 
nu pentru crima pe care o „mărturisise“ în această celulă. 
Nu era deloc o soție bătută. De fapt, ziarul o numea un 
„Înger al Morţii“. Barbara Sarrington era o asistentă care 
ucisese mai mulți pacienți prin injectarea de insulină şi 
mai apoi de epinefrină, cunoscută şi drept adrenalină. 
În timp ce citea, Helen fu şocată să descopere că poliția 
suspectase că e ceva necurat şi cu moartea părinților lui 
Babs şi, mai apoi, cu cea a soțului ei. Dar asta fusese im- 
posibil de dovedit, dat fiind că aceste „victime“ nefericite 
fuseseră incinerate rapid după moartea lor. 

Helen lăsă albumul şi îşi luă capul în mâini. Fusese atât 
de aproape de soluţie la începutul anchetei ei, iar acum se 
minună cu cât calm stătuse Babs, citindu-şi cartea, în timp 
ce Helen îi răsfoia decupajele. Ce detașată fusese, cât de în- 
crezătoare că nu avea să fie prinsă. Nu era de mirare că o 
înșelase pe Helen — se folosise în mod înţelept de prietenia 
lor, pentru a se proteja într-un moment crucial. 

Helen simți cum pe față îi alunecă o lacrimă. Na- 
tura ei încrezătoare o făcuse să nu vadă ceea ce era chiar 
sub nasul ei. Şi, din cauza asta, Jordi şi acum Lucy erau 
moarte. O crezuse pe Babs pe cuvânt — inimoasa purtă- 
toare de cuvânt a Fetelor de Aur din închisoare. Cloşca, 
femeia bună la suflet, prietena tuturor. Dar, de fapt, nu 
era deloc aşa. 

În realitate, această bătrânică era un monstru. 

Telefonul sună la nesfârşit, dar nu răspunse nimeni. 
Charlie încerca să dea de autoritățile de la Holloway de 
jumătate de oră, vrând să folosească o scurtă pauză a in- 
terogatoriului, ca să-i dea lui Helen vestea cea bună. În- 
cercase la centrală, la centrul pentru vizitatori, chiar şi la 
ofițerul de legătură cu presa. Dar toate apelurile ei sunau 
în gol. Ce naiba se întâmpla? 

Charlie închise şi îşi porni laptopul. Căută Holloway 
pe Google şi apărură mai multe linkuri, majoritatea de la 
organe de presă. Se aşeză, îl deschise pe primul şi fu ime- 
diat alarmată de titlu. 

„Unităţi de intervenţie chemate să soluţioneze un «in- 
cident major».“ 

Citi detaliile și le verifică apoi cu ajutorul următorului 
link. Dar ambele relatări spuneau acelaşi lucru. În vechea 
închisoare avea loc o revoltă serioasă şi autoritățile se stră- 
duiau să controleze populația supraaglomerată a acesteia. 
Potrivit ultimelor informaţii, centrul violenței era Aripa B. 

— Intrăm iar. 

Charlie ridică privirea şi îl văzu pe colegul de la Po- 

liția Metropolitană cum îi face semn spre camera de 

interogatoriu. Încremeni timp de o clipă, neştiind ce ar 
fi fost cel mai bine să facă. Apoi se ridică şi ieşi din cameră 
în urma colegului ei. Era îngrijorată pentru vechea ei pri- 
etenă, dar până nu obținea o mărturisire de la Stonehill 
nu avea să-i dea nicio veste concretă. Aşa că, oricât ar fi 
detestat asta, trebuia să-şi înghită preocuparea față de si- 
tuația de la Holloway. 

Pentru moment, Helen trebuia să se descurce singură. 

Uşa se închise cu un pocnet în urma ei, trimițând 
ecouri în celulă. Scoase lanţul din buzunar, băgă cheia 
în broască şi o întoarse de două ori în sensul acelor de 
ceasornic. Apoi se îndepărtă de uşă, se duse în colț şi se 
prăbuşi grămadă la pământ. 

De obicei, Celia Bassett se ferea de Izolare ca de 
ciumă — nu dorea deloc să îşi petreacă timpul cu nebu- 
nele scăldate în vomă şi pătate cu rahat care îşi petreceau 
timpul aici. Viața era suficient de grea şi fără să trebuiască 
să aibă de-a face cu asta. Dar astăzi i se părea un paradis. 
În dimineața asta, lucrurile scăpaseră de sub control ex- 
trem de rapid. La ora 8:00 fusese găsit cadavrul lui Lucy 
Krik. La 9:00 începuseră primele manifestări de violență, 
iar peste doar două ore, închisoarea intrase oficial sub in- 
cidența Măsurilor Speciale. 

Şi astfel, cariera Celiei se dusese pe apa Sâmbetei. Nu 
mai avea cum să-şi revină după un astfel de dezastru. Trei 
crime şi acum o revoltă totală. Celia simţea de luni de zile 
cum viața începe să-i scape de sub control, dar acum era 
în cădere liberă. Era ceva irelevant, doar o notă de subsol 
în istoria pestriță a Holloway-ului. 

Făcuse o ultimă încercare de a-şi reimpune autoritatea 
şi coborâse în busculadă ca să discute cu răsculatele, dar 
abia scăpase cu viață şi nu avea de gând să mai încerce 
ceva atât de nesăbuit. Astăzi deținutele voiau sânge. 

Aşa că avea să aştepte la detestata Izolare până se 
termina totul, absorbind nefericirea tuturor celor care 
trecuseră pe acolo înaintea ei. La asta se ajunsese. Guver- 
natoarea izolată, pentru propria ei protecție. Dacă n-ar 
fi fost atât de tragic, i-ar fi venit să râdă. Dar, pe de altă 
parte, nu era întreaga ei viață o glumă? Iar situația aceasta 
era doar poanta amară. 

Decupajele zăceau pe pat, aruncate, iar Helen era 
acum lângă măsuța de alături. La loc de cinste era un 
teanc de scrisori din partea fiicei lui Babs, Jeannie, care îi 
scria regulat mamei ei. Babs făcea mare caz de asta, spu- 
nând că e foarte norocoasă că are o fiică atât de atentă. 
Dar când Helen răsfoi scrisorile, o aşteptă o nouă surpriză. 
Nici măcar una nu fusese deschisă. 

Însă ea nu ezită şi o rupse pe prima care îi căzu în 
mână. Ochii ei absorbiră rapid cuvintele, asimilând ne- 
plăcutul lor conţinut: 


Dragă mamă, 


Sper ca această scrisoare să te găsească bolnavă. 
Sper că îţi urăşti viaţa şi că asta îţi produce durere. Te-am 
văzut de multe ori în visele mele cum mori, dar viața nu 
trebuie să fie atât de amabilă, aşa că tot ce pot să sper e 
că tu o să continui Să suferi. 


Helen termină scrisoarea şi trecu la următoarea. Sen- 
timentele din aceasta erau similare — în mod evident, 

Jeannie credea că mama ei îl ucisese pe tatăl său şi scăpase. 
Nu avea de gând s-o lase să uite asta, aşa că, deşi refuza s-o 
viziteze, îi scria regulat, revărsându-şi toată înverşunarea 
şi veninul asupra odioasei ei mame. 

Ultima scrisoare, trimisă cu doar o săptămână în 
urmă, era încă şi mai neplăcută ca de obicei: 


Dacă i-aş putea cere lui Moş Crăciun ceva, te-aş cere 
pe tine, atârnată de o funie în celula ta. Asta ar face din 
mine cea mai fericită fată din lume. Dar presupun că ar 
fi prea mult să sper la aşa ceva. Se spune că sărbătoarea 
Crăciunului e cea mai dificilă perioadă pentru puşcăriaşi, 
aşa că îţi trimit salutările mele de Sărbători. Sper să ai 
un Crăciun mohorât, plin de durere, regret şi disperare. 
Dumnezeu ştie că meriti asta. 

Să te ia dracu’, nenorocito. Am avut încredere în 
tine. 

Jeannie 


Asta era tot, în câteva cuvinte. Toţi avuseseră încre- 
dere în Babs cea drăguță şi prietenoasă, şi ea îi trădase. 
Dintr-odată, Helen începu să înțeleagă foarte multe lu- 
cruri. În timpul crimelor nu existase niciun fel de luptă, 
deoarece fiecare victimă se trezise şi o găsise în celulă pe 
prietena ei. Babs le oferise ceva — o doză de heroină? — 
spunându-le probabil să lase uşa deschisă, pentru ca ea să 
se poată strecura înăuntru să le-o administreze. Era oare 
posibil ca Babs să le fi învățat într-adevăr pe Noelle şi pe 
Jordi cum să folosească vata? Spuseseră că e un truc vechi 
al Holloway-ului. 

Leah, Jordi şi Lucy avuseseră cu toate o slăbiciune 
pentru droguri. Probabil că oferta lui Babs le păruse un 

dar din partea unei prietene bune, ceva care să le alunge 
pofta, dar în realitate nefericitele femei fuseseră injectate 
cu adrenalină pură. lar acum prin mintea lui Helen trecu 
o altă imagine: momentul în care prietenele ei o vizita- 
seră la infirmerie. Toate îi aduseseră daruri şi bunătăţi, 
dar Helen îşi aminti acum că Babs îi împinsese în mână 
o sticlă de sirop de coacăze. De asta picase ea testul pen- 
tru droguri. Probabil că Babs îi pusese ceva în sirop. Oare 
Annie îi furnizase şi drogurile acelea? 

Babs voise să scape de Helen, şi pe bună dreptate. Ni- 
meni nu se apropiase mai mult ca ea de aflarea adevărului. 
Dar Helen nu avea nici acum probele elementare care ar 
fi putut-o incrimina pe această crudă asasină în serie. Tot 
ce avea, inclusiv mărturia lui Annie, era circumstanțial. 

Helen încercă să se concentreze. Zgomotul de afară 
era asurzitor şi emoțiile ei erau puternice, dar încercă să 
contemple întreaga amplitudine a trădării lui Babs. Tre- 
buia să-şi păstreze gândirea limpede — nu se punea pro- 
blema să lase neprinsă o criminală în serie. 

Annie spusese că Babs primise adrenalina acum câ- 
teva luni. Dat fiind trecutul ei, era exclus să o fi lăsat pe 
Babs să se apropie de magazia medicală, de unde şi ne- 
voia ei de a fi ajutată de traficanta de droguri. După ce 
începuseră crimele nu ar fi putut să revină pentru o nouă 
tranşă, aşa că între crime trebuia să fi depozitat adrenalina 
undeva. Dar unde? Fiecare celulă fusese percheziționată 
şi făcută bucăți de gardienii care o căutau pe criminală. 
Dar aceştia nu găsiseră nimic, ceea ce nu era surprinză- 
tor. La urma urmei, existau doar patru pereţi, o toaletă, 
un pat, o masă... 

Dintr-odată, Helen se lăsă în genunchi. Se târî pe po- 
dea şi se opri lângă pat. După cum se aşteptase, şuruburile 

care fixau patul de podea erau uzate, iar vopseaua de dea- 
supra lor roasă. Scoase din buzunar legitimaţia lui Robins, 
băgă un colţ al ei în capul şurubului şi începu să rotească. 
La început încet, apoi, pe măsură ce şurubul începea să se 
înalțe, tot mai rapid. După ce scoase un şurub, îl încercă 
pe următorul. După ce le deşurubă pe toate, trecu la pi- 
ciorul următor, scoțând rapid toate şuruburile. 

Ridică încet capătul patului. Spre dezamăgirea ei, în 
golul primului picior nu era nimic, dar în golul celui de-al 
doilea văzu o pungă de plastic transparentă. O trase din 
ascunzătoarea ei, scoțând la lumină o seringă şi o fiolă 
cu un lichid limpede. Eticheta de pe sticluță confirma că 
e adrenalină. 

Iat-o. Dovada finală a vinovăţiei lui Babs. Stăpânirea 
de sine a lui Babs o ului pe Helen — îşi aminti acum că 
vârstnica o sfătuise să scoată şuruburile de la pat. Femeia 
asta nu avea conştiinţă sau scrupule. 

Şi se jucase cu Helen încă de la început. 

Robert Stonehill stătea prăbuşit la masă, odihnindu-şi 
pe cot bărbia grav tăiată. Refuzase asistența medicală şi, 
chiar dacă sângerarea încetase, încă arăta rău. Stonehill 
renunțase de asemenea la dreptul la avocat şi părea să se 
retragă în sine. Din când în când, în timpul interogato- 
riului, arunca o privire în jur, ca şi cum ar fi încercat să 
asimileze ceea ce se întâmpla. Părea puțin uluit, ca şi cum 
n-ar fi crezut niciodată că o să ajungă aici. Charlie spera 
să profite de dezorientarea lui. 

Sanderson era încă în spital. Avea nasul rupt, fără 
alte complicații, ceea ce era bine, dar doctorii de la Royal 
Free voiau s-o ţină peste noapte, în caz că ar fi manifestat 
semne de comoție. Charlie se gândise să amâne interoga- 
toriul până la externarea lui Sanderson, dar apoi decisese 
să nu facă asta. Prea multe depindeau de această discuţie. 

Charlie expusese probele referitoare la prezența lui 
în Southampton în perioada crimelor, la fuga de Helen 
şi, poate cea mai elocventă probă, urma de picior găsită 
la centrul lui de comandă, de la Docurile de Vest. Stone- 
hill stătea în faţa ei, într-un costum şi încălțat cu papuci 
sterili — era în curs producerea unui mulaj după tenişii 

lui Vans, iar Charlie era convinsă că tălpile lui aveau să 
se potrivească cu urma de picior. Dacă mai adăugai cele 
două tentative de evitare a arestării şi recentele atacuri 
asupra lui Sanderson şi Charlie, Robert Stonehill avea de 
dat nişte răspunsuri. 

Dar el refuza interacțiunea. Fie întorcea privirea — 
prefăcându-se că nu aude —, fie murmura „Nu comen- 
tez“ — folosind asta pentru a o reduce la tăcere pe Charlie, 
atunci când ea refuza să renunţe la o anumită direcție a 
interogatoriului. Charlie îşi înghițea frustrarea. Ştia că nu 
exista un caz foarte clar împotriva lui Robert, dar ea tre- 
buia să pună întrebările, să expună cazul în fața lui, ca să 
nu existe nicio îndoială referitoare la conduita ei atunci 
când — sau dacă — acest caz avea să ajungă la tribunal. 

Bănuise că el avea să o lase să se obosească, aşa că, 
după ce termină întrebările inițiale, schimbă brusc abor- 
darea. 

— Uite ce e, Robert, spuse ea, folosind pentru prima oară 
prenumele lui. Putem să facem asta toată ziua, să punem 
aceleaşi întrebări şi să ne învârtim în cerc, dar cine îşi 
doreşte aşa ceva? Eu, cel puţin, cu siguranță am lucruri 
mai bune de făcut. 

Robert ridică scurt privirea spre ea — ca să vadă dacă 
ei îi arde de glume —, apoi o cobori iar. 

— Aşa că n-ar fi mai bine să trecem la lucrurile impor- 
tante? Tu o să te duci la închisoare pentru mult timp. Să 
uităm pentru o clipă cele trei crime infame pe care le-ai 
comis în prima parte a anului. Le dăm la o parte şi ne 
concentrăm pe ultimele câteva zile. Şi nu o să-mi bat capul 
cu bogatul tău palmares de furt al identității, de fraudă 
financiară şi cu obiceiul tău morbid de a prăda conturile 
pensionarilor morți. Să ne concentrăm, în schimb... pe 

opunere la arestare, agresarea unui polițist şi, preferata 
mea, tentativă de crimă. Eu am o suspiciune — spune-mi 
dacă greşesc cumva —, dar am o bănuială că un juriu nu 
o să privească cu ochi buni faptul că un nenorocit sadic 
ca tine înfige un cuțit în inima unui polițist în funcție. 
Un polițist cu un dosar exemplar. Un polițist care are un 
partener de viaţă şi o fetiță. Cum crezi că o să se termine 
asta, Robert? 

Charlie lăsă întrebarea să plutească în aer. Stonehill 
îşi privea cu atenție unghiile, refuzând să interacționeze, 
dar Charlie ştia că acum îi captase atenţia. 

— Dacă punem totul laolaltă, aş spune că e vorba de... 
20 de ani? Şi pentru ce? Pentru că ai fugit. Pentru că ai 
fugit ca un laş şi ai încercat să înjunghii un polițist. Nu e 
prea impresionant, nu? 

Stonehill nu spuse nimic, dar părea mai atent ca îna- 
inte, ca şi cum începea, în sfârşit, să asimileze realitatea 
situației. 

— Aşa vrei să-şi aducă oamenii aminte de tine? Aşa vrei 
să te judece istoria? Vreau să-ți spun ceva: Helen o să 
scape. Arestarea ta creează îndoieli mai mult decât sufi- 
ciente, ridică suficiente întrebări pentru ca orice juriu să 
exonereze o polițistă decorată. Şi atunci cum rămâne cu 
tine? Un infractor mărunt în spatele gratiilor, o mică notă 
de subsol din povestea lui Helen. Asta în afara cazului... 

Charlie rostise cuvintele prelung. 

— ... în care îți asumi ce ai făcut. Crimele tale au fost 
strălucite. Nu-mi place să recunosc asta, dar demonstrează 
un fel de... geniu. Tu ai făcut asta. Nu Helen. Poate că eşti 
mulțumit să păstrezi tăcerea în privința asta, să laşi eve- 
nimentele să te controleze. O poţi vedea pe Helen cum 
scapă şi să aştepţi în închisoare, sperând la o nouă şansă 

în viață... când o să ai vreo 50 de ani. Sau poate vrei să 
preiei tu conducerea. Să spui lumii ce ai făcut. Să intri în 
istorie. 
Charlie se uită acum în ochii lui şi, ca la un semn, el 
ridică privirea pentru a o întâlni pe a ei. 
— La urma urmei, nimeni nu o să uite numele mamei 
tale. Atunci de ce l-ar uita pe al tău? 

Ochii lui Gardam erau aţintiţi asupra dialogului. Fă- 
cuse mare caz că vrea să se implice şi insistase să asiste la 
interogatoriu prin oglinda semitransparentă. Dar, de fapt, 
voia doar să afle ce avea să spună Stonehill. 

La început fusese încurajat de tăcerea acestuia, de re- 
fuzul lui de a reacționa la cuvintele lui Brooks. Ea fusese 
întotdeauna suspicioasă, în timpul acestei anchete, față de 
motivele lui Gardam, iar el n-o plăcuse niciodată, vrusese 
să se debaraseze de ea cu luni de zile în urmă şi acum îşi 
dorea cu toată ființa ca Brooks să eşueze. 

Dar acum Stonehill părea să coopereze. Nu mărtu- 
risea nimic încă, dar părea să interacționeze cu Brooks. 
Părea doritor să afle cum o să fie privite lucrurile, dacă el 
oferea informații importante. În mod evident, avea o pă- 
rere foarte bună despre el şi voia să se asigure că avea să 
fie prezentat în lumina corectă. Ca o polițistă experimen- 
tată ce era, Brooks dirija perfect acest joc, prefăcându-se 
că empatizează cu preocupările lui, în timp ce îi smulgea 
treptat informații. 

Iar acum Gardam nu mai putea decât să asiste la mo- 
dul în care cariera i se destrăma sub propriii ochi. Nu 


361 


362 


MJ. Arlidge 


crezuse niciodată cu adevărat că Helen ar putea fi elibe- 
rată. În ciuda câtorva anomalii, cazul împotriva ei pă- 
ruse atât de convingător... Dar, dacă Robert mărturisea, 
dacă îi spunea lui Brooks cum săvârşise crimele, atunci 
eliberarea ei avea să fie instantanee. Ceea ce avea să aibă 
unele consecințe dezastruoase asupra lui. Helen chiar îi 
mărturisise despre legăturile ei cu victimele. Iar el îi min- 
ţise pe anchetatorii care îl chestionaseră în privinţa asta. 
Făcuse mai mult decât să mintă: o lăsase pe Helen Grace 
expusă pericolului. 

— Trebuie să recunoşti asta. Brooks se pricepe la ce face. 

Comisarul-şef insistase şi el să fie de față. Gardam se 
întoarse spre Alan Peters, străduindu-se să pară încântat. 

— E o polițistă experimentată, ştie cum să obțină măr- 
turisirea pe care o vrea, răspunse el precaut. 

— Uimitor, nu-i aşa? continuă Peters, rămânând cu ochii 
ațintiți asupra lui Stonehill, care acum părea să-şi fi dat 
drumul. Uimitor cum a reuşit să păcălească atât de mulți 
oameni... 

— L-a ajutat Garanita. Fără să vrea, bineînţeles, dar ea 
i-a purtat întotdeauna pică detectivului-şef Grace... 

Peters nu spuse nimic, dând încet din cap ca pentru 
el, ca şi cum o altă idee începea să-l preocupe. 

— Dar tu ai ceva să-mi spui, Jonathan? răspunse el, în- 
torcându-se direct cu fața spre Gardam. 

Gardam îi susținu privirea, dar simțea cum la subsu- 
ori şi şale începe să i se strângă transpirația. 

— Pentru că dacă ai, continuă Peters, acum ar fi un mo- 
ment foarte bun să faci asta. 

Uşile se deschiseră, lăsând să se vadă o scenă de iad. 
Scaune, bănci şi chiar ustensile de bucătărie zburau prin 
aer, în timp ce deținutele se luptau aprig cu forțele de in- 
tervenție. Cel mai probabil, uitaseră deja ce le neliniştise 
la început. Ani întregi de furie, frustrare şi disperare acu- 
mulate erau eliberaţi, iar priveliştea era teribilă. 

Benjamin Proud stătea în prag, cu mâna lipită de nas 
şi gură. Aerul era plin de gaz lacrimogen. Din cauza asta, îi 
era greu să vadă, dar încă şi mai greu să respire din cauza 
vaporilor amari şi înțepători care i se strecurau în nări. 
Fiecare respirație îi sporea chinul — se simțea ca şi cum 
cineva i-ar fi pus o flacără pe laringe — şi se gândi, pentru 
o clipă, să se retragă. Trebuia să se gândească la siguranța 
angajaților lui şi, în plus, la ce ar fi putut folosi prezența 
lui aici, când simţea că i se învârte capul, iar ochii îi erau 
plini de lacrimi? Dar respinse imediat acest gând. Haosul 
era atotdistrugător în Aripa B — dacă vreo deținută avea 
vreun gând să încerce să evadeze, acum era momentul. 

Imediat ce plecase de la morgă, se dusese la biroul 
Guvernatoarei. Bineînțeles, Bassett nu era nicăieri, dar 
loiala ei asistentă deschisese arhivele. Existau doar câteva 

deținute în vârstă — aşa-numitele Fete de Aur — şi doar 
una a cărei punere sub acuzație pomenea în mod specific 
adrenalina. Proud îl blestemă încet pe doctorul Khan — 
îi scăpaseră urmele de ac de pe trupul lui Leah Smith şi 
doar mulțumită demersurilor lui Helen Grace îşi dăduseră 
seama de importanţa nivelurilor crescute de adrenalină. 
Dar acum era un caz foarte clar — atâta timp cât o puteau 
găsi pe Sarrington. 

Dar unde s-o caute? Întreaga aripă era cuprinsă de 
tumult, iar deținutele de la toate nivelurile se luptau cu 
cei care încercau să le controleze. Situația părea deznădăj- 
duită, fără să se întrevadă nicăieri sfârşitul, dar Proud nu 
avea de ales. Îşi înghiți durerea, îşi lipi sacoul de gură şi 
nas şi avansă. În mijlocul haosului şi al vărsării de sânge 
care avea loc în fața lui, spera să găsească un ucigaş. 

Helen ieşi pe palier şi trânti uşa în urma ei. Decisese 
să nu lase probele acolo — era foarte probabil ca Babs să 
se întoarcă şi să se debaraseze de ele —, aşa că luă cu grijă 
seringa şi fiola şi le băgă în buzunar. 

Şi acum? I-ar fi fost greu să o vâneze pe Babs în acest 
haos. Și nu avea nicio șansă să discute cu un gardian — 
toți erau implicați în încercarea de a controla răscoala 
deținutelor. Singura ei opțiune era biroul Guvernatoarei. 
Celia Bassett putea să mai fie sau nu la conducere. Indi- 
ferent care era situația, Helen avea să facă pe cineva s-o 
asculte. Trei vieți fuseseră pierdute şi era imperativ ca Babs 
să fie prinsă cât mai rapid posibil. În cel mai rău caz, He- 
len spera să reuşească să sune — pe Charlie, la Poliția Me- 
tropolitană — şi să îi avertizeze asupra pericolului foarte 
real în care se găseau acum deținutele. 

Se repezi la stânga şi parcurse rapid pasarela. Două 
deținute deciseseră că acum era un moment bun să-şi re- 
gleze conturile şi erau angajate într-o luptă feroce. Se legă- 
nau înainte şi înapoi, prinse una de alta, blocând drumul 
lui Helen. Dar aceasta profită de o bruscă balansare spre 
balcon, trecu pe lângă ele şi merse mai departe. 

Scena din fața ei era haotică — era ca şi cum toată lu- 
mea din închisoare fusese cuprinsă de o sete de sânge ne- 
bunească. În față era o încăierare generală care paraliza 
coridorul, dar Helen continuă să meargă. Trecu peste ba- 
lustrada metalică, se opri pe pervaz şi, fără să ezite, sări pe 
deasupra golului spre balustrada de pe partea cealaltă. Timp 
de o clipă, fu convinsă că o să eşueze — se şi vedea cum se 
prăbuşeşte pe plasa împotriva sinuciderii de dedesubt —, dar, 
în ultima clipă, reuşi să apuce balustrada cu două degete. 
Se trase în sus, sări peste balustradă şi merse mai departe. 

Ajunse curând la uşile de acces şi trecu printre ele în 
grabă, sperând împotriva rațiunii ca Aripa C să fie mai li- 
niştită. Dar, dintr-odată, simți cum picioarele cedează sub 
ea. Se rostogoli la pământ, dându-şi seama că fusese lovită 
de ceva. Se lovi puternic cu încheieturile mâinii de podea 
şi se trase în față, dar simți încă o lovitură puternică la 
rinichi şi se repezi înainte, izbindu-se cu capul de podea. 

Acum simți cum e târâtă înapoi, spre Aripa B. Cineva 
o trăgea de păr, pe podea. Helen dădea disperată din brațe, 
pentru a-şi încetini înaintarea şi reuşi să se prindă de ba- 
lustradă, dar imediat o gheată neagră, mare, îi călcă pum- 
nul. Apoi apăru fața hidoasă a lui Campbell, apropiindu-se 
de a ei. Campbell transpira puternic şi avea ochii aprinşi. 

— Nu, nu, n-o să faci asta... 

Îi trase un şut în mână, cu o bucurie sălbatică, şi o 
târî mai departe pe pasarelă. 

— Te rog, îl imploră Helen, dar gâfâia şi vocea ei era 
slabă. 

Campbell continuă să avanseze, iar Helen se trezi 
acum într-o ambianţă familiară. Campbell o târâse îna- 
poi, în celula ei. Îi dădu drumul la păr, o ridică de jos şi 
o aruncă pe pat. 

— Te rog, repetă Helen, de data asta mai tare. Trebuie să 
vorbesc cu Guvernatoarea. 

Dar singurul răspuns al lui Campbell fu să o lovească 
sălbatic, în stomac, cu bastonul. Helen se ghemui de du- 
rere, iar în trahee i se infiltră voma. 

— Ce trebuie tu să faci e să stai în celula ta, ca o deținută 
cuminte. Nu o să te las — nici pe tine, nici pe altcineva — 
să distrugeți închisoarea asta. 

Apoi scoase cătuşele. Helen încercă să vorbească, dar 
îi venea doar să vomite şi nu avu puterea să se opună, 
atunci când Campbell îi încătuşă o mână şi apoi pe cea- 
laltă de capul patului. Acum era înlănțuită de pat, com- 
plet la bunul lui plac. 

Dar Campbell se retrăgea deja. Era un sadic şi un zbir, 
dar îşi cunoştea datoria. Nu avea să lipsească în timpul 
unei crize, avea să ducă cât mai multe deținute posibil 
înapoi, în celulele lor. 

Helen reuşi să-şi găsească vocea şi strigă la el încă o 
dată, dar Campbell plecase. Îl privi disperată cum dispare 
şi o lasă singură. 

Charlie gonea pe străzi, determinând celelalte maşini 
să se dea la o parte din drum. Nu cunoştea Londra, aşa că, 
şi cu luminile de poliție aprinse, se trezea întruna blocată 
din cauza traficului orei de vârf. Automobiliştii capitalei 
se dădeau la o parte cu ranchiună, ca şi cum o urgență în 
desfăşurare ar fi fost un simplu inconvenient iritant. Dacă 
adăugai pericolul reprezentat de bicicliştii şi curierii care 
se repezeau pe lângă ea fără niciun avertisment, obțineai 
un mediu foarte dificil pentru condus. Charlie era bucu- 
roasă că trebuia să facă asta doar o dată. 

Îl chestionase pe Stonehill timp de o oră, după care 
decisese să suspende interogatoriul. Entuziasmul dimineţii 
se pierduse, iar Stonehill era epuizat şi se împotmolea în 
detaliile infracțiunilor lui trecute. Dar Charlie era fericită 
că acesta le oferise suficient — mărturisise crimele şi adă- 
ugase destule detalii pentru a o exonera pe Helen Grace. 

Această veste ar fi trebuit s-o înveselească. Fusese ne- 
voie de o călătorie lungă şi anevoioasă pentru a ajunge 
aici, dar ea nu simţea nicio satisfacţie. Încercase toată ziua 
să dea de autoritățile de la Holloway, dar se izbise de un 
zid. Erau în mijlocul unei revolte totale, astfel că neatenția 

lor era de înţeles, dar această tăcere continuă o neliniştea 
pe Charlie. Helen era singură în închisoare, cu un crimi- 
nal în serie încă necapturat. 

Charlie ştia instinctiv că Helen nu avea să stea cu 
mâinile încrucişate în timp ce nişte femei nevinovate erau 
ucise, ceea ce, inevitabil, avea să-i pună viața în pericol. 
Iar acum, ceva îi spunea că trebuie să ajungă la Holloway 
rapid. 

Dintr-odată, traficul se eliberă şi ea apăsă pe accele- 
rație. Maşina țâşni înainte şi Charlie pătrunse în breşă, 
dar imediat un camion opri brusc drept în fața ei. Charlie 
călcă frâna şi maşina se opri, patinând, la mai puţin de 
un metru de partea laterală a camionului. Şoferul străin 
păru îngrozit şi ridică mâinile a scuze jalnice, dar Charlie 
dădea deja cu spatele. 

— Daţi-vă înapoi, strigă ea la maşinile din spate care o 
blocau. Daţi-vă înapoi! 

Maşinile începură să se mişte, dar prea încet şi, 
dintr-odată, Charlie simţi că o podidesc lacrimile — frica, 
tensiunea şi epuizarea o copleşeau. Avea o presimţire rea 
că ceva groaznic e pe cale să se întâmple, o ultimă răstur- 
nare a poveştii. Ajunsese până aici. Contribuise la demon- 
strarea nevinovăţiei lui Helen. Doar nu avea să fie lipsită 
de victoria ei în ultimul ceas? 

Era timpul să se retragă. Luptaseră bine, evitând sca- 
une, eschivând bastoane şi înfruntând multe deținute 
furioase, dar tot nu se vedea nici urmă de Sarrington. 
Una dintre colegele lui Proud primise o lovitură urâtă în 
maxilar — părea să aibă dureri serioase, iar el bănuia că 
e vorba de o fractură. Nu se punea problema să continue 
să își pună oamenii în pericol, într-o arenă atât de impre- 
vizibilă şi de violentă. 

— Retrageţi-vă! strigă Proud către echipa lui, care se su- 
puse imediat, foarte mulțumită să plece. 

Dar el mai rămase, nesuportând gândul de a renunța 
la trofeul lui. Examină o ultimă oară busculada şi o zări. 
Prin ceața gazului lacrimogen care se împrăştia, Proud o 
distinse cu greu pe Sarrington în celălalt capăt al sălii, în 
timp ce se îndrepta spre bucătărie. De acolo putea să iasă 
în curtea destinată socializării, iar după asta, cine ştie? 

Proud îşi abandonă echipa şi sprintă prin cantină. 
Depindea doar de zei dacă avea să ajungă la timp — în 
orice clipă, putea fi izbit şi aruncat într-o parte de o ră- 
bufnire bruscă a aprigei lupte —, dar avansă susținut, cu 
capul plecat, ferindu-se şi şerpuind prin mulțime. Acum 

Sarrington se apropia de uşa bucătăriei şi era foarte posibil 
ca Proud s-o piardă în interiorul amplu al acesteia, mai 
ales dacă ea îşi dădea seama că el o urmăreşte. Aşa că se 
forță să avanseze, împiedicându-se uşor de un scaun rupt, 
dar rămânând în picioare. 

Acum era la doar un metru de femeie şi se năpusti 
asupra ei, cu un ultim elan. O învârti, cu cătuşele pregă- 
tite, nespus de uşurat că o interceptase la timp. 

Dar „ucigaşa“ pe care o prinsese nu era Sarrington. 
Avea înălțime similară şi o coamă de păr alb, dar era doar 
una dintre Fetele de Aur, şi una foarte şocată. Proud deja 
îşi cerea scuze şi se retrăgea — în mod evident, deținuta 
îngrozită nu făcea altceva decât să-şi caute adăpost la bu- 
cătărie. 

Se întoarse şi privi iar prin bucătărie, dar trofeul lui 
nu se vedea nicăieri. Eşuase, iar ucigaşa reală era încă ne- 
prinsă. 

Un zgomot o făcu pe Helen să ridice privirea şi sân- 
gele îi îngheță instantaneu. În uşă era Babs, cu răsuflarea 
tăiată, dar calmă. Helen ţipă, îndelung şi tare, dar Babs 
nu păru îngrijorată. Intră în celulă şi închise bine uşa în 
spatele ei. 

— Aici nu o să ne deranjeze nimeni, spuse ea, apropi- 
indu-se de piciorul patului. 

Helen ţipă iar — un strigăt lung şi disperat care ricoşă 
din pereţii de cărămidă, apoi se stinse. Babs o privi cu un 
fel de amuzament. 

— Vrei să încetezi? Speram să putem discuta. 

— N-am nimic să-ți spun, se răsti Helen. 

— A, nu cred asta, spuse Babs, aşezându-se pe celălalt 
capăt al patului. La urma urmei, ai fost foarte ocupată. 

Helen încercă s-o lovească cu piciorul, dar şuturile 
ei nu ajunseră până la țintă. Cătuşele lui Campbell o 
priponeau de pat, limitându-i sever mişcările. Trase vi- 
olent de ele, încercând cu disperare să se elibereze, dar 
în zadar. 

În tot acest timp, Babs rămase impasibilă pe pat, pri- 
vind-o cu răceală pe captiva ei. 

— Atunci vrei să-mi spui ce ştii? Ai stat mult timp în 
celula mea şi cred că nu te-ai dus acolo să tragi un pui 
de somn. 

— Încercam doar să găsesc un loc în care să mă ascu... 

Dar Helen nu îşi termină propoziția — dintr-odată, 
Babs se repezi înainte şi o izbi puternic în coaste. O luă 
complet prin surprindere pe Helen, care urlă de durere. 
Acum nu mai avea puterea să se opună, iar Babs îi băgă 
mâna în buzunarele hainei. După o scurtă căutare, scoase 
seringa şi fiola de adrenalină, cu o expresie de triumf pe 
față. 

— Ai spus cuiva despre asta? 

— Lui Campbell, şuieră Helen, mințind. 

— Mă îndoiesc. Nu te-ar fi crezut şi nici nu a stat aici 
prea mult. Noelle a fost puțin ocupată, la fel ca mine. În 
ceea ce o priveşte pe Jordi... 

— Cum ai putut să faci asta? o întrerupse Helen, gă- 
sindu-şi iar vocea. Era prietena ta... 

— Era un suflet chinuit, la fel ca Leah. Şi ca Lucy. Asta 
e chestia cu viețaşele. La început crezi că există speranță, 
dar apoi, când îţi dai seama că nu există... 

— Le-ai ucis. 

— Le-am eliberat. Să se întoarcă la familia lor. Familia e 
importantă, nu crezi, Helen? 

— De unde ai putea tu să ştii? zise Helen cu înverşunare. 

— Sora ta aşa credea, şi eu eram de acord cu ea. Acum 
Jordi e cu fetele ei de Crăciun, ele pot fi împreună cu ea 
oricând vor. Fără ziduri care să le izoleze, fără program 
de vizite arbitrar, sunt împreună. Era singurul lucru pe 
care şi-l dorea Jordi. 

— Dar ce-ţi dă ție dreptul să faci pe Dumnezeu? Să de- 
cizi cine trăieşte şi cine moare? 

— Să nu îndrăzneşti să mă judeci, mârâi Babs. Tu eşti 
doar o turistă. Habar n-ai cum e să putrezeşti aici, lună 
după lună, an după an... 

Spusese asta cu o asemenea vehemenţă, că Helen nu 
răspunse nimic. 

— Viaţa ți se întinde în faţă, lungă şi mohorâtă. Toată 
ființa ta îşi doreşte să fie altundeva, dar asta e pedeapsa 
ta, aşa te torturează. Mori câte puţin în fiecare zi, devii 
tot mai deznădăjduită, mai puțin umană, până când nu 
îți mai rămâne decât disperarea. Uneori simți că întreaga 
lume te urăște. Dar nu la fel de mult pe cât te urăşti tu în- 
săți. Cu timpul, Leah s-ar fi sinucis, Jordi şi Lucy la fel... 

— N-ai de unde să ştii... 

— Ba da, ştiu, răspunse Babs cu convigere. Viețaşele sunt 
ca nişte moarte vii. Dar eu le-am salvat de la asta. Şi când 
au murit nu au fost singure. Le-am alinat, le-am mângâiat 
pe păr. Cred că lui Jordi i-am cântat şi un cântec de leagăn. 

— Du-te la naiba. 

— Sunt deja acolo, scumpo, încă nu i-ai dat seama? 

Babs o privi fix pe Helen. Părea să nu regrete absolut 
nimic, iar Helen îşi dădu seama acum cât de dusă e Babs. 
Ce îi făcuseră anii de încarcerare. 

— Câte crime la fel ca astea ai făcut? întrebă Helen 
dintr-odată, în timp ce în minte îi încolțea un gând oribil. 

— Ce vrei să spui? 

— Ai spus că nu vrei să le faci rău acestor femei, că vrei 
să le ajuţi. Dar tu le mutilezi... 

— Eu nu i-aş spune mutilare... 

— Încercai... să le protejezi, nu-i aşa? De închisoarea asta... 

— Poate că da. 

— Tu nu eşti tipul care vrea să fie prinsă. Tu ai o misiune. 
Aşa că de ce ţi-ai face publicitate prin aceste mutilări? Dacă 

te mulțumeai să le injectezi, ai fi putut scăpa mulțumită 
confuziei cu cauzele naturale... 

Acum Babs zâmbi, sincer impresionată de perspica- 
citatea lui Helen. 

— Ceea ce mă face să mă întreb, continuă Helen, dacă 
nu cumva îţi rafinai tehnica. 

— Polițista rămâne polițistă, răspunse Babs. 

— Răspunde la ce te-am... 

— Ştii deja ce am făcut în spitale. Aici am promis că o să 
fiu cuminte, dar presupun că asta e chemarea mea. Când 
vezi pe cineva care suferă groaznic şi ai puterea de a face 
ceva în privința asta... 

Helen o privi lung. Babs părea atât de convinsă de 
înțelepciunea acțiunilor ei... Părea complet sigură că fă- 
cuse ceea ce trebuie. 

— Au mai fost două fete — Suselie Myers şi Deborah 
Jones. Cu Suselie a mers bine, dar Deborah era închisă în 
celulă 24 de ore, fără ca nimeni să o verifice. Nu ştiu cât 
a rămas în celulă până să vină cineva. Dar când în sfârşit 
au intrat... ei, nu era o privelişte prea plăcută. Şi paraziţii 
din închisoarea asta fac foamea. 

Helen închise ochii, îngrozită de acest gând. 

— Muştele îşi depuseseră ouăle lor mizerabile în ure- 
chile pline de ceară, gândacii de bucătărie alergau peste 
ea, dar nu asta a fost cel mai rău. Au spus că şobolanii îi 
mâncaseră amândoi ochii. 

Babs făcu o scurtă pauză. 

— Nu puteam permite ca asta să li se întâmple fetelor 
mele. Erau prietenele mele. 

— N-ai decât să-ți spui asta. Nu ai nici o singură prie- 
tenă în închisoarea asta. Şi nici pe cineva care să te aş- 
tepte afară... 

— Jeannie o să se dea pe brazdă. Cu timpul. 

— l-ai citit scrisorile? întrebă Helen, uimită. 

— Nu e nevoie. 

— Ar trebui. Toţi oamenii trebuie să se uite din când în 
când în oglindă. 

Babs se uită la ea. Lui Helen i se păru că vede o stră- 
fulgerare de furie în ochii ei, înainte de a răspunde: 

— Nu cred că eşti în poziția de a da sfaturi. 

Spusese asta calm, dar subliniind situația disperată 
a lui Helen. 

Helen smuci încă o dată cu putere de cătuşe, absor- 
bind durerea atunci când acestea îi intrară în încheieturi, 
dar patul continuă să reziste. 

— Nu te epuiza, Helen. Nu are niciun rost. 

— S-a terminat, Barbara. 

— Se va termina, când spun eu că s-a terminat. 

Babs scoase fiola de adrenalină din punga de plastic. 

— Nu te-ai întrebat niciodată de ce se întâmplă asta? De 
ce faci asta încontinuu? 

— Ți-am spus de ce... 

— Tu nu ajuţi oamenii. Nu te afli într-o misiune de ca- 
ritate. Faci asta pentru că îți place. 

— Nu e adevărat. 

— Nu te amăgi singură. Poate tu crezi că încă porți uni- 
forma de asistentă. Dar nu e aşa. Eşti pur şi simplu o uci- 
gaşă obişnuită. Aşa o să te judece oamenii. 

— Nu prea cred... 

— Uită-te în ochii mei şi spune-mi că asta nu-ți face 
plăcere. 

Pentru prima oară, Babs păru să ezite. 

— Haide, insistă Helen. Uită-te în... 

— OK, Helen, am înţeles, spuse Babs cu ţâfnă. 

— Ce faci tu e greşit. Tu trebuie să ştii asta, în sufletul 
tău. Şi nu e prea târziu să te opreşti. 

— Ah, cred că am trecut de mult de asta... 

În timp ce rostea aceste cuvinte, Babs strecură vâr- 
ful acului în fiolă. Helen o privi cu groază cum începe să 
tragă lichidul clar. 

— Dar recunosc că ar putea să existe un gram de ade- 
văr în ceea ce spui tu, continuă ea, retrăgând acul şi tri- 
mițând câțiva stropi de lichid în aer. Pe de altă parte, şi 
tu ai trecut prin asta, nu-i aşa? Ai luat viața unui om. De 
fapt, a mai multora. 

— Nu aşa. Asta e crimă cu sânge-rece... 

— Poţi să-i spui cum vrei tu. Fac asta pentru că aşa e 
corect, dar, într-adevăr, îmi produce o anumită satisfacție. 

Babs se ridică şi avansă spre Helen. 

Helen se zbătea din toate puterile, dar nu putea să facă 
nimic. Babs deținea controlul complet şi se lăsă pe vine 
până la nivelul polițistei, zâmbind. Se apropie de Helen 
şi șopti, atingându-i urechea cu buzele: 

— La urma urmei, nu există nimic mai intim decât să 
fii împreună cu cineva în momentul morţii lui. 

— Deschideţi! 

Charlie încercase să fie rezonabilă, încercase să im- 
plore, dar acum recurse la strigăte. 

— Crede-mă, nu vrei să intri aici, răspunse agentul G4$S. 
Eşti mult mai în siguranță afară, scumpo. 

— Cum am încercat să vă explic, sunt detectiv-sergent 
al Poliţiei din Hampshire... 

— Din partea mea poți să fii şi comisarul, fir-ar a naibii. 
Aici are loc un incident grav şi, până când situaţia nu va 
fi soluționată, nu pot să las pe nimeni înăuntru. 

— Pot să am grijă de mine. 

— Sunt sigur că poți. Dar eu am nevoie de slujba asta şi 
n-am de gând să fiu concediat din cauza ta sau a altcuiva. 
Aşa că îţi sugerez să te întorci la maşina ta... 

Charlie se întoarse cu spatele, căutând cu privirea într-o 
parte şi în alta o modalitate de a intra. Dar gardurile erau 
înalte şi puternice, şi ea încercase deja pe la intrarea din 
spate, care era înconjurată de vehicule blindate şi de unități 
de intervenţie, ceea ce însemna că singura modalitate de 
a intra sau ieşi era intrarea principală. Dar bariera era co- 
borâtă şi adversarul ei părea hotărât să îi blocheze accesul. 

— Te rog, spuse ea, îndulcindu-şi tonul. Cred că prietena 
mea e în pericol. Aşa că, te rog, ca între agenţi de ordine, 
n-ai putea să fii mai îngăduitor? 

— Pentru nimic în lume. Şi acum vezi-ţi de drum, îna- 
inte să te rap... 

Charlie se îndepărta deja. Deschise portiera, urcă în 
maşină şi porni motorul. Băgă în marşarier şi dădu cu spa- 
tele în viteză, în timp ce mintea îi gonea. Trebuia să existe 
alt mod de a intra. Trebuia să existe alt mod... 

Opri încet maşina. Se gândi la Helen. Se uită la ceea 
ce era în fața ei. Apoi luă o decizie. 

Călcă accelerația cât de tare putu, murmură o rugă- 
ciune şi goni spre barieră. 

Helen îşi smuci trupul în sus de pe pat, lovind sălba- 
tic cu picioarele spre atacatoarea ei. Dar Babs se îndreptă 
rapid de spate, evitând loviturile. Apoi ocoli capul patului, 
astfel ca acesta să se afle între ea şi Helen. 

— Fi, cel mai bine acum ar fi ca tu să stai liniştită, spuse 
ea alinător. 

Dar Helen se răsucea deja, hotărâtă să nu se lase sur- 
prinsă. Cătuşele metalice i se înfipseră adânc în piele 
în timpul manevrelor ei, dar polițista ignoră durerea şi 
coborî picioarele din pat. Atinse podeaua şi se împinse, 
încercând să pivoteze în jurul capului patului ca să îşi lo- 
vească iar cu piciorul inamicul. 

Dar înainte să ajungă la jumătatea distanței, simți 
cum piciorul lui Babs o nimereşte puternic în genunchiul 
stâng, oprind-o brusc. Urlă de durere, simțind cum Babs o 
prinde dur de păr şi îi țintuieşte capul de pat, expunându-i 
gâtul. Helen ştia ce urmează şi se strădui să găsească o 
priză pe podea, dar piciorul stâng nu voia să se mişte, 
iar dreptul se târa amorțit pe podeaua netedă de ciment. 

— În mod normal aş tinti subsuoara, dar o mică schim- 
bare e bună din când în când... 

Întregul trup al lui Helen se smuci, atunci când acul 
îi străpunse pielea. Gemu de durere şi încercă din nou să 
se mişte, dar trupul nu o asculta. Apoi simţi o presiune, 
atunci când Babs apăsă pistonul, golindu-i adrenalina în 
organism. 

— La revedere, Helen. 

Helen încercă să tipe la ea, dar frica o lipsea de pute- 
rea de a vorbi şi cuvintele o sufocau. 

— Nu ai de ce să te temi. Nu o să dureze mult, iar eu voi 
fi alături de tine tot timpul. În ciuda tuturor lucrurilor, 
am ajuns să te îndrăgesc destul de mult. 

Helen gemu încă o dată, în timp ce din gură i se 
scurgea un fir lung de salivă. Încercă iar să găsească o 
priză pe podea cu piciorul sănătos, dar trupul părea să i 
se opună. Inima îi bătea deja într-un ritm furios. O du- 
rea capul, vederea începea să i se încețoşeze şi, în capul 
pieptului, i se acumula o durere groaznică. 

— Acum taci, Helen, nu plânge. Mama o să-ţi cânte un 
cântec de leagăn... 

Simţi cum Babs o mângâie pe păr, în timp ce cânta, şi 
scutură furios din cap, ca să îi îndepărteze mâna. Regretă 
asta imediat, pentru că o copleşi un val de greață. Timp 
de o clipă, avu impresia că o să leşine, dar durerea chi- 
nuitoare care se instala înăuntrul ei o readuse în simțiri. 

— Iar dacă nu-şi face efectul cântecul de leagăn... 

Helen simți cum pe obraji i se prelinge ceva ud şi se 
întrebă dacă plânge. 

— ... Mama te-o legă... 

Din senin, Helen simţi cum piciorul ei găseşte un fă- 
gaş pe podeaua tare şi, instinctiv, se repezi din toate pu- 
terile în sus. Cătuşele se înfipseră iar, trăgând-o în spate, 
dar nu înainte de a o lovi puternic cu capul în bărbie pe 

Babs. Se auzi un trosnet urât, după care Helen căzu pe 
spate pe pat. Acum abia dacă mai era conştientă, şi nu 
avea habar ce se întâmplase cu atacatoarea ei, dar cel pu- 
țin macabrul cântec încetase. 

Presiunea din pieptul ei era neînduplecată, ca o greu- 
tate de zece tone care o apăsa, dar Helen ştia că trebuie să 
se întoarcă. Trebuia să afle ce se întâmplase cu adversara 
ei. Dar când făcu asta, inima ei cedă într-un final, şi ea 
se prăbuşi cu fața în jos, pe pat. 

Peste o clipă, totul se întunecă. 

Charlie sprintă pe rampă, căutând-o pe Helen. Dar 
Aripa B era o zonă de război şi nu era nimeni care să o 
ajute. Zeci de deținute opuneau o ultimă rezistență dis- 
perată în cantină, prinse la colț de o falangă de poliţişti 
de intervenție care încercau, fără niciun fel de reținere, să 
le supună pe răsculate. Pasarelele de deasupra erau pline 
de gardieni şi de deţinute rănite — unele încătuşate de 
balustradă, altele ghemuite pe jos, toate străduindu-se cu 
disperare să evite alte represalii. 

Charlie sări peste aceste siluete întinse pe jos, întor- 
când cu disperare privirea într-o parte şi în alta. Ştia că 
Helen stătea în Aripa B, dar nu avea habar care e numărul 
celulei şi nici măcar la ce nivel e. Şi chiar dacă ar fi ştiut, 
se întreba cât de uşor i-ar fi fost să se orienteze prin ceața 
gazului lacrimogen care plutea în aer. 

O mişcare din apropiere o făcu să se întoarcă. O deți- 
nută se târa pe rampă în patru labe. Charlie se grăbi spre 
ea şi o ajută să se ridice. 

— Ai putea să-mi spui care e celula lui Helen... 

Dar propoziția i se stinse pe buze. Ochii deținutei 

erau opaci, iar acolo unde ar fi trebuit să-i fie gura, era un 

dezastru însângerat. Dacă avusese cândva dinţi, acum cu 
siguranță nu mai avea. 

— O să aduc pe cineva să te ajute, spuse Charlie, în- 
tinzând-o la loc pe jos şi plecând în grabă. O să aduc pe 
cineva... 

La 30 de metri în față vedea un gardian care stătea 
pe vine lângă balustradă, strângându-şi brațul. Era un 
personaj intimidant, înalt şi musculos, dar astăzi părea 
înfrânt. Îşi ținea cu grijă brațul rupt, tresărind de durere. 

— Poţi să-mi spui unde e celula lui Helen Grace? 

— De ce vrei să ştii? se răsti gardianul mustăcios, cu un 
accent de Glasgow care răzbătea prin durerea lui. 

— Pentru că vreau, răspunse Charlie, întinzându-şi le- 
gitimația. 

Gardianul se uită la legitimaţie şi la Charlie, apoi păru 
să se năruie. 

— B23, murmură el, după care se prăbuşi înapoi, la po- 
dea. 

Charlie plecă imediat, numărând în timp ce sprinta 
pe lângă uşile deschise ale celulelor. B36, B35, B34, B33... 

Deschise violent uşa şi se năpusti înăuntru. Nu ştia la 
ce să se aştepte, dar priveliştea care o întâmpină o făcu să 
se oprească brusc. În celălalt capăt al celulei, o deținută în 
vârstă zăcea pe podea gemând, în timp ce, mai aproape, 
Helen zăcea cu fața în jos pe patul îngust. 

Charlie se grăbi spre ea şi o întoarse încet, pe spate. 
Spre groaza ei, fața lui Helen era cenuşie şi ceruită. Ochii 
ei priveau fix în față, iar ea părea să nu conştientizeze de- 
loc prezența lui Charlie. 

— Helen, eu sunt. 

Helen nu răspunse. Trupul ei era ca o greutate moartă 
în braţele lui Charlie. 

— Te rog, Helen. Spune ceva. 

Tot nimic. lar acum Charlie observă seringa de lângă 
ea, de pe pat. Ce naiba se întâmpla? 

O pălmui încet pe Helen, apoi mai tare, dar vechea ei 
prietenă refuza să reacționeze. Îşi strecură mâna sub gâtul 
ei şi apăsă pe carotidă, căutând cu disperare pulsul. Dar 
nu exista niciun puls. 

Ajunsese prea târziu. 

Moartea e stranie. Crezi că o să fie dureros. Sau brusc. 
Sau ambele. Helen nu s-ar fi aşteptat niciodată să fie... 
plăcut. Îşi părăsise trupul, care acum era departe, şi se 
simțea straniu, dar nu neplăcut. Ceea ce o înveselea nu 
era Raiul, dar nici Iadul. Marianne era lângă ea. Helen 
spusese întotdeauna că sora ei are ceva bun în ea, iar asta 
părea o dovadă. 

Marianne o luă de mână şi îi zâmbi. Helen îşi dădu 
seama acum cât de mult timp trecuse de când nu o mai 
văzuse pe sora ei zâmbind. În timpul vieții, Marianne o 
respinsese, dar aici erau iar împreună şi totul era aşa cum 
trebuia să fie. Avuseseră vieți mai scurte decât oamenii 
obişnuiţi şi fuseseră afectate de suferințe teribile, dar con- 
stanta care rămăsese de-a lungul anilor fusese forța iubirii 
lor una față de cealaltă. 

În copilărie fuseseră ca două picături de apă, iar 
mai târziu, după ce viața înăcrise lucrurile, legătura 
lor continuase să fie una puternică, senzația lui Mari- 
anne că fusese trădată alimentând o ură pasională față 
de sora ei mai mică. Asta o costase viața pe Marianne, 
iar pe Helen sufletul ei, dar poate că, până la urmă, era 

doar o etapă a poveștii lor. Pentru că aici, erau din nou 
unite prin dragoste. Poate că acesta fusese dintotdea- 
una finalul promis. 

Helen ar fi vrut să spună ceva, dar nu ştia prea bine 
de unde să înceapă. Deschise gura, dar nu putea să formu- 
leze cuvintele. Ar fi vrut să spună că îi pare rău, că o iu- 
bea pe Marianne, dar nu reuşi să scoată decât un geamăt. 
Un geamăt lung şi îndurerat. Încercă iar, dar dintr-odată 
întreaga lume păru să se zguduie, iar atmosfera din jur 
deveni instabilă şi neclară. Acum auzea voci în depărtare, 
dar cuvintele erau indescifrabile. Se întoarse spre Mari- 
anne să o întrebe dacă ea înțelege ce spun acele voci şi fu 
surprinsă să vadă că Marianne nu mai zâmbea. 

— Îndepărtați-vă! 

Helen se smuci iar. Acum Marianne părea să strige 
la ea, dar fără să producă altceva decât o tăcere batjocori- 
toare şi chinuitoare. Acum părea furioasă, chiar jignită. 
Helen încercă să o atingă, dar fața lui Marianne nu mai 
era clară, iar Helen nici măcar nu mai era sigură că e ace- 
eaşi persoană. 

Alte zgomote pătrunseră acum în conştiinţa ei. Un fel 
de țipăt şi pulsul mecanic constant al unui aparat. 

— Îndepărtați-vă! 

Şocul o străpunse şi, de data asta, Helen deschise 
ochii brusc. Icni, să tragă aer în piept, în timp ce ochii i 
se roteau în orbite. Nu avea habar unde e sau ce se întâm- 
plă. Era derutată, cu răsuflarea tăiată şi foarte speriată. 

— Avem puls. 

Helen închise ochii şi încercă să respire. Avea senza- 
ţia că urmează să vomite, că se învârte la nesfârşit. Nimic 
nu părea real. Dar în conştiinţa ei începură să apară deja 
imagini. Babs, Campbell, patul din celula ei... 

Iar acum Helen deschise în sfârşit ochii, dându-și 
seama, spre surpriza ei, că e vie. Iar chipul care o privea 
nu era al lui Marianne. 

Era al lui Charlie. 

Soarele intra pe fereastră, luminând încăperea mare. 
Jonathan Gardam râvnea de mult la slujba comisaru- 
lui-şef, nu în ultimul rând datorită biroului spațios pe 
care îl primea odată cu această funcție. Lucrase din greu 
să se dea bine pe lângă superiorul lui, sperând ca, în cele 
din urmă, acesta să-l numească succesor. Dar acum asta 
părea o glumă proastă. 

Trecuse o săptămână de la prinderea lui Robert 
Stonehill, care le oferise poliţiştilor tot ceea ce era nece- 
sar pentru ca ei să fie convinşi că el avea să fie condam- 
nat pentru uciderea lui Jake Elder, Maxwell Carter şi Amy 
Fawcett. În urmă cu două zile, Stonehill fusese pus sub 
acuzare oficial pentru tripla crimă şi, la mai puțin de 24 
de ore după aceea, toate acuzaţiile împotriva lui Helen 
Grace fuseseră retrase. 

Faptul că Helen suferise între timp nu îi oferea lui 
Gardam nicio satisfacție. În ciuda a tot ceea ce se întâm- 
plase, încă avea afecțiune pentru ea şi era încântat că 
vindecarea ei merge bine. Însă eliberarea lui Helen din 
închisoare aducea anumite complicaţii şi de aceea Gardam 
îşi petrecuse ultimele două zile în interviuri cu unitatea 

Anticorupție. Aceasta tocmai îşi anunţase constatările şi, 
drept rezultat, Gardam fusese chemat de îndată la biroul 
comisarului-şef. 

— Mai ai ceva de adăugat? spuse Alan Peters răspicat. 

Parcurseseră deja conținutul raportului, care nu con- 
stituia o lectură plăcută. 

— Nu, domnule. Mi-am depus deja mărturia, iar avo- 
cații mei... 

— În acest caz, dă-mi voie mie să spun ceva, răspunse 
Peters calm. Ți s-a cerut de mai multe ori să îți explici ac- 
țiunile. Atât în relație cu detectivul-inspector Grace, cât 
şi, mai recent, cu detectivul-sergent Brooks. Şi niciodată 
nu ai reuşit să răspunzi într-un mod adecvat funcţiei tale. 
Ai eschivat întrebările, ai refuzat să oferi explicații credi- 
bile şi, în opinia mea, ai minţit. Nu sunt sigur de ce, asta 
rămâne între tine şi conştiinţa ta, dar nu am nicio îndo- 
ială că ai încercat în mod deliberat să distrugi carierele a 
doi colegi de-ai tăi. 

— Cum am mai spus, resping categoric aceste acuzații. 
Dar e evident că noi doi nu o să cădem niciodată de acord 
în această privință, aşa că mi-am adus demisia. 

Gardam băgă mâna în buzunar, dar Peters i-o luă 
înainte. 

— Demisia nu este acceptată. 

Gardam îl privi lung. 

— Ştiu că, de multe ori, aşa se face. Tăcerea e de aur şi 
aşa mai departe. Dar demisia e prea bună pentru tine. 

— Cred că nu vorbeşti serios... 

— Te-am chemat astăzi, Jonathan, ca să-ți spun că eşti 
concediat. Resursele Umane o să ia legătura cu tine, dar 
eu sunt convins că o să-ți pierzi pensia şi beneficiile. Bi- 
neînțeles, eu nu am spus aşa ceva. 

Gardam îl privi lung — era mult mai rău decât pre- 
conizase el. 

— Ai 20 de minute să-ți eliberezi biroul, după care vei 
fi escortat în afara clădirii. 

Gardam se holbă la şeful lui, zguduit. Îi venea să îi 
dea o replică acidă, dar nu-şi găsea cuvintele. 

— Bineînţeles, o să mai vrem să discutăm cu tine. Poate 
chiar săptămâna viitoare. E vorba de obstrucționarea jus- 
tiției, exercitare deficitară a funcţiei publice, conduită ne- 
corespunzătoare şi altele. Aşa că nu pleca din oraş, bine? 

Peters spusese asta zâmbind, dar Gardam simţea că 
dedesubtul zâmbetului mocnea furia. Nu mai era nimic 
de spus, aşa că se întoarse, ieşi calm din birou şi o luă pe 
coridor. În tot acest timp, simțea asupra lui privirile asis- 
tenților lui Peters, care îi savurau nenorocirea. 

La fel ca el, ştiau că acum căderea lui în dizgrație e 
completă. 

Se aruncau spre vehiculul aflat în mişcare, disperaţi 
să îl întrezărească pe bărbatul condamnat. Cu lentilele 
aparatelor de fotografiat lipite de micile ferestre, jurnaliştii 
țipau întrebări, luptându-se pentru o poziție mai bună cu 
golanii din zonă, care veniseră doar ca să arunce ocări şi 
să lovească în părțile laterale ale dubei. 

Chiar și în interiorul vehiculului, zgomotul era asur- 
zitor, dar Robert Stonehill stătea cu capul plecat. După 
arestare, fusese în mijlocul unui interes violent al mass- 
mediei — primise o cerere de interviu chiar şi din partea 
Emiliei Garanita —, dar nu avea de gând să le dea nimic 
acelor hiene. Cu siguranță nu o fotografie cu el distrus şi 
ghemuit, în spatele unei dube de poliție. Aveau să-l vadă 
mai încolo la tribunal, dar chiar şi atunci Robert nu avea 
să le ofere altceva decât sfidare, când avea să fie acuzat 
pentru tripla crimă. 

După ce luase decizia de a-i mărturisi lui Brooks, Ro- 
bert nu ezitase să îi explice în cele mai minuțioase deta- 
lii cum ucisese şi apoi cum îi înscenase totul lui Helen. 
În mod tipic, această mărturisire incriminatoare se scur- 
sese imediat către presă, iar Robert era acum din nou 

sperietoarea preferată a tabloidelor, progenitura unei cri- 
minale în serie care ajunsese în sfârşit ceea ce era destinat 
să fie. Prima oară când aceşti scribi îi zdrobiseră viața, 
Robert fusese profund zguduit. Acum era puțin mai bă- 
trân şi mai înțelept şi accepta atenţia ca pe ceva care i se 
cuvenea. Era mai bine să fii cineva decât să fii un nimeni. 

Zgomotul bătăilor se întețea, insultele deveneau mai 
explicite. Robert ridică scurt privirea şi îl surprinse pe 
Rawlings cum zâmbeşte ca pentru sine, amuzat de scenele 
haotice de afară. Mulţi din oamenii cu care Robert intrase 
în contact în această ultimă săptămână împărtăşeau ve- 
derile lui Rawlings, gardianul care lăsase de înţeles cât se 
poate de clar că îl consideră pe Robert degenerat, malefic 
şi irecuperabil. Profitase de toate ocaziile ca să-i facă mi- 
zerii, refuzându-i hârtia igienică, întinându-i mâncarea 
şi înjosindu-l în toate modurile meschine şi dușmănoase 
pe care şi le putea imagina. Asta era răsplata — era răz- 
bunarea pentru tentativa lui Robert de a face o înscenare 
unei polițiste decorate. 

Rawlings îi prinse privirea şi zâmbetul lui deveni şi 
mai larg. Robert întoarse capul şi îşi lăsă ochii în po- 
dea, provocându-i gardianului un chicot gâlgâit. Poate 
Rawlings credea că disperarea începe în sfârşit să se in- 
staleze, că evenimentele ultimei săptămâni îşi spuneau 
acum cuvântul. Dar adevărul era foarte diferit. De fapt, 
Robert se holba la şosetele lui. 

Rawlings spera ca el să cedeze, expunându-i voios ti- 
pul de tratament la care se putea aştepta Robert din par- 
tea celorlalți deținuți de la închisoarea Winchester, dar 
Robert nu avea să cedeze niciodată. Mama lui luptase din 
toate puterile toată viața, refuzând să se lase înfrântă de 
ceilalți. Robert avea să facă la fel, şi de asta privirea lui se 

îndreptă spre pixul ascuns în ciorap. Îl furase în timpul 
interogatoriului şi îl ascunsese, pentru a-l folosi în viitor. 
Nu era cine ştie ce armă, dar putea să scoată un ochi. 

Robert înălță capul şi surprinse iar privirea gardia- 
nului, dar de data asta refuză să întoarcă ochii. Imediat 
după ce îi scotea cătuşele, avea să-l lovească, plătindu-i 
lui Rawlings pentru toate insultele meschine. Robert avea 
să-şi petreacă restul vieţii în spatele gratiilor, aşa că ce-i 
mai păsa de consecinţe? Pierduse războiul cu Helen şi îşi 
pierduse libertatea, dar nu îşi pierduse ferocitatea. 

Acest deținut nu era dispus să se supună. 

Erau niște bunuri jalnice. Un telefon mobil, acum ră- 
mas fără baterie şi credit, câteva monede şi un pachet de 
Marlboro Gold pe jumătate gol. Dar lui Helen i se păreau 
o comoară. Trecuse mult timp de când putuse să fumeze 
o țigară, fără să cerşească sau să facă schimb pentru ea, şi 
încă şi mai mult de când ținuse în mână un telefon mo- 
bil. Nu valorau cine ştie ce, dar erau ale ei şi nimeni nu 
putea să i le ia. Şi de aceea păreau neprețuite. 

Helen le strecură în buzunar şi semnă fişa. 

— Mult succes, doamnă. 

Helen ridică privirea ca să o vadă pe gardiană zâm- 
bindu-i şi, dintr-odată, simţi că o gâtuie emoția. Fusese o 
săptămână stranie şi încă se străduia să înțeleagă schim- 
barea sorții ei. Fusese cât pe ce să moară în acest loc, 
dar acum era eliberată şi recunoscu, pe fața plăcută a 
gardienei zâmbitoare, ceva ce nu mai văzuse de mult 
timp. Respect. 

Helen îi mulțumi şi plecă rapid. Revoltele duraseră doar 
o zi şi situația era acum calmă. Celia Bassett demisionase 
şi, în vechea închisoare ale cărei zile erau numărate, fu- 
sese instalat un nou guvernator. Dar acum, când acuzațiile 

împotriva ei fuseseră abandonate, Helen voia doar să plece. 
Petrecuse suficient de mult timp în spatele gratiilor. 

Charlie o aştepta în curte şi se apropie în grabă de ea. 
Helen se recuperase bine în urma stopului cardiac, dar 
continua să meargă cu bastonul şi o vreme trebuia să o ia 
mai încet. Charlie se agitase pe lângă ea toată săptămâna, 
şi Helen o înțelegea — amândouă ştiau că Helen e încă în 
viață doar datorită intervenţiei abile a paramedicilor. Cu 
toate acestea, respinsese sugestia lui Charlie de a fi trans- 
portată în cărucior, până la maşină. Helen era hotărâtă să 
plece de la Holloway pe picioare, cu capul sus. 

Charlie voia să o ducă cât mai repede la maşină, de- 
oarece în dimineața aceasta prin închisoare bătea un vânt 
aspru. Dar Helen se opri, în timp ce traversa curtea. Văzu 
iar, în mintea ei, coşciugele lui Leah şi Jordi. Şi Lucy ie- 
şise din curtea asta într-o ladă, fiind preluată de tatăl ei 
distrus. Existau trei familii care primiseră cel mai amar 
cadou de Crăciun posibil şi care se străduiau să facă față 
pierderii. Helen le jelea pe Leah, pe Jordi şi pe Lucy, dar 
compătimea și familiile lor, pe care le aştepta un drum 
lung. Holloway fusese gazda multor fapte tenebroase de-a 
lungul anilor, dar vechea închisoare păstrase cel mai în- 
tunecat capitol al ei pentru sfârşit. 

Helen îşi strânse haina în jurul trupului, se întoarse 
dinspre clădirile închisorii şi şchiopătă spre ieşire. Fuse- 
seră câteva luni teribile, dar, în sfârşit, se făcuse dreptate. 
Babs era la Izolare, iar Robert Stonehill era în spatele gra- 
tiilor. Acest ultim fapt o îndurera, dar acolo era locul lui, 
şi Helen nu simţea nicio simpatie față de el, doar o tristeţe 
profundă la gândul că totul sfârşise astfel. 

Charlie insistase ca Helen să stea la ea pe perioada 
recuperării, dar Helen era nerăbdătoare să se întoarcă în 

apartamentul ei. Simţea nevoia să fie singură o vreme, 
să-şi adune gândurile şi să se regrupeze. Mai mult decât 
orice, voia să doarmă în patul ei, înconjurată de lucrurile 
ei. Călătoria ei prin viață nu avea să fie uşoară, Helen ştia 
asta, dar era nerăbdătoare să înceapă din nou, hotărâtă 
să-şi revendice vechea viață. 

Cel mai bine avea să facă asta în propriul apartament 
şi, în plus, Kawasaki-ul ei continua să stea degeaba, ne- 
iubit şi nefolosit, în parcarea de la subsol. Helen ştia că, 
atunci când va veni vremea — fără îndoială, înainte să îi 
permită doctorii —, avea să se furişeze acolo şi să facă din 
nou cunoştinţă cu vechiul ei prieten. Ştia că ar trebui să-şi 
ia un concediu prelungit, poate chiar să se gândească la 
schimbarea carierei după toate prin câte trecuse, dar ştia 
şi că şansele pentru aşa ceva sunt mici. Eşti ceea ce eşti. 

Iar Helen ardea de dorința să se apuce iar de treabă. 

Privi maşina, până când deveni doar un punct la ori- 
zont. Apoi Babs se lăsă încet pe podea. Izolarea nu era un 
loc plăcut în care să stai, dar oferea o vedere excelentă 
asupra curții principale a Holloway-ului, iar ea voise să 
vadă plecarea lui Helen. Era întotdeauna emoționant să 
vezi o deținută care se întoarce acasă. 

Babs se duse la pat, se întinse pe el şi închise ochii. 
Era epuizată şi voia să doarmă, fie şi pentru a uita, timp 
de câteva ore, de ambianța murdară. 

I se spusese că avea să fie ținută la Izolare până la 
proces, deoarece constituia un risc prea mare pentru si- 
guranța celorlalte deținute. Aşa că avea să rămână aici, 
luptând ziua împotriva plictiselii, iar noaptea împotriva 
paraziților. 

Multe deținute promiseseră că Babs nu o să mai 
ajungă la proces, că, înainte de asta, aveau să găsească o 
modalitate de a se ocupa de ea, ca răzbunare pentru ceea 
ce le făcuse ea acelor „sărmane fete“. Dar Babs se îndoia 
de asta. Le era prea frică de ea, ca să-şi pună în practică 
amenințările. Reputația ei avea s-o ţină în viață — cel 
puțin deocamdată. 

Acum o aşteptau zile lungi şi singuratice, dar avea 
să găsească modalităţi de a le supraviețui. Crăciunul era 
peste doar câteva zile — Babs auzea cum corul închisorii 
repetă pentru concertul anual —, iar asta îi amintea de im- 
portanța speranţei. Întotdeauna urmau lucruri mai bune. 
Ziua Crăciunului avea să aducă o cină cu curcan, timp 
suplimentar pentru televizor şi poate o carte poştală de la 
Jeannie. Dacă sosea o carte poştală, Babs nu se aştepta ca 
vorbele așternute să fie prietenoase, date fiind evenimen- 
tele recente, dar spera ca fiica ei să ajungă, până la urmă, 
să îi înțeleagă chemarea. Ea voise doar să ajute. Oamenii 
aveau să ajungă să înţeleagă asta cu timpul — aveau să-şi 
dea seama că intențiile ei fuseseră întotdeauna bune. Ar 
fi fost exagerat să spere că într-o zi putea să ajungă chiar 
în postura de a ajuta oamenii iar? Babs spera foarte mult 
că aşa va fi şi ştia că avea să fie răsplătită pentru asta. 

La urma urmei, un Bun Samaritean îşi găseşte întot- 
deauna un loc în Rai. 

